
Teideal na Tuarascála



Tuarascáil ar an gcomhairliúchán poiblí don Straitéis Náisiúnta Míchumais

Bealtaine 2024

Tuarascáil ar an gcomhairliúchán poiblí don Straitéis Náisiúnta Míchumais

**Bealtaine 2024**

Íomhánna clúdaigh (Ó bharr go bun, ó chlé go deas): Íomhánna 1, 3, 5 agus 6 trí Freepik; Íomhá 2 agus 4 tríd an Údarás Náisiúnta Míchumais.

Buíochas

D’fhorbair an tÚdarás Náisiúnta Míchumais (ÚNM) an tuarascáil comhairliúcháin seo thar ceann na Roinne Leanaí, Comhionannais, Míchumais, Lánpháirtíochta agus Óige (RLCMLÓ). Ba mhaith linn buíochas a ghabháil le foireann RLCMLÓ as an tacaíocht ar fad a thug sí le linn an phróisis sin.

Ba mhaith le ÚNM aitheantas agus buíochas ó chroí a thabhairt do gach duine a thóg an t-am chun páirt a ghlacadh sna gníomhaíochtaí comhairliúcháin agus a chomhroinn mionsonraí na gcomhairliúchán le daoine eile. Ba mhaith linn buíochas ar leith a ghabháil leis na hionadaithe ó Eagraíochtaí do Dhaoine faoi Mhíchumas (EDManna) a rinne rannchuidiú.

Ba mhaith linn buíochas a ghabháil le Cumann Bodhar na hÉireann, leis an Ardán Náisiúnta Féintathantóirí agus le Voice of Vision Impairment Ireland as an aiseolas a thug siad ar cheisteanna an tsuirbhé comhairliúcháin.

Ba mhaith linn buíochas a ghabháil le hIonadaithe ó Eagraíocht Náisiúnta an Lucht Siúil, ón nGluaiseacht Iarrthóirí Tearmainn in Éirinn, ó Disability Voices agus ó LADT Éireann as cabhrú linn fócasghrúpaí a eagrú le daoine a bhfuil féiniúlachtaí trasnaithe acu.

Ba mhaith linn buíochas a ghabháil le Cuimsiú Éireann agus le Siondróm Down Éireann as fócasghrúpaí agus agallaimh a sheoladh le grúpaí nach gcloistear uathu go minic agus as na fionnachtana a chomhroinnt linn.

Ba mhaith linn buíochas a ghabháil le Cumann Bodhar na hÉireann as cabhrú linn fócasghrúpa a eagrú dá bhaill.

Ba mhaith linn buíochas a ghabháil freisin le ACE Communication, a coimisiúnaíodh chun fócasghrúpaí agus agallaimh a sheoladh le daoine faoi mhíchumas nach gcloistear uathu go minic agus le leanaí agus daoine óga faoi mhíchumas.

Mar fhocal scoir, ba mhaith linn buíochas a ghabháil leis na hateangairí agus na scríbhneoirí fotheideal TCÉ (Teanga Chomharthaíochta na hÉireann) a thacaigh leis an gcomhairliúchán.

Clár ábhar

[Buíochas 3](#_Toc181614002)

[Ráiteas faoi theanga 8](#_Toc181614004)

[Liosta acrainmneacha 9](#_Toc181614005)

[Achoimre fheidhmeach 11](#_Toc181614006)

[ES1 - Réamhrá 11](#_Toc181614007)

[ES2 - Modheolaíocht 11](#_Toc181614008)

[ES3 - Fionnachtana an tsuirbhé ar cháilíocht na beatha agus feasacht ar an míchumas 13](#_Toc181614009)

[ES4 - Aiseolas ar fhorbairt agus cur chun feidhme na straitéise agus ar an bhfaireachán ar an straitéis 13](#_Toc181614010)

[ES5 - Dúshláin agus réitigh mholta 16](#_Toc181614014)

[ES6 - Cúram agus tacaíocht a thabhairt do dhaoine a bhfuil míchumas orthu 26](#_Toc181614032)

[ES7 - Conclúid 27](#_Toc181614033)

[1. Réamhrá 28](#_Toc181614034)

[1.1 Struchtúr na tuarascála 30](#_Toc181614035)

[2. Modheolaíocht 32](#_Toc181614036)

[2.1 Gníomhaíochtaí comhairliúcháin 33](#_Toc181614037)

[2.1.1 Fócasghrúpaí agus agallaimh 33](#_Toc181614038)

[2.1.2 Cruinnithe comhairliúcháin 34](#_Toc181614039)

[2.1.3 Aighneachtaí scríofa agus físeáin 35](#_Toc181614040)

[2.1.4 Suirbhé náisiúnta 35](#_Toc181614041)

[2.2 Anailís 38](#_Toc181614042)

[3. Fionnachtana an tsuirbhé ar cháilíocht na beatha agus feasacht ar an míchumas 40](#_Toc181614043)

[3.1 Saincheisteanna atá tábhachtach do cháilíocht na beatha 40](#_Toc181614044)

[3.2 Feasacht ar an míchumas i measc daoine eile agus dearcthaí daoine eile 41](#_Toc181614045)

[3.2.1 Feasacht ar an míchumas i measc daoine eile 41](#_Toc181614046)

[3.2.2 An bealach a gcaitheann daoine eile le daoine faoi mhíchumas 42](#_Toc181614047)

[4. Aiseolas ar fhorbairt agus cur chun feidhme na straitéise agus ar an bhfaireachán ar an straitéis 44](#_Toc181614048)

[4.1 Caidreamh le geallsealbhóirí i bhforbairt agus cur chun feidhme na straitéise agus san fhaireachán ar an straitéis 44](#_Toc181614049)

[4.1.1 Daoine faoi mhíchumas agus taithí fíorshaoil a chur i gcroílár na straitéise 44](#_Toc181614050)

[4.1.2 Ról lárnach a thabhairt d’Eagraíochtaí do Dhaoine faoi Mhíchumas 45](#_Toc181614051)

[4.1.3 Caidreamh idir ranna Rialtais agus daoine faoi mhíchumas 45](#_Toc181614052)

[4.1.4 Faisnéis agus cumarsáid inrochtana 46](#_Toc181614053)

[4.1.5 Foirm agus struchtúr an chaidrimh 46](#_Toc181614054)

[4.1.6 Tacaí le haghaidh caidrimh 47](#_Toc181614055)

[4.1.7 Caidreamh solúbtha áitiúil 47](#_Toc181614056)

[4.1.8 Caidreamh fiúntach 48](#_Toc181614057)

[4.1.9 Caidreamh tráthúil 48](#_Toc181614058)

[4.2 Forbairt na straitéise 49](#_Toc181614059)

[4.2.1 Fís 49](#_Toc181614060)

[4.2.2 Luachanna 52](#_Toc181614061)

[4.2.3 Prionsabail 55](#_Toc181614062)

[4.2.4 Colúin 57](#_Toc181614063)

[4.2.5 Pleanáil gníomhaíochta 60](#_Toc181614064)

[4.2.6 Beartú tosaíochta 61](#_Toc181614065)

[4.3 Cur chun feidhme na straitéise, faireachán agus formhaoirseacht ar an straitéis, agus cuntasacht as an straitéis 64](#_Toc181614066)

[4.3.1 Cur chun feidhme 64](#_Toc181614067)

[4.3.2 Faireachán, formhaoirseacht agus cuntasacht 67](#_Toc181614068)

[5. Gníomhartha agus réitigh a moladh chun aghaidh a thabhairt ar na dúshláin a bhíonn roimh dhaoine faoi mhíchumas in Éirinn 70](#_Toc181614069)

[5.1 ‘Faic Fúinn inár nÉagmais’ 70](#_Toc181614070)

[5.1.1 Comhthéacs agus dúshláin 70](#_Toc181614071)

[5.1.2 Gníomhartha agus réitigh a moladh 73](#_Toc181614072)

[5.2 Feasacht, dearcthaí agus idirdhealú 75](#_Toc181614073)

[5.2.1 Comhthéacs agus dúshláin 75](#_Toc181614074)

[5.2.2 Gníomhartha agus réitigh a moladh 81](#_Toc181614075)

[5.3 An inrochtaineacht 83](#_Toc181614076)

[5.3.1 Comhthéacs agus dúshláin 83](#_Toc181614077)

[5.3.2 Gníomhartha agus réitigh a moladh 89](#_Toc181614078)

[5.4 Seirbhísí cúraim sláinte agus cúraim shóisialaigh 95](#_Toc181614079)

[5.4.1 Comhthéacs agus dúshláin 95](#_Toc181614080)

[5.4.2 Gníomhartha agus réitigh a moladh 110](#_Toc181614081)

[5.5 An mhaireachtáil neamhspleách 124](#_Toc181614082)

[5.5.1 Comhthéacs agus dúshláin 124](#_Toc181614083)

[5.5.2 Réitigh agus gníomhartha a moladh 128](#_Toc181614084)

[5.6 An tithíocht 132](#_Toc181614085)

[5.6.1 Comhthéacs agus dúshláin 132](#_Toc181614086)

[5.6.2 Gníomhartha agus réitigh a moladh 136](#_Toc181614087)

[5.7 An t-oideachas agus an oiliúint 138](#_Toc181614088)

[5.7.1 Comhthéacs agus dúshláin 138](#_Toc181614089)

[5.7.2 Gníomhartha agus réitigh a moladh 147](#_Toc181614090)

[5.8 An fhostaíocht 154](#_Toc181614091)

[5.8.1 Comhthéacs agus dúshláin 154](#_Toc181614092)

[5.8.2 Gníomhartha agus réitigh a moladh 164](#_Toc181614093)

[5.9 An neamhspleáchas agus an tslándáil airgeadais 168](#_Toc181614094)

[5.9.1 Comhthéacs agus dúshláin 168](#_Toc181614095)

[5.9.2 Gníomhartha agus réitigh a moladh 177](#_Toc181614096)

[5.10 An t-iompar agus an tsoghluaisteacht 181](#_Toc181614097)

[5.10.1 Comhthéacs agus dúshláin 181](#_Toc181614098)

[5.10.2 Gníomhartha agus réitigh a moladh 187](#_Toc181614099)

[5.11 An cultúr, an t-áineas, an fhóillíocht agus an spórt 193](#_Toc181614100)

[5.11.1 Comhthéacs agus dúshláin 193](#_Toc181614101)

[5.11.2 Gníomhartha agus réitigh a moladh 195](#_Toc181614102)

[5.12 An córas ceartais 197](#_Toc181614103)

[5.12.1 Comhthéacs agus dúshláin 197](#_Toc181614104)

[5.12.2 Gníomhartha agus réitigh a moladh 199](#_Toc181614105)

[5.13 An mhí-úsáid agus an foréigean 201](#_Toc181614106)

[5.13.1 Comhthéacs agus dúshláin 201](#_Toc181614107)

[5.13.2 Gníomhartha agus réitigh a moladh 201](#_Toc181614108)

[5.14 Cur chun feidhme UNCRPD agus na reachtaíochta míchumais 202](#_Toc181614109)

[5.14.1 Comhthéacs agus dúshláin 202](#_Toc181614110)

[5.14.2 Gníomhartha agus réitigh a moladh 206](#_Toc181614111)

[5.15 Sonraí agus taighde 208](#_Toc181614112)

[5.15.1 Comhthéacs agus dúshláin 208](#_Toc181614113)

[5.15.2 Gníomhartha agus réitigh a moladh 211](#_Toc181614114)

[5.16 An ceartas aeráide, cora riosca agus éigeandálaí daonnúla 213](#_Toc181614115)

[5.16.1 Comhthéacs agus dúshláin 213](#_Toc181614116)

[5.16.2 Gníomhartha agus réitigh 213](#_Toc181614117)

[5.17 An comhar idirnáisiúnta 214](#_Toc181614118)

[5.17.1 Comhthéacs agus dúshláin 214](#_Toc181614119)

[5.17.2 Gníomhartha agus réitigh 214](#_Toc181614120)

[6. Cúram a thabhairt do dhaoine a bhfuil míchumas orthu 216](#_Toc181614121)

[6.1 Comhthéacs agus dúshláin 216](#_Toc181614122)

[6.2 Gníomhartha agus réitigh a moladh 220](#_Toc181614128)

[7. Conclúid 223](#_Toc181614135)

[Aguisín A – Eagraíochtaí a chuir aighneachtaí scríofa nó físeáin isteach 226](#_Toc181614136)

Ráiteas faoi theanga

Sa tuarascáil seo, úsáidimid na téarmaí ‘duine a bhfuil míchumas air/daoine a bhfuil míchumas orthu’ agus ‘duine faoi mhíchumas/daoine faoi mhíchumas’ ar bhealach idirmhalartaithe. Is fearr lena lán daoine sa ghluaiseacht ar son cearta míchumais in Éirinn an téarma ‘daoine faoi mhíchumas’ ós rud é go meastar go n-aithnítear leis an fhíric gurb iad bacainní sa timpeallacht agus sa tsochaí a mhíchumasaíonn daoine a bhfuil lagú orthu. Dá bhrí sin, tá sé ag teacht le samhail shóisialta agus samhail chearta an duine de mhíchumas. Mar sin féin, aithnímid freisin gur fearr le daoine eile go n-úsáidfí an téarma ‘duine a bhfuil míchumas air/daoine a bhfuil míchumas orthu’ de bharr na tuisceana atá sa téarma sin ó nádúr gurb é atá iontu, thar rud ar bith eile, ná neacha daonna a bhíonn i dteideal chearta an duine, agus tá sé sin ag teacht leis an teanga a úsáidtear i gCoinbhinsiún na Náisiún Aontaithe ar Chearta Daoine faoi Mhíchumas (UNCRPD). Aithnímid gur fearr lena lán daoine a bhfuil míchumas intleachta orthu agus lena lán daoine a bhfuil deacracht meabhairshláinte acu nó a bhfuil míchumas síceasóisialta orthu go n-úsáidfí teanga ‘duine ar dtús’. Aithnímid freisin go ndeir roinnt daoine nach dtagann siad faoi cheachtar téarma.

Sa tuarascáil seo, úsáidtear an téarma ‘Bodhar’ le litir ‘B’ sa chás uachtair nuair a thagraítear do na daoine sin atá Bodhar nó nach bhfuil an éisteacht go maith acu agus a deir, ón taobh cultúrtha agus teangeolaíoch de, go bhfuil siad ina gcuid dhílis de phobal na mBodhar agus a úsáideann Teanga Chomharthaíochta na hÉireann mar chéad teanga dóibh nó mar theanga roghnaithe dóibh. Úsáidtear litir ‘b’ sa chás íochtair chun tagairt do na daoine sin atá bodhar nó nach bhfuil an éisteacht go maith acu agus a deir, ón taobh cultúrtha agus teangeolaíoch de, nach bhfuil siad ina mbaill de phobal na mBodhar. Úsáidtear an téarma ‘bodhar/Bodhar’ chun tagairt don dá ghrúpa.

Cé go n-úsáidtear an téarma ‘Eagraíocht do Dhaoine faoi Mhíchumas (EDM)’ sa tuarascáil seo, aithnímid gur fearr le roinnt EDManna an téarma ‘Eagraíocht atá Ionadaíoch do Dhaoine faoi Mhíchumas’.

Chun tuilleadh faisnéise a fháil faoi theanga agus téarmaíocht a bhaineann le míchumas, féach an [Páipéar Comhairle ó ÚNM maidir le Teanga agus Téarmaíocht Míchumais](https://nda.ie/publications/nda-advice-paper-on-disability-language-and-terminology) ar nda.ie.

Liosta acrainmneacha

AAC Cumarsáid Bhreisitheach agus Mhalartach

ADHD Neamhord Hipirghníomhaíochta Easnamh Airde

ADMA An tAcht um Chinnteoireacht Chuidithe (Cumas)

AT Teicneolaíocht Chúnta

CAMHS Seirbhísí Meabhairshláinte do Leanaí agus d’Ógánaigh

CDNT Foireann Líonra Míchumais Leanaí

CEFR Creat Comhchoiteann Tagartha Eorpach le haghaidh Teangacha

CHO Eagraíocht Cúram Sláinte Pobail

CODA Leanbh le hAosach Bodhar

CSO An Phríomh-Oifig Staidrimh

CPD Forbairt Ghairmiúil Leanúnach

DA Liúntas Míchumais

DARE Bealach Rochtana ar Oideachas do Dhaoine faoi Mhíchumas

DCD Neamhord Comhordaithe Forbartha

RLCMLÓ An Roinn Leanaí, Comhionannais, Míchumais, Lánpháirtíochta agus Óige

EDM Eagraíocht do Dhaoine faoi Mhíchumas

DPRO Eagraíocht atá Ionadaíoch do Dhaoine faoi Mhíchumas

DSG Grúpa Geallsealbhóirí Míchumais

EPSEN An tAcht um Oideachas do Dhaoine a bhfuil Riachtanais Speisialta Oideachais Acu

FET Breisoideachas agus Oiliúint

HAP Íocaíocht Cúnaimh Tithíochta

HEAR Bealach Rochtana ar Ardoideachas

HIQA An tÚdarás um Fhaisnéis agus Cáilíocht Sláinte

FSS Feidhmeannacht na Seirbhíse Sláinte

IEP Plean Oideachais Aonair

TCÉ Teanga Chomharthaíochta na hÉireann

LADTAI+ Leispiach, Aerach, Déghnéasach, Trasinscneach, Aiteach agus Idirghnéasach móide

NASS An Córas Tacaí Cumais Náisiúnta

CNOS An Chomhairle Náisiúnta um Oideachas Speisialta

ÚNM An tÚdarás Náisiúnta Míchumais

NDIS An Straitéis Náisiúnta um Chuimsiú Míchumais

NDS An Straitéis Náisiúnta Míchumais

SNSO An tSeirbhís Náisiúnta Síceolaíochta Oideachais

NGO Eagraíocht Neamhrialtasach

NTA An tÚdarás Náisiúnta Iompair

ECFE An Eagraíocht um Chomhar agus Fhorbairt Eacnamaíochta

PA Cúntóir Pearsanta

RISLI An Clár um Ateangairí Theanga Chomharthaíochta na hÉireann

SDG Sprioc Forbartha Inbhuanaithe

SLIS Seirbhís Ateangaireachta na Teanga Comharthaíochta

SNA Cúntóir Riachtanas Speisialta

SUSI Tacaíocht Chomhchoiteann do Mhic Léinn in Éirinn

UNCRC Coinbhinsiún na Náisiún Aontaithe um Chearta an Linbh

UNCRPD Coinbhinsiún na Náisiún Aontaithe ar Chearta Daoine faoi Mhíchumas

WSS An Scéim Fóirdheontais Pá

Achoimre fheidhmeach

# ES1 - Réamhrá

Cuirtear i láthair sa tuarascáil seo na fionnachtana ón gcomhairliúchán poiblí a rinneadh ar an Straitéis Náisiúnta Míchumais nua ó mhí na Samhna 2023 go mí Feabhra 2024. D’iarr an Roinn Leanaí, Comhionannais, Míchumais, Lánpháirtíochta agus Óige (RLCMLÓ) tacaíocht ón Údarás Náisiúnta Míchumais (ÚNM) chun comhairliúchán poiblí cuimsitheach a dhéanamh chun bonn eolais a chur faoin straitéis nua. Is í an Straitéis Náisiúnta Míchumais an straitéis chomharba ar an Straitéis Náisiúnta um Chuimsiú Míchumais 2017-2022.

Dhaingnigh Éire Coinbhinsiún na Náisiún Aontaithe ar Chearta Daoine faoi Mhíchumas (UNCRPD) sa bhliain 2018, agus í ag gealladh cearta an duine atá ag gach duine faoi mhíchumas in Éirinn a chur chun cinn. Beidh sé mar aidhm leis an Straitéis Náisiúnta Míchumais nua treoirphlean a sholáthar le haghaidh UNCRPD a chomhlíonadh a thuilleadh. Ar aon dul le héiteas UNCRPD, bhí an comhairliúchán dírithe ar ghníomhartha agus réitigh a shainaithint chun aghaidh a thabhairt ar na dúshláin agus na bacainní ar rannpháirtíocht sa tsochaí a bhíonn le sárú ag daoine faoi mhíchumas.

Ar fud an chomhairliúcháin, chomhroinn ÚNM na fionnachtana a tháinig chun cinn go tráthrialta le RLCMLÓ chun cabhrú le bonn eolais a chur faoi fhorbairt leanúnach, cur chuige agus ábhar na Straitéise Náisiúnta Míchumais nua.

# ES2 - Modheolaíocht

Buntaca leis an gcomhairliúchán ba ea prionsabail na rannpháirtíochta, agus bhí sé mar aidhm leis a bheith ina phróiseas dílis, inrochtana agus trédhearcach le haghaidh caidreamh fiúntach a dhéanamh le daoine faoi mhíchumas. Le linn an chomhairliúcháin, d’iarr ÚNM agus RLCMLÓ tuairimí agus barúlacha EDManna go réamhghníomhach. Rinne siad breithniú cuí ar na tuairimí agus na barúlacha sin, agus thug siad tús áite dóibh. Tá trácht déanta ar rannchuidithe sonracha ó EDManna sa tuarascáil seo chun go mbeidh sé éasca don lucht déanta beartas na rannchuidithe sin a shainaithint agus a bhreithniú mar chuid den phróiseas forbartha straitéise.[[1]](#footnote-2) Úsáideadh na saincheisteanna agus na réimsí ar shainaithin EDManna agus geallsealbhóirí eile míchumais iad mar phríomhthosaíochtaí le linn an chaidrimh le RLCMLÓ sa bhliain 2023 chun bonn eolais a chur faoi na ceisteanna comhairliúcháin agus chun na ceisteanna sin a éascú agus a threorú.

I dteannta EDManna, spriocdhíríodh ar dhaoine a bhfuil míchumas orthu agus ar gheallsealbhóirí eile míchumais, lenar áiríodh teaghlaigh, tuismitheoirí, cúramóirí agus eagraíochtaí míchumais, agus tugadh spreagadh gníomhach dóibh páirt a ghlacadh sa chomhairliúchán. Tugadh ról sonrach do ghrúpaí imeallaithe agus do ghrúpaí nach gcloistear uathu go minic, amhail leanaí faoi mhíchumas agus daoine a bhfuil riachtanais shuntasacha tacaíochta acu. Mar gheall ar thrasnachas an mhíchumais le féiniúlachtaí eile[[2]](#footnote-3), spriocdhíríodh go sonrach ar mhná, ar imircigh, ar dhaoine den Lucht Siúil agus ar dhaoine den phobal LADTAI+ le linn an chomhairliúcháin. Eagraíodh raon gníomhaíochtaí comhairliúcháin chun rogha a thabhairt do gheallsealbhóirí éagsúla maidir le conas a d’fhéadfadh siad páirt a ghlacadh sa chomhairliúchán. Reáchtáladh imeachtaí comhairliúcháin ag amanna éagsúla den lá, agus le linn na seachtaine agus ag an deireadh seachtaine.

Ghlac geallsealbhóirí míchumais páirt i ngníomhaíochtaí éagsúla comhairliúcháin, lenar áiríodh iad seo a leanas:

* 34 phlé fócasghrúpa, ina raibh 211 duine san iomlán páirteach,
* 18 n-agallamh le daoine aonair faoi mhíchumas,
* Ceithre mhórchruinniú comhairliúcháin, a reáchtáladh i mBaile Átha Cliath, i gCorcaigh, i nGaillimh agus ar líne, agus ar fhreastail 166 dhuine san iomlán orthu,
* 81 aighneacht i scríbhinn agus ceithre aighneacht físeáin san iomlán ó EDManna, ó eagraíochtaí míchumais, ó dhaoine aonair, agus ó ghrúpaí eile sainleasa,
* Suirbhé náisiúnta, a chomhlánaigh 484 dhuine san iomlán de dhaoine faoi mhíchumas, de chúramóirí nó baill teaghlaigh daoine a bhfuil míchumas orthu, agus de dhaoine a thacaíonn le daoine a bhfuil míchumas orthu.

Bailíodh sonraí cáilíochtúla agus cainníochtúla ar fud na ngníomhaíochtaí comhairliúcháin. Rinneadh anailís ar na sonraí sin chun na dúshláin, na bacainní, na gníomhartha agus na réitigh a chuir rannpháirtithe sa chomhairliúchán in iúl a shainaithint.

# ES3 - Fionnachtana an tsuirbhé ar cháilíocht na beatha agus feasacht ar an míchumas

Bhí sé mar aidhm leis an suirbhé comhairliúcháin na saincheisteanna is tábhachtaí do cháilíocht beatha daoine faoi mhíchumas a shainaithint agus iniúchadh a dhéanamh ar an dóigh a gcaitear le daoine a bhfuil míchumas orthu, dar leis na daoine a bhfuil míchumas orthu féin. Ba iad seo a leanas na trí shaincheist a mheas an sciar is airde de fhreagraithe a bheith tábhachtach do cháilíocht a mbeatha:

* seirbhísí cúraim sláinte nó cúraim shóisialaigh nó tacaí cúraim sláinte nó cúraim shóisialaigh a fháil,
* go leor airgid a bheith acu chun na costais bhreise a bhaineann lena míchumas a sheasamh,
* bheith in ann modhanna iompair phoiblí nó phríobháidigh a fháil agus a úsáid go héasca.

Thuairiscigh na freagraithe gurbh iad baill teaghlaigh agus cairde na grúpaí ar mhó seans go mbeadh go leor feasachta ar an míchumas acu. I gcodarsnacht leis sin, thuairiscigh siad gurbh iad daoine den phobal i gcoitinne an grúpa ar lú seans go mbeadh go leor feasachta ar an míchumas aige. Ábhar imní ar leith is ea gur bhraith 62% de na freagraithe faoi mhíchumas ar an suirbhé nach bhfuil go leor feasachta ar a míchumas ag baill foirne cúraim sláinte agus cúraim shóisialaigh. Ina theannta sin, ba iad daoine a sholáthraíonn seirbhísí poiblí, amhail baill foirne coimirce sóisialaí, baill foirne údaráis áitiúil nó baill foirne iompair phoiblí na daoine ar mhó seans go sainaithneofaí iad mar dhaoine a chaitheann le daoine ar bhealach diúltach mar gheall ar a míchumas.

Bhí ailíniú ginearálta ann idir na saincheisteanna a mheas an sciar is mó de na freagraithe a bheith tábhachtach do cháilíocht beatha daoine faoi mhíchumas agus a mhinice a cuireadh na saincheisteanna sin in iúl ar fud gníomhaíochtaí eile comhairliúcháin. Léirítear i bhfionnachtana an tsuirbhé go bhfuil gá ann le feachtais éifeachtacha fhorleathana um múscailt feasachta ar an míchumas, chomh maith le hoiliúint spriocdhírithe inniúlachta míchumais do bhaill foirne seirbhíse poiblí, d’fhostóirí, agus do bhaill foirne cúraim sláinte agus cúraim shóisialaigh.

# ES4 - Aiseolas ar fhorbairt agus cur chun feidhme na straitéise agus ar an bhfaireachán ar an straitéis

Thug na rannpháirtithe sa chomhairliúchán raidhse aiseolais agus moltaí faoi chaidreamh leanúnach le geallsealbhóirí maidir leis an straitéis, chomh maith le forbairt agus cur chun feidhme na straitéise agus leis an bhfaireachán ar an straitéis.

## ES4.1 Caidreamh le geallsealbhóirí

Rinne na rannpháirtithe na moltaí seo a leanas:

* is gá don straitéis daoine faoi mhíchumas agus EDManna a chur i gcroílár aon struchtúir caidrimh nó aon struchtúir faireacháin ón tús,
* is gá don straitéis faisnéis agus cumarsáid inrochtana a sholáthar maidir le caidreamh,
* is gá don straitéis caidreamh tráthrialta, dílis agus trédhearcach a chothú idir ranna rialtais agus daoine faoi mhíchumas ar fud thréimhse feidhme na straitéise,
* is gá don straitéis tacú leis an gcumas atá ag daoine a bhfuil míchumas orthu a bheith rannpháirteach agus cur leis an gcumas atá acu déanamh amhlaidh,
* is gá don straitéis cur chuige solúbtha, réamhghníomhach agus pobail a ghlacadh i leith caidrimh.

## ES4.2 Forbairt na straitéise

### Fís na Straitéise

Chuir na rannpháirtithe in iúl go láidir gur cheart an straitéis a bheith bunaithe ar chur chuige um shamhail shóisialta agus um shamhail chearta an duine, gur cheart teanga ghníomhach agus Béarla simplí a úsáid inti, agus nár cheart brath inti ar fhocail ar fhéach roinnt daoine orthu mar ‘dhordfhocail’, amhail ‘cuimsiú’ agus ‘éagsúlacht’. Bhíothas den tuairim gur féidir na téarmaí sin a úsáid mar théarmaí ‘uileghabhálacha’ gan aon soiléire a bheith ann maidir le cad is ciall leo i ndáiríre agus go n-úsáidtear iad chomh minic sin gurbh fhéidir gur chaill siad cuid dá mbunbhrí agus dá gcumhacht.

### Na luachanna ar a bhfuil an straitéis bunaithe

D’iarr na rannpháirtithe go mbeadh an straitéis bunaithe ar na luachanna seo a leanas: meas; dínit; cumhachtú comhchoiteann; comhoibriú; nuálaíocht; cuntasacht; comhbhá; dearbhú; neamhspleáchas; inbhuanaitheacht; solúbthacht; agus muintearas agus cuimsiú.

### Na prionsabail ar a bhfuil an straitéis bunaithe

Mheas na rannpháirtithe gur cheart prionsabail UNCRPD (Airteagal 3) a chothabháil sa straitéis chun tiomantas a léiriú do chreat UNCRPD. Mar aon le fiúntas na bprionsabal sin a bhreithniú, mheas siad gur cheart an straitéis a bheith bunaithe freisin ar an bprionsabal ‘Faic Fúinn inár nÉagmais’ agus ar phrionsabal na Cuntasachta.

### Colúin na straitéise

Fiafraíodh de na rannpháirtithe an measann siad go bhfuil na cúig dhréachtcholún bunaidh seo a leanas den straitéis cuí:

* an fhostaíocht agus an fhrithbhochtaineacht,
* an t-iompar agus an tsoghluaisteacht,
* an mhaireachtáil neamhspleách sa phobal,
* seirbhísí folláine agus seirbhísí cúraim shóisialaigh,
* an t-oideachas agus an oiliúint.

Agus iad ag tabhairt freagra ar an gceist sin:

* Chuir na rannpháirtithe in iúl gurbh fhearr leo go gcuirfí an duine faoi mhíchumas i gcroílár na gcolún, seachas na colúin a dhearadh timpeall ar struchtúr ranna rialtais;
* Mheas na rannpháirtithe i gcoitinne gur cheart ‘fostaíocht agus frithbhochtaineacht’ a roinnt ina dhá gcolún, go háirithe toisc go bhféadfadh duine a bheith fostaithe agus a bheith ag maireachtáil i mbochtaineacht an tráth céanna;
* Bhí mearbhall ar na rannpháirtithe maidir le cad a bheadh i gceist leis an gcolún ‘an mhaireachtáil neamhspleách sa phobal’;
* Chuir na rannpháirtithe imní in iúl maidir leis an bhfoclaíocht ‘seirbhísí folláine agus seirbhísí cúraim shóisialaigh’, go háirithe na fochialla atharthaíocha leis an bhfocal ‘cúram’;
* D’fhiafraigh na rannpháirtithe cén colún faoina dtiocfadh saincheisteanna a mheasann siad a bheith tábhachtach, amhail sláinte, meabhairshláinte, agus tithíocht; agus
* D’fhiafraigh na rannpháirtithe cén ceann de na dréachtcholúin bhunaidh a thiocfadh saincheisteanna leathana, amhail inrochtaineacht, cumarsáid, oiliúint comhionannais míchumais, cearta an duine, agus Dearadh Uilíoch.

## ES4.3 Cur chun feidhme na straitéise, faireachán agus formhaoirseacht ar an straitéis, agus cuntasacht as an straitéis

Chuir na rannpháirtithe díomá in iúl maidir le cur chun feidhme na straitéisí náisiúnta roimhe, á rá gur beag difear a rinneadh dá mbarr beag beann ar na mórghealltanais a tugadh iontu, agus go raibh easpa trédhearcachta agus cuntasachta ann ina leith. Chun é sin a chomhrac i gcás na Straitéise Náisiúnta Míchumais, d’iarr na rannpháirtithe na nithe seo a leanas:

* Cur chuige uile-rialtais i leith an straitéis a fhorbairt agus a sholáthar;
* Liosta dírithe de ghníomhartha intomhaiste indéanta, agus amlínte agus freagrachtaí soiléire ann;
* É a fhágáil faoi dhaoine faoi mhíchumas na gníomhartha a chur in ord tosaíochta;
* Díriú marthanach a leagan ar chur chun feidhme;
* Spriocanna réalaíocha, agus táscairí sainithe ar dhul chun cinn;
* An straitéis a ailíniú le straitéisí agus beartais ábhartha eile;
* Sásraí cuí faireacháin agus formhaoirseachta a bhfuil ról ag daoine faoi mhíchumas iontu; agus
* Cuntasacht ardleibhéil, i gcás easpa dul chun cinn le linn an straitéis a chur chun feidhme.

# ES5 - Dúshláin agus réitigh mholta

Ar fud na ngníomhaíochtaí comhairliúcháin uile, phléigh na rannpháirtithe sa chomhairliúchán na dúshláin a bhíonn le sárú ag daoine faoi mhíchumas sa tsochaí, agus mhol siad gníomhartha agus réitigh chun aghaidh a thabhairt ar na dúshláin sin. Seo a leanas achoimre ar na príomhdhúshláin agus na príomhghníomhartha ar mhol na rannpháirtithe iad i roinnt réimsí topaice. Tabhair faoi deara go gcumhdaítear na dúshláin sin agus na gníomhartha molta a bhaineann leo ar bhealach níos mine sa tuarascáil iomlán.

## ES5.1 - ‘Faic Fúinn inár nÉagmais’

D’iarr na rannpháirtithe go mbeadh níos mó smachta ag daoine faoi mhíchumas agus ag a n-eagraíochtaí ionadaíocha ar na cinntí a dhéanann difear dá saol. Tharraing siad aird ar roinnt dúshlán, lenar áiríodh an easpa cistiúcháin agus acmhainní atá ar fáil chun rannpháirtíocht EDManna i bpróisis chinnteoireachta a éascú. Dúirt siad freisin nach féidir le gach duine faoi mhíchumas féintathant a dhéanamh ná teacht ar EDManna atá acmhainnithe go cuí chun a gcuid leasanna a chur chun cinn. Ar aon dul leis na saincheisteanna sin, iarradh go dtabharfaí aghaidh ar na bacainní a bhíonn le sárú ag daoine a bhfuil míchumas orthu sa saol polaitiúil.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar dhúshláin:

* Acmhainn EDManna a fhorbairt trí thacaíocht a thabhairt do EDManna agus trí iad a chistiú;
* EDManna a bhunú do dhaoine a bhfuil riachtanais an-suntasach tacaíochta acu agus do leanaí a bhfuil míchumas orthu;
* Idirdhealú a dhéanamh idir tuairimí EDManna agus tuairimí eagraíochtaí eile, agus tús áite a thabhairt do na tuairimí sin, trí chlár EDManna a chruthú;
* Ról a thabhairt do EDManna sa phróiseas comhairleach a luaithe a thosófar ar aon bheartais nua a thabhairt isteach in Éirinn;
* Trédhearcacht a chinntiú i measc ranna rialtais maidir leis an tionchar a imríonn comhairliúcháin ar a bpróisis chinnteoireachta; agus
* A chinntiú go mbeidh ionadaíocht míchumais ag gach roinn rialtais.

## ES5.2 - Feasacht, dearcthaí agus idirdhealú

Labhair a lán rannpháirtithe faoina n-eispéiris le dearcthaí claonta agus le hidirdhealú agus faoin tionchar diúltach ollmhór a imríonn an méid sin ar fholláine daoine faoi mhíchumas. Mhínigh siad go dtagann na dearcthaí sin as easpa infheictheachta agus tuisceana ar mhíchumas sa tsochaí agus as eispéiris mhíchumais ar leith a fhágáil ar lár ó fheachtais feasachta.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Dul i ngleic go gníomhach le feasacht neamhleor ar an míchumas agus le cumasachas trí fheachtais feasachta poiblí;
* Oiliúint comhionannais míchumais a sholáthar d’aon duine a sholáthraíonn seirbhísí príomhshrutha agus seirbhísí a bhaineann go sonrach le míchumas do dhaoine faoi mhíchumas;
* Infheictheacht daoine faoi mhíchumas sa saol poiblí agus i bpobail a chur chun cinn;
* Oiliúint comhionannais míchumais a sholáthar do leanaí agus daoine óga i scoileanna; agus
* A chinntiú go ndéanfar ionadaíocht dhearfach do dhaoine faoi mhíchumas ar an raidió, ar an teilifís, ar phodchraoltaí agus i nuachtáin, ar bhealach a gcuireann in aghaidh steiréitíopaí agus a n-imíonn ó insintí ‘trua’ agus ó ‘dhearfacht thocsaineach’.

## ES5.3 - An inrochtaineacht

Leagadh béim ar a thábhachtaí atá inrochtaineacht maidir le comhionannas, feidhmiú ceart, neamhspleáchas, rannpháirtíocht sa phobal, agus muintearas. Mhol na rannpháirtithe gan tuiscint chaol a ghlacadh ar ‘rochtain’, agus mhol siad go nglacfaí cur chuige iomlánaíoch lena dtugtar aghaidh ní amháin ar bhacainní fisiciúla ach ar bhacainní cumarsáide, bacainní faisnéise agus bacainní rochtana digití freisin. Rinne siad tagairt freisin dá ríthábhachtaí atá an teicneolaíocht chúnta maidir le rochtain a thabhairt dóibh ar an oideachas, ar an bhfostaíocht agus ar an maireachtáil neamhspleách. Cuireadh in iúl gur ceart an duine í an teicneolaíocht chúnta agus gur réamhchoinníoll í do rannpháirtíocht sa phobal, do thacú le cumarsáid, d’athshlánú, do neamhspleáchas, agus do cháilíocht na beatha a fheabhsú.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Gach foirgneamh poiblí a dhéanamh inrochtana (do dhaoine a bhfuil míchumas fisiciúil, céadfach agus síceasóisialta orthu), beag beann ar chostas;
* Gnólachtaí agus grúpaí pobail a chistiú chun áitribh a dhéanamh inrochtana;
* Cathracha, bailte agus sráidbhailte inrochtana a fhorbairt, agus díriú á leagan ar inrochtaineacht i limistéir thuaithe;
* Leithris phoiblí níos inrochtana a chruthú agus an fháil atá ar leithris is Áiteanna Feistis a mhéadú;
* Troscán sráide agus baic eile a bhaint de chosáin, bóithre agus carrchlóis, agus pionóis a ghearradh orthu sin is cúis le baic;
* Faisnéis, suíomhanna Gréasáin agus seirbhísí níos inrochtana (Soléite, físeán, TCÉ, agus Braille) a sholáthar ar fud raon réimsí;
* An fháil atá ar ateangairí TCÉ, agus an rochtain atá orthu, a mhéadú;
* Infheistiú go mór i dteicneolaíocht chúnta – sna teicneolaíochtaí féin agus sna seirbhísí/tacaí a ghabhann leo araon – chun a chinntiú go mbeidh na daoine sin a bhfuil gá acu leo in ann iad a fháil ar bhealach tráthúil; agus
* Teicneolaíocht chúnta a sholáthar do dhaoine aonair, agus ní d’eagraíochtaí.

## ES5.4 - Seirbhísí cúraim sláinte agus cúraim shóisialaigh

Ba iad seirbhísí cúraim sláinte agus cúraim shóisialaigh go mór fada an topaic ba choitianta ar tarraingíodh aird uirthi le linn an chomhairliúcháin. Thuairiscigh na rannpháirtithe dúshláin agus bacainní maidir le measúnuithe, seirbhísí agus tacaí a rochtain, lenar áiríodh an teip chun seirbhísí a sholáthar nó an easpa fála ar sheirbhísí, liostaí feithimh fada, agus difríochtaí geografacha ó thaobh soláthar agus cáilíocht seirbhísí de. Cuireadh cuid mhór de na deacrachtaí sin síos don easpa cistiúcháin agus soláthar foirne, lenar áiríodh an easpa cistiúchán ilbhliantúil d’eagraíochtaí deonacha a sholáthraíonn seirbhísí thar ceann an stáit. Sainaithníodh raon saincheisteanna leathana, lenar áiríodh deacrachtaí maidir le teacht ar fhaisnéis faoi sheirbhísí, tacaí agus teidlíochtaí, an easpa réamhaisnéisithe agus pleanála do riachtanais chúraim amach anseo, agus an easpa tuisceana atá ag gairmithe cúraim sláinte agus cúraim shóisialaigh ar dhaoine faoi mhíchumas. Bhain roinnt de na príomhábhair imní a cuireadh in iúl le linn an phróisis comhairliúcháin le bacainní ar sheirbhísí luath-idirghabhála, ar thacaí ildisciplíneacha, ar theiripí leanaí, agus ar sheirbhísí faoisimh do leanaí a bhfuil míchumas orthu agus d’aosaigh a bhfuil míchumas orthu araon. Tharraing na rannpháirtithe aird freisin ar sheirbhísí agus tacaí neamhleora i réimsí eile, lena n-áirítear seirbhísí meabhairshláinte d’aosaigh agus do leanaí, teiripí aosach, cúram cónaithe, seirbhísí lae, teicneolaíocht chúnta, agus cúram baile.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* A chinntiú go mbeidh rochtain chothrom chomhsheasmhach ag gach duine faoi mhíchumas ar sheirbhísí cúraim sláinte agus cúraim shóisialaigh agus go bhfaighidh siad na seirbhísí sin ar bhealach tráthúil;
* Deireadh a chur le haon difríochtaí geografacha ó thaobh soláthar cúraim agus seirbhísí de;
* Seirbhísí cúraim sláinte agus cúraim shóisialaigh a sholáthar bunaithe ar riachtanais mheasúnaithe reatha agus ar riachtanais mheasúnaithe amach anseo;
* Cur chuige comhleanúnach a chothú ar fud na seirbhísí cúraim sláinte agus cúraim shóisialaigh uile chun a chinntiú nach sleamhnóidh daoine faoi mhíchumas tríd an gcóras;
* A chinntiú go mbeidh gach seirbhís cúraim sláinte agus cúraim shóisialaigh inrochtana go hiomlán do dhaoine faoi mhíchumas agus go mbeidh dearadh uilíoch orthu;
* Faisnéis níos inrochtana a sholáthar maidir le seirbhísí cúraim sláinte agus cúraim shóisialaigh agus daoine a threorú chuig tacaí ar bhealach níos fearr;
* A chinntiú go dtuigfidh gairmithe cúraim sláinte agus cúraim shóisialaigh na riachtanais éagsúla atá ag daoine faoi mhíchumas agus go mbeidh siad eolach orthu;
* Cistiú méadaithe a chur ar fáil do sheirbhísí cúraim sláinte agus cúraim shóisialaigh chun a chinntiú go bhfaighidh daoine faoi mhíchumas rochtain chothrom thráthúil ar thacaí;
* Cistiú ilbhliantúil a sholáthar d’eagraíochtaí a sholáthraíonn seirbhísí cúraim sláinte agus cúraim shóisialaigh thar ceann an Stáit;
* An líon foirne a mhéadú laistigh de sheirbhísí cúraim sláinte agus cúraim shóisialaigh, go háirithe seirbhísí lae, seirbhísí cónaithe, seirbhísí faoisimh agus seirbhísí míchumais do leanaí, chun freastal ar riachtanais;
* An soláthar seirbhísí faoisimh a mhéadú d’aosaigh a bhfuil míchumas orthu agus do leanaí a bhfuil míchumas orthu araon;
* A chinntiú go bhfaighidh daoine faoi mhíchumas rochtain thráthrialta, chomhsheasmhach agus leordhóthanach ar thacaíocht cúram baile;
* A chinntiú go gcuirfear acmhainní leordhóthanacha ar fáil do sheirbhísí míchumais do leanaí;
* Feabhas a chur ar sheirbhísí agus tacaí luath-idirghabhála do leanaí faoi mhíchumas;
* Rochtain thráthúil ar theiripí agus ar sheirbhísí a sholáthar do gach leanbh a mbíonn gá leanúnach acu leo;
* Tuilleadh tacaí meabhairshláinte agus comhairleoireachta a sholáthar do leanaí, agus rochtain ar Sheirbhísí Meabhairshláinte do Leanaí agus d’Ógánaigh a chinntiú do gach leanbh agus duine óg a bhfuil míchumas orthu, lena n-áirítear iad sin a bhfuil míchumas intleachta orthu agus/nó atá uathach; agus
* Aghaidh a thabhairt ar fhadhbanna meabhairshláinte i measc daoine den Lucht Siúil, e.g., atreoruithe níos tapa chuig Seirbhísí Meabhairshláinte do Leanaí agus d’Ógánaigh a chinntiú do leanaí den Lucht Siúil.

## ES5.5 - An mhaireachtáil neamhspleách

Chuir na rannpháirtithe sa chomhairliúchán in iúl go bhfuil rogha, smacht agus tacaíocht i measc na bpríomhthosca maidir le neamhspleáchas agus rannpháirtíocht sa phobal a bhaint amach. Ar na príomhdhúshláin don mhaireachtáil neamhspleách bhí bacainní ar chúnamh pearsanta a rochtain, smacht an duine ar a airgeadas féin, agus timpeallachtaí dorochtana. Mhol na rannpháirtithe don rialtas éisteacht le daoine a bhfuil míchumas orthu faoi cén áit ar mhaith leo cónaí agus faoi cé na daoine ar mhaith leo cónaí leo.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Seirbhís chuí cúnaimh phearsanta a chur chun feidhme agus a chistiú;
* Buiséid phearsantaithe a thabhairt isteach do dhaoine aonair ar bhonn náisiúnta buan;
* Feabhas a chur ar rochtain ar sheirbhísí cúnamh baile ar mhaithe le neamhspleáchas a chur chun cinn agus laghdú a dhéanamh ar an spleáchas ar bhall teaghlaigh le haghaidh cúram pearsanta;
* Straitéis a phleanáil agus a chistiú le haghaidh daoine óga (<65 bliana d’aois) a thógáil amach as tithe altranais;
* Rochtain a mhéadú ar raon tacaí intí, tacaí cónaithe agus tacaí pobail; agus
* Plean náisiúnta a fhorbairt chun an ceart chun maireachtáil go neamhspleách a bhaint amach mar chuid den chreat uileghabhálach beartais.

## ES5.6 - An tithíocht

Bhain na mórdhúshláin a cuireadh in iúl le bacainní ar thithíocht inrochtana inacmhainne a rochtain, mar aon leis an difear a dhéanann sé sin d’fholláine daoine a bhfuil míchumas orthu. Cuireadh in iúl freisin dúshláin a bhaineann le hiarratais tithíochta, deontais, sochair agus teidlíochtaí.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Tuilleadh stoc tithíochta a bhfuil dearadh uilíoch air a thógáil;
* Na híoscheanglais maidir le hinrochtaineacht i gcóiríocht ar cíos a thabhairt cothrom le dáta;
* An scoithphointe incháilitheachta tairsí ioncaim a leathnú do thithíocht shóisialta;
* Na roghanna difriúla tithíochta atá ar fáil do dhaoine a bhfuil míchumas orthu a chur in ord tosaíochta agus a leithdháileadh ar bhonn riachtanais;
* Seirbhísí comhleanúnacha a chur chun feidhme i gcomhar le FSS agus le húdaráis áitiúla chun a chinntiú go ndéanfar soláthar do riachtanais chúraim shóisialaigh in éineacht le riachtanais tithíochta; agus
* Pleanáil do na riachtanais fhadtéarmacha tithíochta atá ag daoine a bhfuil riachtanais chasta acu, seachas fanacht go dtí go dtiocfaidh éigeandálaí chun cinn.

## ES5.7 - An t-oideachas agus an oiliúint

Bhain an mhór-shaincheist a chuir na rannpháirtithe in iúl faoin oideachas agus oiliúint leis an ngá atá le breis tacaíochta agus acmhainní a sholáthar do chleachtais oideachais chuimsithigh. Thuairiscigh na rannpháirtithe sa chomhairliúchán gur ann d’ísealionchais do mhic léinn a bhfuil míchumas orthu, do chaighdeáin dhifriúla cleachtas oideachais chuimsithigh, agus d’easpa múinteoirí a bhfuil an tacaíocht agus an oiliúint chuí faighte acu chun cleachtais oideachais chuimsithigh a shaothrú. Leag na rannpháirtithe béim freisin ar na dúshláin agus na bacainní a bhíonn le sárú ag daoine faoi mhíchumas agus iad ag aistriú laistigh de shuíomhanna oideachais, oiliúna agus fostaíochta agus idir na suíomhanna sin. Thuairiscigh na rannpháirtithe gur ann do dhúshláin uathúla do ghrúpaí difriúla míchumais, amhail daoine Bodhra, daoine a bhfuil míchumas intleachta orthu, daoine néara-éagsúla, mná, daoine den Lucht Siúil, agus iarrthóirí tearmainn a bhfuil míchumas orthu.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Samhail oideachais chuimsithigh atá leanbhláraithe agus ceartabhunaithe agus atá bunaithe ar éiteas UNCRPD a ghlacadh chun timpeallachtaí oideachais a oiriúnú do riachtanais daoine seachas a bheith ag súil leis go n-oiriúnóidh daoine faoi mhíchumas iad féin don timpeallacht;
* Feabhas a chur ar thacaí agus acmhainní do chleachtais oideachais chuimsithigh, lena n-áirítear speisialtóirí, faisnéis, cistiú, agus spásanna cuí;
* Aird a tharraingt ar shamplaí de dhea-chleachtais oideachais chuimsithigh, agus iad a chomhroinnt;
* A chinntiú go dtabharfar gairmthreoir shaincheaptha do gach mac léinn (idir iad sin faoi mhíchumas agus iad sin nach bhfuil faoi mhíchumas) i scoil speisialta nó i suíomhanna príomhshrutha;
* Leanúnachas socruithe a chinntiú do mhic léinn a bhfuil míchumas orthu;
* Oiliúint feasachta ar an míchumas/oiliúint comhionannais a leabú i scoileanna;
* Oideachas cuimsitheach gnéis a sholáthar i scoileanna;
* Tuilleadh áiteanna a chruthú do leanaí uathacha agus néara-éagsúla i scoileanna príomhshrutha; agus
* A chinntiú go mbeidh múinteoir cúnta speisialta láncháilithe TCÉ ag gach leanbh Bodhar.

## ES5.8 - An fhostaíocht

Ar fud an chomhairliúcháin, leagadh béim ar a thábhachtaí atá an fhostaíocht maidir le cuimsiú, neamhspleáchas, agus folláine shóisialta agus eacnamaíoch. Leagadh béim freisin ar a thábhachtaí atá sé a aithint nach mbeidh roinnt daoine faoi mhíchumas in ann obair agus nár cheart aon bhrú a chur orthu déanamh amhlaidh. Thug na rannpháirtithe sa chomhairliúchán tuairisc freisin ar na bacainní ginearálta ar an bhfostaíocht do dhaoine faoi mhíchumas in Éirinn agus ar an dóigh ar cheart aghaidh a thabhairt sa straitéis ar dhúshláin a bhaineann go sonrach le grúpaí éagsúla. I measc na ndúshlán ar thaobh fostóirí bhí próisis dhorochtana earcaíochta, an easpa socruithe réasúnacha, agus dearcthaí idirdhealaitheacha. I measc na mbacainní eile ar an bhfostaíocht bhí gnóthachtáil oideachais níos ísle, fadhbanna le seirbhísí agus scéimeanna leasa shóisialaigh, agus filleadh ar an bhfostaíocht inbhuanaithe tar éis í a fhágáil mar thoradh ar mhíchumas a fháil.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Próisis inrochtana earcaíochta a fhorbairt;
* Inniúlacht míchumais a fheabhsú i measc fostóirí;
* Tuilleadh dreasachtaí a thabhairt d’fhostóirí chun daoine faoi mhíchumas a fhostú;
* Feabhas a chur ar rochtain ar shocruithe réasúnacha, agus an Ciste Socruithe Réasúnacha a dhéanamh níos solúbtha;
* É a dhéanamh níos éasca do dhaoine an liúntas míchumais a éileamh an athuair más rud é nach n-oibreoidh an fhostaíocht amach do dhaoine a bhfuil míchumas orthu;
* Sochair thánaisteacha, amhail an cárta liachta agus an pas saorthaistil, a choinneáil ar bun do dhaoine faoi mhíchumas a aistríonn ón liúntas míchumais chuig an bhfostaíocht;
* Spriocanna sonracha intomhaiste a chruthú maidir le fostú daoine faoi mhíchumas;
* Tacaí fostaíochta a fheabhsú, lena n-áirítear tacaíocht chun fostaíocht oiriúnach agus tacaí laistigh den obair a aimsiú, amhail cúnamh pearsanta agus ateangaireacht TCÉ;
* Beartas agus córas náisiúnta a thabhairt isteach le haghaidh athshlánú gairme; agus
* An íos-sprioc fostaíochta earnála poiblí a ardú, agus an sprioc sin a leathnú chuig eagraíochtaí neamhrialtasacha agus chuig an earnáil phríobháideach.

## ES5.9 - An neamhspleáchas agus an tslándáil airgeadais

Ba iad na príomhdhúshláin a bhaineann leis an neamhspleáchas agus an tslándáil airgeadais ná an costas breise a bhaineann leis an míchumas agus an riosca méadaithe bochtaineachta i measc daoine faoi mhíchumas. Níor mheas na rannpháirtithe gur leor na bearta coimirce sóisialaí chun caighdeán cuibhiúil maireachtála a bhaint amach, agus labhair roinnt díobh faoin bhfrustrachas atá orthu go bhfuil an liúntas míchumais níos ísle ná an Íocaíocht Dífhostaíochta Paindéime tosaigh. Measadh go raibh sé pionósach do theaghlaigh le baill teaghlaigh faoi mhíchumas tacaí a chur faoi thástáil acmhainne.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Íocaíocht bhuan nach gcuirtear faoi thástáil acmhainne agus nach ngearrtar cáin uirthi a thabhairt isteach i leith an chostais a bhaineann leis an míchumas (a bheidh ar leithligh ó íocaíochtaí leasa shóisialaigh);
* Íocaíochtaí coimirce sóisialaí a mhéadú;
* Deireadh a chur le sochair agus teidlíochtaí a chur faoi thástáil acmhainne;
* A shocrú go mbeidh gach duine a bhfuil míchumas orthu i dteideal cárta liachta a fháil;
* Critéir incháilitheachta le haghaidh sochar agus teidlíochtaí a dhéanamh níos cuimsithí; agus
* Feabhas a chur ar phróisis iarratais, achomhairc agus athbhreithnithe chun an próiseas a dhéanamh níos inrochtana.

## ES5.10 - An t-iompar agus an tsoghluaisteacht

Féachadh ar an iompar mar cheann amháin de na príomhnithe a éascaíonn neamhspleáchas, cuimsiú sóisialta agus rochtain ar an bhfostaíocht agus ar an oideachas, go háirithe do dhaoine a bhfuil míchumas orthu a chónaíonn i limistéir thuaithe. Ar na príomhdhúshláin a sainaithníodh bhí cineálacha neamhleora agus dorochtana iompair phoiblí agus phríobháidigh agus an teip ról a thabhairt do EDManna agus do dhaoine faoi mhíchumas agus cinntí á ndéanamh maidir leis an iompar.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Iompar poiblí agus príobháideach a dhéanamh níos inrochtana agus níos inacmhainne, agus cur leis an bhfáil atá orthu;
* Smaointeoireacht chomhleanúnach a fheabhsú laistigh de sheirbhísí iompair;
* Tuilleadh spásanna do chathaoireacha rothaí a sholáthar ar bhusanna;
* Deireadh a chur leis an gceanglas atá ann iompar poiblí a chur in áirithe roimh ré;
* Cumarsáid inrochtana a sholáthar ar an iompar poiblí;
* An líon tacsaithe inrochtana a mhéadú;
* Dearcthaí daoine faoi mhíchumas a chur san áireamh agus bonneagar taistil gníomhach á dhearadh, agus tús áite a thabhairt do shábháilteacht do chách;
* An Deontas Mótariompair agus an Liúntas Soghluaisteachta a thabhairt ar ais, agus scéimeanna soghluaisteachta a dhéanamh níos solúbtha; agus
* Leasú a dhéanamh ar na ceanglais do Scéim na dTiománaithe agus na bPaisinéirí faoi Mhíchumas, lena n-áirítear an próiseas achomhairc.

## ES5.11 - An cultúr, an t-áineas, an fhóillíocht agus an spórt

Ba léir le linn an phlé go n-imríonn deiseanna fóillíochta, áineasa agus spóirt, agus rochtain ar na healaíona agus ar an gcultúr, tionchar dearfach ar cháilíocht beatha daoine. I measc na mbacainní ar rannpháirtíocht sa chultúr, san áineas, san fhóillíocht agus sa spórt, mar shampla, bhí saoráidí dorochtana agus iompar dorochtana chuig clubanna spóirt, ionaid siamsaíochta, beáir agus óstáin. Tharraing na rannpháirtithe aird freisin ar dhúshláin shonracha do phobail LADTAI+ faoi mhíchumas agus do phobail na mbodhar/na mBodhar.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Ionaid shóisialta a spreagadh chun seirbhísí, faisnéis agus spásanna níos inrochtana a thairiscint;
* Leithris is Áiteanna Feistis a sholáthar in ionaid siopadóireachta, in óstáin, i bpictiúrlanna agus ag linnte snámha;
* Tacú le tuilleadh grúpaí pobail a bhunú chun daoine a bhfuil míchumas orthu a chumasú bualadh le daoine aonair atá ar aon intinn leo agus a bhfuil an caitheamh aimsire céanna/na hábhair spéise chéanna acu;
* Liúntas iompair a thabhairt isteach chun rochtain a éascú ar phobail shóisialta agus ar thionscnaimh/ionaid sláinte agus folláine;
* Cistiú a sholáthar chun ionaid acmhainní agus spásanna pobail LADTAI+ a dhéanamh inrochtana; agus
* Leanúint leis an scéim dearbhán TCÉ a reáchtáil, lena soláthraítear rochtain saor in aisce ar ateangairí TCÉ le haghaidh imeachtaí, seirbhísí agus gníomhaíochtaí éagsúla.

## ES5.12 - An córas ceartais

Luaigh na rannpháirtithe sa chomhairliúchán na dúshláin a bhaineann lena inrochtana atá na córais dlí, chosanta idirnáisiúnta agus phríosúin do dhaoine faoi mhíchumas, agus leag siad béim ar a thábhachtaí atá sé daoine a bhfuil fadhbanna meabhairshláinte acu a athstiúradh ón gcóras ceartais choiriúil.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* A chinntiú go mbeidh an córas cúirteanna inrochtana do chách, trí shocruithe réasúnacha agus teicneolaíocht chúnta a sholáthar, trí idirghabhálaithe nó meantóirí cúirte a cheapadh, agus trí oifigigh rochtana a ainmniú;
* Oiliúint a sholáthar do ghairmithe dlí maidir le feasacht ar an míchumas, maidir le cearta míchumais agus maidir le cumarsáid éifeachtach a dhéanamh le daoine faoi mhíchumas;
* Sonraí atá cruinn agus tráthúil a chothú agus a bhailiú maidir le cineál agus leitheadúlacht an mhíchumais i measc daoine faoi choimeád;
* A chinntiú go mbeidh sé de cheart ag iarrthóirí tearmainn faoi mhíchumas gach imeacht tearmainn a rochtain agus páirt a ghlacadh iontu, lena n-áirítear an próiseas cinnteoireachta cosanta idirnáisiúnta, agus aon socruithe réasúnacha is gá a sholáthar; agus
* Reachtaíocht agus tionscnaimh eile a thabhairt isteach lena dtacaítear le daoine a bhfuil dianfhadhbanna meabhairshláinte acu a athstiúradh go héifeachtach ón gcóras pionóis.

## ES5.13 - An mhí-úsáid agus an foréigean

Luaigh na rannpháirtithe sa chomhairliúchán go mbíonn daoine faoi mhíchumas faoi réir leibhéil níos airde mhí-úsáide agus foréigin de dheasca tosca amhail bacainní airgeadais ar chora drochídeacha a fhágáil. Ba le fuathchoireacht agus le foréigean gnéasach a bhain dúshláin eile a sainaithníodh.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* Tacaí inrochtana a chinntiú d’íospartaigh mhí-úsáide agus foréigin faoi mhíchumas;
* Comhar a fheabhsú idir eagraíochtaí tacaíochta d’íospartaigh agus eagraíochtaí míchumais; agus
* Reachtaíocht éifeachtach fuathchoireachta a achtú.

## ES5.14 - Cur chun feidhme UNCRPD agus na reachtaíochta míchumais

Labhair na rannpháirtithe sa chomhairliúchán faoi na hábhair imní atá acu maidir leis an easpa cur chun feidhme éifeachtach a rinneadh ar UNCRPD, agus cuid mhór díobh ag labhairt faoin moill leanúnach ar an bPrótacal Roghnach a dhaingniú agus faoi na difríochtaí idir reachtaíocht a bhaineann le míchumas agus caighdeáin UNCRPD. Áirítear leis na gníomhartha atá beartaithe an Prótacal Roghnach a dhaingniú agus athbhreithniú a dhéanamh ar an reachtaíocht ar fad a bhaineann le cearta míchumais chun a chinntiú go mbeidh sí ag teacht go hiomlán le UNCRPD.

## ES5.15 - Sonraí agus taighde

Chuir na rannpháirtithe in iúl go láidir gur gá tuilleadh sonraí míchumais ar ardchaighdeán a bhailiú, ar sonraí iad is féidir a imdhealú chun forbairt a dhéanamh ar bheartais spriocdhírithe éifeachtacha lena gcuirtear na féiniúlachtaí éagsúla atá ag grúpaí difriúla san áireamh.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* An Phríomh-Oifig Staidrimh a acmhainniú go hiomlán chun sonraí atá ábhartha, imdhealaithe agus tráthúil a bhailiú ar mhaithe le bonn eolais a chur faoi fhorbairt beartais amach anseo;
* Taithí fíorshaoil daoine faoi mhíchumas a chur ar áireamh i mbailiú sonraí trí chistiú a sholáthar do thionscnaimh chuimsitheacha thaighde; agus
* A chinntiú go nglacfar cur chuige trasnach i leith sonraí a bhailiú faoin míchumas, go háirithe do dhaoine den Lucht Siúil, do dhaoine LADTAI+, do leanaí agus don phobal príosúin.

## ES5.16 - An ceartas aeráide, cora riosca agus éigeandálaí daonnúla

Rinne roinnt rannpháirtithe sa chomhairliúchán tagairt do shaincheisteanna a bhaineann le ceartas aeráide do dhaoine faoi mhíchumas. Labhair siad faoi na hiarmhairtí diúltacha a bhíonn ag an ngéarchéim aeráide do dhaoine faoi mhíchumas, agus thug siad aird ar na rioscaí a bhíonn le sárú ag daoine a bhfuil míchumas orthu le linn cora riosca agus éigeandálaí daonnúla. Mhol na rannpháirtithe go gcuirfí tuairimí daoine a bhfuil míchumas orthu agus tuairimí a n-eagraíochtaí ionadaíocha ar an leibhéal áitiúil ar áireamh in aon chineálacha cur chuige i leith oiriúnú don athrú aeráide, i leith maolú aeráide, agus i leith ullmhacht do thubaistí.

## ES5.17 - An comhar idirnáisiúnta

Bhí na rannpháirtithe ag iarraidh go léireodh Éire tiomantas do chuimsiú míchumais ina cuid oibre forbartha thar lear agus go bpléifeadh sí le saincheisteanna domhanda amhail an Cruinniú Mullaigh Domhanda maidir le Cúrsaí Míchumais agus an Chairt Chuimsitheach Dhaonnúil.

# ES6 - Cúram agus tacaíocht a thabhairt do dhaoine a bhfuil míchumas orthu

Le linn an chomhairliúcháin, leag na rannpháirtithe béim ar a thábhachtaí atá sé teaghlaigh agus cúramóirí a aithint sa Straitéis Náisiúnta Míchumais nua. Teachtaireacht shoiléir a tháinig as an gcomhairliúchán ba ea go mbraitheann cúramóirí nach bhfaigheann siad dóthain tacaíochta ón Stát. Luaigh cúramóirí go mbraitheann siad go bhfuil siad dofheicthe agus nach n-aithnítear an luach atá leo, go háirithe i gcás nach n-íoctar iad as a ról cúraim nó go n-íoctar méid beag leo mar gheall ar thástáil acmhainne agus mar gheall ar an gcáin a ghearrtar ar thacaíocht airgeadais. Ar na príomhdhúshláin a cuireadh in iúl i gcás cúramóirí bhí an easpa faoisimh atá ar fáil ar fud na tíre agus an easpa sásra atá ar fáil chun cúramóirí ar tuismitheoirí iad a chumasú pleanáil do thodhchaí a leanaí. Ina theannta sin, thagair a lán rannpháirtithe do na dúshláin airgeadais a bhaineann le cúram a thabhairt do dhuine a bhfuil míchumas air in Éirinn, agus tharraing roinnt díobh aird ar shaincheisteanna sonracha a bhaineann leis an Lucht Siúil, amhail éagothroime inscne san ualach cúraim.

Áirítear iad seo a leanas leis na príomhghníomhartha agus na príomhréitigh a moladh chun aghaidh a thabhairt ar na dúshláin sin:

* An cúram agus an tacaíocht a sholáthraítear a aithint trí theaghlaigh, cúramóirí agus tacadóirí a chur ar áireamh laistigh de theanga na straitéise;
* Feabhas a chur ar an bhfaoiseamh a sholáthraítear do leanaí agus aosaigh faoi mhíchumas;
* Sásra a fhorbairt le haghaidh pleanáil do chúram amach anseo, lena n-áirítear pléití le daoine a bhfuil míchumas orthu agus le cúramóirí, agus smaointeoireacht chomhleanúnach chun bealaí soiléire a phleanáil i dtreo aghaidh a thabhairt ar riachtanais amach anseo;
* An córas reatha sochar agus teidlíochtaí a athchóiriú do chúramóirí tríd an leibhéal tacaíochta airgeadais a mhéadú do chúramóirí (e.g., Liúntas Cúramóra) agus trí dheireadh a chur le tástáil acmhainne agus le cáin a ghearradh ar thacaí airgeadais;
* Feabhas a chur ar thacaí do chúramóirí trí phacáistí spriocdhírithe saincheaptha tacaíochta teaghlaigh a sholáthar do thuismitheoirí agus cúramóirí daoine a bhfuil míchumas orthu chun tacú le hathléimneacht agus le folláine;
* Seirbhís a sholáthar do chúramóirí, lena n-áirítear oiliúint comhairleoireachta agus tathanta; agus
* Trasnachas a chur san áireamh – mar shampla, an dóchúlacht gurb airde an sciar de mhná den Lucht Siúil ar cúramóirí iad ná an sciar de mhná socraithe ar cúramóirí iad.

# ES7 - Conclúid

Ba é cuspóir na tuarascála seo achoimre a dhéanamh ar leithead na rannchuidithe a rinne raon leathan geallsealbhóirí míchumais agus ar leithead na réiteach a mhol siad. Ar an drochuair, ní bheifear in ann gach rannchuidiú a chur ar áireamh i straitéis nua. Mar sin féin, is ionann an tuarascáil seo agus taifead thar a bheith luachmhar ar na hábhair imní agus na moltaí a chuir Eagraíochtaí do Dhaoine faoi Mhíchumas, daoine faoi mhíchumas agus a dteaghlach, soláthraithe seirbhíse, eagraíochtaí sochaí sibhialta, comhlachtaí tathanta agus cúramóirí in iúl. Cé go bhfuil an doiciméad seo le húsáid go príomha chun an Straitéis Náisiúnta Míchumais nua a fhorbairt, molaimid do gheallsealbhóirí leas a bhaint as an tuarascáil seo chun bonn eolas a chur faoi thuairisciú sula ndéanfaidh Éire an chéad scrúdú uaithi faoi UNCRPD, chun an clár oibre náisiúnta um thaighde míchumais agus beartais rialtais a mhúnlú, agus chun bonn eolais a chur faoi straitéisí agus pleananna gníomhaíochta eile ón rialtas i gcoitinne. Agus na moltaí sa tuarascáil seo á mbreithniú, molaimid do dhaoine a bheith cuimsitheach i leith leanaí, daoine óga agus aosaigh a bhfuil míchumas orthu agus daoine a bhfuil féiniúlachtaí trasnacha acu. Táimid ag tnúth leis an Straitéis Náisiúnta Míchumais nua, a bheidh bunaithe ar an tuarascáil seo agus lena gcuirfear cearta an duine atá ag gach duine faoi mhíchumas in Éirinn chun cinn.

1. Réamhrá

Dhaingnigh Éire Coinbhinsiún na Náisiún Aontaithe ar Chearta Daoine faoi Mhíchumas (‘UNCRPD’ nó ‘an Coinbhinsiún’) i mí an Mhárta 2018. Tríd an gCoinbhinsiún a dhaingniú, gheall Éire feidhmiú iomlán chearta uile an duine ag daoine a bhfuil míchumas orthu a chur chun cinn agus a chosaint.

Cuirtear in iúl go láidir sa Choinbhinsiún nach mór dul i gcomhairle le daoine faoi mhíchumas, trína n-eagraíochtaí ionadaíocha, agus ról gníomhach a thabhairt dóibh le linn forbairt, cur chun feidhme agus faireachán a dhéanamh ar bheartais agus ar reachtaíocht agus le linn próisis eile chinnteoireachta. D’fhéach an Roinn Leanaí, Comhionannais, Míchumais, Lánpháirtíochta agus Óige (RLCMLÓ), dá bhrí sin, lena chinntiú go mbeadh forbairt na straitéise comharba ar an Straitéis Náisiúnta um Chuimsiú Míchumais 2017-2022 bunaithe ar phróiseas cuimsitheach comhairliúcháin phoiblí, ar aon dul leis an bprionsabal ‘Faic Fúinn inár nÉagmais’.[[3]](#footnote-4)

D’iarr RLCMLÓ ar an Údarás Náisiúnta Míchumais (ÚNM) tacú leis an bpróiseas comhairliúcháin. Is é ÚNM an comhlacht reachtúil neamhspleách a sholáthraíonn comhairle fhianaisebhunaithe agus taighde fianaisebhunaithe don Rialtas maidir leis an mbeartas míchumais agus le cleachtais mhíchumais agus a chuireann Dearadh Uilíoch chun cinn. Ba é RLCMLÓ a stiúir an caidreamh le hEagraíochtaí do Dhaoine faoi Mhíchumas (EDManna)[[4]](#footnote-5) agus na cruinnithe náisiúnta agus réigiúnacha comhairliúcháin a seoladh. Ba é ÚNM a stiúir gach gné eile den chomhairliúchán, lenar áiríodh pléití fócasghrúpa ar líne agus i bpearsa, suirbhé náisiúnta, agus aighneachtaí scríofa agus físeáin. Choimisiúnaigh sé comhairliúcháin le leanaí agus aosaigh nach gcloistear uathu go minic freisin.

Beidh sé mar aidhm leis an Straitéis Náisiúnta Míchumais nua treoirphlean a sholáthar le haghaidh UNCRPD a chomhlíonadh a thuilleadh trí phríomhghníomhartha a shainaithint agus a chur chun feidhme a bheidh ceaptha chun a chinntiú go mbeidh daoine faoi mhíchumas in Éirinn lánchuimsithe sa tsochaí, ar aon dul le fís an Choinbhinsiúin. Comhairliúchán réiteachdhírithe a bhí sa chomhairliúchán, mar sin, ar lena linn a tugadh cuireadh do na rannpháirtithe gníomhartha a mholadh lena gcur ar áireamh sa straitéis agus a iarradh ar na rannpháirtithe sa suirbhé na réimsí ar fiú an díriú is mó a leagan orthu, dar leo, a chur in ord tosaíochta.

Ar aon dul le hAirteagal 4.3 UNCRPD[[5]](#footnote-6), agus bunaithe ar Bharúil Ghinearálta Uimh. 7 ón gCoiste[[6]](#footnote-7), is gá dul i gcomhairle go fiúntach le EDManna, agus ról fiúntach a thabhairt dóibh, agus breithniú cuí a dhéanamh ar thuairimí agus barúlacha EDManna, agus tús áite a thabhairt do na tuairimí agus na barúlacha sin, agus aghaidh á tabhairt ar shaincheisteanna a bhaineann go díreach le daoine a bhfuil míchumas orthu. Lorg ÚNM tuairimí EDManna go réamhghníomhach le linn an phróisis comhairliúcháin, agus tá na rannchuidithe ó EDManna marcáilte amhlaidh ar fud na tuarascála seo chun go mbeidh sé éasca don lucht déanta beartas na rannchuidithe sin a shainaithint agus a bhreithniú mar chuid den phróiseas forbartha straitéise. Tá an méid sin sa bhreis ar na comhairliúcháin fhairsinge a rinne RLCMLÓ le EDManna. Bhí an próiseas comhairliúcháin ceaptha chun a bheith chomh cuimsitheach agus is féidir, agus é spriocdhírithe go sonrach ar aosaigh agus leanaí a bhfuil míchumas orthu agus nach gcloistear uathu go minic, ar dhaoine a bhfuil míchumas orthu agus a bhfuil féiniúlachtaí imeallaithe eile acu freisin, agus ar dhaoine scothaosta a bhfuil míchumas orthu. Reáchtáladh a lán imeachtaí ar líne chun socrú a dhéanamh do dhaoine a bhféadfadh an taisteal a bheith doiligh dóibh. Reáchtáladh roinnt agallamh, fócasghrúpaí agus cruinnithe comhairliúcháin i bpearsa ar fud na tíre freisin. Reáchtáladh imeachtaí ag amanna éagsúla den lá, agus le linn na seachtaine agus ag an deireadh seachtaine, chun socrú a dhéanamh dóibh sin a bhí ag obair, a raibh freagrachtaí cúraim orthu nó ar ghá dóibh taisteal.

Is é cuspóir na tuarascála comhairliúcháin seo achoimre a dhéanamh ar leithead na rannchuidithe a rinneadh agus ar leithead na réiteach a moladh ar na dúshláin a bhíonn le sárú ag daoine faoi mhíchumas. Ní féidir na rannchuidithe sin go léir a chur ar áireamh i straitéis nua a bhfuil sé mar aidhm léi díriú ar ghníomhartha ardleibhéil a mbeidh tionchar mór acu. Mar sin féin, is ionann na rannchuidithe sin agus taifead thar a bheith luachmhar ar na hábhair imní atá ag Eagraíochtaí do Dhaoine faoi Mhíchumas, daoine faoi mhíchumas agus a dteaghlach, eagraíochtaí sochaí sibhialta, comhlachtaí tathanta, cúramóirí agus soláthraithe seirbhíse. Molaimid do gheallsealbhóirí leas a bhaint as an tuarascáil seo chun bonn eolas a chur faoi thuairisciú sula ndéanfaidh Éire an chéad scrúdú uaithi faoi UNCRPD, chun an clár oibre náisiúnta um thaighde míchumais agus beartais rialtais a mhúnlú, agus chun bonn eolais a chur faoi straitéisí agus pleananna gníomhaíochta i gcoitinne.

# 1.1 Struchtúr na tuarascála

Tá an tuarascáil seo struchtúrtha mar a leanas:

* I gCaibidil 2, tugtar tuairisc ar mhodheolaíocht an chomhairliúcháin, lena n-áirítear faisnéis faoi na rannpháirtithe agus mionsonraí faoi na gníomhaíochtaí comhairliúcháin, mar aon le míniú gairid ar an dóigh ar anailísíodh an t-aiseolas a bailíodh;
* I gCaibidil 3, tugtar staitisticí tuairisciúla ó na freagraithe ar an suirbhé chomhairliúcháin. I measc na réimsí a chumhdaítear tá na saincheisteanna atá tábhachtach do cháilíocht beatha na bhfreagraithe faoi láthair, an fheasacht atá ag daoine eile ar a míchumas, agus cé acu a mheasann nó nach measann siad go gcaitheann daoine eile ar bhealach difriúil leo mar gheall ar a míchumas;
* I gCaibidil 4, tugtar tuairisc ar an aiseolas a thug na rannpháirtithe sa chomhairliúchán don Rialtas ar an bhfís, na luachanna agus na prionsabail ba cheart a bheith mar bhonn agus mar thaca ag an straitéis agus ar an dóigh a bhféadfaí forbairt, cur chun feidhme agus faireachán a dhéanamh ar an straitéis, go háirithe trí rannpháirtíocht EDManna agus geallsealbhóirí eile míchumais;
* I gCaibidil 5, achoimrítear an raidhse faisnéise a thug na rannpháirtithe ar fud gach gné den chomhairliúchán, agus dírítear ar na réitigh a moladh chun dul i ngleic leis na dúshláin a bhíonn le sárú ag daoine a bhfuil míchumas orthu in Éirinn. Sa chaibidil sin, pléitear leis na seacht dtopaic déag seo a leanas:
  1. ‘Faic Fúinn inár nÉagmais’
  2. Feasacht, dearcthaí agus idirdhealú
  3. An inrochtaineacht
  4. Seirbhísí cúraim sláinte agus cúraim shóisialaigh
  5. An mhaireachtáil neamhspleách
  6. An tithíocht
  7. An t-oideachas agus an oiliúint
  8. An fhostaíocht
  9. An neamhspleáchas agus an tslándáil airgeadais
  10. An t-iompar agus an tsoghluaisteacht
  11. An cultúr, an t-áineas, an fhóillíocht agus an spórt
  12. An córas ceartais
  13. An mhí-úsáid agus an foréigean
  14. Cur chun feidhme UNCRPD agus na reachtaíochta míchumais
  15. Sonraí agus taighde
  16. An ceartas aeráide, cora riosca agus éigeandálaí daonnúla
  17. An comhar idirnáisiúnta;
* I gCaibidil 6, achoimrítear an fhaisnéis a fuarthas ó dhaoine a thugann cúram do dhaoine a bhfuil míchumas orthu, agus dírítear ar na réitigh a moladh chun dul i ngleic leis na dúshláin a thagann rompu;
* I gCaibidil 7, tugtar conclúid; agus
* In Aguisín A, soláthraítear liosta de na heagraíochtaí a rinne aighneachtaí scríofa nó físeáin i leith an chomhairliúcháin.

Le linn an chomhairliúcháin, rinne cuid mhór rannpháirtithe tuarascálacha, físeáin, aighneachtaí agus ábhair eile, nó sholáthair siad naisc chucu, chun na pointí a bhí á ndéanamh acu a threisiú. Tiomsaíodh iad sin ina ndoiciméad ar leith, mar aon le hachoimre ar na príomhdhoiciméid a bhaineann leis na saincheisteanna míchumais a tháinig chun cinn le cúig bliana anuas.[[7]](#footnote-8)

1. Modheolaíocht

Idir lár mhí na Samhna 2023 agus tús mhí an Mhárta 2024, tugadh faoi raon gníomhaíochtaí comhairliúcháin. Bhí siad deartha chun rogha agus solúbthacht a thabhairt do gheallsealbhóirí maidir leis an dóigh a bhféadfadh siad páirt a ghlacadh sa chomhairliúchán. Buntaca leis an gcomhairliúchán ba ea prionsabail na rannpháirtíochta agus an chomhoibrithe, agus bhí sé mar aidhm leis a bheith ina phróiseas dílis, inrochtana agus trédhearcach le haghaidh caidreamh fiúntach a dhéanamh le daoine faoi mhíchumas.

Seoladh feachtas cumarsáide maidir leis an gcomhairliúchán, lenar áiríodh fógraí tráthrialta a chur ar shuíomh Gréasáin ÚNM agus ar an rannán den suíomh Gréasáin gov.ie atá tiomnaithe do UNCRPD. Baineadh úsáid freisin as ardáin meán sóisialta ÚNM agus RLCMLÓ, as fógráin ar shuíomhanna Gréasáin ar a bpléitear le caidreamh leis an bpobal, as an rannán den suíomh Gréasáin gov.ie ar a bpléitear le comhairliúcháin, agus as ríomhphoist spriocdhírithe chuig geallsealbhóirí. Tugadh spreagadh do gheallsealbhóirí freisin glaonna chun páirt a ghlacadh sna gníomhaíochtaí éagsúla comhairliúcháin a chomhroinnt lena gcuid líonraí. Ar aon dul le hAirteagal 4.3 UNCRPD agus leis na prionsabail atá leagtha amach i mBarúil Ghinearálta Uimh. 7 ó Choiste na Náisiún Aontaithe, tugadh sa chomhairliúchán seo páirt ghníomhach do dhaoine a bhfuil míchumas orthu, trína n-eagraíochtaí ionadaíocha nó trí Eagraíochtaí do Dhaoine faoi Mhíchumas (EDManna). Spriocdhíríodh ar gheallsealbhóirí eile míchumais, lenar áiríodh daoine a bhfuil míchumas orthu, teaghlaigh, tuismitheoirí, cúramóirí agus eagraíochtaí míchumais, agus tugadh spreagadh gníomhach dóibh páirt a ghlacadh sa chomhairliúchán. Spriocdhíríodh go sonrach ar ghrúpaí imeallaithe nach gcloistear uathu go minic, agus chuathas i dteagmháil leo chun iad a spreagadh páirt a ghlacadh sa chomhairliúchán.

Fógraíodh mionsonraí faoi ghníomhaíochtaí comhairliúcháin phoiblí do gheallsealbhóirí i bhformáidí inrochtana, lenar áiríodh Teanga Chomharthaíochta na hÉireann (TCÉ) agus formáidí Soléite, agus i nGaeilge freisin. Bhí ateangairí TCÉ agus fortheidealú fíor-ama ar fáil ag gach imeacht i bpearsa agus ar líne. Reáchtáladh cruinnithe comhairliúcháin i bpearsa in áiteanna inrochtana, agus cuireadh leithris shoghluaiste is Áiteanna Feistis ar fáil le linn dhá cheann de na trí chruinniú sin. Scríobhadh an suirbhé náisiúnta i dteanga shimplí, agus bhí sé ar fáil i bhformáidí éagsúla. Áiríodh leo sin suirbhé ar líne ina raibh físeáin TCÉ, leagan Gaeilge, leagan a bhí curtha in oiriúint do léitheoirí scáileáin, leaganacha Soléite, suirbhé páipéir (leaganacha teanga simplí agus Soléite), agus rogha theileafóin.

# 2.1 Gníomhaíochtaí comhairliúcháin

## 2.1.1 Fócasghrúpaí agus agallaimh

Seoladh sraith fócasghrúpaí agus agallamh chun gníomhartha agus réitigh a ghabháil maidir le bacainní agus dúshláin a bhaineann le rannpháirtíocht daoine faoi mhíchumas sa tsochaí. Reáchtáladh 25 phlé fócasghrúpa ar líne agus naoi bplé fócasghrúpa i bpearsa, agus gach ceann díobh ar siúl ar feadh idir uair an chloig agus uair go leith. Seoladh ocht n-agallamh déag le daoine aonair a bhfuil míchumas orthu – 14 cinn ar bhonn aghaidh ar aghaidh, trí cinn ar líne, agus ceann amháin thar an teileafón. Ghlac 219 nduine páirt in agallamh nó i bhfócasghrúpa. Ionadaithe EDM ba ea 8% díobh (líon = 17 nduine), agus ionadaithe d’eagraíochtaí eile ba ea níos mó ná aon cheathrú díobh (líon = 58 nduine, 27%). Mná a bhí i mbreis agus leath na rannpháirtithe fócasghrúpa agus agallaimh (líon = 126 dhuine, 58%), agus measaimid go bhfuil míchumas ar bheagnach trí cheathrú díobh. Bhí tuismitheoirí, cúramóirí agus daoine leasmhara eile den phobal páirteach freisin. D’éascaigh baill foirne ÚNM formhór na bhfócasghrúpaí, agus ráitis tosaigh á bhfáil ó bhall den aonad um Beartas Comhionannais Míchumais in RLCMLÓ. Conraíodh ACE Communication chun fócasghrúpaí agus agallaimh a sheoladh le daoine faoi mhíchumas nach gcloistear uathu go minic, lenar áiríodh leanaí agus daoine óga agus aosaigh a bhfuil riachtanais shonracha chumarsáide acu.

Reáchtáladh fócasghrúpaí téamacha, mar aon le fócasghrúpaí agus agallaimh spriocdhírithe le príomhghrúpaí. Ba mar théamaí do na fócasghrúpaí ar líne seo a leanas a úsáideadh na saincheisteanna ar shainaithin EDManna agus geallsealbhóirí eile míchumais iad mar phríomhthosaíochtaí le linn an chaidrimh le RLCMLÓ sa bhliain 2023:

* an t-iompar,
* an fhostaíocht agus an oiliúint,
* an t-oideachas,
* seirbhísí cúraim sláinte agus cúraim shóisialaigh,
* costas an mhíchumais,
* an tithíocht agus an mhaireachtáil neamhspleách.

Bhí sé mar aidhm leis na fócasghrúpaí agus na hagallaimh spriocdhírithe teacht ar dhearcthaí geallsealbhóirí míchumais nach gcloistear uathu go minic, a bhfuil féiniúlachtaí imeallaithe eile acu agus a mbíonn bacainní uathúla le sárú acu chun páirt a ghlacadh sa tsochaí, mar aon leis na dearcthaí atá ag cúramóirí daoine a bhfuil míchumas orthu. Áiríodh leo sin fócasghrúpaí sonracha agus agallaimh shonracha leis na daoine seo a leanas:

* daoine Bodhra,
* daoine scothaosta a bhfuil míchumas orthu,
* mná faoi mhíchumas,
* daoine den Lucht Siúil,
* iarrthóirí tearmainn,
* daoine LADTAI+,
* cúramóirí,
* daoine a bhfuil míchumas intleachta agus/nó uathachas orthu (sheol ACE Communication fócasghrúpaí agus agallaimh),[[8]](#footnote-9)
* leanaí agus daoine óga a bhfuil míchumas orthu (sheol ACE Communication fócasghrúpaí agus agallaimh)[[9]](#footnote-10) – i roinnt cásanna, bhain leanaí/daoine óga úsáid as gléasanna cumarsáide chun páirt a ghlacadh sa chomhairliúchán, agus tacaíodh le daoine eile trí chomharthaí Lámh a úsáid.

Chomh maith leis sin, chabhraigh Siondróm Down Éireann (DSI) agus Cuimsiú Éireann (II) le daoine a bhfuil míchumas orthu páirt a ghlacadh sa chomhairliúchán trína gcuid fócasghrúpaí agus agallamh féin a sheoladh, le tacaíocht ó ÚNM. Ba é a bhí sna comhairliúcháin sin:

* fócasghrúpa amháin ar líne le seisear aosach a bhfuil siondróm Down orthu (DSI),
* fócasghrúpa amháin i bpearsa le hochtar aosach a bhfuil míchumas intleachta orthu (II),
* agallaimh i bpearsa le triúr aosach agus beirt leanaí a bhfuil míchumas intleachta orthu agus a bhfuil riachtanais shuntasacha tacaíochta acu (II). Ní raibh na rannpháirtithe sin in ann brath go hiomlán ar chaint chun cumarsáid a dhéanamh. D’úsáid triúr rannpháirtithe ‘focail bhéil’ le linn na n-agallamh, agus rinne siad go léir cumarsáid trí ghuthú, trí ghothaí gnúise, trí luailí coirp agus trí fhuaim. Bhí duine amháin de na rannpháirtithe ag foghlaim conas gléas ardteicneolaíochta AAC a úsáid chun cumarsáid a dhéanamh ag an am.

## 2.1.2 Cruinnithe comhairliúcháin

D’óstáil RLCMLÓ ceithre chruinniú comhairliúcháin le linn na tréimhse comhairliúcháin, le tacaíocht ó ÚNM. Cruinnithe náisiúnta a reáchtáladh i mBaile Átha Cliath agus ar líne a bhí in dhá cheann de na cruinnithe sin, agus cruinnithe réigiúnacha a reáchtáladh i nGaillimh agus i gCorcaigh a bhí sa dá cheann eile. D’fhreastail 166 dhuine san iomlán ar na himeachtaí sin, lenar áiríodh daoine aonair, ionadaithe ó 96 eagraíocht, agus 17 rannpháirtí a bhí ag déanamh ionadaíocht do EDManna. Pléadh le linn na gcruinnithe sin freisin na topaicí a iniúchadh le linn fócasghrúpaí agus agallamh. Pléadh freisin caidreamh fiúntach le geallsealbhóirí agus an fhís, na luachanna agus na prionsabail a d’fhéadfadh a bheith ag an straitéis.

Le linn fócasghrúpaí, agallamh, agus cruinnithe comhairliúcháin, bhí deis ag na rannpháirtithe freisin aird a tharraingt ar shaincheisteanna eile a bhfuil spéis acu iontu.

## 2.1.3 Aighneachtaí scríofa agus físeáin

Eisíodh glao poiblí inar iarradh aighneachtaí scríofa nó físeáin ó eagraíochtaí agus ó dhaoine aonair lena gcur san áireamh sa straitéis. Fuarthas aon aighneacht scríofa is ochtó agus ceithre aighneacht físeáin, lenar áiríodh:

* 8 gcinn ó EDManna,
* 12 cheann ó dhaoine aonair faoi mhíchumas,
* 25 cinn ó eagraíochtaí eile do dhaoine faoi mhíchumas,
* 8 gcinn ó chúramóirí,
* 32 cheann ó ghrúpaí eile sainleasa amhail institiúidí acadúla agus eagraíochtaí a oibríonn le grúpaí imeallaithe.

Tabhair faoi deara gur tugadh do RLCMLÓ, chun críocha tagartha, na haighneachtaí scríofa uile agus tras-scríbhinní de na haighneachtaí físeáin uile. Féach Aguisín A chun teacht ar liosta de na heagraíochtaí a rinne aighneachtaí.

## 2.1.4 Suirbhé náisiúnta

Forbraíodh suirbhé náisiúnta chun tuairimí daoine faoi mhíchumas agus cúramóirí/tuismitheoirí/tacadóirí a fháil faoi na nithe ba cheart a chur ar áireamh sa straitéis agus ar cheart tús áite a thabhairt dóibh, bunaithe ar a n-eispéiris féin. Fiafraíodh de dhaoine faoi mhíchumas freisin faoi shaincheisteanna atá tábhachtach dá gcáilíocht beatha, faoin dóigh, dar leo, a gcaitheann na daoine ina saol leo agus faoin tuiscint atá ag na daoine sin ar a míchumas.

Thug trí Eagraíocht do Dhaoine faoi Mhíchumas ionchur maidir le foclaíocht na gceisteanna suirbhé. Bhí an suirbhé ar líne (ina fhormáidí éagsúla) beo ar feadh míosa, agus ceadaíodh solúbthacht ó thaobh an dáta deiridh de ar mhaithe le socruithe réasúnacha a dhéanamh.

Thug 484 dhuine san iomlán freagra ar an suirbhé. Daoine faoi mhíchumas a bhí i mbeagnach trí cheathrú de na freagraithe (líon = 358 nduine, 74%), agus cúramóirí/tuismitheoirí/tacadóirí daoine a bhfuil míchumas orthu a bhí in aon trian díobh (líon = 162 dhuine). Daoine faoi mhíchumas agus cúramóirí/tuismitheoirí/tacadóirí daoine a bhfuil míchumas orthu araon a bhí i seacht faoin gcéad de na freagraithe (líon = 36 dhuine). Ós rud é nach bhfuil sa suirbhé seo ach sampla de dhaoine faoi mhíchumas, de chúramóirí agus de chúramóirí faoi mhíchumas, ba cheart a thabhairt faoi deara nach féidir linn fionnachtana an tsuirbhé seo a chur síos do gach duine faoi mhíchumas agus do gach cúramóir in Éirinn.

### Daoine faoi mhíchumas

Mná a bhí i seachtó faoin gcéad de na freagraithe a bhfuil míchumas orthu (líon = 249 nduine), fir a bhí i 25% díobh (líon = 91 duine), agus dúirt 3% díobh go bhfuil féiniúlacht inscne eile acu (líon = naonúr).[[10]](#footnote-11) Bhí freagraí faoi mhíchumas amháin as gach deichniúr idir 18-24 bliain d’aois (líon = 34 dhuine, 10%). Bhí beagnach leath na bhfreagraithe faoi mhíchumas idir 25-49 bliain d’aois (líon = 171 duine, 48%), bhí thart ar aon trian díobh idir 50-64 bliain d’aois (líon = 113 dhuine, 32%), agus bhí 8% díobh 65 bliana d’aois nó níos sine (líon = 30 duine). Bhí thart ar aon trian de na freagraithe faoi mhíchumas ina gcónaí i gcathair (líon = 120 duine, 34%), bhí beagán os cionn duine amháin as gach cúigear díobh ina gcónaí i mbaile mór (líon = 79 nduine, 22%), bhí beagnach aon cheathrú díobh ina gcónaí i mbaile beag (líon = 85 dhuine, 24%), agus bhí aon chúigiú díobh ina gcónaí i limistéar tuaithe (líon = 71 duine, 20%).

Fiafraíodh de na freagraithe ar an suirbhé faoi na fadhbanna nó na deacrachtaí marthanacha atá acu.[[11]](#footnote-12) Tá miondealú ar a gcuid freagraí tugtha i dTábla 1, agus iad curtha i láthair ón gceann is mó lua go dtí an ceann is lú lua. Bhí roinnt cineálacha míchumais ar bheagnach trí cheathrú de na freagraithe (líon = 265 dhuine, 74%).

Tábla 1. Miondealú ar fhadhbanna nó deacrachtaí marthanacha i measc freagraithe faoi mhíchumas ar an suirbhé

|  |  |  |
| --- | --- | --- |
| Fadhb nó deacracht mharthanach | An líon freagraithe faoi mhíchumas  Líon = 358 nduine | % de na freagraithe faoi mhíchumas |
| Deacracht maidir le foghlaim, le cuimhneamh ar rudaí nó le díriú ar rudaí | 161 | 45 |
| Deacracht maidir le gníomhaíochtaí fisiciúla bunúsacha amhail siúl, dul suas staighre nó rudaí a shroicheadh, a thógáil nó a iompar | 159 | 44 |
| Fadhb shíceolaíoch nó mhothúchánach nó fadhb meabhairshláinte | 138 | 39 |
| Deacracht le pian, le hanálú nó le haon bhreoiteacht ainsealach eile nó le haon fhadhb ainsealach eile | 127 | 35 |
| Lagú amhairc | 103 | 29 |
| Míchumas intleachta | 86 | 24 |
| Bodhaire nó lagú éisteachta | 66 | 18 |
| Uathachas/Neamhord Hipirghníomhaíochta Easnamh Airde (ADHD)/Néara-éagsúlacht (catagóir a forbraíodh bunaithe ar fhreagraí neamhiata) | 28 | 8 |
| Disléicse/Diospraicse/Neamhord Comhordaithe Forbartha (DCD) (catagóir a forbraíodh bunaithe ar fhreagraí neamhiata) | 11 | 3 |

### Cúramóirí, tuismitheoirí agus tacadóirí daoine a bhfuil míchumas orthu

Mná a bhí i mbeagán os cionn trí cheathrú de na freagraithe a bhí ina gcúramóirí, ina dtuismitheoirí nó ina dtacadóirí (líon = 123 dhuine, 76%), fir a bhí i 20% díobh (líon = 33 dhuine), agus dúirt mionlach beag díobh go bhfuil féiniúlacht inscne eile acu. Ba bheag cúramóir, tuismitheoir agus tacadóir a bhí idir 18-24 bliain d’aois (<5%). Bhí 56% díobh idir 25-49 bliain d’aois (líon = 91 duine), bhí 37% díobh idir 50-64 bliain d’aois (líon = 60 duine), agus bhí 8% díobh idir 65-79 bliain d’aois (líon = ochtar). Bhí triúr as gach deichniúr de chúramóirí, tuismitheoirí nó tacadóirí ina gcónaí i gcathair (líon = 49 nduine, 30%), bhí 21% díobh ina gcónaí i mbaile mór (líon = 34 dhuine), bhí beagnach aon cheathrú díobh ina gcónaí i mbaile beag (líon = 41 duine, 24%), agus bhí beagán os cionn aon chúigiú díobh ina gcónaí i limistéar tuaithe (líon = 22 dhuine, 36%). Thuairiscigh níos mó ná leath na gcúramóirí go dtacaíonn siad le duine faoi mhíchumas amháin (líon = 85 dhuine, 53%), thuairiscigh níos mó ná aon chúigiú díobh go dtacaíonn siad le beirt faoi mhíchumas (líon = 37 nduine, 23%), agus tacaíonn 5% díobh le triúr nó ceathrar faoi mhíchumas (líon = ochtar). Thuairiscigh cúig déag faoin gcéad díobh go dtacaíonn siad le cúigear faoi mhíchumas nó níos mó (líon = 24 dhuine), agus is dóigh go dtugtar le fios san ardlíon sin gur chomhlánaigh roinnt cúramóirí a oibríonn in eagraíochtaí soláthraithe seirbhíse an ceistneoir. Ar an iomlán, tugann 44% de na freagraithe sin (líon = 72 dhuine) cúram do leanbh nó leanaí faoi mhíchumas. Tugann 41% díobh cúram d’aosach nó aosaigh faoi mhíchumas (líon = 66 dhuine), agus tugann 10% díobh cúram do leanaí agus d’aosaigh araon (líon = 16 dhuine).

# 2.2 Anailís

Ba é a bhí sna sonraí a bailíodh le linn an chomhairliúcháin:

* nótaí mionsonraithe ó fhócasghrúpaí, ó agallaimh agus ó chruinnithe comhairliúcháin,
* freagraí ar an suirbhé,
* aighneachtaí scríofa agus tras-scríbhinní d’aighneachtaí físeáin,
* tuarascálacha ó ACE Communication agus ó Chuimsiú Éireann.

Sainaithníodh barúlacha ó ionadaithe EDM ag an bhfoinse chun a chinntiú go bhféadfaí béim a leagan ar an aiseolas uathu sa tuarascáil seo. Ba í foireann taighde ÚNM a rinne anailís ar na sonraí. Níor bailíodh aon sonraí pearsanta, agus taifeadadh nótaí ar bhealach a d’fhág nach bhféadfaí daoine aonair a shainaithint.

Ba trí Leagan 29 den Phacáiste Staidrimh do na hEolaíochtaí Sóisialta (SPSS) a anailísíodh na sonraí cainníochtúla ón suirbhé. Ba in NVivo (bogearraí anailíse cáilíochtúla) a eagraíodh na sonraí cáilíochtúla uile (i.e., nótaí ó fhócasghrúpaí agus ó agallaimh, aighneachtaí scríofa agus aighneachtaí físeáin, nótaí ó chruinnithe comhairliúcháin, agus freagraí scríofa ar cheisteanna neamhiata suirbhé). Forbraíodh códleabhar chun na dúshláin, na bacainní, na réitigh agus na gníomhartha atá ag teacht chun cinn a shainaithint, mar a cuireadh in iúl le linn an chomhairliúcháin. Ba in NVivo a códaíodh breis agus 3,500 píosa faisnéise san iomlán. Grúpáladh na cóid de réir topaice, agus cuireadh sna téamaí seo a leanas iad: comhthéacs; dúshláin; agus gníomhartha agus réitigh. Ar mhaithe le diananailís leanúnach a chinntiú, tháinig foireann comhairliúcháin ÚNM le chéile go tráthrialta chun a phlé cén dóigh a bhféadfaí eispéiris, tuairimí agus smaointe na rannpháirtithe uile sa chomhairliúchán agus na ngeallsealbhóirí uile a chur i láthair ar an mbealach is fearr sa tuarascáil. Díríodh sa tuarascáil ar na dúshláin a bhíonn le sárú ag daoine, mar a thagann siad féin orthu, agus ar na moltaí a chuir daoine in iúl chun a chinntiú go léireofaí go cruinn na tuairimí atá ag daoine a bhfuil míchumas orthu.

1. Fionnachtana an tsuirbhé ar cháilíocht na beatha agus feasacht ar an míchumas

Ceann amháin de na haidhmeanna a bhí leis an suirbhé comhairliúcháin ba ea na saincheisteanna is tábhachtaí do cháilíocht beatha daoine faoi mhíchumas a shainaithint. Aidhm eile a bhí leis ba ea iniúchadh a dhéanamh ar an dóigh, dar le daoine a bhfuil míchumas orthu, a gcaitheann na daoine ina saol leo agus ar an tuiscint atá ag na daoine sin ar a míchumas. Ba de bharr luathghníomhaíochtaí comhairliúcháin a cuireadh ceisteanna ar na topaicí sin ar áireamh sa suirbhé. Le linn na ngníomhaíochtaí sin, d’áitigh na rannpháirtithe go láidir gur cheart an Straitéis Náisiúnta Míchumais nua a bheith ag teacht leis na tosaíochtaí cáilíochta beatha atá ag daoine faoi mhíchumas agus nach mór aghaidh a thabhairt inti ar na heispéiris dhiúltacha a eascraíonn as an easpa feasachta ar an míchumas atá ag daoine eile agus as an easpa inniúlachta atá acu ina leith sin.

# 3.1 Saincheisteanna atá tábhachtach do cháilíocht na beatha

Iarradh ar na freagraithe ar an suirbhé a thábhachtaí atá raon saincheisteanna éagsúla dá gcáilíocht beatha reatha a rátáil ar scála cúig phointe, idir ‘Níl sé tábhachtach ar chor ar bith’ agus ‘Tá sé an-tábhachtach’.

Léirítear i bhFíor 1 céatadán na bhfreagraithe ar an suirbhé a rátáil gach saincheist mar shaincheist atá an-tábhachtach nó measartha tábhachtach, mar shaincheist nach bhfuil tábhachtach ná neamhthábhachtach, nó mar shaincheist nach bhfuil chomh tábhachtach sin nó nach bhfuil tábhachtach ar chor ar bith dá gcáilíocht beatha faoi láthair.[[12]](#footnote-13) Ba iad na trí shaincheist a mheas an céatadán is airde freagraithe a bheith tábhachtach ná seirbhísí cúraim sláinte nó cúraim shóisialaigh nó tacaí cúraim sláinte nó cúraim shóisialaigh a fháil, go leor airgid a bheith acu chun na costais bhreise a bhaineann lena míchumas a sheasamh, agus a bheith in ann modhanna iompair phoiblí nó phríobháidigh a fháil agus a úsáid go héasca (rátáil 90-93% de na freagraithe gach ceann díobh a bheith an-tábhachtach/measartha tábhachtach). Rátáil ochtó is a cúig faoin gcéad de na freagraithe go bhfuil sé tábhachtach dá gcáilíocht beatha a bheith in ann foirgnimh phoiblí, sráideanna agus páirceanna a rochtain agus a úsáid, agus rátáil 84% díobh go bhfuil sé tábhachtach a bheith in ann dul chuig imeachtaí cultúrtha agus chuig áiteanna le haghaidh spraoi agus siamsaíochta. Ina theannta sin, dúirt 83% díobh go bhfuil sé an-tábhachtach/measartha tábhachtach dá gcáilíocht beatha faisnéis a fháil ar bhealach a thuigeann siad. Thuairiscigh an céatadán céanna de na freagraithe (82% sa dá chás) gur nithe atá tábhachtach dá gcáilíocht beatha reatha is ea tacaíocht a fháil chun saol níos neamhspleáiche a mhaireachtáil agus teicneolaíocht, áiseanna nó uirlisí ar féidir leo tacú leo a fháil. Dar le níos mó ná trí cheathrú de na freagraithe (79%), tá sé tábhachtach dá gcáilíocht beatha seans a bheith acu tabhairt faoi spóirt nó gníomhaíochtaí a thaitníonn leo nó ar mhaith leo tabhairt fúthu, agus 71% díobh ag rá go bhfuil tábhacht ag baint le post a fháil nó dul isteach san oiliúint. Ba iad na trí réimse a rátáil an líon is ísle de na freagraithe a bheith tábhachtach (ach a mheas formhór na ndaoine a bheith an-tábhachtach/measartha tábhachtach go fóill) ná tithíocht inrochtana a fháil (70%), dul isteach san oideachas (68%), agus seans a bheith acu caidreamh rómánsach fiúntach a bheith acu (56%).

Fíor 1. A thábhachtaí atá saincheisteanna do cháilíocht beatha na bhfreagraithe faoi mhíchumas ar an suirbhé

Is é atá san fhíor seo barrachairt ina léirítear céatadán na bhfreagraithe ar an suirbhé a rátáil gach saincheist mar shaincheist atá an-tábhachtach nó measartha tábhachtach, mar shaincheist nach bhfuil tábhachtach ná neamhthábhachtach, nó mar shaincheist nach bhfuil chomh tábhachtach sin nó nach bhfuil tábhachtach ar chor ar bith dá gcáilíocht beatha faoi láthair. 
Maidir le go leor airgid a bheith acu chun na costais bhreise a bhaineann lena míchumas a sheasamh, dúirt 93% de na freagraithe go bhfuil sé an-tábhachtach nó measartha tábhachtach; dúirt 4% díobh nach bhfuil sé tábhachtach ná neamhthábhachtach; agus dúirt 3% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le seirbhísí cúraim sláinte nó cúraim shóisialaigh nó tacaí cúraim sláinte nó cúraim shóisialaigh a fháil, dúirt 92% de na freagraithe go bhfuil sé an-tábhachtach nó measartha tábhachtach; dúirt 5% díobh nach bhfuil sé tábhachtach ná neamhthábhachtach; agus dúirt 4% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir lena bheith in ann modhanna iompair phoiblí nó phríobháidigh a fháil agus a úsáid go héasca, dúirt 90% de na freagraithe go bhfuil sé an-tábhachtach nó measartha tábhachtach; dúirt 5% díobh nach bhfuil sé tábhachtach ná neamhthábhachtach; agus dúirt 5% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir lena bheith in ann foirgnimh phoiblí, sráideanna agus páirceanna a rochtain agus a úsáid, dúirt 85% de na freagraithe go bhfuil sé an-tábhachtach nó measartha tábhachtach; dúirt 10% díobh nach bhfuil sé tábhachtach ná neamhthábhachtach; agus dúirt 4% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir lena bheith in ann dul chuig imeachtaí cultúrtha agus chuig áiteanna le haghaidh spraoi agus siamsaíochta, dúirt 84% de na freagraithe go bhfuil sé an-tábhachtach nó measartha tábhachtach; dúirt 11% díobh nach bhfuil sé tábhachtach ná neamhthábhachtach; agus dúirt 6% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le tacaíocht a fháil chun saol níos neamhspleáiche a mhaireachtáil, dúirt 82% de na freagraithe go bhfuil sé an-tábhachtach nó measartha tábhachtach; dúirt 8% díobh nach bhfuil sé tábhachtach ná neamhthábhachtach; agus dúirt 9% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le faisnéis a fháil ar bhealach a thuigeann siad, dúirt 82% de na freagraithe go bhfuil sé an-tábhachtach nó measartha tábhachtach; dúirt 12% díobh nach bhfuil sé tábhachtach ná neamhthábhachtach; agus dúirt 6% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le teicneolaíocht, áiseanna nó uirlisí ar féidir leo tacú leo a fháil, dúirt 82% de na freagraithe go bhfuil sé an-tábhachtach nó measartha tábhachtach; dúirt 12% díobh nach bhfuil sé tábhachtach ná neamhthábhachtach; agus dúirt 6% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le seans a bheith acu tabhairt faoi spóirt nó gníomhaíochtaí a thaitníonn leo nó ar mhaith leo tabhairt fúthu, dúirt 79% de na freagraithe go bhfuil sé an-tábhachtach nó measartha tábhachtach; dúirt 14% díobh nach bhfuil sé tábhachtach ná neamhthábhachtach; agus dúirt 7% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le tithíocht inrochtana a fháil, dúirt 70% de na freagraithe go bhfuil sé an-tábhachtach nó measartha tábhachtach; dúirt 14% díobh nach bhfuil sé tábhachtach ná neamhthábhachtach; agus dúirt 17% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le post a fháil nó dul isteach san oiliúint, dúirt 68% de na freagraithe go bhfuil sé an-tábhachtach nó measartha tábhachtach; dúirt 17% díobh nach bhfuil sé tábhachtach ná neamhthábhachtach; agus dúirt 15% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le dul isteach san oideachas, dúirt 68% de na freagraithe go bhfuil sé an-tábhachtach nó measartha tábhachtach; dúirt 17% díobh nach bhfuil sé tábhachtach ná neamhthábhachtach; agus dúirt 15% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.
Maidir le seans a bheith acu caidreamh rómánsach fiúntach a bheith acu, dúirt 56% de na freagraithe go bhfuil sé an-tábhachtach nó measartha tábhachtach; dúirt 21% díobh nach bhfuil sé tábhachtach ná neamhthábhachtach; agus dúirt 23% díobh nach bhfuil sé chomh tábhachtach sin nó nach bhfuil sé tábhachtach ar chor ar bith.


# 3.2 Feasacht ar an míchumas i measc daoine eile agus dearcthaí daoine eile

## 3.2.1 Feasacht ar an míchumas i measc daoine eile

Fiafraíodh de na freagraithe faoi mhíchumas ar an suirbhé ar bhraith siad go bhfuil go leor feasachta ar a míchumas ag daoine áirithe ina saol. Léirítear i bhFíor 2 gurbh iad na grúpaí ar mhó seans go mbeadh go leor feasachta ar an míchumas acu ná baill teaghlaigh (53%) agus cairde (40%). Ba iad na grúpaí ar mhó seans go mbeadh go leor feasachta acu ná an pobal i gcoitinne (84%) agus daoine a sholáthraíonn gnáthsheirbhísí laethúla, amhail cúntóirí siopa (81%).

Ábhar imní ar leith is ea gur bhraith 62% de na freagraithe faoi mhíchumas ar an suirbhé nach bhfuil go leor feasachta ar a míchumas ag baill foirne cúraim sláinte agus cúraim shóisialaigh agus gur bhraith 79% díobh nach bhfuil go leor feasachta ar a míchumas ag daoine a sholáthraíonn seirbhísí poiblí eile, amhail baill foirne coimirce sóisialaí, baill foirne údaráis áitiúil agus baill foirne iompair phoiblí. Bhraith níos mó ná leath na bhfreagraithe nach bhfuil go leor feasachta ar a míchumas ag fostóirí (52%), agus bhraith 68% díobh nach bhfuil go leor feasachta ag daoine a bhfuil aithne acu orthu, ag a bpiaraí, ag a gcomhghleacaithe oibre nó ag a gcomharsana.

Fíor 2. Leordhóthanacht bhraite na feasachta ar an míchumas i measc grúpaí difriúla sa tsochaí

Is é atá san fhíor seo barrachairt ina léirítear tuairimí na bhfreagraithe ar an suirbhé ar cé acu atá nó nach bhfuil go leor feasachta ar a míchumas ag na daoine ina saol.
Dúirt 53% de na freagraithe go bhfuil go leor feasachta ar a míchumas ag a mbaill teaghlaigh; dúirt 41% díobh nach bhfuil go leor feasachta acu; agus dúirt 7% díobh nach bhfuil a fhios acu.
Dúirt 40% de na freagraithe go bhfuil go leor feasachta ar a míchumas ag a gcairde; dúirt 46% díobh nach bhfuil go leor feasachta acu; agus dúirt 14% díobh nach bhfuil a fhios acu.

Dúirt 29% de na freagraithe go bhfuil go leor feasachta ar a míchumas ag baill foirne cúraim sláinte agus cúraim shóisialaigh; dúirt 62% díobh nach bhfuil go leor feasachta acu; agus dúirt 10% díobh nach bhfuil a fhios acu.
Dúirt 15% de na freagraithe go bhfuil go leor feasachta ar a míchumas ag daoine a bhfuil aithne acu orthu, ag a bpiaraí, ag a gcomhghleacaithe oibre nó ag a gcomharsana; dúirt 61% díobh nach bhfuil go leor feasachta acu; agus dúirt 17% díobh nach bhfuil a fhios acu.
Dúirt 12% de na freagraithe go bhfuil go leor feasachta ar a míchumas ag a bhfostóirí; dúirt 52% díobh nach bhfuil go leor feasachta acu; agus dúirt 35% díobh nach bhfuil a fhios acu.
Dúirt 7% de na freagraithe go bhfuil go leor feasachta ar a míchumas ag daoine a sholáthraíonn seirbhísí poiblí eile, amhail baill foirne coimirce sóisialaí; dúirt 72% díobh nach bhfuil go leor feasachta acu; agus dúirt 13% díobh nach bhfuil a fhios acu.
Dúirt 6% de na freagraithe go bhfuil go leor feasachta ar a míchumas ag daoine a sholáthraíonn gnáthsheirbhísí laethúla, amhail cúntóirí siopa; dúirt 81% díobh nach bhfuil go leor feasachta acu; agus dúirt 13% díobh nach bhfuil a fhios acu.
Dúirt 4% de na freagraithe faoi mhíchumas go bhfuil go leor feasachta ar a míchumas ag an bpobal i gcoitinne; dúirt 84% díobh nach bhfuil go leor feasachta acu; agus dúirt 12% díobh nach bhfuil a fhios acu.

## 3.2.2 An bealach a gcaitheann daoine eile le daoine faoi mhíchumas

Fiafraíodh de na freagraithe faoi mhíchumas ar an suirbhé ar bhraith siad go gcaitheann daoine éagsúla leo ar aon bhealach difriúil de bharr a míchumais. Léirítear i dTábla 2 céatadáin na bhfreagraithe a thuairiscigh go gcaitheann daoine eile leo ar bhealach níos diúltaí ná mar a chaitheann siad le daoine eile, a thuairiscigh go gcaitheann daoine eile leo ar an mbealach céanna a gcaitheann siad le daoine eile, agus a thuairiscigh go gcaitheann daoine eile leo ar bhealach níos dearfaí ná mar a chaitheann siad le daoine eile mar gheall ar a míchumas.

Tugtar le fios i dTábla 2 gurbh iad daoine a sholáthraíonn seirbhísí poiblí, amhail baill foirne coimirce sóisialaí, baill foirne údaráis áitiúil nó baill foirne iompair phoiblí (45%) agus an pobal i gcoitinne (43%) na daoine ar mhó seans go sainaithneofaí iad mar dhaoine a chaitheann le daoine ar bhealach diúltach mar gheall ar a míchumas. Cé gurbh iad baill teaghlaigh agus cairde na daoine ar lú seans go gcaithfeadh siad le daoine ar bhealach diúltach mar gheall ar a míchumas, is fiú trácht a dhéanamh ar na céatadáin sin go fóill: dúirt 26% de na freagraithe go gcaitheann a mbaill teaghlaigh ar bhealach níos diúltaí leo agus dúirt 18% díobh go gcaitheann a gcairde ar bhealach níos diúltaí leo mar gheall ar a míchumas. Ba iad cairde (54%) agus baill teaghlaigh (44%) an dá ghrúpa ar mhó seans go sainaithneodh na freagraithe iad mar dhaoine a chaitheann siad leo ar an mbealach céanna a gcaitheann siad le daoine eile. Mar an gcéanna, ba iad baill teaghlaigh an grúpa ar mhó seans go gcaithfeadh siad leis na freagraithe ar bhealach dearfach mar gheall ar a míchumas (19%). Ba iad cairde an grúpa ba dhóichí ina dhiaidh sin (14%).

Tábla 2. An bealach a gcaitheann daoine eile le daoine faoi mhíchumas mar gheall ar a míchumas

|  |  |  |  |  |
| --- | --- | --- | --- | --- |
|  | Caitear le daoine faoi mhíchumas ar bhealach níos diúltaí ná mar a chaitear le daoine eile  % | Caitear le daoine faoi mhíchumas ar an mbealach céanna a gcaitear le daoine eile  % | Caitear le daoine faoi mhíchumas ar bhealach níos dearfaí ná mar a chaitear le daoine eile  % | Freagraithe a dúirt nach bhfuil sé ábhartha dóibh nó nach bhfuil a fhios acu  % |
| Daoine a sholáthraíonn seirbhísí poiblí eile, amhail baill foirne coimirce sóisialaí, baill foirne údaráis áitiúil nó baill foirne iompair phoiblí | 45 | 25 | 7 | 24 |
| An pobal i gcoitinne | 43 | 31 | 7 | 19 |
| Daoine a sholáthraíonn gnáthsheirbhísí laethúla, amhail cúntóirí siopa, etc. | 38 | 31 | 10 | 21 |
| Baill foirne cúraim sláinte agus cúraim shóisialaigh | 37 | 37 | 14 | 13 |
| Daoine a bhfuil aithne acu orthu, a bpiaraí, a gcomhghleacaithe oibre nó a gcomharsana | 36 | 29 | 10 | 25 |
| Fostóirí | 35 | 20 | 4 | 40 |
| Baill teaghlaigh | 26 | 44 | 19 | 11 |
| Cairde | 18 | 54 | 14 | 15 |

1. Aiseolas ar fhorbairt agus cur chun feidhme na straitéise agus ar an bhfaireachán ar an straitéis

Cuireadh roinnt ceisteanna díreacha ar na daoine a d’fhreastail ar na cruinnithe comhairliúcháin ar líne agus ar na cruinnithe comhairliúcháin i bpearsa i mBaile Átha Cliath, i gCorcaigh agus i nGaillimh maidir leis an dóigh a bhféadfaí caidreamh leanúnach a dhéanamh le daoine faoi mhíchumas agus lena n-eagraíochtaí ionadaíocha ar an mbealach is fearr le linn thréimhse feidhme na straitéise. Áiríodh leo seo ceisteanna faoi chineálacha éifeachtacha caidrimh le daoine a bhfuil míchumas orthu agus le grúpaí éagsúla nach gcloistear uathu go minic go háirithe. Ar fud na ngníomhaíochtaí eile comhairliúcháin, thug na rannpháirtithe ionchur agus moltaí gan iarraidh ar an topaic seo freisin. Chomh maith leis sin, chuir na rannpháirtithe sa chomhairliúchán moltaí praiticiúla in iúl maidir leis an dóigh ar cheart gníomhartha straitéise a dhréachtú agus a chur in ord tosaíochta, maidir leis an dóigh ar cheart iarrachtaí cur chun feidhme a chomhordú, agus maidir leis an dóigh ar cheart do struchtúir faireacháin agus formhaoirseachta feidhmiú. Grúpáladh na freagraí uile ina dtéamaí, agus tá siad sin pléite thíos.

# 4.1 Caidreamh le geallsealbhóirí i bhforbairt agus cur chun feidhme na straitéise agus san fhaireachán ar an straitéis

## 4.1.1 Daoine faoi mhíchumas agus taithí fíorshaoil a chur i gcroílár na straitéise

Leag na rannpháirtithe sa chomhairliúchán béim ar an ngá atá le cuimsiú agus rannpháirtíocht fhiúntach daoine a bhfuil míchumas orthu agus a bhfuil taithí fíorshaoil acu a chinntiú in aon struchtúr caidrimh, ar aon dul leis an bprionsabal ‘Faic Fúinn inár nÉagmais’. Dúirt rannpháirtí amháin sa chomhairliúchán:

‘Bheadh an-tábhacht ag baint le hionadaithe gníomhacha a bheith againn sa ról seo. Dá mbeadh duine éigin againn ag a bhfuil taithí phraiticiúil ar na bacainní éagsúla ina bpobal, dhéanfaí difear ollmhór maidir le labhairt amach agus maidir le haird a tharraingt ar shaincheisteanna lena n-athrú.’

Dúirt Eagraíochtaí do Dhaoine faoi Mhíchumas (EDManna) go gceanglaítear le UNCRPD níos mó ná comhairliúchán amháin a dhéanamh – ní mór páirt ghníomhach a thabhairt do dhaoine faoi mhíchumas i bhforbairt agus cur chun feidhme beartas agus i bpróisis chinnteoireachta. Bhí daoine, go háirithe EDManna, i bhfách freisin le struchtúr um chaidreamh le geallsealbhóirí ina dtugtar tús áite do réitigh a chomhchruthú le daoine a bhfuil míchumas orthu, seachas fóram atá ceaptha chun fadhbanna agus saincheisteanna a chur in iúl agus chuige sin amháin.

## 4.1.2 Ról lárnach a thabhairt d’Eagraíochtaí do Dhaoine faoi Mhíchumas

D’iarr EDManna go mbeadh ról lárnach acu in aon struchtúr caidrimh nó faireacháin agus go mbeadh ionadaíocht thrasrannach ann, agus iad ag tarraingt aird ar Airteagail 4(3) agus 33 UNCRPD agus ar an gceanglas atá ann tús áite a thabhairt dá dtuairimí. Chuir EDManna in iúl gur cheart d’eagraíochtaí ionadaíocha, seachas soláthraithe seirbhíse, beartas a bhrú chun cinn agus gur cheart dóthain acmhainní agus tacaíochta a thabhairt do EDManna chun rannpháirtíocht fhiúntach agus comhairliúchán fiúntach a chinntiú. Iarradh freisin go méadófaí an phróifíl atá ag EDManna sa tsochaí, go mbeadh comhpháirtíochtaí níos láidre ann idir EDManna agus ranna rialtais, agus go gcruthófaí liosta nó clár EDManna a bhfuil rochtain ag an bpobal air. Dúirt eagraíocht amháin gur cheart an comhairliúchán a bheith ‘domhain, seachas leathan’, agus dúirt ionadaí eile EDM:

‘Tá sé tábhachtach EDManna a chur sa lár. Sa léaráid den struchtúr beartaithe faireacháin [don straitéis], tá EDManna ag snámh amach go dtí an taobh. Níl sé soiléir, mar sin, cén dóigh agus cén áit a dtiocfadh EDManna isteach sa scéal.’

## 4.1.3 Caidreamh idir ranna Rialtais agus daoine faoi mhíchumas

Leag na rannpháirtithe sa chomhairliúchán béim ar a thábhachtaí atá caidreamh tráthrialta, dílis agus trédhearcach a chothú idir ranna rialtais agus daoine faoi mhíchumas. Áiríodh leis na dúshláin a sainaithníodh ina leith sin ardleibhéil soghluaisteachta laistigh den státseirbhís, deacrachtaí a bhaineann le hoifigigh agus pointí teagmhála ábhartha a shainaithint, an bhraistint go mbíonn oifigigh ag iarraidh freagracht a thabhairt ar aghaidh chuig ranna nó gníomhaireachtaí eile, agus taithí roimhe ar dhearcthaí neamhchuidiúla. Dar le rannpháirtí amháin sa chomhairliúchán, mar shampla:

‘Nuair a bhíonn tú i dteagmháil le roinn nó seirbhís, bíonn tú ag brath ar dhearcthaí an duine aonair lena mbíonn tú ag déileáil.’

Áiríodh leis na moltaí coitianta a rinneadh chun aghaidh a thabhairt ar na saincheisteanna sin oiliúint a sholáthar ar chuimsiú míchumais, agus oiliúint a sholáthar ar UNCRPD agus ar oibleagáidí reachtúla ábhartha eile, lena n-áirítear an tAcht um Theanga Chomharthaíochta na hÉireann, 2017. Bhain moltaí eile leis an líon daoine faoi mhíchumas a oibríonn sa tseirbhís phoiblí agus sa státseirbhís a mhéadú, freastal ar shainroghanna pearsanta difriúla cumarsáide, státseirbhísigh a chur ag tabhairt cuairt ar eagraíochtaí, agus cluinstin ó dhaoine a bhfuil taithí fíorshaoil acu agus ó dhaoine a oibríonn ar an talamh.

## 4.1.4 Faisnéis agus cumarsáid inrochtana

Mheas na rannpháirtithe go bhfuil ríthábhacht ag baint le faisnéis agus cumarsáid inrochtana maidir le deiseanna caidrimh agus comhairliúcháin, mar aon leis an eolas is déanaí ar dhul chun cinn a fháil go tráthrialta trí nuachtlitreacha nó trí ríomhfheasacháin. Dúirt siad, mar shampla: ‘Tá ríthábhacht ag baint le faisnéis inrochtana a sholáthar, agus ní bhíonn an méid sin á dhéanamh go maith againn in Éirinn.’ Cuireadh in iúl go láidir gur cheart faisnéis agus aschuir chomhairliúcháin a bheith ar fáil agus gur cheart iad a chur in iúl i bhformáidí éagsúla atá inrochtana agus duineláraithe, lena n-áirítear Teanga Chomharthaíochta na hÉireann (TCÉ), Béarla simplí, agus doiciméid Sholéite agus cumarsáidí amhairc.

## 4.1.5 Foirm agus struchtúr an chaidrimh

Bhíothas i bhfách le hidirphlé agus caidreamh atá dílis agus leanúnach le daoine a bhfuil míchumas orthu ar fud thréimhse feidhme na straitéise. Tharraing EDManna aird ar an ngá atá ann le caidreamh atá curtha ar bhonn foirmiúil, le téarmaí soiléire tagartha atá comhaontaithe ón tús, agus le próiseas trédhearcach roghnúcháin do bhallraíocht d’aon struchtúr faireacháin. Bhí EDM amháin i bhfabhar teorainneacha a chur le ballraíocht d’aon struchtúr caidrimh agus faireacháin. Ina theannta sin, bhí roinnt rannpháirtithe sa chomhairliúchán i bhfách le grúpa tagartha a bhunú chun faireachán a dhéanamh ar chur chun feidhme na straitéise, agus samhail an Ghrúpa Tagartha don Choiste Náisiúnta Faireacháin ar an mBeartas ‘Comhfhís’ á sainaithint mar dhea-chleachtas.

Fáiltíodh, tríd is tríd, roimh an gcur chuige beartaithe i leith grúpaí formhaoirseachta earnála a chruthú do gach ceann de na cúig phríomhcholún den straitéis. Mheas roinnt rannpháirtithe sa chomhairliúchán go bhfuil an cur chuige sin measartha casta, áfach. Luadh freisin gur cheart aon struchtúr caidrimh a bheith inrochtana agus ceartabhunaithe. Dúirt na rannpháirtithe gur cheart don struchtúr ‘cumhacht’ a bheith aige agus an saineolas agus an tacaíocht thrasrannach is gá a bheith aige ar leibhéil shinsearacha. Bhí roinnt díobh i bhfách le cruinniú nó fóram bliantúil rannpháirtíoch a thionól chun measúnú a dhéanamh ar an dul chun cinn a baineadh amach le linn chur chun feidhme na straitéise.

B’an-teoranta agus an-mheasctha a bhí an t-aiseolas a fuarthas ón nGrúpa Geallsealbhóirí Míchumais[[13]](#footnote-14). Mar shampla, dúirt rannpháirtí amháin sa chomhairliúchán gur theip ar an nGrúpa Geallsealbhóirí Míchumais faireachán a dhéanamh ar an Straitéis Náisiúnta um Chuimsiú Míchumais (NDIS) a bhí ann roimhe seo, agus mhol rannpháirtí eile comhdhéanamh éagsúil ionadaíoch an Ghrúpa, á ghlacadh leis an tráth céanna go raibh téarmaí tagartha teoranta aige. In aighneacht scríofa amháin, leagadh amach gur measadh gur fheidhmigh an Grúpa Geallsealbhóirí Míchumais go hinniúil mar shainphainéal comhairleach ach go raibh easpa cumhachta aige ar deireadh chun cur chun feidhme iarbhír na Straitéise a bhrú chun cinn. Thairg an Grúpa Geallsealbhóirí Míchumais treoir maidir le cur chun feidhme nach raibh aon oibleagáid ar na ranna a bhí freagrach as gníomhartha a chur chun feidhme cloí léi.

Luadh freisin nár cuireadh leanaí a bhfuil míchumas orthu ar áireamh san fhaireachán a rinneadh ar NDIS roimhe, agus áitíodh gur cheart an méid sin a chur ina cheart sa straitéis chomharba.

## 4.1.6 Tacaí le haghaidh caidrimh

Leag na rannpháirtithe sa chomhairliúchán béim ar a thábhachtaí atá sé tacú le daoine a bhfuil míchumas orthu páirt a ghlacadh i gcomhairliúcháin agus i bpróisis chinnteoireachta agus cur leis an gcumas atá acu déanamh amhlaidh, lena n-áirítear grúpaí nach gcloistear uathu go minic. I measc na ndúshlán maidir le caidreamh éifeachtach ar shainaithin daoine faoi mhíchumas iad bhí an costas agus na bacainní airgeadais a bhaineann leis an easpa iompair, leathanbhanda agus cúnamh pearsanta atá ar fáil.

Measadh go bhfuil ríthábhacht ag baint le bearta agus socruithe inrochtaineachta agus gur cheart iad a bheith i bhfeidhm le linn an chomhairliúcháin ar fad, agus roinnt rannpháirtithe sa chomhairliúchán ag rá gur bhacainn í an easpa ateangairí TCÉ a bhí ar fáil nuair a bhí siad ag teacht isteach sna himeachtaí comhairliúcháin nó ag clárú dóibh. Sainaithníodh seirbhísí dea-acmhainnithe tathanta a bheith ina gcineál an-tábhachtach tacaíochta freisin, lena n-áirítear do ghrúpaí nach gcloistear uathu go minic, agus mhínigh rannpháirtí amháin sa chomhairliúchán an méid seo a leanas: ‘Níl aon chistiú ar fáil le haghaidh tathanta. Is gá cistiú tathanta a bheith ann chun tacú le daoine a bheith rannpháirteach.’ Moladh freisin go n-íocfaí daoine faoi mhíchumas as páirt a ghlacadh i gcomhairliúcháin.

## 4.1.7 Caidreamh solúbtha áitiúil

Chuir na rannpháirtithe sa chomhairliúchán in iúl go bhfuil siad i bhfách le cineálacha cur chuige solúbtha, réamhghníomhacha agus pobail i leith caidrimh, lena n-áirítear cruinnithe ar líne, cruinnithe hibrideacha agus cruinnithe i bpearsa a eagrú ag amanna áisiúla, agus caidreamh leis na grúpaí sin ina bpobail nach gcloistear uathu go minic. Bhí braistint láidir ann gur ann do dhícheangal idir straitéisí náisiúnta agus an fíorscéal ar an talamh, agus iarradh go mbeadh tuilleadh rannpháirtíochta ann i measc údaráis áitiúla agus go mbeadh tuilleadh deiseanna caidrimh ar fáil do dhaoine faoi mhíchumas ar leibhéil áitiúla, go háirithe lasmuigh de Bhaile Átha Cliath:

‘Chun freastal ar riachtanais an phobail ar bhealach níos fearr, tá sé ríthábhachtach méadú a dhéanamh ar an líon ball foirne atá tiomnaithe do chomhairliúcháin phoiblí a sheoladh. Trí dhul amach sna pobail agus trí bhualadh le daoine san áit a bhfuil siad, is féidir linn a chinntiú go bhfuil an próiseas cinnteoireachta níos cuimsithí agus níos éifeachtaí.’

Thug na rannpháirtithe le tuiscint go bhféadfaí faisnéis faoi dheiseanna caidrimh a scaipeadh trí bhealaí neamhfhoirmiúla, amhail grúpaí Facebook agus WhatsApp, agus trí leas a bhaint as líonraí agus caidrimh atá ann cheana chun dul i dteagmháil le grúpaí nach gcloistear uathu go minic, amhail trí sheirbhísí lae, trí eagraíochtaí ionadaíocha agus brateagraíochtaí, trí EDManna, trí Ionaid Faisnéise do Shaoránaigh, trí lia-chleachtóirí ginearálta agus trí chógaslanna. Luadh freisin, áfach, nach féidir eagraíochtaí beaga ná daoine faoi mhíchumas nach bhfuil nasctha le haon eagraíocht ná le haon seirbhís a eisiamh.

## 4.1.8 Caidreamh fiúntach

Measadh caidreamh fiúntach macánta a chothaíonn iontaoibh le geallsealbhóirí a bheith tábhachtach, agus an méid seo a leanas á rá ag rannpháirtí amháin: ‘Cibé struchtúr a úsáidfear, is gá go mbeadh a fhios ag daoine faoi mhíchumas go n-éistfear leo.’ Chuir na rannpháirtithe sa chomhairliúchán i gcoinne ceisteanna ticbhosca, ceisteanna caidrimh bhídigh agus treoircheisteanna le linn na gcomhairliúchán, agus iad ag leagan béim ar na heispéiris dhiúltacha a bhí acu roimhe sin agus iad ag dul i dteagmháil le ranna rialtais, ar ‘thuirse comhairliúcháin’, agus ar an easpa muiníne a bhí acu as an toradh ar phróisis chomhairliúcháin. Measadh go bhfuil ríthábhacht ag baint le straitéis ‘bheo’ a bheith ann, rud is féidir a nuashonrú chun saincheisteanna atá ag teacht chun cinn a léiriú, le hidirphlé oscailte, agus leis an ‘lúb aiseolais’ a dhúnadh trí aiseolas a thabhairt do rannpháirtithe sa chomhairliúchán. Mhol rannpháirtí amháin sa chomhairliúchán go n-úsáidfí an focal ‘rannpháirtíocht’ in ionad an fhocail ‘comhairliúchán’.

## 4.1.9 Caidreamh tráthúil

Cuireadh in iúl go láidir gur cheart caidreamh a dhéanamh le daoine a bhfuil míchumas orthu ó fhíorthús na hoibre forbartha straitéise, agus dúirt roinnt daoine gur minic a sheoltar comhairliúcháin go ródhéanach sa phróiseas cinnteoireachta. Dúirt rannpháirtí amháin:

‘Tugaigí páirt do dhaoine a bhfuil taithí fíorshaoil acu sa phróiseas cinnteoireachta, ó bhun go barr, lena n-áirítear le linn an phróisis caidrimh tosaigh le geallsealbhóirí.’

Leag na rannpháirtithe sa chomhairliúchán béim ar a thábhachtaí atá sé dóthain réamhfhógra a thabhairt faoi dheiseanna comhairliúcháin agus caidrimh agus ar a thábhachtaí atá sé ábhair a scaipeadh roimh ré. I roinnt cásanna, cáineadh an easpa ama feithimh don chomhairliúchán seo, agus thuairiscigh roinnt eagraíochtaí nach raibh dóthain ama acu chun dul i gcomhairle le daoine faoi mhíchumas ná lena mbaill. Bhí EDManna den tuairim láidir gur cheart an t-am agus an spás a thabhairt do dhaoine faoi mhíchumas chun gur féidir leo rannchuidiú i gcomhréir lena gcuid riachtanas.

# 4.2 Forbairt na straitéise

## 4.2.1 Fís

Iarradh ar na daoine a d’fhreastail ar an tsraith cruinnithe comhairliúcháin ionchur a thabhairt ar an bhfís ba cheart a ghlacadh sa Straitéis Náisiúnta Míchumais nua. Iarradh ar na rannpháirtithe machnamh a dhéanamh ar shamplaí d’fhísráitis ó straitéisí náisiúnta míchumais atá i bhfeidhm in Albain, sa Nua-Shéalainn, san Astráil agus sa tSualainn (féach Bosca 1) agus breithniú a dhéanamh ar cé na gnéithe díobh a d’fhéadfadh a bheith oiriúnach i gcomhthéacs Éireannach.

Bosca 1: Samplaí idirnáisiúnta d’fhísráitis ó straitéisí náisiúnta míchumais

Albain: Ba cheart do dhaoine faoi mhíchumas saoirse, dínit, rogha agus smacht a bheith acu ar a saol. Ba mhaith linn deireadh a chur leis na bacainní lena gcuirtear cosc ar dhaoine rochtain chomhionann a bheith acu.

Is sochaí neamh-mhíchumasúcháin í an Nua-Shéalainn, áit a dtugtar comhionannas deiseanna do dhaoine faoi mhíchumas chun a gcuid spriocanna agus ardaidhmeanna a bhaint amach, agus oibríonn an Nua-Shéalainn ar fad le chéile chun é sin a áirithiú.

An Astráil: Is é fís na Straitéise ná sochaí chuimsitheach Astrálach, a chinntíonn gur féidir le daoine a bhfuil míchumas orthu barr a gcumais a bhaint amach mar dhaoine comhionanna den phobal.

An tSualainn: Is é an fhís ná dálaí cothromasacha maireachtála agus rannpháirtíocht iomlán i sochaí éagsúil a bhaint amach do dhaoine a bhfuil míchumas orthu.

Aiseolas ar na físráitis atá i bhfeidhm i dtíortha aonair

Chuir EDManna agus daoine eile in iúl gurbh fhearr leo go mór físráitis atá ag teacht le samhail shóisialta an mhíchumais agus ina leagtar béim ar an gcomhfhreagracht atá ann chun deireadh a chur le bacainní agus chun cuimsiú sóisialta a chur chun cinn. Bhí siad i bhfách go háirithe le físeanna na Nua-Shéalainne agus na hAlban mar gheall ar an mbéim a chuirtear iontu ar an athrú sochaíoch, seachas oiriúnú an duine aonair. Bhí éagsúlacht mhéadaithe tuairimí agus cáinte ann maidir le dearcthaí na hAstráile agus na hAlban, rud atá ina léiriú ar shainroghanna pearsanta na rannpháirtithe agus ar a chasta atá sé físráiteas a cheapadh le haghaidh straitéis náisiúnta míchumais dá bhfuil comhdhearcadh ann.

#### Sampla na hAlban

Bhí an-mheas ann ar fhísráiteas na hAlban mar gheall ar an tiomantas soiléir atá aige deireadh a chur le bacainní, mar aon le neamhspleáchas, dínit agus rogha an duine aonair a chur chun cinn. Mheas EDManna agus daoine eile gur dearfach an rud é go bhfuil an ráiteas ailínithe go dlúth le samhail shóisialta an mhíchumais. Tríd is tríd, bhí na rannpháirtithe i bhfabhar an bhéim a bheith ar rochtain chomhionann a sholáthar do dhaoine faoi mhíchumas.

Cháin a lán daoine, EDManna ina measc, an úsáid a bhaintear as an téarma ‘ba cheart’ i bhfís na hAlban, áfach. Tugann sé sin le fios gurbh fhearr leo go n-úsáidfí teanga níos láidre agus níos cinntithí lena léirítear tiomantas, seachas intinn choinníollach.

#### Sampla na Nua-Shéalainne

Mhol EDManna agus daoine eile fís na Nua-Shéalainne mar gheall ar a chuimsithí atá sí agus mar gheall ar an mbéim a chuirtear inti ar chomhfhreagracht. Ba mhór ag na rannpháirtithe an spreagadh a thugtar sa ráiteas go mbeadh ról ag gach duine sa Nua-Shéalainn i ndeireadh a chur le bacainní do dhaoine faoi mhíchumas. Ba mar láidreachtaí a féachadh ar mhealltacht leathan na físe agus ar an gcoincheap um ‘obair le chéile’.

Dúradh roinnt uaireanta freisin, áfach, go bhfuil an fhís beagáinín doiléir agus go bhfuil ardaidhmeanna nithiúla in easnamh uirthi. Bhraith roinnt rannpháirtithe sa chomhairliúchán nach bhfuil an téarma ‘sochaí neamh-mhíchumasúcháin’ lánsoiléir agus nach bhfuil sé spreagúil go leor chun gníomhaíocht fhiúntach a bhrú chun cinn. Thaitin sé le daoine eile, lenar áiríodh ionadaithe EDM, áfach, go bhfuil an teanga sin ag teacht le samhail shóisialta an mhíchumais. Chuir EDM amháin imní in iúl nach leor ‘comhionannas deiseanna’, mar atá i bhfís na Nua-Shéalainne, agus gur cuí an díriú a leagtar ar ‘chothromas’ i sampla na Sualainne.

#### Sampla na hAstráile

Bhí roinnt amhrais ar na rannpháirtithe faoi fhísráiteas na hAstráile. Braitheadh go bhfuil easpa mionsonraí agus uaillmhéine ar an teanga a úsáidtear inti, á rá nach dtugtar inti conair shoiléir inghníomhaithe chun cinn. Dúirt rannpháirtí amháin, mar shampla, nach bhfuil mórán téagair san fhís. Cé gur fháiltigh mionlach de na rannpháirtithe roimh an gcuid d’fhísráiteas na hAstráile maidir le daoine a bheith ag baint barr a gcumais amach, cáineadh an chuid sin i bhformhór na gcásanna. Dúirt ionadaí EDM amháin, mar shampla, gur ar bhealach difriúil a chaitear le daoine faoi mhíchumas sa teanga sin agus gur léiriú ar éagothroime cumhachta í. Dúradh freisin gur teanga státseirbhíse é an frása sin agus gur léiriú é ar chur chuige éighníomhach a d’fhéadfadh nach gcumhachtófaí daoine aonair go leordhóthanach nó nach mbrúfaí athrú córasach chun cinn.

Mar sin féin, cuireadh meas in iúl ar an ngné d’fhís na hAstráile ina leagtar béim ar chaitheamh le daoine faoi mhíchumas mar dhaoine comhionanna den phobal. Breathnaíodh ar an ngné sin mar bhreis dhearfach. Tugann sé sin le tuiscint go bhfuil na rannpháirtithe ag lorg fís ina n-admhaítear agus ina gcothaítear go follasach rannpháirtíocht agus cuimsiú iomlán daoine faoi mhíchumas laistigh den tsochaí.

#### Sampla na Sualainne

Bhí an-mheas ann ar fhís na Sualainne mar gheall ar a dhírí atá sí agus mar gheall ar an mbéim a leagtar inti ar dhálaí cothromasacha maireachtála, rud a mheas roinnt rannpháirtithe a bheith dearfach. Bhí dáimh ag daoine leis an ngné sin, toisc go léirítear inti díriú ar thorthaí inláimhsithe cothromasacha a chruthú do dhaoine faoi mhíchumas agus toisc go leagtar béim inti ar an ngá atá le hathrú córasach a dhéanamh ar mhaithe leis na dálaí sin a bhaint amach.

Ina ainneoin sin, cuireadh in aghaidh an fhocail ‘éagsúlacht’ i sampla na Sualainne, á rá nár cheart an fhís a bheith bunaithe ar mhórchoincheapa na héagsúlachta agus an chuimsithe agus, ina ionad sin, gur cheart díriú soiléir a choinneáil inti ar na riachtanais atá ag daoine faoi mhíchumas.

### Príomhtheachtaireachtaí d’fhísráiteas na hÉireann

Ar fud na samplaí éagsúla tíre, cháin na rannpháirtithe aon úsáid a bhaintear as teanga éighníomhach nó choinníollach sna físráitis, agus iad ag iarraidh téarmaí cinntitheacha gníomhdhírithe a fheiceáil. Chuir siad in iúl go láidir nár cheart brath san fhís ar fhocail ar fhéach roinnt daoine orthu mar ‘dhordfhocail’, amhail ‘cuimsiú’ agus ‘éagsúlacht’. Bhíothas den tuairim gur féidir na téarmaí sin a úsáid mar théarmaí ‘uileghabhálacha’ gan aon soiléire a bheith ann maidir le cad is ciall leo i ndáiríre agus go n-úsáidtear iad chomh minic sin gurbh fhéidir gur chaill siad cuid dá mbunbhrí agus dá gcumhacht. Cuireadh in iúl arís agus arís eile an tábhacht a bhaineann le teanga shoiléir shimplí a úsáid ar mhaithe le hinrochtaineacht a chinntiú, míthuiscint a chosc agus tacaíocht leathan a chothú don straitéis.

Dúirt a lán rannpháirtithe sa chomhairliúchán gurbh fhearr leo go mór go gcuirfí cothromas, cur chuige um shamhail shóisialta agus cur chuige ceartabhunaithe san áireamh sa straitéis. Léiríodh san aiseolas go bhfuiltear ag lorg fís ina gcuimsítear dínit, neamhspleáchas, neamh-idirdhealú, rannpháirtíocht iomlán agus comhionannas. Dúirt na rannpháirtithe sa chomhairliúchán gur gá an fhís a bheith cuimsitheach i leith gach duine den tsochaí, seachas daoine aonair faoi mhíchumas amháin, agus cur chuige uilíoch á chur chun cinn i leith inrochtaineachta agus caidrimh.

### Moltaí eile d’fhísráiteas na hÉireann

Cé go léirítear san achoimre thuas na tuairimí a cuireadh in iúl arís agus arís eile thar roinnt seisiún comhairliúcháin, níor tarraingíodh na moltaí seo a leanas anuas chomh minic céanna, cé gur féidir gur fiú breithniú a dhéanamh orthu go fóill:

* Mhol roinnt bheag rannpháirtithe go ndéanfaí tagairt fhollasach do UNCRPD san fhísráiteas – e.g., an frása ‘de réir UNCRPD’ a chur ar áireamh ann – nó go n-úsáidfí san fhísráiteas teanga atá tógtha go díreach ón gCoinbhinsiún;
* Chuir rannpháirtí amháin in iúl nach bhfuil aon chur chuige uile-oileáin ann i leith an mhíchumais agus go bhféadfadh gur ghá a shonrú gur le Poblacht na hÉireann agus léise amháin a bhaineann an fhís;
* Comhaontaíodh i ngrúp-phlé amháin gur fearr an frása ‘gach duine faoi mhíchumas’, seachas ‘daoine faoi mhíchumas’, a úsáid i bhfísráiteas na hÉireann;
* Bhraith mionlach beag de na rannpháirtithe nár cheart na focail ‘míchumas’ ná ‘faoi mhíchumas’ a bheith le feiceáil ar chor ar bith i bhfísráiteas na hÉireann;
* Tharraing ionadaí EDM amháin aird ar an bhfíoras nach sainaithníonn roinnt ball de EDManna iad féin mar dhaoine faoi mhíchumas, nó nach bhfuil siad ag iarraidh go sainaithneofaí iad mar dhaoine faoi mhíchumas, á rá go bhfuil sé ríthábhachtach caitheamh go cothrom le gach duine agus cur chuige príomhshruthaithe a ghlacadh;
* Pléadh i ngrúpa amháin nár cheart aon fhísráiteas ar leith a bheith sa straitéis agus nár cheart a bheith inti ach cuspóirí atá inláimhsithe, indéanta agus intomhaiste. Tugadh le tuiscint i ngrúpa eile nach ionann an focal ‘fís’ agus an focal ceart, á rá gurb é ‘gealltanas’ ba cheart a thabhairt sa straitéis;
* Chuir grúpa rannpháirtithe amháin físráiteas le chéile, rud ar chomhaontaigh siad go léir air: ‘Tá sé mar aidhm ag Éirinn a bheith ina sochaí cumasúcháin. Is é an fhís atá againn dálaí cothromasacha maireachtála agus rannpháirtíocht iomlán daoine faoi mhíchumas mar dhaoine comhionanna dár bpobal a bhaint amach’; agus
* Dúirt grúpa amháin gur cheart na físeanna idirnáisiúnta a chomhroinnt go díreach le EDManna, a d’fhéadfadh a ndearcthaí a thabhairt orthu agus/nó a d’fhéadfadh foclaíocht a dhréachtú d’fhísráiteas na hÉireann ansin.

## 4.2.2 Luachanna

Fiafraíodh freisin de na daoine a d’fhreastail ar na himeachtaí comhairliúcháin i bpearsa agus ar líne cé na luachanna, dar leo, ba cheart a bheith mar bhonn agus mar thaca ag an straitéis nua. Tá na freagraí a tugadh grúpáilte le chéile thíos ina luachanna comhchosúla nó nasctha.

### Meas agus dínit

Sainaithníodh meas agus dínit mar phríomhluachanna. Braitheadh gur cheart an straitéis a bheith dírithe ar sheasamh le dínit daoine faoi mhíchumas agus daoine a thacaíonn leo agus le meas ar na daoine sin. Bhraith EDM amháin go bhféadfaí é sin a bhaint amach trí chultúr comhionannais a chothú, áit a dtugtar meas ar an acmhainneacht atá ag daoine faoi mhíchumas.

### Cumhachtú agus ceartas sóisialta

Bhraith na rannpháirtithe, go háirithe EDManna, gur dearbhphrionsabal tábhachtach den straitéis is ea cumhachtú comhchoiteann. Féachadh ar chumhachtú mar choincheap úsáideach, toisc go bhfágann sé gur gá aistriú ar shiúl ó bhreathnú ar dhaoine a bhfuil míchumas orthu mar fhaighteoirí cúraim nó carthanachta agus tosú ag breathnú orthu mar dhaoine aonair a bhfuil spriocanna agus ardaidhmeanna acu. Bhí tuiscint ann freisin nach mór don mhórghluaiseacht ceartais shóisialta an éagsúlacht mhéadaithe i bpobal na hÉireann a léiriú.

### Comhoibriú

Sainaithníodh comhoibriú mar phríomhluach don straitéis. Bhí na rannpháirtithe ag iarraidh deiseanna a fháil le haghaidh caidreamh fiúntach agus rannpháirtíocht fhiúntach le linn an phróisis ar fad, idir an straitéis a chomhtháirgeadh, an straitéis a mheasúnú, agus an straitéis a chur chun feidhme. Shainaithin EDManna go háirithe an gá atá le héisteacht ghníomhach laistigh de spásanna sábháilte, ar mhaithe le muinín a chothú agus cur i gcéill a sheachaint.

### Nuálaíocht

Sainaithníodh go raibh deis ann ‘rudaí a dhéanamh ar bhealach eile’ agus feabhas a chur ar an straitéis roimhe. Tharraing EDManna aird ar an ngá atá le dul i riosca. Féachadh ar mheon oscailte mar phríomhluach don straitéis. Bhí na rannpháirtithe den tuairim láidir gur gá dul i riosca chun dul chun cinn a dhéanamh (i.e., ‘an leabhar rialacha a stróiceadh suas’).

### Cur chuige iomlánaíoch duineláraithe

Bhí na rannpháirtithe den tuairim láidir nach mór straitéis dhuineláraithe a bheith sa straitéis nua. Is é a bheadh i gceist leis sin seirbhísí iomlánaíocha príomhshrutha a dhearadh a bhféadfadh daoine a bhfuil míchumas orthu agus a mbaill teaghlaigh rochtain a fháil orthu ar an leibhéal áitiúil. Bhraith na rannpháirtithe gur fiú díriú ar bhuanna daoine aonair agus tacaí a thógáil bunaithe orthu chun a chinntiú go bhfreastalaítear ar a gcuid riachtanas.

### Cuntasacht

Áitíodh gur cheart cuntasacht a bheith mar bhonn agus thaca ag an straitéis. Dar le EDManna, is é an toradh a bheadh ar phleananna a chomhchruthú ná go laghdófaí a mhéid a chuireann daoine an milleán ar dhaoine eile. Trí obair le chéile chun plean a chruthú, is féidir an milleán a chomhroinnt má theipeann ar an bplean. Braitheadh nach mór an straitéis a bheith bunaithe ar ghníomhartha, seachas focail, agus nach mór cumarsáid thrasrannach agus comhfhreagracht thrasrannach a bheith ann.

### Comhbhá agus tuiscint

Le linn na gcomhairliúchán, luaigh na rannpháirtithe comhbhá agus tuiscint mar chroíluachanna don straitéis. Chuir EDManna go háirithe in iúl gur féidir le gach duine botúin a dhéanamh agus foghlaim uathu. Bhraith siad gurbh fhiú dul i mbun idirphlé oscailte agus, le linn an idirphlé sin, aiseolas a lorg agus fadhbanna a shainaithint, á aithint an tráth céanna nach bhfuil na freagraí uile ag aon duine. Iarraidh go n-admhófaí teipeanna agus go lorgófaí maithiúnas nuair a théann nithe amú.

### Dearbhú

Bhraith na rannpháirtithe nach bhfaigheann a lán daoine faoi mhíchumas an t-aitheantas a thuilleann siad. Measadh go bhfuil sé tábhachtach ardán tathanta a thabhairt do dhaoine faoi mhíchumas, rud a dhearbhaíonn a bhféiniúlacht agus a chuireann bród orthu.

### Neamhspleáchas agus rogha

Rud a cuireadh in iúl arís agus arís eile le linn na gcomhairliúchán ba ea coincheap na saoirse. D’iarr EDManna go dtabharfaí tuilleadh aitheantais don neamhspleáchas. Bhraith siad go láidir nach mór daoine faoi mhíchumas a aithint mar ghníomhairí agus nach mór tacaíocht a thabhairt dóibh chun cinntí a dhéanamh ina ngnáthshaol laethúil, mar shampla cén áit a gcónaíonn siad agus cé na daoine lena gcónaíonn siad.

### Inbhuanaitheacht agus solúbthacht

Le linn na gcomhairliúchán, bhí braistint láidir ann nach mór an straitéis a bheith dírithe ar an todhchaí, agus leas á bhaint as pleanáil fhadtéarmach chun freastal ar riachtanais athraitheacha ár sochaí, go háirithe leanaí agus daoine scothaosta. Bhí tuiscint ghéar ag na rannpháirtithe ar na hathruithe a bhíonn ag tarlú agus ar an ngá atá le glacadh le teicneolaíochtaí nua, lena n-áirítear, mar shampla, cruinnithe cumaisc.

### Muintearas agus cuimsiú

Sainaithníodh le linn na gcomhairliúchán gur gá glacadh leis an difríocht laistigh den tsochaí; dúirt roinnt díobh go bhfuilimid tar éis bogadh níos faide ná glacadh amháin. Cuireadh tuairimí measctha in iúl ó thaobh an chuimsithe de. Aithníodh go dtagann neamhshuim as dordfhocail áirithe a úsáid go rómhinic. Thug rannpháirtí amháin le tuiscint go ndearnadh bradaíl ar an téarma ‘cuimsiú’. Dúirt rannpháirtí eile gur cheart aghaidh a thabhairt sa straitéis ar chomhtháthú, ar dhul chun cinn, agus ar chomhionannas taithí le daoine nach bhfuil faoi mhíchumas. Cuireadh in iúl go láidir gur féidir le daoine a bhfuil míchumas orthu bláthú agus a bheith cuimsithe i bpobal fad a chuirtear na tacaí cuí i bhfeidhm. Bhí na rannpháirtithe den tuairim láidir gur cheart do dhaoine a bhfuil míchumas orthu a bheith in ann a bhrath go bhfuil cuspóir acu agus go bhfuil meas orthu mar gheall ar an rannchuidiú a dhéanann siad leis an bpobal.

## 4.2.3 Prionsabail

Fiafraíodh freisin de na daoine a d’fhreastail ar na cruinnithe comhairliúcháin cé na prionsabail ba cheart a bheith mar bhonn agus mar thaca ag an Straitéis Náisiúnta Míchumais. Chun an plé a threorú, cuireadh na prionsabail ó Airteagal 3 UNCRPD i láthair na ngrúpaí. Tá breac-chuntas tugtha thíos ar fhreagraí na rannpháirtithe ar gach ceann de phrionsabail Airteagal 3. Is leagtha amach ina dhiaidh sin atá roinnt tuairimí breise ó na rannpháirtithe maidir leis na prionsabail a d’fhéadfadh a bheith mar bhonn agus mar thaca ag an Straitéis.

### Meas ar dhínit bhunúsach, neamhspleáchas an duine aonair, lena n-áirítear an tsaoirse atá ag daoine chun a roghanna féin a dhéanamh, agus neamhspleáchas daoine

Moladh béim a leagan ar mheas ar fud na bprionsabal a bheadh mar bhonn agus mar thaca ag an Straitéis Náisiúnta Míchumais. D’aithin na rannpháirtithe an tábhacht a bhaineann le tacaí duineláraithe, lena n-áirítear tacaí dlíthiúla amhail cinnteoireacht chuidithe. Bhí tuiscint ann go n-athraíonn ‘toil agus sainroghanna’ daoine le himeacht ama agus go n-athraíonn an cumas atá acu freisin. Dúirt rannpháirtí amháin nár chuir an frása ‘neamhspleáchas daoine’ aon ní inláimhsithe leis an bprionsabal seo, agus d’áitigh rannpháirtithe eile gur cheart comhthéacs a chur leis an téarma ‘neamhspleách’, á rá nár cheart aon duine a fhágáil ‘gan tacaíocht’ dá bharr.

### Neamh-idirdhealú

Níor chreid na rannpháirtithe uile gur treoirphrionsabal cuí é neamh-idirdhealú, toisc gur shainaithin roinnt díobh an scóip atá ann le haghaidh idirdhealú dearfach i gcomhthéacsanna oideachais agus fostaíochta.

### Rannpháirtíocht agus cuimsiú éifeachtach iomlán sa tsochaí

Bhí na rannpháirtithe ag iarraidh a bheith mar chuid de shochaí chuimsitheach, rud a thugann le fios gur prionsabal tábhachtach é sin maidir leis an Straitéis Náisiúnta Míchumais a threorú. Braitheadh go bhféadfaí foclaíocht an phrionsabail sin a neartú trí thagairt fhollasach a dhéanamh do phríomhréimsí, amhail rannpháirtíocht eacnamaíoch, shóisialta agus chultúrtha. D’fhéadfaí é sin a nascadh le hAirteagail UNCRPD, amhail an mhaireachtáil neamhspleách (Airteagal 19), an t-áineas agus an spórt (Airteagal 30), an tsláinte (Airteagal 25), agus an rannpháirtíocht pholaitiúil (Airteagal 29).

### Meas ar an difríocht agus glacadh le daoine faoi mhíchumas mar chuid den éagsúlacht dhaonna agus den chine daonna

Bhí na rannpháirtithe ag iarraidh go n-aithneofaí sa straitéis saincheisteanna trasnacha, de réir mar a bhaineann siad le daoine faoi mhíchumas bunaithe ar chine nó ar eitneacht, lena n-áirítear a bheith ina ndaoine den Lucht Siúil. Bhí tuiscint ann nach grúpa aonchineálach iad daoine faoi mhíchumas agus gur daoine aonair uathúla iad. Mar sin, ní mór meas a léiriú ar an difríocht, agus ní mór caitheamh go cothrom le daoine a bhfuil cineálacha difriúla míchumais orthu. Dúirt EDM amháin go meastar gur fearr daoine nach bhfuil faoi mhíchumas ná daoine eile go fóill i gcultúr ina bhfuil fiúntas daoine fite fuaite ina gcumas agus ina dtáirgiúlacht.

### Comhionannas deiseanna

Bhí na rannpháirtithe ag iarraidh idirdhealú a dhéanamh idir comhionannas foirmiúil agus comhionannas nó cothromas substainteach. Braitheadh go bhféadfadh an prionsabal seo tairbhe a bhaint as sainmhíniú soiléir sonraithe.

### An inrochtaineacht

Cuireadh imní in iúl go bhfuil an prionsabal seo róleathan agus/nó ródhoiléir. Bhraith na rannpháirtithe gur gá an prionsabal a shainmhíniú go soiléir, agus tagairt fhollasach á déanamh do Dhearadh Uilíoch. Bhraith na rannpháirtithe, EDManna ina measc, nach mór tiomantas a bheith ann do sheirbhísí agus spásanna a dhearadh i gcomhar le daoine a bhfuil míchumas orthu agus le haghaidh daoine a bhfuil míchumas orthu ionas nach mbeidh ach an gá is lú is féidir ann le hiad a athrú nó a iarfheistiú amach anseo. Dúirt na rannpháirtithe gur coincheap uileghabhálach í an inrochtaineacht, á rá go dtagann gach ceann de na nithe seo a leanas fúithi: spásanna fisiciúla; an t-oideachas; an fhostaíocht; agus rochtain ar fhaisnéis.

### Comhionannas idir fir agus mná

I gcás an phrionsabail fhéideartha seo, bhí an plé bunaithe ar an ngá atá le foclaíocht níos cuimsithí a úsáid, agus iarradh go ndíreofaí sa straitéis ar chomhionannas a bhaint amach i measc na n-inscní uile. Chuir na rannpháirtithe, EDManna ina measc, in iúl nach n-áirítear le teanga UNCRPD roinnt daoine faoi mhíchumas den phobal LADTAI+, lena n-áirítear daoine trasinscneacha agus daoine neamhdhénártha. D’iarr roinnt rannpháirtithe go mbainfí an prionsabal seo den straitéis ina iomláine agus, ina ionad sin, go nglacfaí díriú níos leithne ar ghrúpaí imeallaithe (féach thuas) nó go ndéanfaí tagairt ghinearálta do chomhionannas idir daoine. D’iarr rannpháirtí amháin go n-úsáidfí teanga chun an trasnú idir cearta inscne agus cearta leanaí a shoiléiriú; is é sin, na cearta atá ag buachaillí agus cailíní a bhfuil míchumas orthu.

### Meas ar chumas éabhlóideach leanaí faoi mhíchumas agus meas ar an gceart atá ag leanaí faoi mhíchumas a bhféiniúlacht a chaomhnú

Bhraith na rannpháirtithe sa chomhairliúchán go bhfuil sé ríthábhachtach go mbeadh an prionsabal seo bunaithe ar Airteagal 3 de Choinbhinsiún na Náisiún Aontaithe um Chearta an Linbh (UNCRC) agus ar ‘leas an linbh’. Bhí a lán rannpháirtithe i bhfách leis an bprionsabal molta seo, agus iad á rá gur gá do leanaí a bhfuil míchumas orthu tacaí breise a fháil faoin Acht um Míchumas 2005 agus faoin Acht um Oideachas do Dhaoine a bhfuil Riachtanais Speisialta Oideachais Acu 2004.

### Prionsabail bhreise

Chomh maith le breithniú a dhéanamh ar an bhfiúntas atá ag baint le prionsabail UNCRPD, mhol na rannpháirtithe sa chomhairliúchán na prionsabail bhreise thíos chun buntacú leis an straitéis.

#### ‘Faic Fúinn inár nÉagmais’

D’fháiltigh EDManna roimh phrionsabal lena dtacófaí le comhairliúchán níos láidre a dhéanamh agus le haitheantas níos láidre a thabhairt do ghuthanna comhchoiteanna trí eagraíochtaí ionadaíocha. Bheadh sé sin i gcomhréir le hAirteagal 4(3) UNCRPD. Bhraith na rannpháirtithe go bhfuil deis ann seasamh leis na cearta tathanta atá ag daoine a bhfuil míchumas orthu, á chinntiú gur féidir leo a dtuairimí a chur in iúl agus go mbeidh oibleagáid ar an Stát éisteacht leo. Bhraith na rannpháirtithe freisin gur cheart trácht a dhéanamh ar an ábhar ‘Faic Fúinn inár nÉagmais’ sa straitéis – tá an t-aiseolas sin pléite go mion i gCaibidil 5.

#### Cuntasacht

Iarradh go n-úsáidfí sa straitéis teanga chomhsheasmhach láidir ina dtugtar an Stát chun cuntais agus ina ráthaítear na cearta atá ag daoine a bhfuil míchumas orthu agus ina n-aithnítear an rannchuidiú a dhéanann siad leis an tsochaí.

### Príomhtheachtaireachtaí eile

Agus prionsabail aonair á bplé acu, tharraing na rannpháirtithe sa chomhairliúchán aird ar bhreithniúcháin fhoriomlána a bhaineann leis an rannán seo:

* ‘Mura bhfuil sé briste, ná deisigh é.’ Bhraith EDManna go háirithe go léireofaí tiomantas do chreat UNCRPD ina iomláine trí phrionsabail UNCRPD a chur ar áireamh gan athrú sa Straitéis Náisiúnta Míchumais;
* Labhair roinnt rannpháirtithe faoin acmhainneacht atá ann na prionsabail a chuíchóiriú, agus iad den tuairim go gcumhdaítear prionsabail eile i bprionsabail leathana áirithe. Measadh go bhfuil an chéad trí phrionsabal ríthábhachtach don straitéis, agus measadh go gcuireann prionsabal na rannpháirtíochta bailchríoch uirthi;
* Mheas roinnt rannpháirtithe go bhfuil na prionsabail ‘foclach’ agus casta ina bhfoirm reatha, agus iad ag rá go bhféadfadh siad tairbhe a bhaint as Béarla simplí soiléir; agus
* Shainaithin na rannpháirtithe an acmhainneacht atá ann na prionsabail a nascadh leis na Spriocanna Forbartha Inbhuanaithe nó le Samhail Forbartha Daonna an Mhíchumais.[[14]](#footnote-15)

## 4.2.4 Colúin

Iarradh go díreach ar na daoine a d’fhreastail ar na cruinnithe comhairliúcháin ar líne agus ar na cruinnithe comhairliúcháin i bpearsa i mBaile Átha Cliath, i gCorcaigh agus i nGaillimh a dtuairimí a chur in iúl go díreach faoi na cúig dhréachtcholún den straitéis. Is iad seo na cúig dhréachtcholún a moladh ar dtús:

* an fhostaíocht agus an fhrithbhochtaineacht,
* an t-iompar agus an tsoghluaisteacht,
* an mhaireachtáil neamhspleách sa phobal,
* seirbhísí folláine agus seirbhísí cúraim shóisialaigh, agus
* an t-oideachas agus an oiliúint.

Tá na tuairimí a chuir na daoine sin in iúl ar na dréachtcholúin leagtha amach thíos, mar aon leis na tuairimí a chuir rannpháirtithe eile in iúl le linn an chomhairliúcháin.

### Daoine faoi mhíchumas a chur i gcroílár na straitéise

Bhí braistint ann gur dearadh na dréachtcholúin tosaigh bunaithe ar struchtúr ranna rialtais, seachas ar shaol an duine faoi mhíchumas. Chuir na rannpháirtithe in iúl gurbh fhearr leo go gcuirfí an duine a bhfuil míchumas air i gcroílár na gcolún. Áitíodh go bhfuil cuid mhór de na colúin idirnasctha le chéile agus gur chuí cur chuige tréimhse saoil a ghlacadh i leith na straitéise:

‘Ós rud é nach bhfuil saol aon duine roinnte ina ranna rialtais, ba cheart na colúin a bheith bainteach le saol an duine, seachas le struchtúir roinne.’

### An fhostaíocht agus an fhrithbhochtaineacht

Fuarthas aiseolas láidir comhsheasmhach ó na rannpháirtithe, go háirithe EDManna, á rá gur cheart an fhostaíocht agus an fhrithbhochtaineacht a scaradh ó chéile. Dúirt roinnt rannpháirtithe go bhfuil siad i bhfách leis an ‘bhfrithbhochtaineacht’ a chur ar áireamh mar cholún aonair. Rinneadh trácht ar na costais bhreise a bhaineann leis an míchumas, beag beann ar stádas fostaíochta, agus tagairt á déanamh freisin don tuarascáil ó Indecon ar Chostas an Mhíchumais in Éirinn. D’áitigh na rannpháirtithe sa chomhairliúchán: ‘Ní ionann an fhostaíocht agus an freagra ar an mbochtaineacht i ngach cás’, agus ‘Is gá plé leis an mbochtaineacht ina haonar…Is féidir leat a bheith i mbochtaineacht, is cuma cé acu atá nó nach bhfuil post agat’.

Bhí mionlach de na rannpháirtithe i bhfách le bearta fostaíochta agus bearta frithbhochtaineachta a nascadh go follasach le chéile, agus iad ag rá go bhfuil comhghaol ann idir an dífhostaíocht agus an bhochtaineacht. Dar le rannpháirtí amháin sa chomhairliúchán, mar shampla: ‘Daorann an easpa fostaíochta daoine chun na bochtaineachta, agus bíonn sé fíordhoiligh éalú uaithi.’ Díríodh aird freisin ar an gceangal atá ann idir stádas fostaíochta agus íocaíochtaí leasa shóisialaigh, á rá gurb iad daoine dífhostaithe na daoine ar mó seans go bhfaighidh siad sochair leasa shóisialaigh ar mhaithe le tacaíocht bhunúsach airgeadais a chinntiú. Bhí rannpháirtí amháin sa chomhairliúchán i bhfabhar foclaíocht an cholúin seo a athrú go ‘conairí chun na fostaíochta’ chun pointí aistrithe a chumhdach, agus mhol duine eile í a athrú go ‘Neamhspleáchas/slándáil airgeadais’.

### An t-oideachas agus an oiliúint

Bhí roinnt rannpháirtithe i bhfách leis na colúin maidir leis an oideachas, maidir leis an oiliúint agus maidir leis an bhfostaíocht a chumasc le chéile, mar gheall ar na naisc atá ann idir na réimsí sin agus mar gheall ar a thábhachtaí atá aistrithe eatarthu.

### An mhaireachtáil neamhspleách sa phobal

Bhí mearbhall agus éiginnteacht shuntasach ann maidir le cad a bheadh i gceist leis an gcolún ‘an mhaireachtáil neamhspleách sa phobal’, agus roinnt daoine á lua go bhfuil forluí ann idir an colún seo agus colúin eile. Bhraith na rannpháirtithe gur cheart an colún seo a bheith soiléir faoin ngá atá le ‘tacú’ leis an maireachtáil neamhspleách agus le tacú le daoine rogha, neamhspleáchas agus smacht a fheidhmiú seachas a bheith ina gcónaí leo féin agus é sin amháin.

Saincheist agus ábhar imní eile a chuir na rannpháirtithe in iúl go tráthrialta maidir leis an gcolún seo ba ea nach ann d’aon tagairt fhollasach don ‘tithíocht’, rud a sainaithníodh mar chomhpháirt lárnach den mhaireachtáil neamhspleách sa phobal. Bhí roinnt rannpháirtithe i bhfách leis an ‘tithíocht’ a chur leis an gcolún seo.

### Seirbhísí folláine agus seirbhísí cúraim shóisialaigh

Bhí imní ann maidir le foclaíocht an cholúin seo, go háirithe úsáid an fhocail ‘cúram’. Bhraith EDManna go bhfuil an fhoclaíocht sin atharthaíoch agus go bhfuil sí nasctha le samhail liachta an mhíchumais, agus b’fhearr le roinnt díobh go ndéanfaí tagairt do ‘thacaí sóisialacha’ seachas do ‘chúram sóisialach’. Bhí ceisteanna ann freisin faoi raon feidhme na seirbhísí a thagann faoin téarma ‘cúram sóisialach’, lena n-áirítear cé acu a d’fhéadfaí nó nach bhféadfaí seirbhísí sláinte príomhshrutha a fhágáil ar lár gan chuimhneamh ón gcolún seo. D’áitigh rannpháirtí amháin: ‘Is féidir leis an téarma seo a thabhairt le tuiscint gur gá ‘cúram’ a thabhairt do dhaoine faoi mhíchumas, seachas aitheantas a thabhairt don cheart atá acu neamhspleáchas agus rogha a fheidhmiú’.

Chuir na rannpháirtithe sa chomhairliúchán imní in iúl freisin faoi thagairt fhollasach don ‘shláinte’ a bheith fágtha ar lár ón gcolún seo, agus cuid mhór díobh i bhfách lena cur ar áireamh ann. D’fhiafraigh na rannpháirtithe an dtiocfadh sláinte, meabhairshláinte san áireamh, faoi raon feidhme an cholúin seo. Dúradh freisin go bhfuil an téarma ‘folláine’ ródhoiléir agus gur téama leathan nó uileghabhálach, seachas téama aonair, atá ann. Caitheadh amhras roinnt uaireanta freisin faoi cé chomh cuí agus atá sé ‘sláinte agus folláine’ a nascadh le ‘cúram sóisialach’.

### Colúin eile, saincheisteanna leathana agus ábhair imní

D’fhiafraigh na rannpháirtithe, go háirithe EDManna, cén áit a suífeadh saincheisteanna agus téamaí leathana laistigh de na dréachtcholúin. Áiríodh leis na saincheisteanna agus na téamaí a ndearnadh tagairt shonrach dóibh inrochtaineacht, cumarsáid, oiliúint comhionannais míchumais nó oiliúint feasachta, cearta an duine, agus Dearadh Uilíoch.

Ba bheag moladh a rinneadh chun colúin nua a thabhairt isteach. Áiríodh iad seo a leanas leis na moltaí a fuarthas ó EDManna, áfach:

* cumarsáid inrochtana (i gcás nach gcuirfí cumarsáid inrochtana ar áireamh mar cholún aonair, dúradh freisin gur gá í a bheith mar bhunchloch do na colúin uile agus gur gá do gach comhlacht poiblí freagracht a ghlacadh aisti, lena n-áirítear iad sin nár leithdháileadh aon ghníomhaíochtaí orthu faoi na colúin éagsúla),
* na healaíona agus an cultúr,
* an spórt agus an t-áineas.

Áiríodh iad seo a leanas leis na moltaí eile:

* dearcthaí, tuiscint agus feasacht,
* an chuimsitheacht agus an éagsúlacht,
* colúin lena léirítear téamaí ardleibhéil, amhail cinnteoireacht agus rannpháirtíocht.

Luadh in aighneacht amháin go bhfuil na colúin tosaigh leathan agus casta. Dúradh in aighneacht eile go ndéanann na cúig théama roghnaithe talamh slán de go bhfuil ‘conair sheanbhunaithe diagnóise agus seirbhíse i bhfeidhm cheana féin’.

## 4.2.5 Pleanáil gníomhaíochta

Agus forbairt na ngníomhartha don chéad Straitéis Náisiúnta Míchumais eile á bplé acu, ba ar inneachar féideartha na ngníomhartha sin a dhírigh formhór mór na rannpháirtithe sa chomhairliúchán. Chuir dornán rannpháirtithe tuairimí in iúl faoin bpróiseas pleanála gníomhaíochta, áfach. Ba é príomhthéama an aiseolais sin, a fuarthas ó EDManna agus ó dhaoine eile, ná gur cheart níos lú gníomhartha a bheith sa chéad straitéis eile ná mar a bhí sa cheann roimhe, an Straitéis Náisiúnta um Chuimsiú Míchumais, rud a measadh a bheith ‘ró-uaillmhianach’ agus doiligh le cur chun feidhme. Scríobh freagraí amháin ar an suirbhé, mar shampla: ‘Laghdaigh an líon gníomhartha. Tá sé maith go leor gníomhartha a bheith ann, ach is é cur chun feidhme na ngníomhartha an rud atá an-tábhachtach.’ Scríobh freagraí eile: ‘Ba cheart cúig nó sé théama ar feadh saol daoine faoi mhíchumas a shainaithint, agus ba cheart roinnt príomhghníomhartha straitéiseacha a shainaithint go soiléir ina dhiaidh sin faoi gach téama.’

Níor imigh ach freagraí amháin ón tuairim tromlaigh sin, agus é ag iarraidh go gcuirfí liosta níos faide gníomhartha ar áireamh sa straitéis: ‘Foilsígí an liosta fada agus plean don chur chun feidhme... Ar an tslí sin, tuigfidh daoine an tiomantas fadtéarmach is gá chun na míreanna uile a chur i gcrích.’

Moladh freisin gur cheart na gníomhartha a bheith ‘nithiúil’, agus ‘Sonrach, Intomhaiste, Inghnóthaithe, Réalaíoch agus faoi Cheangal Ama’ nó ‘Sonrach, Intomhaiste, Inghnóthaithe, Réalaíoch, faoi Cheangal Ama, Cuimsitheach, agus Cothromasach, go mbeadh amlínte ag gabháil leis na gníomhartha, agus go dtabharfadh siad sin a bhfuil sé de chúram orthu gach gníomh a chur chun feidhme gealltanas chun na gníomhartha a sholáthar.

### An gá atá le hailíniú le straitéisí agus beartais eile

Leag roinnt rannpháirtithe sa chomhairliúchán béim ar a thábhachtaí atá sé an Straitéis Náisiúnta Míchumais a ailíniú le straitéisí agus beartais ábhartha eile, idir iad sin atá foilsithe cheana féin agus iad sin atá á bhforbairt faoi láthair. Dúirt na rannpháirtithe gur tharla sé roimhe seo nár chomhlánaigh straitéisí áirithe a chéile agus gur tháinig dúshláin chun cinn dá dheasca sin.

Le linn an chomhairliúcháin, d’ainmnigh na rannpháirtithe straitéisí nó pleananna sonracha ar cheart breithniú a dhéanamh orthu agus an Straitéis Náisiúnta Míchumais á forbairt. Áirítear leo sin Comhfhís, Éire Óg, an Straitéis Náisiúnta um Aosú Dearfach, an Straitéis Náisiúnta maidir le Néaltrú, an Straitéis Náisiúnta do Chúramóirí, an Straitéis Tithíochta Náisiúnta do Dhaoine faoi Mhíchumas, agus an Plean Forfheidhmithe do na Spriocanna Forbartha Inbhuanaithe. Dúradh freisin go bhfuil sé tábhachtach ailíniú le UNCRC agus le UNCRPD araon.

## 4.2.6 Beartú tosaíochta

Iarradh ar na freagraithe ar an suirbhé moltaí a thabhairt maidir le conas a d’fhéadfaí cinntí a dhéanamh ar na nithe ar cheart díriú orthu sa straitéis. Thug 53 fhreagraí san iomlán ionchur ar conas ba cheart beartú tosaíochta a dhéanamh. Tá na téamaí sna freagraí curtha i láthair thíos ón gceann is mó lua go dtí an ceann is lú lua.

### Cinnteoireacht chuimsitheach rannpháirtíoch a chinntiú

Ba é an freagra is coitianta go mór fada i measc na bhfreagraithe ná gur cheart beartú tosaíochta a dhéanamh i gcomhar le geallsealbhóirí. Iarradh i roinnt bheag freagraí go dtabharfaí ról don phobal i gcoitinne i mbeartú tosaíochta (trí reifrinn, trí thionóil saoránach nó trí phobalbhreitheanna). Tugadh le fios i bhformhór na bhfreagraí ar an téama seo gur cheart ról a bheith ag daoine nach bhfuil faoi mhíchumas agus atá cáilithe go cuí sa phróiseas (cúramóirí, baill teaghlaigh, soláthraithe seirbhíse, comhghuaillithe). Ba é comhdhearcadh na coitiantachta ná gur cheart aon bheartú tosaíochta a bheith á stiúradh go príomha ag daoine a bhfuil taithí fíorshaoil acu ar an míchumas. Mheas cuid mhór de na freagraithe go bhfuil sé ríthábhachtach éisteacht go príomha le daoine faoi mhíchumas maidir lena chinntiú go léireofaí fíor-riachtanais agus fíor-shainroghanna pearsanta sa straitéis. D’áitigh freagraí amháin ar an suirbhé gur cheart beartú tosaíochta a bheith bunaithe ar ionchur ó EDManna: ‘Dírígí ar a bhfuil le rá ag EDManna’.

Bhraith roinnt freagraithe gur cheart torthaí an chomhairliúcháin phoiblí tosaigh a úsáid chun gníomhartha a chur in ord tosaíochta lena gcur ar áireamh sa straitéis, mar shampla trí na saincheisteanna is mó lua a shainaithint agus tosaíocht a thabhairt do na gníomhartha a bhaineann leo: ‘Bainigí úsáid as an suirbhé seo chun an líon daoine a ndéanann saincheisteanna difriúla difear dóibh a shuí agus cuir na gníomhartha in ord tosaíochta ansin bunaithe ar na saincheisteanna a dhéanann an difear is mó i ngach réimse’ agus ‘Cibé rud atá luaite ag formhór na daoine, is é sin an rud ar gá déileáil leis ar dtús.’

Bhraith freagraithe eile gur cheart céim eile comhairliúcháin a sheoladh tar éis gníomhartha a dhréachtú don straitéis bunaithe ar fhionnachtana an chomhairliúcháin tosaigh agus gur cheart díriú sa dara comhairliúchán sin ar na gníomhartha atá le cur ar áireamh sa straitéis a chur in ord tosaíochta. Dúradh go bhféadfaí é sin a dhéanamh trí ghníomhaíochtaí amhail pobalbhreitheanna a sheoladh nó trí ionchur a fháil ó choistí nó ó ghrúpaí a bunaíodh chun na críche sin. Mar shampla: ‘Tiomsaígí na téamaí is mó lua, agus osclaígí comhairliúchán poiblí chun na cinn is tábhachtaí a rátáil’.

Chuir roinnt bheag freagraithe béim ar an tábhacht a bhaineann le trasnachas agus le hionchuir éagsúla a chinntiú maidir leis an bpróiseas beartú tosaíochta: ‘Iarraigí ar dhaoine faoi mhíchumas, lena n-áirítear leanaí, daoine óga, mná agus daoine ó roinnt cúlraí éagsúla eile, a dtuairimí a chur in iúl agus labhairt faoina dtaithí fíorshaoil, agus tugaigí tosaíocht do na nithe a luafaidh siad’ agus ‘Is iad daoine a bhfuil míchumas orthu na saineolaithe ar an míchumas in Éirinn. Tá sé tábhachtach go gcuirfí na féiniúlachtaí trasnacha atá ag daoine a bhfuil míchumas orthu san áireamh agus go ndéanfaí ionadaíocht dóibh sna comhairliúcháin seo.”

Rud a tháinig chun cinn ina lán freagraí ba ea nach bhfuil na freagraithe ag iarraidh go ndéanfadh fostaithe rialtais, agus na daoine sin amháin, cinntí maidir le beartú tosaíochta agus nár cheart aon chinntí a dhéanamh ‘ar chúiseanna polaitiúla’. Mar shampla, scríobh freagraí amháin ar an suirbhé nach mór don lucht déanta beartas an méid seo a leanas a dhéanamh: ‘Ní mór dóibh a fháil amach cé na rudaí is tábhachtaí do dhaoine a bhfuil míchumas orthu, seachas an cinneadh sin a dhéanamh leo féin’.

### Tosaíocht a thabhairt do ghníomhartha a chuireann feabhas ar cháilíocht na beatha

Chuir roinnt freagraithe in iúl go láidir gur cheart tosaíocht a thabhairt do ghníomhartha bunaithe ar an tionchar a bheidh acu ar cháilíocht beatha daoine faoi mhíchumas. Dúradh gur cheart cinntí a bhunú ar na rudaí a dhéanann saol daoine faoi mhíchumas níos éasca, a chuireann feabhas ar a bhfolláine, a dhéanann iad níos sona nó a chuireann feabhas ar a meabhairshláinte, nó a thacaíonn leo saol neamhspleách iomlán a chaitheamh (féach Caibidil 3 chun teacht ar fhionnachtana an tsuirbhé maidir leis na saincheisteanna atá tábhachtach do cháilíocht beatha daoine faoi mhíchumas).

### Grúpaí tosaíochta a shainaithint

Mhol roinnt freagraithe gur cheart tosaíocht a thabhairt do ghrúpaí ar leith sa straitéis, amhail na daoine is mó riachtanas agus daoine a dtugtar neamhaird orthu go minic. I measc na ngrúpaí a sainaithníodh le haghaidh gníomhaíocht tosaíochta bhí leanaí, aosaigh atá faoi chúram ag tuismitheoirí scothaosta, daoine dalla, agus daoine a chónaíonn i limistéir thuaithe. D’áitigh freagraí amháin gur cheart tosaíocht a thabhairt do dhaoine a fuair míchumas nó diagnóis le déanaí agus ar ‘fágadh tráma orthu le déanaí’. Bhraith freagraithe eile gur cheart tosaíocht a thabhairt dóibh sin atá faoi mhíchumas ón mbreith agus ar lú seans go dtiocfadh athrú ar a riocht.

### Aghaidh a thabhairt ar bhunriachtanais an duine

Dúirt roinnt freagraithe nach mór aghaidh a thabhairt ar ‘bhunriachtanais an duine’ nó ar na ‘saincheisteanna is tábhachtaí’ mar ábhar tosaíochta sa chéad Straitéis Náisiúnta Míchumais eile. I gcás gur shonraigh na freagraithe na saincheisteanna nó na bunriachtanais sin, ba iad cúram sláinte agus tithíocht na cinn is mó lua.

### Pointí breise a cuireadh in iúl

Achoimrítear sna rannáin thuas na téamaí is coitianta a sainaithníodh i bhfreagraí ar an suirbhé maidir le beartú tosaíochta le linn an straitéis nua a fhorbairt. Cé go ndearna níos lú ná cúigear freagraithe na pointí seo a leanas, is féidir gur fiú breithniú a dhéanamh orthu go fóill:

* Ba cheart d’Éirinn breathnú ar na ballstáit eile den Aontas Eorpach agus amharc ar na gníomhartha ar thug siad tosaíocht dóibh sna straitéisí náisiúnta uathu;
* Ba cheart tosaíocht a thabhairt do na gníomhartha is gá chun oibleagáidí na hÉireann faoi UNCRPD a chomhlíonadh;
* Ba cheart tosaíocht a thabhairt do na gníomhartha sin a cuireadh ar áireamh sa Straitéis Náisiúnta um Chuimsiú Míchumais 2017-2022 ach nár baineadh amach le linn thréimhse feidhme na straitéise sin;
* Ba cheart cur chuige um fholláine an duine (cumas) a ghlacadh le linn an straitéis a fhorbairt;
* Ní mór an straitéis a bheith duineláraithe, ní mór pearsanúlacht agus dínit gach duine faoi mhíchumas a urramú inti, agus ní mór tosaíochtaí a chinneadh bunaithe ar an méid sin;
* Cé go raibh líon íseal freagraithe i gceist, b’ionann, tríd is tríd, an líon daoine a d’áitigh gur cheart tosaíocht a thabhairt do ghníomhartha a mbeadh tionchar láithreach acu agus an líon daoine a d’áitigh gur cheart tosaíocht a thabhairt do ghníomhartha a mbeadh tionchar fadtéarmach acu nó do ghníomhartha a mbeadh meascán d’éachtaí tapa agus de mhórghníomhartha fadtéarmacha ag baint leo;
* Ba cheart tosaíocht a thabhairt do ghníomhartha a dhéanann difear don líon is mó daoine faoi mhíchumas;
* Ba cheart tosaíocht a thabhairt do ghníomhartha fianaisebhunaithe (rannchuidiú ó EDM);
* Ba cheart iarracht a dhéanamh athrá nó dúbláil a sheachaint sa straitéis;
* Ba cheart féachaint sa straitéis le bogadh ar shiúl ó aghaidh a thabhairt ar chásanna práinneacha nó géarchéime agus i dtreo tacaí pleanáilte inbhuanaithe a chur i bhfeidhm do dhaoine;
* Ba cheart próiseas éabhlóideach a bheith sa phróiseas beartú tosaíochta don straitéis, áit a mbeadh an straitéis ina plean dinimiciúil a bhíonn sofhreagrúil do thosaíochtaí agus riachtanais a thagann chun cinn; agus
* Mar gheall ar an méid teoranta acmhainní atá ar fáil, mhol roinnt freagraithe gan cur chuige ‘uileghabhálach’ a ghlacadh agus gan grúpaí éagsúla a chur in aghaidh a chéile le linn beartú tosaíochta a dhéanamh. Mar shampla: ‘Ná cuirigí míchumas fisiciúil in aghaidh míchumas intleachta agus ná cuirigí míchumas faighte in aghaidh míchumas ón mbreith. Riachtanas difriúil, tionchair dhifriúla’.

# 4.3 Cur chun feidhme na straitéise, faireachán agus formhaoirseacht ar an straitéis, agus cuntasacht as an straitéis

## 4.3.1 Cur chun feidhme

### An tábhacht a bhaineann le díriú a leagan ar chur chun feidhme

Leag a lán rannpháirtithe sa chomhairliúchán, lenar áiríodh ionadaithe EDM agus daoine eile, béim ar a thábhachtaí a bheadh sé go leagfaí díriú ar chur chun feidhme sa chéad straitéis eile. Luaigh roinnt rannpháirtithe gur maith is eol na dúshláin atá os comhair daoine faoi mhíchumas in Éirinn agus gur sainaithníodh réitigh orthu sin cheana féin, lena n-áirítear trí staidéir thaighde agus trí chomhairliúcháin roimhe seo. Bhí braistint láidir ann, áfach, nár cuireadh moltaí roimhe seo chun feidhme: ‘Tá réitigh ar na fadhbanna againn, ach nílimid á gcur chun feidhme.’

Chuir rannpháirtithe eile díomá in iúl faoin gcur chun feidhme a rinneadh ar straitéisí agus beartais roimhe seo. Scríobh freagraí amháin ar an suirbhé, mar shampla: ‘Táimid ar mhórán beartas agus ar bheagán cur chun feidhme sa tír seo. Ní bhíonn ach blúire á fháil ag na daoine a dteastaíonn na tacaí/na seirbhísí uathu. Tá an córas briste.’ Maidir leis an Straitéis Náisiúnta um Chuimsiú Míchumais (NDIS) 2017-2022 go sonrach, scríobh freagraí eile ar an suirbhé:

‘Feictear domsa gurb amhlaidh, gach uair a bhunaíonn sibh straitéis, a dhéantar athbhreithniú ar an straitéis, nach bhfoilsítear í don phobal de réir cosúlachta, agus a thosaítear ceann eile ansin agus a thosaítear ceann eile ina dhiaidh sin fós. Tá 125 ghníomh ann laistigh de NDIS – cár cuireadh an 125 rud sin chun feidhme?’

In aighneacht scríofa, chuir EDM amháin síos ar an rud a dúirt beirt dá bhall ar an tsaincheist sin:

‘Tá sé éasca tuarascálacha gairmiúla fada a scríobh ina leagtar béim ar eisiamh leis na sainmhínithe agus na formáidí dlíthiúla uile sin a shásaíonn na gairmithe a bhíonn ag obair ar fhorbairt beartais ag deasc, ach is é an rud atá fíorthábhachtach ná an dóigh a mothaím gach lá ar an tsráid agus sa tsochaí agus mé ag iarraidh mo shaol a mhaireachtáil agus míchumas díblithe orm.’

Agus

‘Tá sé in am cur síos ar chúrsaí mar atá siad. Tá na tuarascálacha agus na dearbhuithe uile sin go breá, ach táthar ag scríobh an ruda chéanna iontu le blianta fada anuas. Fuair mé gortú inchinne sa bhliain 2001 agus tugaim m’fhocal go mbíonn na moltaí céanna ag teacht amach gach bliain i gclúdaigh leabhair nua lonracha, ach bíonn na saincheisteanna agus na ráitis faoi ‘cad ba cheart a dhéanamh’ istigh iontu gan athrú. Tá gníomhaíocht de dhíth orainn.’

Bhí braistint láidir ann i measc na rannpháirtithe ar an ngá atá le ‘rudaí a dhéanamh ar bhealach difriúil’ leis an straitéis náisiúnta seo má tá sí chun saol daoine faoi mhíchumas in Éirinn a fheabhsú.

Níor chreid rannpháirtithe eile sa chomhairliúchán, nó ní raibh aon iontaoibh acu, go gcuirfí an Straitéis Náisiúnta Míchumais chun feidhme go rathúil. Ar na samplaí de na freagraí chuige sin tá: ‘Níl aon mhuinín agam go gcuirfear na fionnachtana chun feidhme choíche, agus sa deireadh beidh sí ag bailiú deannaigh cosúil le hAcht EPSEN’, agus ‘Nuair a chloisim “Straitéis Náisiúnta Míchumais”, feictear dom go bhfuil an rialtas ag cur greimlín thar ghreimlín eile, agus tá an córas ar fad chomh hionfhabhtaithe sin nach féidir leis dul ar aghaidh!’ Cuireadh easpa iontaoibhe in iúl, agus d’éiligh rannpháirtí amháin ‘gan dallamullóg a chur ar dhaoine agus gan a bheith ag caoch taobh thiar díobh a thuilleadh’.

D’easaontaigh roinnt rannpháirtithe le straitéis nua a bheith ann, nó d’áitigh siad go mbeadh sí neamhéifeachtach nó díobhálach, e.g., ‘Ní dóigh liom go ndéanfaidh sí aon difríocht ar chor ar bith’, ‘Tá straitéisí a chruthaíonn níos mó riaracháin frith-tháirgiúil toisc go n-ídíonn siad am agus go gcuireann siad níos mó brú ar an bhfoireann’ agus ‘Easaontaím go hiomlán leis an straitéis seo’.

### An tábhacht a bhaineann le cur chuige uile-rialtais

Chuir a lán rannpháirtithe sa chomhairliúchán, lenar áiríodh ionadaithe EDM agus daoine eile, in iúl go mbeadh gá ann le comhoibriú trasrialtais rathúil chun an chéad Straitéis Náisiúnta Míchumais eile a sholáthar. Bhraith roinnt freagraithe go raibh easpa comhair den sórt sin san ann san am atá thart agus labhair siad faoi ‘shadhlais’ roinne agus faoi ‘smaointeoireacht chomhleanúnach a bheith in easnamh’. Luadh go mbíonn imní ar dhaoine faoi mhíchumas faoi shaincheisteanna a thagann faoi shainchúram roinnt ranna rialtais agus gur gá cur chuige comhleanúnach a ghlacadh dá bharr. In aighneacht scríofa, scríobh eagraíocht amháin an méid seo a leanas:

‘Léirítear go beoga inár samplaí na hidirghníomhaíochtaí casta a bhíonn ag daoine a bhfuil míchumas orthu le ranna éagsúla rialtais, rud is léiriú soiléir ar an ngá atá le straitéis iomlánaíoch a thrasnaíonn teorainneacha rannacha traidisiúnta. Beag beann ar cé acu a bhaineann sé le rochtain a fháil ar an oideachas, ar an bhfostaíocht nó ar sheirbhísí sóisialacha, trasnaíonn aistear na ndaoine aonair a bhfuil míchumas orthu roinnt earnálacha, rud a fhágann go dteastaíonn sásraí láidre tacaíochta a chomhtháthaíonn gan uaim ar fud réimsí rialtais.’

D’áitigh roinnt freagraithe gurbh í Roinn an Taoisigh an comhordaitheoir ab oiriúnaí le haghaidh an chuir chuige riachtanaigh uile-rialtais i leith an beartas náisiúnta míchumais a chur chun feidhme. Mar shampla:

‘Is é is cur chun feidhme ann ná tionscadal casta a dteastaíonn obair thrasrannach éifeachtach agus cur chuige uile-rialtais ina leith. Ba cheart do Roinn an Taoisigh an ról sainithe atá leagtha amach di i gCoinbhinsiún na Náisiún Aontaithe ar Chearta Daoine faoi Mhíchumas a ghabháil de láimh. Leagtar amach in Airteagal 33 creat cur chun feidhme agus faireacháin – arb é atá ann pointe fócais, sásra comhordúcháin, agus comhlacht faireacháin. D’ainmnigh an Rialtas an pointe fócais (RLCMLÓ) agus an comhlacht faireacháin (IHREC (Coimisiún na hÉireann um Chearta an Duine agus Comhionannas)) ach níor ainmnigh sé sásraí comhordúcháin riamh. Ba cheart do Roinn an Taoisigh an fheidhm sin a chomhlíonadh chun a chinntiú go ndéanfar gníomhaíocht ar fud an rialtais a chomhordú ar leibhéal sinsearach agus go n-oibreoidh sí i dtreo lánchur chun feidhme. Tá obair thras-Rannach fhiúntach éifeachtach ina cuid riachtanach de chur chun feidhme Choinbhinsiún na Náisiún Aontaithe ar Chearta Daoine faoi Mhíchumas agus tá sí in easnamh go dtí seo – tá ról le himirt ag gach Roinn.’

Mhol freagraí amháin ar an suirbhé go soláthrófaí ceannaireacht chineachta ar nithe a bhaineann le míchumas ar fud an rialtais, in ionad an míchumas a bheith mar phríomhchúram ar Aire Stáit amháin. Chuir freagraithe eile in iúl gur cheart do gach roinn, in ionad RLCMLÓ ina aonar, na sruthanna cistiúcháin a sholáthar don straitéis agus do sheirbhísí míchumais go ginearálta.

I gcás go ndearnadh iarracht i straitéisí roimhe seo cur chuige uile-rialtais a ghlacadh, níltear den tuairim gur éirigh leis sin. Mar a dúirt ionadaí EDM amháin: ‘Tá an chuma ar an gcur chuige uile-rialtais nach bhfuil ann ach cleachtadh ticeála boscaí toisc nach bhfuil ag éirí leis.’

### An gá le hacmhainní leordhóthanacha

Tharraing na rannpháirtithe sa chomhairliúchán anuas an tábhacht a bhainfidh le hacmhainní cuí a chur ar fáil do chur chun feidhme na straitéise má tá sí chun a cuspóirí a bhaint amach. Ba iad am, foireann agus airgead na hacmhainní ba mhinice lua. Moladh go ndéanfaí na hacmhainní a theastaíonn chun gníomhartha na straitéise a chur chun feidhme a ríomh agus a imfhálú roimh an gcur chun feidhme: ‘Is réamhriachtanas don chur chun feidhme é machnamh a dhéanamh ar na hacmhainní, na huirlisí agus na hamlínte a theastaíonn chun an Straitéis Náisiúnta Míchumais a bhaint amach.’

Dá mba rud é go mbeadh an straitéis ina tosaíocht de chuid an rialtais dáiríre, d’áitigh na rannpháirtithe gur cheart an tiomantas dá cur chun feidhme a léiriú trí infheistíocht chuí a sholáthar. Mar shampla:

‘Teastaíonn uainn go rachaidh an straitéis seo chun tairbhe dúinn dáiríre trí í a bheith ina doiciméad beo oibre a bhfuil níos mó ná dea-thoil aici. Teastaíonn ón straitéis seo gealltanas ón rialtas go gcuirfí acmhainní ar fáil di agus go ndéanfaí infheistíocht i ndaoine a bhfuil míchumas orthu chun go mbeidh toradh fiúntach ann.’

Áitíodh go gcaithfeadh an Roinn Caiteachais Phoiblí, Seachadta ar an bPlean Forbartha Náisiúnta, agus Athchóirithe a bheith gafa go hiomlán le forbairt na straitéise ó thús chun a chinntiú go mbeadh cistiú leordhóthanach ar fáil ar fud thréimhse feidhme na straitéise. Labhair na rannpháirtithe faoin ngá atá le cistiú méadaithe le haghaidh príomhshruthú agus le haghaidh sainseirbhísí míchumais. Iarradh gealltanais go soláthrófaí cistiú ilbhliantúil.

## 4.3.2 Faireachán, formhaoirseacht agus cuntasacht

Níor thagair ach líon beag rannpháirtithe san fhócasghrúpa agus líon beag freagraithe ar an suirbhé d’fhaireachán, d’fhormhaoirseacht agus do chuntasacht go sonrach sna rannchuidithe uathu. Mar sin féin, tarraingíodh na saincheisteanna sin anuas go láidir agus go comhsheasmhach sna haighneachtaí scríofa a fuarthas.

### An gá le spriocanna cuí

Moladh arís agus arís eile go gcuirfí spriocanna sonracha intomhaiste ar áireamh sa straitéis agus go ndéanfaí dul chun cinn ina leith sin a thomhas agus a thuairisciú go tráthrialta. Measadh an easpa spriocanna intomhaiste a bheith mar laige de chuid na Straitéise Náisiúnta um Chuimsiú Míchumais. Tugadh chun suntais go bhfuil sé ríthábhachtach go mbeadh aon spriocanna faoi cheangal ama agus go mbeadh cuntasacht shoiléir ann ar fud an rialtais i gcás nár baineadh spriocanna amach in am. Scríobh rannpháirtí amháin an méid seo a leanas:

‘Le bearta spriocdhírithe agus le próisis mheastóireachta chuntasacha, cumasófar trédhearcacht maidir le héachtaí in-sainaitheanta agus easnaimh in-sainaitheanta na straitéise. Beidh sé soiléir cé na nithe a bhfuil ag éirí leo, cá bhfuil feabhsuithe ag teastáil agus cén fáth.’

### An tábhacht a bhaineann le sonraí

Aithníodh gurb é an toradh atá ar spriocanna a bheith ann ná gur gá sonraí cuí a bheith ar fáil chun faireachán a dhéanamh ar an dul chun cinn ina leith sin. Luaigh roinnt rannpháirtithe sa chomhairliúchán gur bhain tábhacht le sonraí a bhailiú chun an dul chun cinn ar chur chun feidhme gníomhartha a mheas agus chun torthaí agus tionchar a mheas. Moladh gur luath-thosaíocht thábhachtach dóibh sin a bheadh ag forbairt na straitéise a bheidh sna sonraí ábhartha a shainaithint. Tarraingíodh anuas in aighneacht scríofa amháin go ndearbhaítear in Airteagal 31 UNCRPD go ngabhann na Stáit is Páirtithe orthu féin faisnéis chuí, lena n-áirítear sonraí staidrimh agus taighde, a bhailiú chun cur ar a gcumas beartais a cheapadh agus a chur chun feidhme chun éifeacht a thabhairt don Choinbhinsiún agus chun faireachán a dhéanamh ar a chur chun feidhme. Áitíodh ‘[gur] cheart é sin a bheith mar chuid dhílis d’aon Straitéis Náisiúnta Míchumais nua’.

### An tábhacht a bhaineann le trédhearcacht agus le cuntasacht

Chuir roinnt rannpháirtithe in iúl go raibh easpa cuntasachta ann as straitéisí náisiúnta roimhe a sholáthar: ‘Tá an iomarca eagraíochtaí ann... a leagann an fhreagracht ar an gcéad eagraíocht eile.’ Maidir le cur chun feidhme UNCRPD, luadh ‘[nach bhfuil] aon soiléire ann maidir le cén áit a bhfuil an chuntasacht as mainneachtain’. Luadh gur rud ríthábhachtach í fíorchuntasacht dá mba rud é go n-éireodh leis an Straitéis Náisiúnta Míchumais. Measadh go mbainfeadh tábhacht ar leith le cuntasacht phoiblí. Mhol rannpháirtithe gur cheart do ranna tuairisciú go tráthrialta don Oireachtas ar an dul chun cinn ar an gcur chun feidhme. Scríobh rannpháirtí amháin an méid seo a leanas:

‘Céim ríthábhachtach eile is ea Coiste an Oireachtais um Nithe a Bhaineann le Míchumas a chothabháil. Go dtí seo, tá an Coiste ina fhóram tábhachtach chun an phróifíl ar shaincheisteanna míchumais a ardú agus chun oibriú i dtreo cuntasacht agus trédhearcacht ar an mbeartas míchumais san Oireachtas.’

### An gá le sásraí cuí faireacháin agus formhaoirseachta

Tharraing roinnt rannpháirtithe anuas an gá atá le formhaoirseacht éifeachtúil chuí ar an straitéis. D’iarr na rannpháirtithe go mbeadh línte soiléire freagrachta agus cuntasachta ann. Measadh é sin a bheith ina réimse laige de chuid NDIS. Tarraingíodh anuas an tábhacht a bhaineann le hathbhreithnithe tráthrialta ar an dul chun cinn, chomh maith leis an ngá atá leis an bhfoghlaim ó fhaireachán agus ó athbhreithnithe a chur le cur chun feidhme na straitéise ionas gur plean ‘beo’ seachas plean statach í an straitéis. Tugadh chun suntais nach mór torthaí aon athbhreithnithe a chur in iúl go forleathan. Mhol rannpháirtí amháin gur cheart suíomh Gréasáin náisiúnta a chruthú ar a dtabharfaí an t-eolas is deireanaí gach mí ar an dul chun cinn.

Rinneadh tagairt don ghá atá le struchtúir fhiúntacha faireacháin don Straitéis Náisiúnta Míchumais, agus rannpháirtí amháin sa chomhairliúchán á chur in iúl gur ‘masla’ é go laghdaítear cáilíocht saoil daoine faoi mhíchumas go scarbhileoga. Bhí na nithe seo a leanas in aighneacht scríofa amháin:

‘…nuair atá straitéisí á n-athbhreithniú, b’fhéidir go gceapfadh daoine nach bhfuil eolach ar an ní go bhfuil go leor oibre déanta. Is dócha go measfaidh na daoine sin a bhfuil taithí fíorshaoil acu ar an míchumas a mhalairt ar fad. Is féidir le hathbhreithnithe a bheith ina gcleachtadh ticeála boscaí ina léirítear na dóigheanna beaga ina bhfuil an rialtas ag tabhairt aghaidh ar na saincheisteanna.’

Tarraingíodh anuas an gaol idir an líon gníomhartha i straitéis ar leith agus cineál agus fad an fhaireacháin is féidir a dhéanamh. Aithníodh nach bhféadfaí ach beagáinín faireacháin a dhéanamh ar chur chun feidhme NDIS, i bhfianaise an 135 ghníomh atá istigh ann agus i bhfianaise an chineáil struchtúr faireacháin agus formhaoirseachta a tionscnaíodh.

In aighneacht scríofa, d’áitigh EDM amháin gur ceacht tábhachtach a foghlaimíodh ón bhfaireachán ar NDIS é gur cheart ‘díriú a leagan ar phróisis seachas ar thorthaí mar mhodh chun éachtaí a thomhas’. Mar sin féin, bhraith rannpháirtithe eile gur cheart an faireachán a bheith dírithe ar thorthaí, in ionad díriú ar ionchuir nó ar phróisis agus orthu sin amháin.

D’áitigh roinnt freagraithe, lenar áiríodh EDManna, nach mór páirt lárnach a thabhairt do dhaoine faoi mhíchumas i bhfaireachán a dhéanamh ar thorthaí:

‘Is gá dúinn leanúint de rudaí a rianú agus de shúil a choinneáil ar an dul chun cinn, agus baineann tábhacht leis an dóigh a gcomhroinntear an méid sin ar fad agus leis an dóigh ar féidir linn an chumarsáid sin a úsáid chun dul ar aghaidh agus chun leanúint ar aghaidh ag brú.’

1. Gníomhartha agus réitigh a moladh chun aghaidh a thabhairt ar na dúshláin a bhíonn roimh dhaoine faoi mhíchumas in Éirinn

Ar fud na ngníomhaíochtaí comhairliúcháin uile, iarradh ar na rannpháirtithe a dtuairimí a thabhairt ar na dúshláin a bhíonn roimh dhaoine faoi mhíchumas in Éirinn. Iarradh orthu freisin gníomhartha agus réitigh a mholadh chun aghaidh a thabhairt ar na dúshláin sin a d’fhéadfaí a áireamh sa Straitéis Náisiúnta Míchumais. Déantar cur síos sa chaibidil seo ar a n-aiseolas maidir le seacht bpríomhthopaic déag. I dtús gach rannáin, tugtar míniú gairid ar chomhthéacs na topaice agus achoimre ar na príomhdhúshláin a tuairiscíodh. Tugtar breac-chuntas ansin ar na gníomhartha agus na réitigh a moladh. Sainaithnítear aon phointí a tharraing ionadaithe ó Eagraíochtaí do Dhaoine faoi Mhíchumas (EDM) anuas ar a bhfud.

Tá na rannáin éagsúil ó thaobh faid de, rud atá ina léiriú ar an éagsúlacht sa mhéid aiseolais a lorgaíodh agus a fuarthas i leith topaicí difriúla. Mar shampla, ba iad seirbhísí cúraim sláinte agus cúraim shóisialaigh an topaic ba choitianta ar fad a tarraingíodh anuas. I measc na dtopaicí eile ar ina leith a fuarthas ionchur suntasach tá ‘an t-oideachas agus an oiliúint’, ‘feasacht, dearcthaí agus idirdhealú’, ‘an fhostaíocht’ agus ‘an neamhspleáchas agus an tslándáil airgeadais’. I measc na dtopaicí a tarraingíodh anuas go measartha minic bhí ‘an inrochtaineacht’, ‘an mhaireachtáil neamhspleách’, ‘Faic Fúinn inár nÉagmais’, agus ‘an tithíocht’. I measc na dtopaicí nár luadh chomh minic sin bhí ‘UNCRPD’ , ‘an cultúr, an t-áineas, an fhóillíocht agus an spórt’, ‘an reachtaíocht míchumais’, ‘sonraí agus taighde’, ‘an ceartas’, ‘an mhí-úsáid agus an foréigean’, ‘an ceartas aeráide’, agus ‘an comhar idirnáisiúnta’.

# 5.1 ‘Faic Fúinn inár nÉagmais’

## 5.1.1 Comhthéacs agus dúshláin

Ar fud an chomhairliúcháin, d’iarr na rannpháirtithe go mbeadh níos mó smachta ag daoine faoi mhíchumas ar na cinntí a dhéanann difear dá saol. Áirítear leis sin a rannpháirtíocht i bhforbairt, faireachán agus cur chun feidhme a dhéanamh ar an Straitéis Náisiúnta Míchumais mar a phléitear i gCaibidil 4, ach téann sé níos faide ná an rannpháirtíocht sin. Tharraing a lán rannpháirtithe ar an mana ‘Faic Fúinn inár nÉagmais’ chun a chun in iúl go soiléir nach mór do dhaoine faoi mhíchumas, mar shaineolaithe ina saol féin, agus dá n-eagraíochtaí ionadaíocha a bheith páirteach i bpróisis chinnteoireachta sula ndéanfaí aon dlíthe agus beartais a dhéanamh, a athrú nó a chur chun feidhme. Iarradh ar lucht déanta beartas na hÉireann an coincheap sin a thuiscint agus é a chur san áireamh i ngach iarracht cumarsáide poiblí maidir le cearta míchumais. Leag ionadaithe ó EDManna béim ar leith ar an iarraidh go soláthrófaí níos mó tathanta, níos mó gutha, níos mó ionadaíochta agus níos mó cumhachtaí cinnteoireachta.

### Guthanna atá faoi thearcionadaíocht i bpróisis chinnteoireachta

Chuir na rannpháirtithe sa chomhairliúchán in iúl go soiléir go mbraitheann a lán daoine a bhfuil míchumas orthu gur fágadh amach iad as próisis chinnteoireachta a dhéanann difear do gach gné dá saol. Go háirithe, tharraing eagraíochtaí tathanta do dhaoine a bhfuil míchumas intleachta orthu an t-ábhar imní anuas gur minic a dhéantar tearcionadaíocht do na daoine sin a bhfuil ardriachtanais tacaíochta acu i gcomhairliúcháin agus i gcinntí faoi bheartais. Mar shampla, bhí an ráiteas seo a leanas ar áireamh in aighneacht amháin:

‘Dá bharr sin, tá an baol ann nach gcuirfí a gcuid dearcthaí agus tuairimí ar leith san áireamh i bpleanáil straitéiseach. Tá sé tábhachtach a thabhairt faoi deara gurb amhlaidh, ós rud é go bhfaigheann daoine a bhfuil ardriachtanais tacaíochta acu rochtain ar an gcuid is mó den chaiteachas buiséid ar shainseirbhísí míchumais, atá sé ríthábhachtach go gcloisfí a nguth go comhsheasmhach, ar bhealaí a bhfuil brí leo agus atá dírithe ar chearta.’

D’iarr na rannpháirtithe a bhfuil míchumas intleachta orthu go soláthrófaí níos mó tacaí tathanta agus féintathanta freisin. Dúirt rannpháirtithe a bhfuil Siondróm Down orthu, mar shampla, go bhfuil grúpaí tathanta ina n-eagraíochtaí ‘ar scála róbheag’ agus d’áitigh siad gur cheart do gach duine ar a bhfuil Siondróm Down a bheith in ann a dtuairimí a chur in iúl. D’iarr rannpháirtithe eile go gcuirfí níos mó tacaí ar fáil don tathant ós rud é, mar a dúirt rannpháirtí amháin, ‘[go mbímid] go mór faoi thrócaire na soláthraithe seirbhíse’.

Leag rannpháirtithe eile béim ar an mainneachtain stairiúil páirt ghníomhach a thabhairt do leanaí a bhfuil míchumas orthu i gcomhairliúcháin atá mar bhonn eolais faoi go leor dlíthe, beartais agus cláir atá ann cheana agus ar an bhfíric nach bhfuil aon EDM do leanaí a bhfuil míchumas orthu ann sa tírdhreach ionadaíochta reatha in Éirinn.

### An ról atá ag EDManna

Ar fud an chomhairliúcháin, luaigh ionadaithe ó EDManna roinnt cásanna ina raibh EDManna den tuairim nach ndearnadh dóthain idirchaidrimh leo mar chuid de phróisis chinnteoireachta, amhail sa chomhairliúchán ar an bPáipéar Uaine maidir le hAthchóiriú Míchumais ón Roinn Coimirce Sóisialaí. Maíodh nach bhfuarthas aon aiseolas ón Roinn Oideachais i leith páipéar ar tháirg EDM é ar an oideachas, agus chuir EDManna míshástacht in iúl go mbíonn eagraíochtaí nach EDManna iad ‘ag glacadh lena suíocháin’ ar choistí inrochtaineachta agus nach dtugtar tús áite do EDManna san Ionstraim Eorpach Inrochtaineachta.

I bhfianaise eispéiris den chineál sin, leag ionadaithe ó EDManna agus a lán rannpháirtithe eile sa chomhairliúchán béim ar a thábhachtaí atá sé go nglacfaí le tuairimí na EDManna i bpróisis chinnteoireachta, go gcuirfí a dtuairimí san áireamh mar chuid dhílis de na próisis sin agus go dtabharfaí tús áite dóibh iontu. Mar shampla, mhol ionadaí amháin ó EDM go mór gur ghá idirdhealú a dhéanamh idir ‘guthanna comhchoiteanna’ na EDManna agus tuairimí daoine aonair faoi mhíchumas, tuairimí teaghlach agus tuairimí soláthraithe seirbhísí míchumais. Ina lán cásanna, úsáideadh Airteagail in UNCRPD (e.g., Airteagail 4.3 agus 33.3) chun argóint a dhéanamh ar son rannpháirtíocht níos mó daoine faoi mhíchumas agus EDManna i bpróisis chinnteoireachta. Mar shampla:

‘Dhaingnigh an Rialtas Coinbhinsiún na Náisiún Aontaithe ar Chearta Daoine faoi Mhíchumas ach ní cosúil go ndearna sé mórán gníomhaíochta chun tús áite a thabhairt do chearta daoine a bhfuil míchumas orthu trí eagraíochtaí atá ionadaíoch do dhaoine faoi mhíchumas (DPROnna). Dealraíonn sé go mbítear ag tabhairt níos mó airde go fóill ar an ionchur ó sholáthraithe seirbhíse ná ar an ionchur ó DPROnna.’

Tharraing EDManna dúshláin maidir le hacmhainní anuas freisin, áfach, amhail méid teoranta cistiúcháin agus acmhainní chun a rannpháirtíocht a chumasú, chun a bhfeidhmiú éifeachtach mar eagraíochtaí ionadaíocha a chinntiú, agus chun iad féin a chumhachtú chun a bhfreagrachtaí a chomhlíonadh. Mar shampla, tuairiscíodh in aighneacht amháin ó EDM gurb amhlaidh, gan croíchistiú a bheith acu, a bhíonn EDManna ag streachailt le foireann a íoc, le daoine cumasacha a choinneáil, agus le daoine faoi mhíchumas atá faoi thearcionadaíocht (e.g., iad sin a bhfuil ardriachtanais tacaíochta acu) a fhostú/a chur ar áireamh. Gan dóthain acmhainní, chreid siad go bhfanfadh an ‘status quo’ a bhaineann le cinntí a dhéanamh faoi dhaoine faoi mhíchumas in éagmais daoine faoi mhíchumas.

### An ról atá ag eagraíochtaí neamhrialtasacha nach EDManna iad

D’áitigh roinnt rannpháirtithe ó eagraíochtaí tathanta míchumais gurb amhlaidh, ós rud é nach bhfuil gach duine faoi mhíchumas in ann féintathant a dhéanamh agus/nó nach bhfuil rochtain acu ar EDManna a bhfuil acmhainní cuí acu chun a leasanna a chur chun cinn, atá ról tábhachtach riachtanach le himirt ag eagraíochtaí neamhrialtasacha nach EDManna iad a bhfuil tathant á dhéanamh thar a gceann. Mar shampla, áitíodh i roinnt aighneachtaí scríofa go bhfuil Barúil Ghinearálta Uimh. 7 ó UNCRPD soiléir maidir leis an ról atá ag tacadóirí agus/nó ag baill teaghlaigh a aithint nuair is amhlaidh agus más amhlaidh a dhíríonn an ról sin ar neamhspleáchas agus rannpháirtíocht ghníomhach a ngaolta a bhfuil míchumas intleachta orthu nó a bhfuil néaltrú orthu agus/nó a leanaí faoi mhíchumas, agus nuair is mian leis na grúpaí sin daoine faoi mhíchumas tacaíocht a fháil óna dteaghlaigh mar líonraí aontaithe nó mar eagraíochtaí aontaithe. Mar thoradh air sin, áitíodh an méid seo a leanas in aighneacht scríofa amháin:

‘Ba cheart do ranna rialtais agus do chomhlachtaí rialtais, dá bhrí sin, aird a thabhairt ar an saibhreas eolais agus taithí a mbaintear leas as laistigh de NGOnna – beag beann ar cé acu is EDManna nó eagraíochtaí sochaí sibhialta iad – le linn dóibh reachtaíocht a dhréachtú agus pleananna a chur le chéile.’

Leagadh amach in aighneacht eile argóint mhionsonraithe ar son aitheantas oifigiúil a thabhairt do ghrúpaí tuismitheoirí agus teaghlaigh mar EDManna agus ar son cuireadh a thabhairt dóibh chun páirt a ghlacadh i bpróisis chomhairleacha agus rannchuidiú leo sin ar bhealach atá cothrom le EDManna eile, a mhéid a bhaineann siad le dréachtú a dhéanamh ar bheartais, straitéisí agus pleananna gníomhaíochta a bhaineann le saincheisteanna maidir le daoine a bhfuil míchumas orthu. Shoiléirigh siad gur cheart é a bheith i gceist leis an ról atá ag tuismitheoirí, ag gaolta agus ag tacadóirí cinnteoireachta in eagraíochtaí den sórt sin cabhrú le daoine faoi mhíchumas guth a bheith acu agus smacht iomlán a ghlacadh ar a saol féin agus iad a chumasú chun déanamh amhlaidh. Ba cheart d’eagraíochtaí den sórt sin obair go gníomhach chun próisis chinnteoireachta faoi thacaíocht a chur chun cinn agus a úsáid chun na cearta atá ag daoine faoi mhíchumas go rachfaí i gcomhairle leo agus chun a dtuairimí féin a chur in iúl a urramú agus a chinntiú.

### Ionadaíocht sa pholaitíocht agus sa saol polaitiúil

Bhí iarrataí ann go mbeadh níos mó daoine a bhfuil míchumas orthu ann sa saol polaitiúil agus go mbeadh níos mó polaiteoirí a bhfuil míchumas orthu ann ós rud é, mar a dúirt polaiteoir amháin: ‘Braithim go n-amharcann polaiteoirí síos orainn. Ní thugann siad an-aird orainn.’ Chuir rannpháirtithe in iúl go bhfuil an ionadaíocht do dhaoine faoi mhíchumas sa pholaitíocht i roinnt tíortha eile, amhail an Ríocht Aontaithe agus an Spáinn, níos fearr ná mar atá sí in Éirinn. Chuir roinnt rannpháirtithe in iúl go láidir gur cheart daoine a bhfuil míchumas orthu a spreagadh chun vótáil agus gur ghá aghaidh a thabhairt ar bhacainní cumarsáide agus fisiciúla (e.g., faisnéis, iompar, stáisiúin vótála) lena gcuirtear cosc ar dhaoine vótáil. Tugadh chun suntais go gcumhdaítear le hAirteagal 29 UNCRPD an ceart atá ag daoine a bhfuil míchumas orthu chun páirt a ghlacadh sa saol polaitiúil agus sa saol poiblí.

## 5.1.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar dhúshláin sa réimse sin. Tá na moltaí sin liostaithe thíos agus díríodh go príomha iontu ar acmhainn EDManna a fhorbairt, tús áite a thabhairt do dhearcthaí EDManna agus idirdhealú a dhéanamh idir iad agus dearcthaí na n-eagraíochtaí nach EDManna iad, agus breithniú a dhéanamh ar conas is féidir geallsealbhóirí tábhachtacha eile freisin a admháil agus a áireamh sa chinnteoireacht.

### Acmhainn EDManna a fhorbairt

* Cistiú leordhóthanach agus ilbhliantúil a sholáthar do EDManna;
* Croíchistiú institiúideach spriocdhírithe cuí a sholáthar do EDManna atá i mbun tathant, agus é i gcomhréir leis an ngá (rannchuidiú ó EDM);
* Cistiú lánroghnach cuí a sholáthar do EDManna ar aon dul leis na hoibleagáidí atá ar an rialtas faoi UNCRPD;
* Tacú le EDManna acmhainn a fhorbairt chun dul timpeall ar bhacainní bonneagair, amhail cuntas bainc comhchoiteann a bhunú agus teacht chun bheith ina gCuideachta faoi Theorainn Ráthaíochta (rannchuidiú ó EDM);
* Catagóir chorparáideach ar leith de EDManna a chruthú, agus í ag teacht leis na critéir atá leagtha amach i mBarúil Ghinearálta Uimh. 7 ó UNCRPD (rannchuidiú ó EDM);
* Feasacht a ardú i measc daoine faoi mhíchumas agus a dteaghlaigh maidir le dul isteach in EDManna atá ann cheana nó chun EDM dá gcuid féin a bhunú mura bhfuil ceann ar bith ag déanamh ionadaíocht dá dtoghcheantar cheana féin. Dúbailt na hoibre a dhéanann EDManna a dhíspreagadh (rannchuidiú ó EDM); agus
* EDManna a bhunú, ar bhealach cuí, do dhaoine a bhfuil riachtanais tacaíochta níos suntasaí acu agus do leanaí a bhfuil míchumas intleachta orthu.

### Tús áite a thabhairt do EDManna agus idirdhealú a dhéanamh eatarthu

* Beartas agus creat náisiúnta a fhorbairt maidir le haitheantas a thabhairt do dhaoine a bhfuil míchumas orthu agus do na EDManna dá gcuid agus maidir le dul i mbun comhairliúchán leo (rannchuidiú ó EDM);
* EDManna a áireamh sa phróiseas comhairliúcháin ó thús aon bheartas nua atá á dtabhairt isteach in Éirinn (rannchuidiú ó EDM);
* A chinntiú go ndéanfaidh EDManna profáil míchumais ar na beartais, na pleananna agus an reachtaíocht ar fad (rannchuidiú ó EDM);
* Grúpaí oibre idir-rannacha míchumais a chruthú a mbeidh ionchur acu ó EDManna chomh maith le duine fócais míchumais tiomnaithe;
* Clár EDManna a chruthú (rannchuidiú ó EDM);
* Teagmháil a dhéanamh le grúpaí féintathanta áitiúla agus pobail a dhéanann ionadaíocht do ghnéithe éagsúla den mhíchumas agus iad a áireamh i gcomhairliúcháin, gan díriú ar EDManna gairmiúla agus orthu sin amháin;
* Feasacht a mhúscailt i measc soláthraithe seirbhísí míchumais ar an ngá atá le dul i mbun dlúthchomhairliúchán le EDManna agus le páirt ghníomhach a thabhairt dóibh ina n-obair tathanta féin (rannchuidiú ó EDM);
* Cead a thabhairt do EDManna an clár oibre a shocrú le haghaidh iarfheistiú riachtanach a dhéanamh ar dhearaí agus pleananna is údar le hidirdhealú in aghaidh daoine faoi mhíchumas (rannchuidiú ó EDM); agus
* EDManna a áireamh láithreach, ar bhealach fiúntach, sa Phlean Forbartha Náisiúnta agus sna Spriocanna Forbartha Inbhuanaithe (rannchuidiú ó EDM).

### Gníomhartha eile

* A chinntiú go mbeidh ionadaíocht míchumais ag gach roinn rialtais, agus acmhainní fiúntacha agus údarás fiúntach acu;
* Leanaí a bhfuil míchumas orthu a áireamh i gcinntí lena mbaineann dlíthe, beartais agus cláir atá dírithe ar leanaí agus ar an míchumas;
* Oiliúint agus forbairt acmhainne a sholáthar do ranna rialtais agus do chomhlachtaí poiblí maidir le próisis chuimsitheacha inrochtana a dhearadh agus a ghabháil de láimh lena gcinnteofar go rachfar i mbun comhairliúchán comhionann le leanaí a bhfuil míchumas orthu agus lena gcinnteofar a rannpháirtíocht chomhionann;
* Roinnt grúpaí tuismitheoirí agus teaghlaigh a aithint mar chineálacha oifigiúla EDM; agus
* Trédhearcacht ó ranna rialtais a chinntiú maidir leis an dóigh a ndéanann comhairliúcháin difear dá bpróisis chinnteoireachta.

# 5.2 Feasacht, dearcthaí agus idirdhealú

## 5.2.1 Comhthéacs agus dúshláin

Phléigh rannpháirtithe sa chomhairliúchán an dóigh a n-eascraíonn bacainní ar shochaí chuimsitheach do dhaoine a bhfuil míchumas orthu in Éirinn as an gcumasachas institiúideach[[15]](#footnote-16) agus as an idirdhealú idirphearsanta. Labhair rannpháirtithe a bhfuil míchumas orthu faoina n-eispéiris i ndáil le dearcthaí claonta ina bpobail chomh maith leis an idirdhealú a rinneadh ina n-aghaidh agus iad ag plé leis an Stát. Tuairiscíodh arís agus arís eile go mbíonn tionchar diúltach as cuimse ar fholláine daoine faoi mhíchumas ag an easpa breithniúchán cuí ar roinnt cineálacha míchumais i mbeartais, ag dearcthaí sochaíocha, ag an stiogma, agus ag easpa tuisceana ar an míchumas.

### An cumasachas agus an stiogma

Thuairiscigh a lán rannpháirtithe sa chomhairliúchán, lenar áiríodh ionadaithe ó EDManna, go bhfuil claontacht agus idirdhealú in aghaidh daoine faoi mhíchumas ina rud forleathan i sochaí na hÉireann. Luadh go mbítear ag caitheamh le daoine faoi mhíchumas mar dhaoine nach bhfuil chomh maith le daoine eile, agus an téarma ‘saoránaigh den dara grád’ a bheith á úsáid arís agus arís eile (agus an téarma ‘saoránaigh den cheathrú grád’ a bheith á úsáid i gcás amháin). Áitíodh go gcaitear le daoine faoi mhíchumas ar bhealach níos fearr i dtíortha eile Aontais Eorpaigh ná mar a chaitear leo in Éirinn.

Pléadh an stiogma agus eagla leanúnach maidir leis an míchumas, chomh maith leis na héifeachtaí diúltacha a bhíonn ag an stiogma sin ar dhaoine aonair. Mar shampla:

‘Chuir an stiogma sochaíoch agus an easpa tuisceana ar chineálacha éagsúla míchumais, go háirithe cineálacha dofheicthe míchumais, le mo mhothúcháin go bhfuilim tréigthe agus gan mhaith. Cuirtear pionós orm agus eisiatar mé mar gheall ar mo mhíchumas toisc nach dtuigeann siad é.’

I bhfócasghrúpa le daoine den Lucht Siúil, tuairiscíodh go bhfuil stiogma mór ag baint leis an míchumas i measc an Lucht Siúil: ‘Laistigh den phobal, tá go leor náire agus stiogma ag gabháil leis, is cuma cé acu is leanbh, duine óg nó tuismitheoir thú. Mar sin, ní mór é sin a athrú.’

Thuairiscigh daoine faoi mhíchumas go ndearnadh bulaíocht orthu, gur ciapadh iad nó gur caitheadh leo go cruálach mar gheall ar a míchumas. Mar shampla, scríobh freagraí amháin ar an suirbhé:

‘Tá súil agam go stopfaidh daoine de mhaslaí cumasachais a thabhairt orm. Cé nach féidir na cineálacha míchumais atá orm a fheiceáil, is féidir le roinnt daoine a fheiceáil fós go bhfuilim difriúil. Cuireann an dóigh a labhraíonn daoine faoi na cineálacha míchumais atá orm nuair nach bhfuilim sa seomra samhnas orm.’

D’iarr roinnt rannpháirtithe sa chomhairliúchán go gcaithfí le daoine a bhfuil míchumas orthu le cineáltas, le meas agus le dínit. In aighneacht físeáin, dúirt rannpháirtí amháin an méid seo a leanas:

‘Sílim gur cheart caitheamh go cothrom agus go cineálta leis na daoine uile a bhfuil míchumas orthu. Seasaimis suas in aghaidh drochíde. Toisc nach mbíonn ár ndomhan cineálta i gcónaí. Is áit dhorcha chruálach le cónaí ann é.’

Tharraing ionadaí amháin ó EDM anuas an tsaincheist arb éard í bulaíocht a bheith á déanamh ar leanaí ar scoil mar gheall ar na cineálacha míchumais atá orthu agus leag sé béim ar na héifeachtaí diúltacha a bhíonn aige sin ar fholláine leanaí.

Labhair roinnt rannpháirtithe faoina leitheadúla atá dearcthaí atharthaíocha i leith daoine faoi mhíchumas. Labhair daoine faoi mhíchumas faoi theagmhais inar caitheadh leo amhail is dá mba leanaí iad agus faoi dhaoine eile a bheith den tuairim nach bhfuil sé ar a gcumas caidreamh rómánsach a bheith acu ná leanaí a bheith acu. Labhair siad faoi dhaoine eile a bheith ag déanamh cinntí ar a son agus d’inis siad faoi theagmhais inar labhraíodh go postúil leo, inar caitheamh leo amhail is nach dtuigeann siad rudaí, agus inar tugadh neamhaird orthu. Tharraing daoine a bhfuil míchumas intleachta orthu an tsaincheist sin anuas mar fhadhb ar leith dóibh. Mar shampla, diúltaíodh turas tacsaí do rannpháirtí amháin a bhfuil Siondróm Down uirthi toisc go raibh sí gan tionlacan. Chuaigh a tuismitheoir in éineacht léi chuig an tacsaí ach ní raibh sí ag tógáil an turais léi. Dúirt an tiománaí tacsaí nach nglacfadh sé freagracht as leanbh, cé gur dheimhnigh an duine agus a tuismitheoir gur aosach í (30 bliain d’aois, beagnach). Chomh maith leis sin, chuir leanaí agus daoine óga a bhfuil míchumas intleachta orthu frustrachas in iúl faoin dóigh a gcaitear leo amhail is dá mba leanaí níos óige iad nach bhfuil an cumas acu rudaí a thuiscint ná cinntí a dhéanamh.

Tharraing ionadaí amháin ó EDM anuas an tsaincheist arb éard í ‘cumasachas inmheánaithe’, rud ar cuireadh síos air mar rud atá ‘forleatach go ciúin’ in Éirinn, agus daoine gan a bheith ar an eolas faoina gclaontachtaí go minic. Lean an rannpháirtí sin ar aghaidh chun cur síos a dhéanamh ar conas is féidir le daoine faoi mhíchumas teachtaireachtaí cumasachais agus steiréitíopaí a inmheánú mar bhealach chun daoine nach bhfuil aon mhíchumas orthu a dhéanamh ‘níos compordaí’.

D’áitigh freagraí amháin ar an suirbhé gur rud cumasachais é séanadh nó íoslaghdú a dhéanamh ar an mbaol a bhaineann le COVID-19 fós ar shláinte daoine faoi mhíchumas agus daoine a bhfuil tinneas ainsealach orthu.

‘Tá insint uafásach cruthaithe againn inarb amhlaidh atá gach rud i gceart toisc gurb iad daoine IC [sochta maidir le himdhíonacht] agus daoine a bhfuil míchumas orthu na daoine is dóichí a gheobhaidh bás – ní gá do ‘ghnáthdhaoine’ aon fhreagracht a ghlacadh.’

D’iarr an duine sin ‘Aitheantas go bhfuilimid ag maireachtáil i bpaindéim agus gur cumasachas amach is amach é neamhaird a thabhairt air sin le linn straitéis nua míchumais a tháirgeadh’.

### Easpa feasachta agus tuisceana

Mhínigh roinnt rannpháirtithe gur féidir le claontacht agus le hidirdhealú eascairt as easpa tuisceana ar an míchumas, agus labhair a lán rannpháirtithe sa chomhairliúchán faoi easpa feasachta agus tuisceana a bheith ann i measc an phobail i gcoitinne. Tá sé sin ag teacht leis na fionnachtana ón suirbhé a bhain leis an míchumas a thuairiscítear i gCaibidil 3. Go háirithe, labhair a lán rannpháirtithe sa chomhairliúchán faoi easpa tuisceana ar na rudaí ar tugadh ‘cineálacha míchumais dhofheicthe’ orthu arís agus arís eile agus ar tugadh cineálacha míchumais fholaithe’ nó cineálacha míchumais ‘nach bhfeictear’ orthu uaireanta. I measc na samplaí de na cineálacha míchumais sin a luadh bhí néara-éagsúlacht, deacrachtaí meabhairshláinte, cineálacha míchumais a fuarthas mar thoradh ar aosú (amhail lagú cognaíoch) agus difríochtaí foghlama amhail disléicse agus dioscalcúile. Ba ghnáthshampla de fhreagra den chineál sin é seo:

‘Creidim go bhfuil athrú mór ag teastáil chun feasacht a tharraingt ar an míchumas folaithe – sílim freisin gur minic a bhíonn drogall ar dhaoine a bhfuil míchumas folaithe orthu á rá go bhfuil míchumas orthu toisc go mbraitheann siad gurbh fhéidir go bhfuil siad ag tógáil acmhainní ó dhaoine a bhfuil “fíorghá” acu leo – creidim, áfach, gur cúis í sin le níos mó stiogma fós a bheith ann maidir le cineálacha míchumais fholaithe.’

Chuir freagraí amháin ar an suirbhé síos mar a leanas ar an tionchar a bhíonn ag an easpa choitianta feasachta agus tuisceana atá ag daoine eile:

‘Bítear den tuairim in amanna go bhfuil daoine ag cur i gcéill go bhfuil siad faoi mhíchumas i gcásanna nach bhfuil “an chuma orthu go bhfuil siad tinn”. Bíonn sé sin mícheart i gcónaí, beagnach. Duine óg a bhfuil cuma bhreá air, ach a bhfuil airtríteas trom air agus suaitheantas gorm aige, mar shampla, caithfidh strainséir maslaí leis má pháirceálann sé i spás páirceála do dhaoine faoi mhíchumas. Ba cheart daoine a chreidiúint agus ba cheart tacú leo a ndícheall a dhéanamh.’

Tuairiscíodh freisin go raibh an easpa tuisceana ag daoine eile ar na cineálacha míchumais atá orthu ina dúshlán do leanaí agus do dhaoine óga. Bhí comhdhearcadh láidir i measc an ghrúpa sin go bhfuil oideachas ina chuid ríthábhachtach den phobal a chur ar an eolas faoin míchumas, ionas go mbeidh tuiscint níos fearr ag an bpobal ar na tacaí a d’fhéadfadh a bheith ag teastáil ó leanaí agus ó dhaoine óga. Mhínigh duine óg amháin a bhfuil uathachas air:

‘Tá uathachas orm agus, mar sin de, tá fadhb agam le m’aird a dhíriú. Ní thuigeann siad cad atá san fhadhb dírithe, agus ní deir siad liom ach m’aird a dhíriú. Níl tuiscint níos doimhne acu. Tuigeann siad go bhfuil uathachas nó NHEA orm ach, thairis sin, ní thuigeann siad cad atá le déanamh. Is féidir an bonn a bhaint díom, agus deirim nach n-éiríonn le straitéis agus b’fhéidir go ndéarfaí go bhfuilim falsa, fiú má táim ag déanamh mo sheacht ndícheall m’aird a dhíriú. Mura bhfuil an fhadhb sin ort, beidh sé doiligh duit í a thuiscint. Is féidir le fadhbanna dírithe a bheith difriúil do gach duine. Mar sin, is gá do dhaoine tuiscint chuí a bheith acu ar na hiarmhairtí.’

Labhair na rannpháirtithe freisin faoi easpa feasachta ar riachtanais na ndaoine a bhfuil roinnt cineálacha míchumais orthu. Mar shampla, luadh i bhfócasghrúpa amháin gur cheart tuiscint níos fearr a bheith ann i measc an phobail i gcoitinne gur féidir le daoine a bhfuil Siondróm Down agus cineálacha eile míchumais intleachta orthu deacrachtaí meabhairshláinte a bheith acu nó míchumas síceasóisialta a bheith orthu freisin.

Chuir líon beag rannpháirtithe, lenar áiríodh ionadaí EDM, gur rud idirdhealaitheach é breathnú ar dhaoine faoi mhíchumas nó labhairt fúthu amhail is dá mba ghrúpa aonchineálach iad.

### Easpa infheictheachta

Rud a bhain leis an easpa feasachta ba ea an tsaincheist arb éard í an ganntanas daoine faoi mhíchumas a fheictear i sochaí na hÉireann. I measc na samplaí a tugadh bhí an ganntanas daoine faoi mhíchumas a fheictear sna meáin, sna healaíona, sa spórt agus sa pholaitíocht. Mar shampla, scríobh freagraí amháin ar an suirbhé:

‘Athrú tábhachtach eile ba ea cuimsiú sóisialta agus príomhshruthú daoine a bhfuil míchumas orthu in Éirinn. Is minic is athsmaoineamh sinn i bhfeachtais náisiúnta nó i ngluaiseachtaí polaitiúla, sna meáin, etc. Mar sin, i mbeagán focal, d’fhéadfaí feabhas a chur ar infheictheacht an mhíchumais. Chuige sin, bhí mé an-tógtha leis na póstaeir agus na busanna a raibh “is cearta an duine iad cearta míchumais” le feiceáil orthu, ar aon dul le CRPD. Is bealach simplí chun ár n-infheictheacht i sochaí na hÉireann a mhéadú é beart den chineál sin.’

Tarraingíodh anuas a thábhachtaí atá feachtais feasachta poiblí agus Lá Idirnáisiúnta an Mhíchumais chun infheictheacht an mhíchumais a mhéadú. Cháin rannpháirtithe áirithe, áfach, feachtais náisiúnta feasachta poiblí roimhe, á chur in iúl go raibh siad den tuairim gurbh fhearr an t-airgead a chaitear ar fheachtais den sórt sin a chaitheamh ar chearta daoine a bhaint amach seachas ar fhógraíocht go bhfuil na cearta sin ann.

Labhair rannpháirtithe eile faoin tábhacht a bhaineann le hinfheictheacht an mhíchumais i spásanna pobail. Mar shampla, scríobh tuismitheoir amháin:

‘Tacaígí linn, le bhur dtoil, ár leanaí a thógáil amach sa phobal gan daoine a bheith ag stánadh orainn agus gan sinn a chur ar ár míchompord. Caithfidh sé sin tosú trínár bpobail ag teacht chun bheith cleachta le leanaí faoi mhíchumas/leanaí fíorchasta a fheiceáil ar bhonn tráthrialta, agus tosaíonn sé sin leis an gcóras scoile agus le clóis súgartha áitiúla. Ba mhaith liom a cheapadh gurbh amhlaidh, i gceann deich mbliana, a bheidh leanaí faoi mhíchumas níos feiceálaí agus a bheidh an infheictheacht sin ina rud normálta.’

### Aird neamhleor bheartais

Chomh maith le heaspa feasachta nó tuisceana ar idirghníomhaíochtaí idirphearsanta agus ar chaidrimh idirphearsanta a eispéiriú, tarraingíodh anuas freisin an tsaincheist arb éard í cineálacha áirithe míchumais nó fadhbanna difriúla a bheith fágtha amach as plé beartais nó as feachtais feasachta. Mar shampla, thagair rannpháirtí amháin do chaillteanas géige mar ‘an míchumas dearmadta’. In aighneacht scríofa, luaigh EDM amháin go mbaintear tearcúsáid as na téarmaí “disléicse” agus “dioscalcúile” i bpríomhfhoilseacháin, i bpríomh-threoirlínte, agus i bpríomhchiorcláin arna bhfoilsiú ag ranna Rialtais agus ag gníomhaireachtaí gaolmhara (agus go mbaintear na téarmaí sin díobh go gníomhach in amanna).’ Luaigh freagraí amháin ar an suirbhé nach dtugtar ach beagán aird phoiblí ar dhiospraicse/neamhord comhordaithe forbartha:

‘Cuirigí tús, le bhur dtoil, leis an Diospraicse (neamhord comhordaithe forbartha) a áireamh i bhfeachtais feasachta, san oideachas agus i gcainteanna meabhairshláinte in áiteanna oibre, i liachtlanna dochtúirí, i scoileanna agus sa phobal i gcoitinne. Is neamhord é sin atá thar a bheith dearmadta agus atá ar leanbh amháin ar a laghad i ngach seomra ranga, agus gabhann leis raon ollmhór siomptóm a fhágann go mbíonn an saol doiligh agus nach dtuigtear an duine aonair i gceart, go ndéantar gáire air nó go mbreathnaítear air mar dhuine atá “mothálach” nó “falsa”.

Mhínigh freagraí amháin ar an suirbhé go dtugtar neamhaird go minic i mbeartais mhíchumais ar dhaoine a bhfuil tinnis ainsealacha orthu agus a bhféadfadh nach n-aithníonn siad iad féin mar dhaoine faoi mhíchumas, ar daoine iad a mbíonn bacainní ar fheidhmiú orthu mar sin féin:

‘Ní aithníonn a lán daoine a bhfuil tinnis ainsealacha orthu iad féin mar dhaoine faoi mhíchumas agus, mar thoradh air sin, is minic a fhágtar amach iad as an bplé ar straitéisí míchumais. I ndáiríre, áfach, bíonn a lán daoine inár bpobail ag maireachtáil agus cineálacha míchumais amhail pian ainsealach, neart laghdaithe agus tuirse chraplaithe orthu. Is gá níos mó a dhéanamh chun tacú leis an ngrúpa sin. Is gá tuilleadh oibre a dhéanamh chun na tinnis ainsealacha is cúis le míchumas a dhéanann difear díréireach do mhná a aithint. Is féidir le réimsí amhail galair uath-imdhíonachta, mígréiní, meanapás, inmheatróis, einceifealaimiailíteas miailgeach/siondróm tuirse ainsealaí, fibrimiailge, COVID fadmharthanach, etc., impleachtaí a d’athróidh an saol a bheith acu ar fheidhmiú daoine.’

Maidir leis an mbeartas cuimsithe agus comhionannais in Éirinn, chuir roinnt rannpháirtithe in iúl gur cheap siad go bhfuil an míchumas ‘ag bun an liosta’. Cheistigh rannpháirtithe eile an tuiscint ar cad is ‘cuimsiú’ ann i measc an lucht déanta beartas, á chreidiúint go dtuigeann siad go bhfuil an téarma teoranta don timpeallacht thógtha a dhéanamh inrochtana do dhaoine a bhfuil míchumas fisiciúil orthu, in ionad gach duine faoi mhíchumas a imeascadh go hiomlán leis an tsochaí. Maíodh go mbreathnaíonn an Rialtas ar an míchumas mar ‘ábhar imní nideoige’, cé gur sainaithníodh i nDaonáireamh 2022 go bhfuil míchumas ar níos mó ná duine amháin as gach cúigear.

Luaigh roinnt rannpháirtithe na hidirghníomhaíochtaí diúltacha a bhí acu le polaiteoirí ainmnithe, agus d’iarr rannpháirtí amháin cuntasacht d’oifigigh thofa a úsáideann maslaí a bhaineann leis an míchumas ina gcuid oibre.

### Claontacht agus idirdhealú in aghaidh grúpaí áirithe

Luaigh roinnt rannpháirtithe sa chomhairliúchán dearcthaí diúltacha, steiréitíopaí, stiogma, eagla agus claontacht in aghaidh grúpaí sonracha daoine faoi mhíchumas. Áirítear leo sin daoine a bhfuil míchumas intleachta orthu, daoine uathacha, daoine a chónaíonn i saoráidí cónaithe do dhaoine a bhfuil míchumas orthu, agus daoine a bhfuil deacrachtaí meabhairshláinte acu.

Labhair roinnt rannpháirtithe freisin faoi il-idirdhealú nó idirdhealú trasnach a fhulaingíonn daoine faoi mhíchumas ó ghrúpaí imeallaithe, lena n-áirítear daoine LADTAI+ a bhfuil míchumas orthu, agus daoine scothaosta faoi mhíchumas ar féidir leo cumasachas agus aoiseachas araon a eispéiriú. Luadh ciníochas córasach agus institiúideach in aghaidh an Lucht Siúil, chomh maith leis an tionchar a bhíonn aige sin ar dhaoine faoi mhíchumas den Lucht Siúil. Mar shampla, is féidir le daoine den Lucht Siúil a bhfuil míchumas orthu a bheith drogallach na seirbhísí a theastaíonn uathu a lorg nó a úsáid, tar éis dóibh idirghníomhaíochtaí diúltacha a bheith acu leis an Stát roimhe seo.

## 5.2.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar easpa feasachta, ar dhearcthaí claonta agus ar idirdhealú in aghaidh daoine faoi mhíchumas. Bhain siad sin go príomha le hoideachas agus oiliúint agus le gníomhaíochtaí múscailte feasachta, agus is féidir iad a achoimriú mar a leanas:

### Oideachas, oiliúint agus múscailt feasachta

* Oiliúint agus múscailt feasachta a sheoladh i measc na n-oifigeach tofa agus na mball foirne de chuid ranna rialtais, gníomhaireachtaí stáit, údaráis áitiúla agus eagraíochtaí neamhrialtasacha ar an míchumas i gcoitinne agus ar UNCRPD go háirithe (rannchuidiú ó EDManna agus ó rannpháirtithe eile);
* Oiliúint feasachta ar an míchumas/oiliúint comhionannais míchumais/oiliúint inniúlachta míchumais a sholáthar do na baill foirne uile a sholáthraíonn seirbhís don phobal, lena n-áirítear baill foirne i seirbhísí príomhshrutha agus baill foirne i seirbhísí atá sonrach don mhíchumas araon;
* Athbhreithniú a dhéanamh ar oiliúint comhionannais míchumais in Éirinn chun a chinntiú go bhfuil sí oiriúnach don fheidhm agus go bhfuil sí ag teacht le riachtanais daoine faoi mhíchumas (rannchuidiú ó EDM);
* Oiliúint comhionannais míchumais a sholáthar i scoileanna (e.g., tríd an oiliúint sin a chomhtháthú isteach i gcuraclam na bunscoile agus/nó trí shainmhodúil/shainchúrsaí a sholáthar san Idirbhliain);
* Líonraí comhpháirtíochta a thógáil le grúpaí áitiúla den Lucht Siúil agus oiliúint feasachta cultúrtha ar ardchaighdeán ar an Lucht Siúil a sholáthar dóibh sin a sholáthraíonn seirbhísí do dhaoine faoi mhíchumas den Lucht Siúil;
* Oibriú i dtreo sochaí inarb amhlaidh nach é amháin go nglactar leis an míchumas agus leis an éagsúlacht ach go gceiliúrtar iad freisin;
* Iarracht a dhéanamh tuiscint agus comhbhá náisiúnta a chruthú do dhaoine faoi mhíchumas atá bunaithe ar an gcomhionannas agus ar chur chuige um chearta an duine. Ba cheart é a bheith mar sprioc leis sin cur leis an bhfeasacht agus an tuiscint ar ghnáthshaol laethúil daoine faoi mhíchumas agus ar théarmaíocht/theanga roghnaithe maidir leis an míchumas (rannchuidiú ó EDManna agus ó rannpháirtithe eile);
* Gabháil do ghníomhaíochtaí sonracha múscailte feasachta agus oideachais a bhaineann le cineálacha dofheicthe míchumais, lena n-áirítear deacrachtaí meabhairshláinte agus tinnis ainsealacha;
* Gabháil do ghníomhaíochtaí sonracha múscailte feasachta agus oideachais maidir leis an uathachas;
* Feachtais feasachta poiblí a sholáthar sna meáin maidir le Feasacht ar na bodhair/na Bodhair agus le hateangaireacht TCÉ;
* Feasacht a chur chun cinn ar na difríochtaí idir daoine a bhfuil amharc íseal acu agus daoine nach bhfuil aon amharc acu;
* Feasacht ar an míchumas a chur chun cinn i measc leanaí agus daoine óga trí ghníomhaíochtaí a sholáthraíonn grúpaí óige nó grúpaí amharclannaíochta i scoileanna;
* Aitheantas follasach a thabhairt don tábhacht a bhaineann leis na focail ‘disléicse’ agus ‘dioscalcúile’ dóibh sin a mbíonn tionchar ag na focail sin orthu, agus na focail sin a áireamh go hoscailte sna doiciméid agus treoirlínte foirmiúla ábhartha uile ón rialtas, de réir an Chirt chun Féiniúlachta ó UNCRPD (rannchuidiú ó EDM);
* Múscailt feasachta agus oiliúint a sheoladh i measc gairmithe, eagraíochtaí agus pobail maidir lena leochailí a bhíonn mná faoi mhíchumas i leith mí-úsáide; agus
* Oideachas a chur ar an bpobal ar shamhail shóisialta an mhíchumais (rannchuidiú ó EDManna agus ó rannpháirtithe eile).

### Infheictheacht, ionadaíocht, agus bród

* Infheictheacht daoine faoi mhíchumas, lena n-áirítear leanaí, a mhéadú sa saol poiblí agus i bpobail;
* A chinntiú go ndéantar ionadaíocht dhearfach do dhaoine faoi mhíchumas ar an raidió, ar an teilifís, ar phodchraoltaí agus i nuachtáin, ar ionadaíocht í lena gceistítear na steiréitíopaí, agus cosaint á déanamh ar insintí ‘trua’ agus ar rud a dtugtar ‘dearfacht thocsaineach’ air (e.g., ‘Is é an t-uathachas mo shárchumhacht’);
* Bród as a dteanga a chothú i measc úsáideoirí TCÉ ó aois óg aníos (rannchuidiú ó EDM); agus
* Córas a thabhairt isteach trínar féidir le daoine a chur in iúl go bhfuil míchumas orthu gan é sin a rá ó bhéal (e.g., láinnéar lus na gréine le haghaidh cineálacha míchumais fholaithe) agus é sin a chur i bhfeidhm ar fud na tíre.

### Reachtaíocht agus beartas

* Reachtaíocht láidir in aghaidh idirdhealaithe a thabhairt isteach agus beartas neamhfhulaingthe a ghlacadh i leith idirdhealú ar bhonn míchumais;
* An sainmhíniú ar an bhfocal ‘míchumas’ a úsáidtear ar fud gach gníomhaireachta stáit, gach scéime stáit agus gach taca stáit a leathnú chun tinnis ainsealacha a áireamh; agus
* Cur chuige príomhshruthaithe a ghlacadh chun cuimsiú sóisialta daoine faoi mhíchumas a chur chun cinn, lena n-áirítear an focal ‘míchumas’ a bhaint ó ainmneacha scéimeanna agus seirbhísí.

# 5.3 An inrochtaineacht

## 5.3.1 Comhthéacs agus dúshláin

Tarraingíodh an inrochtaineacht anuas go minic ar fud an chomhairliúcháin, go háirithe i measc EDManna. Ba phríomhthéama í freisin i measc leanaí agus daoine óga a rannchuidigh leis an gcomhairliúchán. Labhair na rannpháirtithe faoina thábhachtaí a bhíonn an inrochtaineacht maidir leis an gcomhionannas agus maidir le cearta, neamhspleáchas, rannpháirtíocht pobail, cuimsiú sóisialta agus muintearas a bhaint amach. Chuir na rannpháirtithe fainic gan tuiscintí cúnga ar cad is ‘rochtain’ ann a úsáid agus mhol siad go nglacfaí cur chuige iomlánaíoch i leith na hinrochtaineachta sa straitéis, ar chur chuige é lena dtabharfaí aghaidh ar na bacainní fisiceacha agus ar an gcumarsáid, ar an bhfaisnéis agus ar an inrochtaineacht dhigiteach freisin. Measadh cur chuige den sórt sin a bheith riachtanach chun a chinntiú go gcuirfear riachtanais gach duine faoi mhíchumas san áireamh agus go dtabharfar aghaidh orthu sin. Phléigh na rannpháirtithe an gá atá le prionsabail an Deartha Uilíoch a ghlacadh ar bhonn níos forleithne agus le rochtain mhéadaithe ar theicneolaíochtaí cúnta.

Ar fud an chomhairliúcháin, tharraing na rannpháirtithe anuas dúshláin inrochtaineachta ar fud raon réimsí, agus pléitear saincheisteanna inrochtaineachta a bhaineann leis an iompar, leis an bhfostaíocht, leis an oideachas, le seirbhísí cúraim sláinte agus cúraim shóisialaigh, mar aon le saincheisteanna eile, ina rannáin faoi seach. Sa rannán seo, pléitear saincheisteanna ginearálta inrochtaineachta agus saincheisteanna sonracha inrochtaineachta nach bpléitear in aon áit eile sa tuarascáil seo. D’aithin na rannpháirtithe gur saincheist leathan í an inrochtaineacht, agus an méid seo a leanas á lua, mar shampla: ‘Saincheist ollmhór is ea saincheist na hinrochtaineachta. Luaigh na rannpháirtithe go bhfuil gá ann le tuilleadh comhsmaointeoireachta idir ranna Rialtais lena mbaineann an tsláinte, an t-airgeadas agus an míchumas, agus dúirt rannpháirtí amháin ‘[gur] cheart an inrochtaineacht a chur san áireamh ó thús gach beartais’.

### Dorochtaineacht na timpeallachta tógtha

#### Foirgnimh

Phléigh na rannpháirtithe a n-eispéiris i ndul i ngleic le bacainní ar fhoirgnimh a rochtain agus an tionchar a bhíonn acu sin ar a saol. Labhair roinnt rannpháirtithe faoi dhorochtaineacht foirgneamh poiblí amhail oifigí údaráis áitiúil. Dhírigh rannpháirtithe eile ar an easpa inrochtaineachta atá ann i spásanna miondíola agus fáilteachais. Pléadh freisin dorochtaineacht spásanna áitiúla agus pobail. Maidir le dorochtaineacht foirgneamh, áirítear leis na saincheisteanna a tarraingíodh anuas doirse cúnga, doirse brúchnaipe a bheith in easnamh, rampaí a bheith in easnamh, agus ardaitheoirí a bheith in easnamh (nó as ord go minic) i bhfoirgnimh ina soláthraítear seirbhísí poiblí, i ngnólachtaí agus i dtithíocht phríobháideach. Luaigh na rannpháirtithe an frustrachas agus an díomá a mhothaigh siad ar a fháil amach dóibh nach mbeadh siad in ann rochtain a fháil ar fhoirgneamh ar ghá dóibh, nó ar mhaith leo, é a rochtain.

Luaigh líon beag rannpháirtithe go mbíonn bacainní inrochtaineachta ina bhfadhb níos mó i limistéir thuaithe. Mar shampla, scríobh freagraí amháin ar an suirbhé: ‘Níl an domhan lasmuigh de na cathracha inrochtana d’úsáideoirí cathaoireacha rothaí agus ní féidir le daoine faoi mhíchumas fisiciúil dul isteach in oifigí rialtais, fiú, amhail an oifig leasa shóisialaigh i roinnt bailte.’ Fiú amháin i bhfoirgnimh a ‘oireann go maith’ do chathaoireacha rothaí láimhe, luadh gur minic nach mbíonn dóthain spáis ann d’úsáideoirí cathaoireacha rothaí leictreacha.

Luaigh dornán rannpháirtithe saincheisteanna ar leith maidir le seanfhoirgnimh nó foirgnimh stairiúla a rochtain, á áitiú go láidir nár cheart iad sin a dhíolmhú ó cheanglais inrochtaineachta. Mar shampla, chuir freagraí amháin ar an suirbhé in iúl gur mhaith leis:

‘Go ndéanfaí na foirgnimh agus an bonneagar poiblí ar fad inrochtana, beag beann ar an gcostas. Ba cheart foirgnimh stairiúla agus iad sin a mheastar a bheith eisiata ó oiriúnú a dhéanamh inrochtana toisc gurbh í an fhíric a eisiadh daoine faoi mhíchumas ó phleanáil na bhfoirgneamh sin ar dtús an chúis nach raibh siad inrochtana ar an gcéad dul síos. Ní orainne atá an locht sin.’

Cé gur bhain go leor rannchuidithe le hinrochtaineacht foirgneamh do dhaoine aonair a bhfuil míchumas fisiciúil agus céadfach orthu, amhail úsáideoirí cathaoireacha rothaí, daoine atá dall agus daoine lagamhairc, labhair roinnt rannpháirtithe sa chomhairliúchán faoi inrochtaineacht do dhaoine a bhfuil uathachas orthu agus a bhfuil deacrachtaí meabhairshláinte acu. Mar shampla, d’áitigh rannpháirtí amháin an méid seo a leanas in aighneacht scríofa:

‘Is gá a chinntiú go ndéantar seiceáil céadfaí ar an rochtain in aghaidh tosca síceasóisialta agus tosca fisiciúla araon. Ba cheart saincheisteanna céadfacha, tosca is cúis le himní shóisialta agus breithniúcháin néara-éagsúla go ginearálta a chur san áireamh nuair a bheifí ag smaoineamh ar shaincheisteanna inrochtaineachta.’

#### Bóithre agus cosáin

Tharraing na rannpháirtithe sa chomhairliúchán anuas go minic saincheisteanna a bhain le bóithre agus cosáin i mbailte, i sráidbhailte agus i limistéir thuaithe. Maidir le ceantair uirbeacha, labhair roinnt rannpháirtithe sa chomhairliúchán faoi chosáin a bheith á mbacadh ag carranna páirceáilte, ag suíocháin bhialainne agus ag potaí plandaí, etc. Labhair daoine eile faoi dhromchlaí corracha agus faoi conas is cúis iad sin le deacrachtaí d’úsáideoirí cathaoireacha rothaí: ‘Tá na bóithre agus na cosáin millteanach. Nuair a chuirtear píosaí tarra le bóithre i gcnuasaigh, ní chuirtear san áireamh in aon chor an difear a dhéanann sé sin d’úsáideoirí cathaoireacha rothaí.’ Cuireadh síos ar thaisteal ar chosáin dhoirleogacha mar rud a bhíonn míchompordach d’úsáideoirí cathaoireacha rothaí. Tuairiscíodh freisin go mbíonn sé doiligh d’úsáideoirí cathaoireacha rothaí dul ar chosáin agus amach astu mar gheall ar an difríocht airde idir an cosán agus an bóthar agus mar gheall ar rampaí colbha a bheith in easnamh. I measc na saincheisteanna eile a tarraingíodh anuas bhí líon neamhleor trasrianta coisithe agus dorochtaineacht a lán carrchlós.

Agus inrochtaineacht á plé, bhí an neamhspleáchas ina phríomhthéama i measc leanaí agus daoine óga, go háirithe ina measc sin a bhfuil míchumas fisiciúil agus céadfach orthu. Mar a mhínigh rannpháirtí amháin:

‘Ní theastaíonn uaim a bheith ag coinneáil greim ar mo Mham ar fud mo shaoil…cé go bhfuil mé 11 bhliain d’aois, bím i bhfostú toisc nach bhfuil an timpeallacht ceart. Ní dhéanann aon duine eile atá ar comhaois liom, seachas leanaí a bhfuil míchumas orthu, é sin…Dá mbeadh na cosáin agus na bóithre níos fearr, ní bheadh gá ann le nósanna a bhunú ag aois óg aníos…d’fhéadfainn bheith níos neamhspleáiche.’

#### Leithris

Tarraingíodh an tsaincheist arb éard í inrochtaineacht leithreas anuas arís agus arís eile ar fud an chomhairliúcháin. Labhair na rannpháirtithe faoi leithris phoiblí atá inrochtana do chathaoireacha rothaí a bheith in easnamh. I gcás bunaíochtaí ina bhfuil leithris ‘inrochtana’, luaigh na rannpháirtithe go mbíonn siad sin faoi ghlas go minic nó go mbíonn cordaí éigeandála gearrtha nó ceangailte acu ina lán cásanna. Áiríodh le saincheisteanna eile gur minic a bhíonn leithris a ndeirtear gur leithris inrochtana iad róbheag, agus nach ‘[n-oireann] siad ach do dhaoine a bhfuil míchumas beag orthu’. Rinneadh cur síos ar an tionchar a bhíonn ag líon róbheag leithreas a bheith ann nó ag leithris nach bhfuil oiriúnach: ‘Is féidir le roinnt daoine bheith féin-chomhfhiosach nó fanacht sa bhaile dá bharr.’

D’áitigh rannpháirtithe nach bhfuil a ndóthain leithreas is Áiteanna Feistis ann in Éirinn. Luaigh rannpháirtí amháin go bhfuil os cionn 1,300 leithreas is Áiteanna Feistis ann sa Ríocht Aontaithe, i gcomparáid le 19 leithreas is Áiteanna Feistis in Éirinn.

### Seirbhísí dorochtana

Labhair na rannpháirtithe faoi na bacainní ar sheirbhísí a rochtain, lena n-áirítear seirbhísí baincéireachta agus airgeadais, seirbhís nó tacaíocht do chustaiméirí, seirbhísí fiaclóireachta, seirbhísí scéimhe, agus seirbhísí athchúrsála. Tuairiscíodh nach ndearnadh breithniú leordhóthanach ar conas a d’fhéadfadh daoine a bhfuil riachtanais éagsúla acu na gnáthsheirbhísí laethúla sin a rochtain.

Cheap na rannpháirtithe freisin go bhfuil gá ann le soiléire ar an dualgas atá ar sholáthraithe seirbhíse san earnáil carthanas nó san earnáil dheonach rochtain a sholáthar d’úsáideoirí Bodhra TCÉ, go háirithe nuair a fhaigheann siad a gcistiú ar fad, nó formhór a gcistithe, ón airgead poiblí.

### Faisnéis dhorochtana agus neamhleor

Luaigh na rannpháirtithe nach mbíonn go leor faisnéis agus comhairle inrochtana acu chun a gcearta a dhearbhú nó chun a mbealach a dhéanamh tríd an saol go rathúil. Luaigh na rannpháirtithe sa chomhairliúchán gur ábhar imní ar leith í an easpa faisnéise ar nithe míchumais. Labhair na rannpháirtithe faoin easpa faisnéis inrochtana a bhíonn ar fáil maidir le toghcháin agus le vótáil, faoi fholáirimh dhorochtana aimsire agus faoi rabhaidh dhorochtana eile, faoi chomharthaíocht dhorochtana, agus faoi shuíomhanna Gréasáin dorochtana, lena n-áirítear suíomhanna Gréasáin Rialtais. Luadh gur gnách nach mbíonn grafaicí ón Rialtas, lena n-áirítear grafaicí faisnéise, inrochtana do dhaoine dalla agus nach ndéantar aon iarracht sonraí casta, mar shampla treochtaí agus graif, a léiriú ar bhealach inrochtana dóibh sin a bhfuil lagú amhairc orthu. Bhain saincheisteanna inrochtaineachta leis an easpa teachtaireachtaí físe, leis an easpa leaganacha Braille d’ábhar, le hábhar nach bhfuil inrochtana do léitheoirí scáileáin a bheith á fhoilsiú, le foscríbhinní nó fotheidil a bheith in easnamh ar fhaisnéis físeáin, agus leis an easpa faisnéise in TCÉ a sholáthraítear ar fhógraí poiblí i suíomhanna amhail stáisiúin traenach agus aerfoirt, etc., agus ar an teilifís. Labhair na rannpháirtithe faoi sholáthar neamhleor ábhair Sholéite agus faoi ábhar a bheith á chur i láthair ar bhealach nach dteastaíonn léitheoireacht ina leith. Mar shampla: ‘Bíonn gach rud faoi théacsanna, faoi ríomhphoist agus faoi na meáin shóisialta, ach ní féidir liom léamh agus, mar sin, tá an chuid is mó de na rudaí sin gan mhaith domsa. Tá físeáin níos fearr domsa.’

Labhair roinnt rannpháirtithe faoina mhothú go bhfuil siad eisiata óna bpobail mar gheall ar easpa faisnéis inrochtana do dhaoine a bhfuil riachtanais tacaíochta cumarsáide agus litearthachta acu nó a bhfuil uathachas orthu. Dúradh go ndéanann sé sin difear dá rannpháirtíocht agus dá rannpháirteachas i saol an phobail. Ar na samplaí de na freagraí chuige sin tá:

‘Ba mhaith liom a fhoghlaim conas léamh agus scríobh ionas gur féidir liom páirt a ghlacadh i níos mó rudaí. Mothaím go mbím fágtha amach as roinnt rudaí.’

‘Ba mhaith liom go dtabharfadh daoine sa phobal faisnéis dúinn i bhfocail agus in abairtí is féidir linn a thuiscint.’

‘Theastaigh uaim dul isteach i gcúrsa, ach ní raibh mé in ann áit a chur in áirithe toisc go raibh an suíomh Gréasáin agus na treoracha ródhoiligh le tuiscint.’

### Cumarsáid dhorochtana

Chomh maith le bacainní ar fhaisnéis a fháil ar bhealaí inrochtana mar a tuairiscíodh díreach ansin, thuairiscigh na rannpháirtithe sa chomhairliúchán bacainní ar chumarsáid a dhéanamh ina lán cásanna. Luadh go ndéanann bacainní cumarsáide difear mór d’fheidhmiú daoine agus d’fholláine daoine. Tharraing ionadaithe ó EDManna agus rannpháirtithe eile an tsaincheist sin anuas go mion minic mar shaincheist do phobal na mBodhar. Cuireadh in iúl arís agus arís eile go bhfuil ganntanas géar ateangairí TCÉ ann in Éirinn, nach mbíonn oiliúint á cur ar líon dóthanach ateangairí, agus go bhfuil Éire chun deiridh ar thíortha eile ó thaobh an lín ateangairí in aghaidh an duine de.

Tuairiscíodh go ndéanann bacainní cumarsáide difear do chumas daoine chun gnáthghníomhaíochtaí laethúla a dhéanamh. Mar shampla, luaigh úsáideoirí TCÉ fadhbanna maidir le rochtain a fháil ar sheirbhísí ar an bhfón, agus roinnt eintiteas (e.g., soláthraithe fóntais) ag diúltú labhairt le hateangaire TCÉ nó le tríú páirtí eile ar chúiseanna cosanta sonraí. In aighneacht scríofa, rinne EDM cur síos ar an tsaincheist mar a leanas:

‘Tá daoine de phobal na mBodhar spíonta ag na hiarrachtaí atá déanta acu imeascadh le saol na héisteachta. Is rud an-tuirsiúil é ateangaire atá ar fáil a aimsiú chun cumarsáid a dhéanamh le seirbhísí poiblí. Tá sé an-daor. Caithfidh gach duine Bodhar a n-idirghníomhaíochtaí a phleanáil go dtí pointe a dtraochta.

Is fearr le formhór na mBodhar ateangaire a bheith in éineacht leo sa seomra i gcás saincheisteanna sláinte nó pearsanta, ní thaitníonn leo ateangairí ar líne a bheith acu.’

Luaigh EDM amháin an gá atá le tacaí cumarsáide níos fearr do dhaoine atá bodhar agus dall. Luadh go bhfuil ag an Ríocht Aontaithe córas sármhaith tacaí den sórt sin a d’fhéadfaí a úsáid mar eiseamláir.

### Rochtain neamhleor ar theicneolaíochtaí cúnta

Is scáth-théarma é teicneolaíocht chúnta, lena dtagraítear do na huirlisí praiticiúla a úsáidtear chun tacú le riachtanais fheidhmiúla daoine a bhfuil míchumas orthu. Áirítear léi táirgí fisiciúla, amhail áiseanna éisteachta agus formhéadaitheoirí, chomh maith le réitigh dhigiteacha, amhail clog cainte nó bogearraí ginte cainte. Fochatagóir amháin laistigh de réimse na teicneolaíochta cúnta is ea trealamh cumarsáide breisithí malartaí. Is féidir teicneolaíocht chúnta a úsáid chun cabhrú le feidhmiú duine a fheabhsú nó a chothabháil maidir le cognaíocht, le cumarsáid, le héisteacht, le soghluaisteacht, le hamharc agus le féinchúram. Bainfidh a lán daoine úsáid as níos mó ná cineál teicneolaíochta cúnta amháin ag an aon am amháin, rud is cúis le gá le seirbhísí comhtháite. Tá cineálacha éagsúla teicneolaíochta cúnta ar fáil (lena n-áirítear roghanna ardteicneolaíochta/ísealteicneolaíochta), agus a lán tosca le cur san áireamh i gcomhthéacs riachtanas pearsanta, e.g., éascaíocht úsáide, méid/meáchan, costas, etc.

D’fháiltigh na rannpháirtithe sa chomhairliúchán roimh theicneolaíocht chúnta a úsáid chun rochtain ar an oideachas, ar an bhfostaíocht agus ar an maireachtáil neamhspleách a chumasú. Luadh gur cheart daonna agus réamhchoinníoll le haghaidh rannpháirtíocht an phobail í, agus í ag tacú le cumarsáid, le hathshlánú, le neamhspleáchas agus le cáilíocht fheabhsaithe beatha. Bhí daoine a bhfuil míchumas orthu den tuairim nach mór tús áite a thabhairt don teicneolaíocht, chun a saol laethúil a dhéanamh níos fusa.

Tugadh chun suntais gurb é an toradh atá ar theicneolaíochtaí cúnta digiteacha amhail bogearraí aitheanta cainte, léitheoirí scáileáin, gléasanna rochtana malartaí amhail lasca agus teicneolaíochtaí féachana súl agus ar theicneolaíochtaí rialaithe timpeallachta ná go dtugtar rogha agus rialú do dhaoine a bhfuil míchumas orthu.

Bhí iarrataí ann soláthar na teicneolaíochta cúnta a leathnú ar an leibhéal náisiúnta agus rochtain éasca ar threalamh a sholáthar. Bhí deacrachtaí ag daoine a bhfuil míchumas orthu chuige sin, lenar áiríodh próiseas ‘dian’ cistiúcháin. Luadh nár thairg a lán soláthraithe seirbhísí míchumais tacaíocht maidir le rochtain ar theicneolaíocht chúnta nó maidir le hí a úsáid. Leag na rannpháirtithe sa chomhairliúchán béim ar an tábhacht a bhaineann le húinéireacht nó úsáid gléasanna a bheith ceangailte le duine, agus ní le seirbhís, ionas gur féidir leo na gléasanna sin a thabhairt leo agus iad ag aistriú ó shuíomh amháin go suíomh eile.

D’aithin na rannpháirtithe sa chomhairliúchán an gá le rochtain thráthúil ar sheirbhísí. Cé go bhféadfadh go mbeadh cur chuige ildisciplíneach ag teastáil ina leith sin a bhfuil ardriachtanais tacaíochta acu, ní bhíonn sé sin amhlaidh i gcónaí. Bhí iarrataí ann go gcuirfí suíomh Gréasáin nua in ionad an tsuímh Gréasáin Assist Ireland (rud a dúnadh sa bhliain 2019) chun go mbeadh úsáideoirí níos ábalta a roghanna teicneolaíochta cúnta féin a fhoinsiú. Measadh go bhféadfaí coigiltí móra costais a bhaint amach, le linn tacaíocht a thabhairt do dhaoine cónaí ina dteach féin agus an gá le cúram cónaithe fadtéarmach a laghdú dá réir. Chuir na rannpháirtithe san fhócasghrúpa in iúl, áfach, nach nglacann an teicneolaíocht chúnta áit an chúnaimh phearsanta, agus ní mór uaireanta an chloig a shábháiltear trína húsáid a ath-leithdháileadh.

Leagadh béim in aighneachtaí scríofa ar an tionchar dearfach a bhí ag seirbhísí fíorúla míchumais tar éis na paindéime. Cuireadh fáilte iontu freisin roimh an gcistiú a thug an rialtas do thionscnaimh teicneolaíochta cúnta, lena n-áirítear CREATE.[[16]](#footnote-17) Thuig na rannpháirtithe sa chomhairliúchán go mbíonn teicneolaíochtaí digiteacha ann i gcónaí, agus luaigh siad go bhféadfadh buntáistí agus míbhuntáistí araon a bheith ag baint leis an Intleacht Shaorga.

Tharraing líon beag rannpháirtithe anuas an tsaincheist arb éard í an fháil ar shoip phlaisteacha (ar cineál teicneolaíochta cúnta í freisin) i mbunaíochtaí fáilteachais lena n-úsáid ag daoine faoi mhíchumas a dteastaíonn siad uathu, á áitiú go láidir nach cuí a bhíonn na soip pháipéir nó in-bhithdhíghrádaithe a thairgtear go hiondúil i láthair na huaire. Mar shampla, luadh an méid seo a leanas in aighneacht scríofa amháin:

‘Ní mór soip atá le húsáid ag daoine faoi mhíchumas a bheith in-bhithdhíghrádaithe nó páipéarbhunaithe – ní mór iad a bheith plaisteach… Is cuid de stair an mhíchumais iad soip agus tá siad ar cheann de na chéad samplaí de Dhearadh Uilíoch. Rinneadh iad lena n-úsáid in ospidéil. Nuair a bhain daoine faoi mhíchumas níos mó neamhspleáchais amach chun cónaí i saoráidí neamhliachta, chuir siad soip phlaisteacha chun cinn mar uirlis rochtana. Mar thoradh air sin, is féidir le haon duine faoi mhíchumas dul isteach in aon bheár nó in aon bhialann agus deoch a fháil. Rud atá tábhachtach do gach duine faoi mhíchumas is ea a bheith in ann deoch the nó fhuar a fháil i suíomhanna sóisialta na hÉireann.’

## 5.3.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí le haghaidh deireadh a chur le bacainní inrochtaineachta coitianta agus le haghaidh pobail agus sochaí na hÉireann a dhéanamh níos inrochtana do dhaoine faoi mhíchumas. Bhain na moltaí le haghaidh a thabhairt ar inrochtaineacht na timpeallachta tógtha, le seirbhísí, le faisnéis agus cumarsáid agus leis an bhfáil ar theicneolaíocht chúnta sa Straitéis Náisiúnta Míchumais, agus tá siad achoimrithe mar a leanas:

### Beartas

* Aghaidh a thabhairt ar an inrochtaineacht mar phríomhthosaíocht de chuid na Straitéise Náisiúnta Míchumais;
* Cineál leathan na hinrochtaineachta a aithint agus cur chuige comhleanúnach a ghlacadh chun aghaidh a thabhairt ar shaincheisteanna inrochtaineachta;
* Cistiú atá bunaithe ar bheartas a atreorú; oifigigh rochtana a fhostú chun dul i ngleic le saincheisteanna áitiúla (rannchuidiú ó EDM); agus
* An inrochtaineacht a choinneáil i gcroílár gach beartais.

### An timpeallacht thógtha

* A cheangal go mbeadh gach foirgneamh poiblí inrochtana do gach duine, lena n-áirítear daoine a bhfuil míchumas fisiciúil, céadfach agus síceasóisialta orthu. Na ceanglais rochtana comhionainne sin a fhorfheidhmiú;
* Na foirgnimh agus an bonneagar poiblí ar fad a dhéanamh inrochtana, beag beann ar an gcostas, agus gan seanfhoirgnimh ná foirgnimh stairiúla a eisiamh ná a dhíolmhú ó oiriúnú;
* Cistiú a sholáthar chun gnólachtaí agus grúpaí pobail a chumasú chun a gcuid foirgneamh a dhéanamh inrochtana. Scéim dheonach deontas a thabhairt isteach do ghnólachtaí d’fhonn í a dhéanamh éigeantach laistigh de chúig bliana, lena n-áirítear pionóis mura gcomhlíonann gnólachtaí;
* Athruithe a dhéanamh ar an reachtaíocht pleanála/foirgníochta chun a chinntiú go ndearfar gach foirgneamh nua agus gach spás poiblí nua ar aon dul le prionsabail an Deartha Uilíoch;
* Anuas ar dhul i gcomhairle le daoine faoi mhíchumas maidir le dul isteach i bhfoirgnimh agus le dul amach astu, dul i gcomhairle leo maidir le leagan amach inrochtana na seomraí laistigh d’fhoirgnimh;
* Níos mó leithreas poiblí atá lán-inrochtana a thabhairt isteach. Ba cheart leithris inrochtana a bheith ina spásanna ísealchéadfacha, mar shampla, soilse ísle agus sruthlú ciúin a bheith iontu agus gan aon triomadóir láimhe agus gan aon cheol a bheith iontu;
* Níos mó leithreas inrochtana inscne-neodrach a bheith ann ionas gur féidir le daoine tacaíocht a fháil ó bhaill teaghlaigh éagsúla nó ó bhaill foirne éagsúla;
* Níos mó leithreas is Áiteanna Feistis a thabhairt isteach (e.g., ceann amháin i ngach baile in Éirinn);
* Spreagadh a thabhairt go gcuirfí níos mó spásanna poiblí a thacaíonn le daoine a bhfuil míchumas nó uathachas orthu chun feidhme, amhail criosanna ciúine ag imeachtaí poiblí, nó amanna sonraithe in asraonta miondíola, i bpictiúrlanna nó i spásanna siamsaíochta nó tráchtála eile, ar lena linn a laghdaítear an torann, a íslítear na soilse, a íoslaghdaítear an líon fógraí agus a bhíonn cluasáin cealaithe torainn ar fáil, etc.;
* Aghaidh a thabhairt go gníomhach ar ghuaiseacha sa timpeallacht thógtha, mar shampla, trína cheangal go mbeadh doirse gloine marcáilte nó eitseáilte ionas nach siúlfaidh daoine isteach iontu, leaca fuinneoige crochta nó boscaí fuinneoige crochta a mharcáil go soiléir ionas nach siúlfaidh leanaí isteach iontu, agus comharthaíocht níos soiléire a chur suas maidir le cóin tráchta, le hoibreacha bóithre agus le láithreáin tógála;
* Feabhas a chur ar chomharthaíocht sa phobal agus i bhfoirgnimh phoiblí, lena n-áirítear comharthaí a bheith i gcló mór agus in Braille, nó íomhánna a chur leo. Ba cheart comharthaí a bheith in áit sheasmhach, mar shampla, ar an doras nó in aice an dorais ionas go mbeidh a fhios ag duine cá háit a bhfaighidh sé nó sí iad;
* A chinntiú go mbeidh oifigeach rochtana tiomnaithe ag gach údarás áitiúil, ar duine é a oibríonn ar shaincheisteanna rochtana (rannchuidiú ó EDManna agus ó rannpháirtithe eile);
* A cheangal ar údaráis áitiúla dul faoi iniúchtaí rochtana lena ngrúpaí pobail áitiúil;
* Aghaidh a thabhairt ar inrochtaineacht na gcosán trí phionóis a fhorchur ar dhaoine a chuireann bac ar chosáin (trí charranna páirceáilte, trí shuíocháin bhialainne, etc.), trí gan úsáid a bhaint as duirleoga, trí chosáin níos leithne leibhéalta a bheith acu, agus trí níos mó limistéar a chruthú inar féidir le cathaoireacha rothaí gluaiseacht idir an cosán agus an bóthar go héasca;
* Níos mó trasrianta coisithe, agus trasrianta coisithe níos fearr, a thabhairt isteach; agus
* An Lámhleabhar Deartha do Bhóithre agus Sráideanna Uirbeacha (DMURS 3) a ailíniú le UNCRPD.

### Faisnéis

* A chinntiú go gcuirfear faisnéis inrochtana ar fáil (leaganacha Soléite, físeáin, TCÉ agus Braille, etc.) ar raon topaicí tábhachtacha, lena n-áirítear toghcháin agus vótáil, comhairliúcháin phoiblí, rabhaidh aimsire agus foláirimh eile, agus cearta daoine faoi mhíchumas (rannchuidiú ó EDManna agus ó rannpháirtithe eile);
* Breithniú a dhéanamh ar conas is féidir faisnéis a dhéanamh inrochtana do gach leanbh agus do gach duine óg;
* Úsáid a bhaint as teicneolaíocht, agus go háirithe aipeanna, chun faisnéis a thabhairt do dhaoine faoi inrochtaineacht áiteanna agus seirbhísí ina bpobal;
* Ardchaighdeáin chomhchoiteanna a chothú le haghaidh faisnéis inrochtana, lena n-áirítear faisnéis Sholéite, ateangaireacht TCÉ, agus doiciméid a dhéanamh comhoiriúnach do léitheoirí scáileáin;
* Inrochtaineacht suíomhanna Gréasáin a chur chun cinn agus inrochtaineacht suíomhanna Gréasáin rialtais a chinntiú;
* Tathant a dhéanamh ar son gnéithe inrochtaineachta a chur ar áireamh i dteicneolaíochtaí príomhshrutha agus in ardáin phríomhshrutha; agus
* Ardán lárnaithe cumarsáide nó faisnéise a sholáthar ar nithe míchumais agus bunachar sonraí de na heagraíochtaí míchumais uile a sholáthar.

### Cumarsáid

* Rochtain ar sheirbhísí ateangaireachta TCÉ a mhéadú i suíomhanna éagsúla, lena n-áirítear seirbhísí poiblí, oideachas, cúram sláinte, agus imeachtaí dlíthiúla (rannchuidiú ó EDManna agus ó rannpháirtithe eile);
* Mearbhealaí printíseachta nua a chruthú do dhaoine ar mian leo teacht chun bheith ina n-ateangaire TCÉ nó ina múinteoir TCÉ, chomh maith le mearchreidiúnú a chruthú d’ateangairí TCÉ;
* Níos mó ionad a chruthú le haghaidh oiliúint a chur ar ateangairí TCÉ. Na hionaid sin a lonnú ar fud na tíre, agus ní i mBaile Átha Cliath amháin (rannchuidiú ó EDM);
* Treoirthionscadail áitiúla a chistiú chun ateangairí lánaimseartha a fhostú chun freastal ar phobal na mBodhar (e.g., togra ó Thionscadal Míchumais Réalta Óir FSS i dTiobraid Árann agus ó Fhóram Grúpaí Míchumais Thiobraid Árann Theas) (rannchuidiú ó EDM);
* Rochtain 24 uair an chloig sa lá, seacht lá sa tseachtain ar ateangairí TCÉ a chinntiú, lena n-áirítear le haghaidh éigeandálaí (rannchuidiú ó EDM);
* Cosaint dhlíthiúil agus tacaíocht dhlíthiúil a chinntiú do chearta teanga úsáideoirí TCÉ;
* A cheangal ar eagraíochtaí earnála príobháidí costais ateangaireachta TCÉ a íoc;
* Céim mháistreachta in ateangaireacht TCÉ a chistiú chun aghaidh a thabhairt ar an nganntanas náisiúnta ateangairí TCÉ;
* Uaireanta breise teagascóra agus tacaíochta a chistiú sa Bhaitsiléir i Léann na mBodhar atá ann cheana san Ionad um Léann na mBodhar i gColáiste na Tríonóide, Baile Átha Cliath, chun líon níos airde céimithe a chinntiú;
* An Clár um Ateangairí Theanga Chomharthaíochta na hÉireann a chistiú agus é a acmhainniú go leordhóthanach;
* Forbairt ghairmiúil leanúnach d’ateangairí TCÉ a chistiú chun cáilíocht na gairme a fheabhsú agus a chothabháil;
* Treoirlínte caighdeánaithe a fhorbairt le haghaidh ateangaireacht TCÉ agus le haghaidh Feasacht ar na Bodhair/na bodhair;
* Seirbhís Ateangaireachta na Teanga Comharthaíochta a aistriú chuig samhail cistiúcháin atá bunaithe ar chearta an duine faoin Roinn Leanaí, Comhionannais, Míchumais, Lánpháirtíochta agus Óige, agus í a aistriú amach ón tsamhail reatha cistiúcháin bhliantúil leasa shóisialaigh faoin mBord um Fhaisnéis do Shaoránaigh agus faoin Roinn Coimirce Sóisialaí;
* A cheangal ar an gClár um Ateangairí Theanga Chomharthaíochta na hÉireann nó ar an gComhairle Mhúinteoireachta clár ar leith a bhunú chun múinteoireacht TCÉ a rialáil, á chinntiú go ndéanfar cáilíocht i ngairm na múinteoireachta TCÉ a chothabháil;
* Úsáid na teicneolaíochta a mhéadú chun rochtain chumarsáide a fheabhsú, amhail úsáid níos mó a bhaint as seirbhísí ateangaireachta físeáin agus as teidealú;
* Úsáid níos forleithne TCÉ, comharthaí Lámh, pictiúr agus grianghraf a chur chun cinn i sochaí na hÉireann;
* Tacaí cumarsáide níos fearr a thabhairt isteach do dhaoine atá bodhar agus dall (rannchuidiú ó EDM); agus
* A chinntiú go mbeidh cumarsáidí ag teacht leis na caighdeáin ábhartha, e.g., EN 301 549 ‘Ceanglais inrochtaineachta le haghaidh táirgí agus seirbhísí TFC’.

### Seirbhísí

* Líon níos mó Oifigeach Rochtana a fhostú. Faisnéis a sholáthar do dhaoine faoi mhíchumas, lena n-áirítear do leanaí agus do dhaoine óga, faoin obair a dhéanann Oifigigh Rochtana agus faoi conas is féidir leo cabhrú le daoine aonair;
* Oifigigh Mhíchumais a cheapadh ar gach údarás áitiúil, agus cumhachtaí forfheidhmiúcháin acu;
* Spreagadh a thabhairt do gach gnólacht agus do gach seirbhís plean rochtana a bheith acu a mbeidh cur chuige measúil duineláraithe i leith daoine a bhfuil riachtanais éagsúla acu mar bhonn agus thaca aige; agus
* Seirbhísí a thairiscint go cianda agus go pearsanta, i gcás gur féidir.

### Teicneolaíochtaí cúnta

* Rannán tiomnaithe ar an teicneolaíocht chúnta a chur ar áireamh sa Straitéis Náisiúnta Míchumais;
* Infheistíocht shuntasach a dhéanamh in éiceachóras náisiúnta teicneolaíochtaí cúnta a fhorbairt, idir infheistíocht sna teicneolaíochtaí iad féin agus infheistíocht sna seirbhísí/tacaí chun a chinntiú gur féidir leis na daoine a dteastaíonn siad uathu iad a fháil ar bhealach tráthúil;
* Suíomh Gréasáin náisiúnta ar an teicneolaíocht chúnta ar a soláthraítear faisnéis iontaofa a athbhunú;
* A chinntiú go ndéanfar measúnú ar theicneolaíocht chúnta agus go n-eisíonn baill foirne a bhfuil oiliúint chuí agus taithí chuí acu í. Oiliúint don fhaighteoir, obair leantach, agus faisnéis dá chiorcal tacaíochta a sholáthar;
* A chinntiú go mbeidh measúnuithe teicneolaíochta cúnta ar fáil go huilíoch, i.e., ní gá d’úsáideoirí seirbhíse tairseach a bhaint amach chun iarratas a dhéanamh;
* Earcaíocht ball foirne oilte a chistiú chun tacú le daoine a bhfuil míchumas orthu agus le seirbhísí agus teicneolaíocht chúnta á n-úsáid acu;
* Cistiú ilbhliantúil a sholáthar do sheirbhísí teicneolaíochta cúnta chun a chinntiú go méadófar seirbhísí inrochtana ó thaobh scála de agus go ndéanfar pearsana atá cáilithe agus a bhfuil taithí acu a earcú/a choinneáil;
* Teicneolaíocht chúnta a dheonú do dhaoine aonair, agus ní d’eagraíochtaí;
* A aithint go n-athróidh riachtanais teicneolaíochta cúnta ar fud an tsaoil. Daoine a bhfuil míchumas orthu a chumasú chun dul i dteagmháil le seirbhísí teicneolaíochta cúnta ag amanna éagsúla;
* Seirbhísí comhleanúnacha teicneolaíochta cúnta a sholáthar trí FSS agus níos faide anonn, lena n-áirítear fóraim agus deontais do na daoine sin nach bhfuil cártaí liachta acu;
* An dualgas a chur ar oideoirí príomhshrutha freastal ar úsáideoirí teicneolaíochta cúnta;
* Cistiú teicneolaíochta cúnta a mhéadú d’fhostóirí agus d’fhostaithe (lena n-áirítear oiliúint agus deisiúcháin);
* Réitigh theicneolaíochta a thabhairt isteach i bhfoirgnimh phoiblí chun comharthaíocht inrochtana a chinntiú (e.g., aip NaviLens nó a leithéid. Le NaviLens, scantar cóid QR chun comharthaíocht inrochtana a chruthú dóibh sin a bhfuil lagú amhairc nó míchumas cló eile orthu, e.g., disléicse);
* Trealamh a sholáthar chun tacú leis an léitheoireacht agus an scríbhneoireacht do dhaoine a bhfuil míchumas orthu;
* Forbairt agus cur chun cinn a dhéanamh ar theicneolaíocht chúnta lena mbreisítear an chumarsáid agus an inrochtaineacht do dhaoine Bodhra;
* Glacadh le teicneolaíochtaí príomhshrutha inrochtana laistigh de shainchúram soláthair an Stáit chun éifeachtúlacht costais a uasmhéadú, e.g., táibléid, fóin chliste;
* Údaráis áitiúla a acmhainniú chun tithe cliste a sholáthar do dhaoine a bhfuil míchumas orthu ina bpobail áitiúla;
* Cúrsaí scileanna litearthachta digití a fhorbairt chun tacú le daoine a bhfuil cineálacha difriúla míchumais orthu;
* Breithniú a dhéanamh ar ról na teicneolaíochta ar bhonn níos leithne chun freastal ar sheirbhísí ar líne trí shamhail nuálach cistiúcháin;
* Cistiú leanúnach a chinntiú do chláir sheanbhunaithe seirbhíse fíorúla a bhfuil sé léirithe acu go soláthraíonn siad luach dóibh sin a bhíonn ag fáil rochtain orthu;
* Treoirlínte dea-chleachtais a fhorbairt agus a scaipeadh go leathan maidir le dearadh ábhair dhigitigh chun inrochtaineacht a chinntiú;
* Intleacht shaorga a úsáid chun riachtanais a mhapáil amach agus chun smaointe a ghiniúint le haghaidh teicneolaíocht níos saoire, e.g., spéaclaí amhairc;
* Ceanglas dlíthiúil a thabhairt isteach go gcuirfeadh gach bunaíocht fáilteachais soip phlaisteacha ar fáil lena n-úsáid ag daoine faoi mhíchumas; agus

### Gníomhartha eile

* Úsáid níos mó madraí cuidithe a chur chun cinn do leanaí agus aosaigh a bhfuil míchumas orthu.

# 5.4 Seirbhísí cúraim sláinte agus cúraim shóisialaigh

## 5.4.1 Comhthéacs agus dúshláin

Luadh seirbhísí cúraim sláinte agus cúraim shóisialaigh do dhaoine faoi mhíchumas go minic ar fud an phróisis comhairliúcháin, agus formhór na rannpháirtithe sa chomhairliúchán ag leagan béim ar riachtanais nach mbítear ag freastal orthu le haghaidh seirbhísí cúraim phríomhúil agus seirbhísí míchumais agus ar na deacrachtaí atá i gceist leis na seirbhísí sin a rochtain. Thuairiscigh na rannpháirtithe sa chomhairliúchán dúshláin agus bacainní ar rochtain a fháil ar mheasúnuithe, ar sheirbhísí agus ar thacaí, lena n-áirítear mainneachtain soláthair nó an fháil ar sheirbhísí a bheith in easnamh, liostaí agus agaí fada feithimh, agus éagsúlachtaí geografacha ann i soláthar agus cáilíocht na seirbhísí. Cuireadh an-chuid de na deacrachtaí sin síos do chistiú leordhóthanach agus soláthar foirne leordhóthanach a bheith in easnamh, agus an easpa cistiúcháin a bheith á lua mar bhacainn ar leith ar phleanáil fhadtéarmach seirbhíse d’eagraíochtaí deonacha a sholáthraíonn seirbhísí thar ceann an Stáit.

Bhain na príomhábhair imní a tarraingíodh anuas le linn an phróisis comhairliúcháin le bacainní ar sheirbhísí luath-idirghabhála, tacaí ildisciplíneacha, teiripí leanaí, agus seirbhísí faoisimh do leanaí faoi mhíchumas agus d’aosaigh faoi mhíchumas araon a fháil. Rud coitianta a bhí le sonrú i roinnt mhaith d’ábhair imní na rannpháirtithe ba ea éileamh ar sholáthar seirbhísí cúraim sláinte agus cúraim shóisialaigh a bhíonn tráthúil, cothromasach agus ar ardchaighdeán agus a mbíonn acmhainní cuí agus soláthar foirne cuí acu, agus éileamh ar rochtain ar na seirbhísí sin.

### Infhaighteacht agus leordhóthanacht seirbhísí

Chuir na rannpháirtithe sa chomhairliúchán imní mhór in iúl faoin easpa seirbhísí cúraim sláinte agus cúraim shóisialaigh a bhíonn ar fáil. Cháin na rannpháirtithe samhail soláthair seirbhíse atá bunaithe ar acmhainní, agus ní ar éileamh. Luadh freisin go mbíonn daoine faoi mhíchumas ag dul i ngleic le neamhionannais sláinte agus gur féidir le riachtanais ar sheirbhísí nach bhfreastalaítear orthu difear diúltach a dhéanamh dá sláinte, dá bhfolláine agus do chearta an duine atá acu. Luaigh roinnt díobh na dúshláin a mbíonn daoine a bhfuil míchumas intleachta orthu ag dul i ngleic leo, agus béim á leagan in aighneacht amháin ar thuarascáil le déanaí ón bhForlíontán Míchumais Intleachta a ghabhann le Staidéar Fadaimseartha na hÉireann um Aosú (IDS-TILDA), inar léiríodh nach mbíonn an rochtain chéanna ar chúram sláinte ag daoine a bhfuil míchumas intleachta orthu agus a bhíonn ag daoine eile sa tsochaí.

Chuir na rannpháirtithe in iúl go bhfuil imní orthu faoin easpa seirbhísí comhleanúnacha, rud a fhágann nach dtugtar suntas do dhaoine faoi mhíchumas. Luaigh rannpháirtithe eile réamhaisnéisiú neamhleor le haghaidh riachtanais chúraim sláinte agus cúraim shóisialaigh amach anseo. Mar shampla, luadh in aighneacht amháin gurb amhlaidh, de réir an Athbhreithnithe ar Chumas Míchumais go 2032 ón Roinn Sláinte, atáthar ag súil go dtiocfaidh méadú thart ar dhá thrian ar an éileamh ar sheirbhísí teiripe faoin mbliain 2032 mar gheall ar riachtanais nach mbítear ag freastal orthu agus ar athruithe déimeagrafacha. Luadh gur féidir leis an easpa pleanála le haghaidh riachtanais daoine aonair sa todhchaí a bheith ina cúis le tuilleadh imní agus struis ar thuismitheoirí na n-aosach a bhfuil míchumas orthu. Cáineadh freisin liostaí agus agaí fada feithimh le haghaidh seirbhísí cúraim sláinte agus cúraim shóisialaigh agus an ‘crannchur postchód’ agus na héagsúlachtaí geografacha i seirbhísí, rud a fhágann go mbíonn ar roinnt daoine seirbhísí príobháideacha a rochtain nó cóireáil a lorg thar lear. Mar a mhínigh rannpháirtí amháin:

‘Tá liostaí rífhada feithimh ann in áiteanna den tír. Bíonn ar dhaoine seirbhísí príobháideacha a lorg. Bíonn ar dhaoine taisteal thar lear. Cuirtear an oiread sin bacainní os comhair daoine.’

In aighneacht amháin, cuireadh an éagsúlacht i gcaighdeán agus cáilíocht na seirbhísí míchumais síos don fhíric gurb iad eagraíochtaí deonacha difriúla a sholáthraíonn formhór na seirbhísí.

Labhair roinnt tuismitheoirí faoi sheirbhísí míchumais, tacaí ildisciplíneacha agus teiripí a bheith in easnamh dá leanaí aosacha, agus tuismitheoir amháin á chur in iúl go bhfuil a leanbh aosach neamhbhriathartha agus ag fanacht le fisiteiripe le trí bliana anuas. Bhí imní ann freisin maidir le heasnaimh san fháil ar fhoirne ildisciplíneacha agus maidir leis an easpa rochtana ar theiripí agus measúnuithe d’aosaigh, agus tagairt á déanamh in aighneacht amháin ó EDM don easpa measúnuithe disléicse agus dioscalcúile d’aosaigh agus do nithe gaolmhara eile.

Tarraingíodh anuas freisin an easpa tacaí agus seirbhísí áitiúla agus pobail, lena n-áirítear ganntanas seirbhísí néar-athshlánúcháin pobalbhunaithe agus ganntanas seirbhísí tacaíochta pobail le haghaidh stróic, cliseadh croí agus fadhbanna cairdiacha eile agus do dhaoine a bhfuil epidermolysis bullosa (EB) orthu, do dhaoine a tháinig slán as póilió, agus do dhaoine ar baineadh géag díobh. Luadh freisin bearnaí cur chun feidhme a bhaineann le Sláintecare, lena n-áirítear a mhéid a bhaineann le cúram príomhúil agus cúram pobail.

Luaigh roinnt rannpháirtithe gur féidir leis an easpa tacaí leordhóthanacha cúraim phríomhúil pobail difear diúltach a dhéanamh do shláinte agus folláine daoine faoi mhíchumas. Luadh freisin gur féidir leis sin a bheith ina chúis le róspleáchas ar shocrúcháin i dtithe altranais, lena n-áirítear daoine óga a bhfuil míchumas orthu a shocrú go míchuí i dtithe altranais, rud ar leagadh béim air sa tuarascáil dar teideal ‘Saolta Amú’ a d’fhoilsigh an tOmbudsman sa bhliain 2021. Luadh in aighneacht amháin gurb amhlaidh, cé go bhfuil tionscnamh leanúnach ann chun na daoine óga sin a bhogadh isteach i suíomhanna pobail ina soláthraítear tacaíocht, nach raibh sé ar mhórán móimintim go dtí sin.

Luadh in aighneacht amháin go mbíonn dearcadh ann in amanna gur cheart do dhaoine faoi mhíchumas rochtain a bheith acu ar sheirbhísí atá sonrach don mhíchumas agus leas a bhaint astu sin, rud nach mbíonn oiriúnach ná riachtanach i gcónaí.Cuireadh in iúl in aighneacht eile go mbítear den tuairim go gcaithfidh daoine faoi mhíchumas a bheith oiriúnach don tsamhail cúraim a chuireann seirbhísí ar fáil, seachas cúram atá curtha in oiriúint don duine aonair a bheith á sholáthar ag seirbhísí. I líon beag aighneachtaí, cuireadh imní in iúl faoin easpa tacaí néareolaíocha leordhóthanacha, lena n-áirítear saoráidí othar cónaitheach. Mar shampla, luadh in aighneacht amháin nach bhfuil ach leath na leapacha athshlánúcháin a theastaíonn le haghaidh mhéid a daonra ag Éirinn, agus gach ceann díobh comhchruinnithe i gceantar Bhaile Átha Cliath, agus gur minic a bhíonn níos mó ná 300 othar ag aon am ar bith ar na liostaí feithimh don aon Ospidéal Náisiúnta Athshlánúcháin amháin, atá lonnaithe i nDún Laoghaire, agus na tréimhsí feithimh lena aghaidh suas le sé mhí ar fad.

I measc na saincheisteanna eile a luadh bhí:

* samhlacha soláthair seirbhíse atá as dáta
* sainseirbhís chuimsitheach stróic a bheith in easnamh
* bearnaí sa rochtain ar shainseirbhísí cúraim sláinte do dhaoine aonair a bhfuil míchumas intleachta orthu agus atá ag gabháil d’ardoideachas lánaimseartha

### Inrochtaineacht seirbhísí

Chuir ionadaithe ó EDManna agus rannpháirtithe eile sa chomhairliúchán béim ar bhacainní maidir le hinrochtaineacht seirbhísí cúraim sláinte agus cúraim shóisialaigh, lena n-áirítear seirbhísí príomhshrutha. Luadh in aighneacht amháin gur féidir leis na bacainní a mbíonn daoine faoi mhíchumas ag dul i ngleic leo agus iad ag iarraidh seirbhísí a rochtain difear diúltach a dhéanamh dá bhfolláine. Sainaithníodh cumarsáid inrochtana mar shaincheist ar leith, agus fuarthas roinnt tuairiscí ar dheacrachtaí maidir le hateangaireacht TCÉ a rochtain, lena n-áirítear tuairisc ó ionadaí EDM. Mar shampla, dúradh go raibh deacrachtaí den sórt sin mar chúis le cásanna ina raibh ar na leanaí le haosaigh Bhodhra ateangaireacht a dhéanamh thar ceann a dtuismitheoirí agus iad ar cuairt ar an dochtúir nó ar shaoráid cúraim phríomhúil, agus gur minic nach soláthraítear ateangaireacht TCÉ mar gheall ar easpa feasachta i measc gairmithe cúraim sláinte agus cúraim shóisialaigh. Chomh maith leis sin, rinne roinnt rannpháirtithe gearán faoi chásanna inar dhiúltaigh soláthraithe cúraim sláinte agus cúraim shóisialaigh freastal ar roghanna cumarsáide. I measc na samplaí a luadh bhí cás inar dhiúltaigh lia-chleachtóir ginearálta cumarsáid a dhéanamh le duine bodhar/Bodhar trí théacs ná trí ríomhphost agus cásanna inar seoladh fógraí coinne scríofa chuig daoine a bhfuil lagú amhairc orthu. Chomh maith leis sin, d’easaontaigh rannpháirtí bodhar/Bodhar le clárú le haghaidh seirbhís lena gcumasófaí dó 112 a théacsáil i gcás éigeandála, agus tharraing rannpháirtí eile sa chomhairliúchán aird ar an easpa tacaí cumarsáide dóibh sin a bhfuil deacrachtaí litearthachta acu.

De bhreis air sin, thug na rannpháirtithe le fios gur cheart rochtain fhisiciúil a bheith ann ar thimpeallachtaí cúraim sláinte agus cúraim shóisialaigh agus gur cheart an ró-ualach céadfach a d’fhéadfadh a bheith ag roinnt daoine a chur san áireamh iontu, agus ionadaí amháin ó EDM á lua gur minic a bhíonn iniúchtaí rochtana in easnamh. Ar na bacainní fisiciúla ar leagadh béim orthu bhí deacrachtaí maidir le scantástálacha agus X-ghathanna a rochtain do na daoine sin a úsáideann cathaoireacha rothaí nó do dhaoine a dteastaíonn cúnamh ardaitheora uathu, an easpa saoráidí inrochtana i dtithe altranais, deacrachtaí maidir le háitribh lia-chleachtóirí ginearálta nach bhfuil ach staighrí acu a rochtain, agus deacrachtaí maidir le seomraí folctha a rochtain, lena n-áirítear in ospidéil.

### Cistiú agus soláthar foirne

Chuir na rannpháirtithe sa chomhairliúchán imní in iúl faoi chistiú neamhleor do sheirbhísí cúraim sláinte agus cúraim shóisialaigh, go háirithe seirbhísí míchumais. Luadh go leanfadh liostaí fada feithimh agus riachtanais nach mbítear ag freastal orthu ar aghaidh mura soláthrófaí cistiú agus soláthar foirne cuí, agus nach dtiocfadh ach méadú ar an éileamh ar sheirbhísí. Mhaígh ionadaí amháin ó EDM go bhfuil cúram sláinte in Éirinn bunaithe ar an tsamhail liachta, agus cháin rannpháirtí eile úsáid na tástála acmhainne chun rochtain ar thacaí a rialú agus chun daoine a bhrú i dtreo seirbhísí príobháideacha. I roinnt aighneachtaí, sainaithníodh réimsí sonracha ina dteastaíonn cistiú breise, lena n-áirítear seirbhísí míchumais do leanaí, seirbhísí faoisimh, seirbhísí néar-athshlánúcháin, agus seirbhísí na Seirbhísí Meabhairshláinte do Leanaí agus d’Ógánaigh (CAMHS).

Rinne eagraíochtaí deonacha a sholáthraíonn tacaí agus seirbhísí tagairt freisin do dhúshláin chistiúcháin, á rá gur bacainn ar inbhuanaitheacht agus ar phleanáil seirbhísí san fhadtéarma í an easpa socruithe cistiúcháin ilbhliantúil atá ar fáil.Luadh freisin go bhfuil seirbhísí míchumais thíos leis an tearc-chistiú stairiúil, rud a rinneadh níos measa le blianta beaga anuas mar gheall ar bhrúnna boilscithe, ar ghéarchéim earcaíochta agus coinneála, ar an méadú sna riachtanais nach mbítear ag freastal orthu, agus ar riachtanais athraitheacha gan a bheith á gcistiú. Sainaithníodh gurbh fhadhb í nach ann d’aon bheartas ná straitéis ina sainítear ról na hearnála deonaí i seirbhísí míchumais a bhfuil an stát freagrach astu a sholáthar.

Cuireadh síos ar struchtúr soláthair seirbhíse Ailt 38 agus 39 mar struchtúr neamhéifeachtúil neamhéifeachtach, agus luadh freisin in aighneacht amháin na deacrachtaí atá ag eagraíochtaí nua agus acu sin a sholáthraíonn seirbhísí folláine agus iad ag iarraidh cistiú Alt 39 a rochtain. Bhí braistint ann i measc na rannpháirtithe freisin go bhfuil soiléire in easnamh maidir leis na hacmhainní a theastaíonn agus maidir leis an gcistiú atá ar fáil chun an Plean Gníomhaíochta um Sheirbhísí Míchumais 2024-2026 a chur chun feidhme.

De bhreis ar acmhainniú, luadh saincheisteanna coinneála agus earcaíochta foirne go minic. Luaigh na rannpháirtithe go mbíonn roinnt baill foirne ag roghnú dul ar imirce le haghaidh pá níos fearr nó aistriú chuig earnáil eile, agus go mbíonn dúshláin ar leith ag baint le poist a líonadh lasmuigh de Bhaile Átha Cliath. Bhí roinnt rannpháirtithe den tuairim go bhfuil sé éagothrom go mbíonn orthu sin atá ag dul faoi oiliúint chun obair sa chúram sóisialach obair gan phá. Sainaithníodh easnaimh soláthair foirne i réimsí éagsúla, go háirithe gairmithe sláinte laistigh d’fhoirne ildisciplíneacha. Luadh freisin gur féidir le hathrúchán ard foirne agus le spleáchas ar bhaill foirne gníomhaireachta deacrachtaí a chruthú do dhaoine faoi mhíchumas, toisc go mbaineann tábhacht le haithne ar bhaill foirne agus le muinín astu. Chomh maith leis sin, tuairiscíodh go mbíonn baill foirne dá dtraochadh agus nach mbíonn na hacmhainní acu seirbhís nó cúram atá cuimsitheach a sholáthar, agus roinnt díobh ag roghnú éirí as a ngairm. Cháin roinnt rannpháirtithe freisin an fhíric go bhfuil comhionannas pá in easnamh idir foireann Alt 39, foireann Alt 38 agus foireann FSS, agus áitíodh in aighneacht amháin go bhfuil eagraíochtaí Alt 39 a sholáthraíonn seirbhísí riachtanacha míchumais i ngéarchéim maidir le coinneáil agus earcaíocht foirne:

‘Chun go mbeidh eagraíochtaí in ann foireann ar ardchaighdeán a earcú agus a choinneáil, ní mór dóibh a thaispeáint do na baill foirne atá ann cheana agus d’iarrthóirí ionchasacha go mbíonn meas cothrom orthu; agus ní mór an pá céanna a thabhairt dóibh as an obair chéanna, is cuma cé acu oibríonn siad d’eagraíocht Alt 38, d’eagraíocht Alt 39 nó do FSS.’

Dúradh freisin go mbíonn ar eagraíochtaí Alt 39 baill foirne gníomhaireachta a úsáid chun ganntanais foirne a líonadh, rud is cúis le róchaiteachas. In aighneacht amháin, cuireadh na ganntanais foirne sin síos do dhiúltú FSS cead a thabhairt d’eagraíochtaí Alt 38 agus Alt 39 aitheantas a thabhairt don réamhthaithí atá ag baill foirne cúraim shóisialaigh, rud a fhágann go mbíonn ar bhaill foirne tosú ag bun an scála tuarastail.

I measc na saincheisteanna eile a tuairiscíodh bhí neamhéifeachtúlacht chórais ghrinnfhiosrúcháin an Gharda Síochána, rud ar féidir leis moill a chur ar earcú foirne, bacainní teanga a chruthú idir baill foirne cúraim baile agus na daoine a bhfuil siad ag tabhairt tacaíocht dóibh, agus a bheith mar chúis le ganntanas speisialtóirí acmhainne oilte i gcúram do dhaoine ar baineadh géag díobh.

### Saincheisteanna leathana

Thuairiscigh na rannpháirtithe sa chomhairliúchán gur cúis le dúshláin le linn cúram a sholáthar do dhaoine a bhfuil míchumas orthu iad an easpa faisnéis dhigitithe cúraim sláinte agus cúraim shóisialaigh agus an easpa smaointeoireacht chomhleanúnach ar fud na seirbhísí.Mar shampla, tuairiscíodh go raibh easnamh ann sna modhanna iompair a bhí ar fáil agus ar phraghas réasúnta chuig seirbhísí áitiúla cúraim sláinte agus cúraim shóisialaigh. Luadh in aighneacht amháin gurb amhlaidh, cé go bhfuil comhoibriú idirghníomhaireachta ann agus go bhfuil dul chun cinn bainte amach, a d’fhéadfaí é sin a neartú trí línte soiléire cuntasachta, trí athbhreithnithe tráthrialta agus trí dhlúthfhaireachán.

I measc na saincheisteanna eile bhí an easpa sonraí ar leibhéil na riachtanas nach mbítear ag freastal orthu agus an easpa cuntasachta as mainneachtain na soláthraithe seirbhísí a sholáthar. Mheas rannpháirtí amháin gur sriantach atá na réamhaisnéisí cúig bliana ar riachtanais sa todhchaí a dhéanann an Córas Náisiúnta le haghaidh Tacaí Cumais de chuid an Bhoird Taighde Sláinte, agus cháin rannpháirtí eile na córais TF a bhíonn á gcothabháil ag roinnt eagraíochtaí Alt 38 agus Alt 39. Ina theannta sin, leagadh béim ar leith in aighneacht scríofa ar chur chuige atá bunaithe ar chearta an duine a ghlacadh i leith sonraí cúraim sláinte agus cúraim shóisialaigh, lena n-áirítear trí thrédhearcacht a sholáthar maidir le cén dóigh agus cén fáth a ndéantar sonraí a bhailiú, a úsáid agus a chomhroinnt, agus trína chinntiú go léireofar toil agus roghanna daoine i gcinntí maidir le conas a dhéantar faisnéis a bhainistiú agus a rialú.

Rinne ionadaí EDM agus rannpháirtithe eile sa chomhairliúchán cur síos ar dheacrachtaí maidir le taifid liachta a rochtain agus ar dhúshláin maidir le faisnéis maidir le seirbhísí agus teidlíochtaí a fháil ag an am cuí (e.g., tar éis diagnóise). Rinne siad cur síos ar dhearcthaí diúltacha i leith riachtanais daoine faoi mhíchumas agus ar an easpa tuisceana atá ann ina leith, lena n-áirítear daoine a bhfuil míchumas intleachta orthu agus daoine neamhbhriathartha. Mar shampla, tuairiscíodh gur theip ar roinnt baill foirne labhairt go díreach leis an duine faoi mhíchumas nó nár thug siad an t-am riachtanach ná spreagadh do dhaoine labhairt nó cumarsáid a dhéanamh. Chuir na rannpháirtithe béim ar a thábhachtaí atá aiseolas agus éisteacht leis na daoine sin a bhfuil taithí fíorshaoil acu, agus ar a thábhachtaí atá oiliúint feasachta míchumais, lena n-áirítear oiliúint maidir le cineálacha míchumais fholaithe.

Chomh maith leis sin, thuairiscigh na rannpháirtithe dúshláin maidir le teicneolaíochtaí cúnta amhail ‘áiseanna agus fearais’ a soláthraíonn FSS iad. Thuairiscigh siad moilleanna fada ar theicneolaíochtaí cúnta a rochtain agus tacaí le haghaidh teicneolaíochtaí cúnta a bheith in easnamh. Thuairiscigh roinnt díobh go raibh orthu míreanna costasacha a cheannach go príobháideach, agus go raibh ar dhaoine eile fanacht nó úsáid a bhaint as trealamh míchuí.

Bhí cáineadh ann freisin nach ndéantar teicneolaíochtaí cúnta a athúsáid agus a athchúrsáil, rud is cúis le dramhaíl, agus nach gcomhlíonann daoine atá ag obair go lánaimseartha an tástáil acmhainne, rud a fhágann go mbíonn dualgas orthu a gcuid áiseanna agus fearas féin a cheannach. Cuireadh in iúl in aighneacht amháin nach bhfuil aon bheartas náisiúnta ann maidir leis an dóigh is fearr ar féidir le comhlachtaí stáit freastal ar riachtanais chúnaimh agus soghluaisteachta na ndaoine ar fud na tíre ar baineadh géag díobh.

### Seirbhísí lae

Thuairiscigh na rannpháirtithe sa chomhairliúchán go mbíonn seirbhísí lae thíos le ganntanais foirne agus chistiúcháin, rud a chuireann srian ar rochtain agus ar a gcumas chun spriocanna a bhaint amach i bpleananna duineláraithe, a mbaineann an-chuid díobh le gníomhaíochtaí sa phobal.Rinne na rannpháirtithe gearán gur dolúbtha go minic a bhíonn na huaireanta foirne i seirbhísí lae. Dúirt siad gur cailleadh an dul chun cinn a rinneadh roimh phaindéim COVID-19, rud a chuireann srian ar shaol sóisialta daoine, lena n-áirítear deiseanna tabhairt faoi ghníomhaíochtaí sa tráthnóna nó ag an deireadh seachtaine agus taisteal thar lear nó turais ghearra a thógáil. An méid sin ráite, b’amhlaidh, i gcás go raibh tacaíocht ar fáil, a mhol na rannpháirtithe obair na foirne agus a dtiomantas do thacú leo an saol is fearr is féidir a mhaireachtáil.

Mhínigh roinnt baill foirne i soláthar seirbhíse lae a thacaíonn le daoine a bhfuil míchumas intleachta orthu conas a dhéanann siad iarracht spriocanna pearsanta an lucht freastail a theorannú mar gheall ar shrianta cistiúcháin. Tharraing rannpháirtithe eile anuas an tsaincheist arb éard í acmhainní iompair phríobháidigh i seirbhísí lae, agus a lán díobh á mhíniú go raibh roghanna teoranta agus spás teoranta ann dóibh sin ar mian leo iad a úsáid, lena n-áirítear ganntanas spásanna do chathaoireacha rothaí. Mar gheall ar ghanntanais foirne, ar an easpa iompar poiblí agus ar roghanna teoranta iompair phríobháidigh, bíonn sé doiligh in amanna freastal ar iarrataí aonair, agus bíonn ar ghrúpaí móra daoine dul amach le chéile ó sheirbhís lae nó fanann grúpaí móra san ionad ar feadh an lae ar fad. Mar a dúirt rannpháirtí amháin:

‘Más mian liom cúrsa a dhéanamh in X (ainm an choláiste), caithfidh mé an bus a thógáil. Mar sin de, caithfidh daoine eile teacht liom, nó fanann siad istigh ar feadh an lae ar fad. Ní bhíonn aon iompar poiblí ann chun mé a thabhairt go X (ainm an choláiste).’

I measc na saincheisteanna eile a tarraingíodh anuas maidir le seirbhísí lae bhí éagsúlachtaí geografacha sa rochtain, an easpa formhaoirseachta agus cigireachta, bacainní ar thacaí fostaíochta a sholáthar dóibh sin a bhfuil míchumais intleachta orthu agus a fhreastalaíonn ar sheirbhísí lae, agus mainneachtain roinnt seirbhísí cloí leis an mbeartas Treonna Nua. Cháin roinnt rannpháirtithe sa chomhairliúchán an tsamhail seirbhíse lae, agus duine amháin ag cur síos uirthi mar shamhail ‘dhian’, agus daoine eile á chur in iúl go bhfuil faitíos ar dhaoine ábhair imní a tharraingt anuas. Tuigeadh do dhuine amháin go bhfuiltear ag gearradh táillí ar dhaoine aonair anois as seirbhísí lae agus chuir sé in iúl gur easaontaigh sé go láidir leis sin.[[17]](#footnote-18)

### Seirbhísí faoisimh

Chuir na rannpháirtithe sa chomhairliúchán in iúl arís agus arís eile an soláthar neamhleor seirbhísí faoisimh d’aosaigh a bhfuil míchumas orthu agus do leanaí a bhfuil míchumas orthu araon, agus duine aonair amháin á lua go raibh air ‘dul ó thor go tom’ agus é ag lorg tacaíocht d’aosach faoi mhíchumas, agus duine aonair eile á rá go mbíonn cúram faoisimh ag ‘laghdú ó thaobh infhaighteachta de ar fud na tíre’. In aighneacht amháin, tarraingíodh aird ar imscrúdú de chuid an Ombudsman do Leanaí ina bhfuarthas amach nach mbíonn dóthain acmhainní ar fáil do sheirbhísí faoisimh agus nach mbíonn siad á soláthar go comhsheasmhach do leanaí ar fud na tíre. Bhain ábhair imní eile faoisimh le cistiú neamhleor, leis an easpa foirne, le rochtain neamh-chomhsheasmhach ar fud na tíre agus le bacainní ar rannpháirtíocht an phobail.

Rinneadh cur síos ar an tionchar a bhíonn ag an easpa rochtana ar sheirbhísí faoisimh ar chúramóirí agus ar thuismitheoirí. Thuairiscigh na rannpháirtithe go bhfuil ‘tuismitheoirí i ndeireadh na feide’ de dheasca na heaspa seirbhísí faoisimh, rud is cúis le traochadh i measc tuismitheoirí agus cúramóirí, le cumas laghdaithe chun cúram a thabhairt agus le spleáchas tráthrialta ar an gcóras ospidéal. Tarraingíodh anuas an easpa roghanna atá ann ó thaobh seirbhísí faoisimh de, mar aon le deacrachtaí maidir le trealamh a iompar chuig suíomhanna faoisimh chónaithe mar gheall ar an easpa fála ar fhaoiseamh baile.

### Seirbhísí cúraim chónaithe

Thuairiscigh na rannpháirtithe sa chomhairliúchán ganntanais foirne i seirbhísí cúraim chónaithe, rud a fhágann nach féidir le daoine a bhfuil míchumas orthu eispéiris agus deiseanna nua a lorg sa phobal. Mar shampla, thuairiscigh rannpháirtí amháin gur cuireadh in iúl do thuismitheoir gurb é an t-aon bhealach a bhféadfadh sí cúram cónaithe dá leanbh a rochtain ná an leanbh a chur isteach i seirbhísí faoisimh agus diúltú ansin an leanbh a thógáil amach astu. Chuir na rannpháirtithe, lena n-áirítear roinnt rannpháirtithe a bhfuil cónaí orthu i seirbhísí cónaithe, in iúl go bhfuil frustrachas orthu nach bhfuil leibhéil foirne leordhóthanach ina n-eagraíocht a thuilleadh chun tacú le gníomhaíochtaí, lena n-áirítear sosanna gearra agus saoirí:

‘Níl go leor baill foirne ann…bíonn sé ceart go leor ó thaobh foirne de ar roinnt laethanta ach, má bhíonn ball foirne tinn nó ar saoire nó ar shaoire mháithreachais, is féidir linn a bheith an-ghann. Tá sé an-doiligh baill foirne nua a fháil anois.’

Luadh freisin go bhfuil easnamh ann sa líon socrúchán cuí cúraim chónaithe, agus míníodh in aighneacht amháin gur féidir leis na ganntanais sin a bheith mar chúis le tréimhsí fadtéarmacha san ospidéal d’aosaigh a bhfuil míchumas intleachta orthu, le scaoiltí amach go tithe altranais, le socrúcháin mhíchuí in institiúidí síciatracha agus le cónaí atá i bhfad ar shiúl ó thacaí teaghlaigh agus nádúrtha a bheith á dtairiscint. Chomh maith leis sin, chuir rannpháirtí amháin in iúl gur féidir le baill foirne cúraim chónaithe áirithe diúltú tabhairt faoi dhualgais nó diúltú cineálacha áirithe cúraim a sholáthar ar chúiseanna rialachais.

Ina theannta sin, cuireadh ábhair imní in iúl faoi phleanáil le haghaidh riachtanais cúraim chónaithe amach anseo a bheith in easnamh, faoin easpa cúram atá curtha in oiriúint don duine aonair i seirbhísí, faoin easpa formhaoirseacht éifeachtach ar shaoráidí cúraim chónaithe agus faoin gcaitheamh atharthaíoch le haosaigh a bhfuil míchumas orthu, lena n-áirítear rialacha tí lena gcuirtear toirmeasc ar pháirtnéirí fanacht thar oíche. Tarraingíodh anuas freisin an easpa roghanna maidir le cónaitheoirí a chomhroinneann an chóiríocht. Is sa rannán ar mhaireachtáil neamhspleách thíos a phléitear saincheisteanna a bhaineann le haistriú ó shuíomhanna comhchónaithe.

### Seirbhísí míchumais do leanaí

Leag na rannpháirtithe sa chomhairliúchán béim ar bhacainní leanúnacha maidir le rochtain a fháil ar mheasúnuithe ar riachtanais, seirbhísí luath-idirghabhála, tacaí ildisciplíneacha agus teiripí ó sheirbhísí míchumais do leanaí, lena n-áirítear teiripe urlabhra agus teanga, teiripe shaothair, síciteiripe, agus fisiteiripe. Dúirt rannpháirtí amháin an méid seo a leanas: ‘Is troid agus streachailt gach lá í rochtain a fháil ar sheirbhísí sa tír ón lá a bheirtear leanbh i leith.’

Thuairiscigh na rannpháirtithe agaí fada feithimh chun measúnuithe ar riachtanais a fháil dá leanaí agus rinne siad gearán gurb é an toradh atá tagtha as teidlíocht reachtúil i leith measúnú ar riachtanais, in ionad seirbhíse, ná gur atreoraíodh acmhainní suntasacha seirbhíse sláinte chuig liostaí feithimh le haghaidh measúnuithe a laghdú, in ionad idirghabhálacha a sholáthar.

D’inis a lán tuismitheoirí scéalta an-phearsanta inar cuireadh síos ar an tionchar diúltach a bhíonn ag easpa seirbhísí, teiripí, faoisimh agus seirbhísí luath-idirghabhála ar shaol a leanaí (a bhfuil uathachas ar a lán leanaí díobh), lena n-áirítear tionchair mheabhairshláinte. Thuairiscigh siad go mbíonn deacrachtaí ag leanaí freastal ar scoil nó go mbíonn siad ag fanacht san ospidéal mar gheall ar thacaí agus seirbhísí neamhleora sa bhaile. Leagadh béim freisin ar dhrochthionchair ar thuismitheoirí agus ar an teaghlach i gcoitinne, agus deis chun obair a bheith bainte de thuismitheoir amháin agus iallach a bheith curtha ar thuismitheoir eile smaoineamh ar a leanbh a chur faoi chúram cónaithe de dheasca seirbhísí faoisimh a bheith in easnamh. Dúirt rannpháirtí amháin sa chomhairliúchán an méid seo a leanas:

‘Ní ann d’aon rochtain ar sheirbhísí. Mothaímid go mbímid dofheicthe agus brúite amach agus amhail is nach ann dúinn. Bímid ag streachailt gach lá, gach oíche, 365 lá sa bhliain agus ní bhíonn aon chabhair ann ar chor ar bith. Bíonn meabhairshláinte na mball uile den teaghlach ag dul in olcas agus éiríonn an strus dofhulaingthe róthrom le hiompar. Bíonn an chuma air go mbíonn sé ródhoiligh agus dodhéanta aon rud a fháil. Ní bhíonn aon treoir ann, ní bhíonn aon chabhair ann. Is é leanbh a bhfuil riachtanais chasta aige a thógáil in Éirinn an saol is uaigní agus is uafásaí.’

Thuairiscigh tuismitheoirí raon bacainní ar theiripí a rochtain. Áirítear leo sin liostaí fada feithimh, cáilíocht neamhleor seirbhísí agus pleanáil neamhleor le haghaidh na todhchaí, agus easpa seirbhísí agus tacaí, fiú i gcásanna inar cuireadh measúnú ar riachtanais i gcrích. Dúirt tuismitheoir amháin nach mbíonn teiripe urlabhra agus teanga agus teiripe shaothair á bhfáil ag a leanbh neamhbhriathartha ach uair amháin gach trí mhí, agus chuir tuismitheoir eile in iúl go gcaithfeadh siad fanacht ar feadh naoi mí sula bhféadfadh a leanbh ar a bhfuil uathachas aon teiripe a fháil. Thuairiscigh siad go mbítear ag cur iallach orthu seirbhísí agus teiripí príobháideacha a rochtain, agus tuismitheoir amháin á thabhairt le fios go bhfuil siad ‘ag géilleadh riachtanais teaghlaigh’ chun tacaíocht a rochtain go príobháideach. Luadh in aighneacht eile go bhféadfadh costais dá leithéid imní a chur ar leanaí.

Cáineadh an clár um Sheirbhísí do Leanaí agus Daoine Óga Faoi Mhíchumas a Chur Chun Cinn, lena n-áirítear an leibhéal tacaíochta a sholáthraíonn Foirne Líonra Míchumais Leanaí (CDNTanna), agus rannpháirtí amháin sa chomhairliúchán á chur in iúl go bhfuil siad ‘neamhoiriúnach don fheidhm’. Luadh gurbh fhadhb iad leibhéil neamhleora foirne laistigh de CDNTanna, agus roinnt rannpháirtithe ag cur an méid sin síos do shaincheisteanna amhail moratóirí agus lánchosc ar earcaíocht, drochphá, agus saincheisteanna acmhainní daonna. Dúirt rannpháirtí amháin an méid seo a leanas:

‘Cén fáth nach féidir leo a lámha a chur suas agus a rá gur theip ar Sheirbhísí do Leanaí a Chur Chun Cinn … is amhlaidh a theip air.’

Tarraingíodh anuas freisin an easpa cumarsáide idir CDNTanna agus seirbhísí eile, an easpa comhairliúcháin le teaghlaigh agus leanaí faoi mhíchumas, spriocanna gan a bheith á gcomhlíonadh, cur i bhfeidhm lag na bhFóram Teaghlaigh, ‘rómhaorlathas’ don fhoireann, agus foirmeacha doiléire atreoraithe. Bhí braistint ann freisin go bhfuil gá le diagnóis chun tacaí CDNT a rochtain.

Tharraing tuismitheoirí aird freisin ar an easpa tacaí teiripe laistigh de scoileanna, lena n-áirítear scoileanna speisialta, agus ar an easpa seirbhísí le linn sosanna scoile, go háirithe dóibh sin nach féidir leo clár samhraidh a rochtain agus a d’fhéadfadh dul ar gcúl. Chomh maith leis sin, luadh in aighneacht amháin ó EDM nach soláthraíonn an tSeirbhís Náisiúnta Síceolaíochta Oideachais (SNSO) measúnuithe disléicse nó dioscalcúile lena bhfreastalaítear ar leibhéal an éilimh i measc tuismitheoirí nó scoileanna. Tharraing ionadaí EDM agus rannpháirtithe eile sa chomhairliúchán aird ar an easpa tacaí do leanaí atá ag aistriú chuig seirbhísí d’aosaigh agus ar an bhféidearthacht go gcaillfeadh siad seirbhísí nuair a shroicheann siad 18 mbliana d’aois, rud a léirítear go soiléir cé chomh tábhachtach agus a bhíonn obair chomhleanúnach sa tsláinte, sa leas agus san oideachas. Is féidir le dúshláin aistrithe ar leith teacht chun cinn dóibh sin a bhfuil míchumas intleachta orthu agus strus breise a chur ar theaghlaigh. Tharraing rannpháirtí aird ar na dúshláin a bhí aige:

‘Nuair a bhí mé ag críochnú na scoile, ní raibh a fhios agam cá háit ar cheart dom dul. Bhí mé in ann mo chairde eile uile a fheiceáil i seirbhísí difriúla agus ní raibh mé in ann dul isteach sna seirbhísí sin.’

### Seirbhísí cúraim baile

Tharraing ionadaí EDM agus rannpháirtithe eile sa chomhairliúchán anuas saincheisteanna maidir leis an easpa fála ar thacaí cúraim baile agus maidir leis an easpa cúramóirí cáilithe, agus rannpháirtí amháin ag cur na heaspa cúramóirí cáilithe síos do phá neamhleor. Chuir EDM in iúl go mbíonn an easpa cúramóirí cáilithe ag cur iallach ar roinnt teaghlach cúntóirí pearsanta príobháideacha a lorg, agus luaigh rannpháirtí eile nach mbíonn a leithdháileadh iomlán á fháil ag daoine faoi mhíchumas:

‘Ní mór cúram baile nó tacaíocht baile a chur ar fáil go forleathan. Bíonn altranas baile ag teastáil óna lán teaghlach, mo theaghlach féin san áireamh. Teastaíonn cúramóirí ó roinnt díobh. Is beag teaghlach a bhfuil gach a dteastaíonn uathu acu toisc nach mbíonn na baill foirne ar fáil chun tacaíocht a thabhairt fiú má dheonaítear í duit. Sin mar a bhíonn sé do mo theaghlach. Ní bhíonn sa bheagán tacaíochta a thairgtear ach tacaíocht theoiriciúil toisc nach féidir na huaireanta a líonadh. Ní bhíonn ach 40 uair an chloig d’altranas againn in aghaidh na míosa agus ní bhíonn aon fhaoiseamh á fháil againn ó shroich mo mhac 18 mbliana d’aois i leith. Bíonn an t-ádh linn má líontar 10-20 [uair an chloig].’

Chuir rannpháirtí amháin sa chomhairliúchán imní in iúl freisin go soláthraítear cúram baile go huathoibríoch do dhaoine a théann faoi obráid astóime[[18]](#footnote-19), gan an rogha a bheith acu a fhoghlaim conas aire a thabhairt dóibh féin.

### Seirbhísí Meabhairshláinte do Leanaí agus d’Ógánaigh (CAMHS)

Tharraing roinnt rannpháirtithe sa chomhairliúchán ábhair mhóra imní anuas faoi sholáthar neamhleor neamh-leordhóthanach CAMHS, agus faoin easpa rialála a dhéantar ar CAMHS faoin Acht Meabhair-Shláinte. Rinne rannpháirtí amháin gearán nach bhfuil rochtain ar CAMHS ar fáil ach dóibh sin a bhfuil an leibhéal is airde riachtanas acu, amhail leanaí atá i riocht iad féin a mharú, agus go bhfuil tacaí do theaghlaigh in easnamh, agus chuir tuismitheoir eile in iúl nach raibh aon rogha eile acu ach a leanbh a chur faoi chúram de dheasca tacaí meabhairshláinte a bheith in easnamh.

Cuireadh roinnt de na deacrachtaí sin síos do sheirbhísí dorochtana agus d’easpa acmhainní agus smaointeoireacht chomhleanúnach le CDNTanna agus le seirbhísí míchumais. Mar shampla, tarraingíodh aird in aighneacht amháin ar thuarascáil ón gCoimisiún Meabhair-Shláinte sa bhliain 2023 inar leagadh béim ar an dóigh ar cuireadh bac ar Eagraíochtaí Cúram Sláinte Pobail (CHOnna) agus iad i mbun pleanáil de dheasca sainbhuiséad CAMHS a bheith in easnamh, rud ba chúis freisin le hiomaíocht dhosheachanta idir seirbhísí meabhairshláinte d’aosaigh agus seirbhísí meabhairshláinte do leanaí le haghaidh cistiúcháin.

In aighneacht eile, luadh tuarascálacha criticiúla ó na Náisiúin Aontaithe, ón Ombudsman do Leanaí, agus ón gCoimisiún Meabhair-Shláinte, agus fionnadh i dtuarascáil a d’fhoilsigh an Coimisiún Meabhair-Shláinte sa bhliain 2023 nach bhfuil soláthar foirne iomlán ach ag foireann CAMHS amháin agus go n-oibríonn roinnt foirne ag acmhainn is lú ná 50% den fhoireann chliniciúil. Leagadh béim sna tuarascálacha sin ar raon leathan fadhbanna le seirbhísí CAMHS, lena n-áirítear liostaí fada feithimh, an easpa foirne agus éagsúlachtaí i leibhéil foirne agus disciplíní éagsúla as a dtagann neamhionannais ar fud Eagraíochtaí Cúram Sláinte Pobail. Tugadh breac-chuntas in aighneacht amháin ar roinnt de na heasnaimh sin:

‘Sa 12 mhí atá imithe thart, leagadh béim i dtuarascálacha ón gCoimisiún Meabhair-Shláinte agus ó Choiste na Náisiún Aontaithe um Chearta an Linbh ar ábhair mhóra imní faoi na seirbhísí neamh-leordhóthanacha neamhleora meabhairshláinte do leanaí. Is léiriú é ar chóras nach mbíonn ábalta freastal ar an éileamh agus nach ndéantar ach drochrialú air, agus soláthar foirne agus acmhainní atá neamh-leordhóthanach aige.’

Luadh ábhair mhóra imní faoin rochtain ar sheirbhísí meabhairshláinte do leanaí a bhfuil uathachas agus míchumas intleachta orthu, lena n-áirítear tuairiscí ar leanaí uathacha a bhfuil idéú féinmharaithe acu a bheith á gcur ó dhoras ag CAMHS. Mar shampla, tuairiscíodh in aighneacht amháin nach nglacann CAMHS a thuilleadh le leanaí a bhfuil míchumas intleachta orthu ach, ina ionad sin, go bhfuil siad le feiceáil ag CAMHS do Leanaí a bhfuil Míchumas Intleachta orthu (CAMHS-ID), ar sainseirbhís í nach bhfuil líon leordhóthanach foirne aici faoi láthair. San aighneacht sin freisin, cuireadh imní in iúl faoi thacaíocht ó CAMHS a bheith á diúltú do leanaí a bhfuil uathachas orthu agus a bhfuil fadhbanna meabhairshláinte atá ag cómhaireachtáil acu, agus breac-chuntas a bheith á thabhairt i ‘gclásal eisiatach’ i dTreoirlínte Oibriúcháin CAMHS 2019 go bhféadfar ligean isteach a dhiúltú do leanaí a bhfuil uathachas orthu ‘i gcás nach bhfuil neamhord idir measartha agus trom ann’.

### Seirbhísí meabhairshláinte d’aosaigh

Bhí roinnt tuairiscí ar dheacrachtaí maidir le rochtain a fháil ar sheirbhísí meabhairshláinte d’aosaigh, ar seirbhísí iad atá ar ardchaighdeán, a bhfuil go leor acmhainní acu agus atá inrochtana, lena n-áirítear liostaí fada feithimh. Bhí dearcadh ann nach dtugtar tús áite do sheirbhísí meabhairshláinte, agus rannpháirtí amháin sa chomhairliúchán á rá go bhfuil na seirbhísí ‘níos measa ná mar ba cheart’. Luadh in aighneacht gurb amhlaidh, maidir lena lán gníomhartha ón mbeartas náisiúnta meabhairshláinte reatha dar teideal ‘Comhfhís’, atá siad catagóirithe mar ghníomhartha ag a bhfuil ‘fadhbanna móra soláthair mar gheall ar shrianta cistiúcháin’ agus nach bhfuil caiteachas na hÉireann ar sheirbhísí meabhairshláinte i gcómhaith leis an gcaiteachas i stáit Eorpacha eile.

Tharraing ionadaithe EDM aird ar an easpa cur chun feidhme a rinneadh ar an mbeartas meabhairshláinte roimhe dar teideal ‘Fís don Athrú’, ar dheacrachtaí maidir le seirbhísí meabhairshláinte cianda a rochtain, ar an easpa seirbhísí meabhairshláinte do dhaoine bodhra/Bodhra, agus ar dheacrachtaí ar leith maidir le hateangaireacht TCÉ a rochtain le haghaidh seirbhísí meabhairshláinte. Rinneadh tagairt in aighneachtaí freisin don ghá atá le tacaí cuí meabhairshláinte do dhaoine ar baineadh géag díobh agus dóibh sin a bhfuil epidermolysis bullosa (EB) orthu, agus áitíodh go bhfuil roinnt aosach a bhfuil uathachas agus ADHD orthu á ndiagnóisiú go mícheart go bhfuil fadhbanna meabhairshláinte acu.

### Cúram ospidéil

Chuir líon beag rannpháirtithe sa chomhairliúchán imní in iúl faoin easpa cúram imleor laistigh de sheirbhísí ospidéil agus faoi liostaí fada feithimh le haghaidh seirbhísí ospidéil, lena n-áirítear le haghaidh cóireáil i leith scolóise. Bhí gearáin ann freisin faoin mbia in ospidéil agus faoi dheacrachtaí rochtana do dhaoine a bhfuil míchumas fisiciúil orthu. Bhain roinnt ábhair imní leis an dóigh a gcaitear leis na tuismitheoirí agus na cúramóirí le leanaí aosacha in ospidéil, agus rannpháirtí amháin sa chomhairliúchán á chur in iúl nach raibh cead ag a chúramóir tacú leis san ospidéal, cé go raibh a chuid riachtanas ‘thar acmhainn an altra’. Chuir rannpháirtí eile imní in iúl nach mbeadh cead aige fanacht thar oíche in ospidéal lena mhac aosach nó a iníon aosach a bhfuil ardriachtanais tacaíochta aige nó aici tar éis dó nó di 18 mbliana d’aois a shroicheadh.

### Grúpaí trasnacha

Tharraing rannpháirtithe sa chomhairliúchán anuas na dúshláin a mbíonn daoine a bhfuil míchumas orthu agus atá mar chuid de ghrúpaí imeallaithe eile i ngleic leo. Leag tuismitheoirí is iarrthóirí tearmainn le leanaí a bhfuil uathachas orthu béim ar dheacrachtaí agus moilleanna maidir le teiripí a rochtain, á rá gur féidir leis an easpa seirbhísí a bheith dúshlánach go háirithe do leanaí uathacha a bhfuil cónaí orthu i spásanna comhroinnte agus beaga agus a mbíonn easpa ama acu lasmuigh. Dúirt ionadaí amháin ó EDM gur féidir le mná a bhfuil míchumas orthu, lena n-áirítear mná a bhfuil uathachas agus míchumas fisiciúil orthu, teacht ar chásanna nach gcreideann gairmithe sláinte a n-eispéiris i bpian toisc go bhféadfadh go mbeadh cuma orthu atá difriúil leis an gcuma a bhíonn ar mhná eile.

Tuairiscíodh gur féidir le daoine LADTAI+ a bhfuil míchumas orthu dúshláin a bheith acu a bhaineann leis an inrochtaineacht, leis an idirdhealú agus leis an gcomhbhá agus iad ag rochtain cúram sláinte. Thuairiscigh rannpháirtí amháin a d’aithin iad féin mar dhuine neamhdhénártha go raibh orthu a bhféiniúlacht a cheilt agus iad féin a aithint mar bhean chun cúram cuí a fháil le haghaidh a n-inmheatróise. I measc na samplaí eile a luadh bhí easpa tuisceana ar thuismitheoirí comhghnéis laistigh de CAMHS agus easpa aitheantais do chaidreamh leispiach ag an Ospidéal Náisiúnta Athshlánúcháin. Chomh maith leis sin, iarradh tacaí meabhairshláinte níos fearr do dhaoine trasinscneacha, a raibh ar roinnt díobh cúram a fháil thar lear.

Luaigh na rannpháirtithe go mbíonn fadhbanna meabhairshláinte coitianta laistigh den Lucht Siúil, lena n-áirítear ardrátaí féinmharaithe. Sainaithníodh gur fadhbanna iad an ciníochas, an cumasachas agus easpa tuisceana ar thaithí fíorshaoil an Lucht Siúil laistigh de sheirbhísí míchumais agus sláinte. Rinne roinnt rannpháirtithe sa chomhairliúchán gearán freisin faoi chúram leantach a bheith in easnamh do dhaoine den Lucht Siúil a bhfuil míchumas orthu agus faoi chur chuige comhleanúnach a bheith in easnamh ar fud seirbhísí, lena n-áirítear an teip ar sheirbhísí míchumais nascadh le heagraíochtaí áitiúla don Lucht Siúil. Rinne rannpháirtí amháin cur síos ar mhéid na bhfadhbanna meabhairshláinte laistigh den Lucht Siúil mar a leanas:

‘Dáiríre, is paindéim laistigh den phobal iad fadhbanna meabhairshláinte agus tá sé sin le feiceáil sna leibhéil féinmharaithe sa phobal, atá seacht n-uaire níos airde ná an meán náisiúnta.’

Luaigh na rannpháirtithe na fadhbanna a bhíonn ag daoine den Lucht Siúil agus iad ag iarraidh seirbhísí míchumais do leanaí a rochtain (rud a thagann as easpa feasachta ar a n-infhaighteacht in amanna), chomh maith le deacrachtaí maidir le cúram, measúnuithe agus diagnóisí cuí a rochtain. Áitíodh, mar shampla, go gcailltear roinnt diagnóisí toisc go bhfuil claonadh cultúrtha ionsuite ag samhlacha measúnachta agus toisc go mbíonn cógas á ró-oideasú do leanaí den Lucht Siúil, lena n-áirítear iad sin a bhfuil ADHD orthu. Bhain ábhair imní eile le coinní le dochtúirí a bheith á gcailleadh ag daoine den Lucht Siúil agus an gá a bhí ann le fanacht ar feadh seachtainí le haghaidh coinne eile, chomh maith le hinrochtaineacht fhisiciúil a bheith in easnamh sna láithreacha ina bhfuil grúpaí pobail áitiúla den Lucht Siúil lonnaithe agus óna soláthraíonn siad a gcuid seirbhísí.

Chomh maith leis sin, d’fháiltigh na rannpháirtithe sa chomhairliúchán roimh roinnt tionscnamh, agus iad ag moladh obair na Seirbhíse Comhairleoireachta don Lucht Siúil agus ag moladh an chomhoibrithe atá ar bun idir eagraíochtaí an Lucht Siúil i gCorcaigh agus i gCiarraí agus Comhordaitheoir Seirbhíse Meabhair-Shláinte FSS don Lucht Siúil.

### Saincheisteanna eile

Tharraing na rannpháirtithe sa chomhairliúchán saincheisteanna eile anuas. Áiríodh leo sin:

* Ábhair imní príobháideachta i gcás go gcuirtear ceist ar dhaoine aonair faoi fheidhmiúlacht mar chuid de mheasúnuithe liachta (rannchuidiú ó EDM);
* Ceanglas ar dhaoine bodhra/Bodhra a gcuideachta árachais a chur ar an eolas faoina míchumas;
* Ábhair imní faoi cá háit a mbeidh seirbhísí míchumais suite i Réigiúin Sláinte nua FSS;
* Teidlíocht reachtúil i leith cúraim a bheith in easnamh;
* Easpa aitheantais ag FSS do Sheachaint Phaiteolaíoch Éileamh, rud a fhágann go bhfuil easpa tacaí ann chun aghaidh a thabhairt uirthi;
* Ábhair imní maidir leis an aistriú amach ó chásoifigigh in FSS agus i dtreo bunachar sonraí lárnach a úsáid;
* Ábhair imní maidir leis an úsáid a bhaintear as cleachtais shriantacha agus as idirghabhálacha agus oiliúint atá bunaithe ar iompraíocht;
* An bhagairt leantach ar roinnt daoine faoi mhíchumas a bhaineann le COVID-19, agus an tábhacht a bhaineann le maisc a chaitheamh;
* Grúpaí piarthacaíochta a bheith in easnamh do dhaoine a bhfuil míchumas orthu, lena n-áirítear aosaigh a bhfuil spina bifida orthu agus daoine ar baineadh géag díobh;
* Deacrachtaí maidir le Cárta Liachta a fháil, lena n-áirítear agaí fada feithimh;
* Deacrachtaí do dhaoine faoi mhíchumas maidir le cógas riachtanach a fháil;
* Easpa dínite agus príobháideachta i suíomhanna ospidéil do leanaí faoi mhíchumas agus dá dtuismitheoirí;
* Bhí braistint ann go raibh tús áite á thabhairt do dhídeanaithe ar liostaí feithimh le haghaidh seirbhísí míchumais do leanaí i limistéar amháin;
* Ganntanas ospísí do leanaí agus ganntanas foirne cúraim mhaolaithigh do leanaí;
* Maíodh go mbíonn gairmithe liachta ag diúltú cóireáil a chothaíonn an saol a chur ar fáil mar gheall ar dhiagnóis linbh;
* Rochtain ar shainseirbhísí néar-athshlánúcháin do leanaí, lena n-áirítear sainseirbhísí néar-athshlánúcháin pobail, a bheith in easnamh;
* Táillí arda lia chomhairligh; agus
* Liostaí feithimh le haghaidh cóireáil ortadóntach.

## 5.4.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar dhúshláin a bhaineann le seirbhísí cúraim sláinte agus cúraim shóisialaigh. D’iarr a lán rannpháirtithe go soláthrófaí seirbhísí cúraim sláinte agus cúraim shóisialaigh atá tráthúil, cothromasach agus ar ardchaighdeán agus a bhfuil go leor acmhainní agus foirne acu, agus tacaíocht ar leith á cur in iúl ar son rochtain bhreisithe ar sheirbhísí míchumais do leanaí, ar sheirbhísí meabhairshláinte agus ar sheirbhísí faoisimh d’aosaigh faoi mhíchumas agus do leanaí faoi mhíchumas araon. Tá na moltaí sin liostaithe thíos.

### Infhaighteacht agus leordhóthanacht seirbhísí

* A chinntiú go mbeidh rochtain chomhionann ag gach duine faoi mhíchumas ar sheirbhísí cúraim sláinte agus cúraim shóisialaigh agus go soláthrófar iad dóibh (rannchuidiú ó EDManna agus ó rannpháirtithe eile);
* Deireadh a chur le liostaí feithimh le haghaidh seirbhísí agus tacaí cúraim sláinte agus cúraim shóisialaigh nó na liostaí feithimh sin a laghdú (rannchuidiú ó EDM agus ó rannpháirtithe eile);
* Seirbhísí cúraim sláinte agus cúraim shóisialaigh a sholáthar bunaithe ar riachtanais mheasúnaithe reatha agus ar riachtanais mheasúnaithe amach anseo;
* Seirbhísí cúraim sláinte agus cúraim shóisialaigh a sholáthar go háitiúil;
* Comhsheasmhacht a chinntiú i soláthar seirbhísí cúraim sláinte agus cúraim shóisialaigh chun deireadh a chur le haon éagsúlachtaí geografacha;
* Rochtain thráthúil a sholáthar ar sheirbhísí agus tacaí luath-idirghabhála (rannchuidiú ó EDM agus ó rannpháirtithe eile);
* Cur chuige comhleanúnach a chothú ar fud na seirbhísí cúraim sláinte agus cúraim shóisialaigh uile chun a chinntiú nach sleamhnóidh daoine faoi mhíchumas tríd an gcóras;
* Sásraí cistiúcháin a chur chun cinn lena n-éascaítear cur chuige iomlánaíoch i leith soláthar seirbhíse;
* A chinntiú go soláthróidh seirbhísí cúraim sláinte agus cúraim shóisialaigh leanúntas cúraim chomhtháite agus tacaíochta comhtháite do dhaoine faoi mhíchumas ar fud an tsaoil;
* Cistiú do thacaí ildisciplíneacha, agus an rochtain orthu, a mhéadú. Feabhas a chur ar chonairí atá ann cheana le haghaidh tacaí a rochtain laistigh de thréimhsí cuí, agus conairí nua a chruthú;
* Níos mó rochtana ar theiripí a sholáthar agus díriú níos mó a leagan ar thacaíocht theiripeach agus ar idirghabháil theiripeach;
* A chinntiú go ndéanfar pleanáil leordhóthanach agus réamhaisnéisiú leordhóthanach le haghaidh riachtanais cúraim sláinte amach anseo, lena n-áirítear pleanáil fórsa saothair agus seirbhíse sa chúram sláinte agus sa chúram sóisialach;
* Treochlár náisiúnta a fhorbairt le haghaidh seirbhísí cúraim sláinte agus cúraim shóisialaigh amach anseo, bunaithe ar fhianaise agus ar dhéimeagrafaic a bhíonn ag athrú;
* Páirt a thabhairt do dhaoine faoi mhíchumas i seirbhísí sláinte agus cúraim a phleanáil agus a sholáthar, agus tábhacht a leagan ar a rannchuidiú;
* Comhoibriú a chothú idir gníomhaireachtaí agus ranna rialtais chun caighdeáin soláthair seirbhíse a fheabhsú;
* Sásraí cuntasachta agus formhaoirseachta níos mó a chinntiú chun oibriú trasrannach a neartú;
* A chinntiú go mbeidh rochtain ag daoine faoi mhíchumas ar mheasúnuithe atá tráthúil agus a fhaigheann cistiú poiblí, lena n-áirítear aosaigh a bhfuil míchumas orthu agus a bhféadfadh nach ndearnadh measúnú orthu le linn dóibh a bheith ar scoil, agus nach mbíonn measúnuithe príobháideacha ar fáil dóibh ar chúiseanna airgeadais (b’fhéidir trí sheirbhísí SNSO a leathnú);
* Ceart dlíthiúil chun seirbhísí agus teiripe a fháil a thabhairt isteach;
* A chinntiú gur bunaithe ar chearta a bheidh an rochtain ar chúram agus ar sheirbhísí;
* Cur chuige atá bunaithe ar chearta an duine a ghlacadh i leith seirbhísí cúraim sláinte agus cúraim shóisialaigh chun tacú ar bhealach níos iomlánaíche le riachtanais daoine a bhfuil míchumas orthu;
* A chinntiú go soláthróidh soláthraithe cúraim sláinte agus cúraim shóisialaigh cúram ar bhealach solúbtha duineláraithe atá dírithe ar an ‘duine ina iomláine’;
* Feabhas a chur ar sholáthar seirbhísí, tacaí agus teiripí sláinte pobail do dhaoine a bhfuil míchumas orthu (rannchuidiú ó EDM agus ó rannpháirtithe eile);
* Rochtain a sholáthar ar theiripí forlíontacha agus ar sheirbhísí iomlánaíocha eile;
* Rochtain a sholáthar ar sheirbhísí cuimsitheacha athshlánúcháin, lena n-áirítear dóibh sin a bhfuil fadhbanna néareolaíocha acu agus dóibh sin a dteastaíonn athshlánú cairdiach uathu;
* Rochtain níos fearr ar lia-chleachtóirí ginearálta a chinntiú agus an líon lia-chleachtóirí ginearálta a mhéadú;
* Moltaí an Athbhreithnithe ar Chumas Míchumais go 2032 a chur chun feidhme;
* Freagairtí éigeandála a sheachaint, agus a chinntiú go leanfaidh pleanáil seirbhíse cur chuige fianaisebhunaithe;
* Comhaontuithe comhordaithe a chur i bhfeidhm ar fud réigiúin sláinte nua FSS maidir le samhlacha seirbhíse; agus
* A chinntiú go mbeidh pleananna cúraim atá curtha in oiriúint don duine aonair i bhfeidhm dóibh sin uile a dteastaíonn siad uathu, lena n-áirítear pleananna le haghaidh aistrithe agus riachtanais chúraim amach anseo, agus na pleananna sin a oiriúnú de réir mar a athraíonn riachtanais.

### Inrochtaineacht seirbhísí

* A chinntiú go mbeidh gach seirbhís cúraim sláinte agus cúraim shóisialaigh inrochtana go hiomlán do dhaoine faoi mhíchumas agus go mbeidh dearadh uilíoch orthu;
* Rochtain a chinntiú ar fhaisnéis maidir le tacaí agus seirbhísí i bhformáidí inrochtana, agus trédhearcacht na faisnéise sin a chinntiú;
* A chinntiú go gcuirfear breithniúcháin inrochtaineachta san áireamh ón gcéim deartha seirbhíse i leith;
* A chinntiú go mbeidh gach ospidéal poiblí inrochtana agus go dtacóidh siad le daoine faoi mhíchumas, lena n-áirítear leithris atá inrochtana do chathaoireacha rothaí, Leithris is Áiteanna Feistis, ardaitheoirí, agus doirse uathoibríocha;
* A chinntiú go mbeidh cinntí cistiúcháin faoi threoir ag gealltanas ó sheirbhís go gcuirfí feabhas ar inrochtaineacht;
* Cur leis an líon gairmithe cúraim sláinte agus cúraim shóisialaigh a úsáideann TCÉ agus a sholáthraíonn ateangairí TCÉ i suíomhanna liachta;
* Plean Náisiúnta um Chúram Éisteachta a fhorbairt chun tacú le níos mó daoine, lena n-áirítear leanaí, rochtain thráthúil a fháil ar idirghabhálacha ábhartha amhail áiseanna éisteachta agus teicneolaíocht chúnta;
* Feabhas a chur ar rochtain do phobal na mbodhar/na mBodhar ar fud raon seirbhísí criticiúla, amhail ranna éigeandála agus seirbhísí comhairleoireachta;
* Oibleagáid a chur ar gach soláthraí cúraim sláinte treoirlínte céim ar chéim a fhorbairt maidir le conas ateangaire TCÉ a chur in áirithe, agus mionsonraí teagmhála gníomhaireachtaí áirithinte ábhartha á soláthar;
* Cistiú a sholáthar do ghairmithe meabhairshláinte atá ann cheana chun teacht chun bheith inniúil in TCÉ, agus oiliúint a chur ar fáil do dhaoine atá inniúil cheana féin in TCÉ chun teacht chun bheith ina ngairmithe seirbhíse meabhairshláinte, amhail baill de Phobal na mBodhar, céimithe i Léann na mBodhar, leanaí le haosach bodhar, etc.;
* Cistiú a sholáthar le haghaidh cúrsaí oiliúna do dhaoine chun obair sa chúram sóisialach agus sa tsláinte le Pobal na mbodhar/na mBodhar. D’fhéadfaí é sin a chur chun feidhme trí mhodúil bhreise i gcúrsaí atá ann cheana amhail céimeanna i Léann na mBodhar nó i gCúram Sóisialach. De rogha air sin, is rogha eile é teastas i gcúram sóisialach agus cúram sláinte laistigh de Phobal Bodhar na hÉireann a sholáthar; agus
* Ábhair oideachais sláinte in TCÉ agus seirbhísí cúraim sláinte atá inniúil ó thaobh an chultúir de a chur chun cinn.

### Cistiú agus soláthar foirne

* Cistiú méadaithe a chur ar fáil do sheirbhísí cúraim sláinte agus cúraim shóisialaigh chun a chinntiú go bhfaighidh daoine faoi mhíchumas rochtain chothrom thráthúil ar thacaí;
* Cistiú ilbhliantúil a sholáthar d’eagraíochtaí a sholáthraíonn seirbhísí cúraim sláinte agus cúraim shóisialaigh thar ceann an Stáit chun freastal ar riachtanais san am i láthair agus san am atá le teacht;
* An soláthar foirne laistigh de sheirbhísí cúraim sláinte agus cúraim shóisialaigh a mhéadú chun freastal ar na leibhéil riachtanas;
* Aghaidh a thabhairt go réamhghníomhach ar shaincheisteanna coinneála agus earcaíochta foirne, go háirithe i réimsí ina bhfuil ganntanais chriticiúla, lena n-áirítear róil altranais agus chnáimhseachais agus róil laistigh de sheirbhísí míchumais agus meabhairshláinte;
* A chinntiú go mbeidh dóthain acmhainní ar fáil do sheirbhísí míchumais agus do sheirbhísí sláinte príomhshrutha, agus cur chuige fianaisebhunaithe réamhghníomhach i leith pleanáil agus buiséadú a dhéanamh mar bhonn agus thaca aige sin;
* Acmhainní leordhóthanacha a sholáthar chun an Plean Gníomhaíochta um Sheirbhísí Míchumais 2024-2026 a chur chun feidhme chun aghaidh a thabhairt ar an leibhéal suntasach riachtanas nach mbítear ag freastal air agus ar na riachtanais sa todhchaí a sainaithníodh san Athbhreithniú ar Chumas Míchumais;
* Comhionannas pá a chinntiú d’eagraíochtaí Alt 39;
* Acmhainní a imfhálú le haghaidh cláir phríomhshrutha agus cláir spriocdhírithe araon chun aghaidh a thabhairt ar riachtanais daoine a bhfuil cineálacha difriúla míchumas orthu;
* Cistiú a chur in áirithe le haghaidh soláthar seirbhíse atá bunaithe ar eolas déimeagrafach agus eipidéimeolaíoch;
* Cur ar chumas eagraíochtaí a sholáthraíonn tacaí agus seirbhísí do dhaoine faoi mhíchumas a mbuiséad a chaitheamh ar bhealach solúbtha;
* Samhlacha traidisiúnta cistiúcháin seirbhíse a bhunathrú chun feabhais chun buiséid phearsantaithe a sholáthar do dhaoine faoi mhíchumas;
* Bearta sonracha a ghlacadh chun aghaidh a thabhairt ar ghanntanais i limistéir thuaithe, chun baill foirne óga a d’fhéadfadh dul ar imirce a spreagadh chun fanacht agus chun rochtain ar dheiseanna ardú céime a sholáthar dóibh sin atá ag obair san earnáil cúraim shóisialaigh;
* Straitéis a fhorbairt chun gairmeacha a oiliúint agus a earcú isteach i seirbhísí cúraim sláinte agus cúraim shóisialaigh (rannchuidiú ó EDM agus ó rannpháirtithe eile). Ba cheart a áireamh leis sin bearta a bhfuil mar aidhm leo an líon áiteanna ollscoile a mhéadú agus oiliúint a leathnú i réimsí agus gairmeacha ina bhfuil géarghanntanais agus ina mbeidh riachtanais sa todhchaí;
* Tacaí a sholáthar don fhoireann chun aghaidh a thabhairt ar thraochadh;
* Eagraíochtaí Alt 38 agus Alt 39 a chistiú chun aitheantas a thabhairt do ‘réamhtháithí’ na mball foirne cúraim shóisialaigh chun an spleáchas ar oibrithe gníomhaireachta a laghdú;
* Gan oibleagáid a chur ar eagraíochtaí atá ag déanamh iarratas ar chistiú Alt 39 cás gnó a dhéanamh;
* Cistiú leordhóthanach a sholáthar agus tuilleadh cuíchóirithe a dhéanamh ar an gcóras ceadaithe chun poist chliniciúla fholmha a líonadh, lena n-áirítear i seirbhísí meabhairshláinte;
* Rochtain a sholáthar do ghairmithe sláinte speisialaithe i gcás gur gá;
* Cuntasacht as caitheamh na leithdháiltí buiséid ar sheirbhísí míchumais ag FSS agus ag eagraíochtaí deonacha a chinntiú, agus a chinntiú go ndéanfar faireachán ar an gcaitheamh sin;
* Cinntí ar chistiú a nascadh le hiarrachtaí feabhas a chur ar sholáthar seirbhíse agus ar thorthaí;
* Buntacú leis an gCreat um Sholáthar Foirne Sábháilte Altranais agus Meascán Scileanna trí reachtaíocht a rith, agus an creat sin a leathnú chuig an earnáil pobail agus chuig an earnáil míchumais intleachta;
* Cur chuige atá bunaithe ar chearta an linbh a chur leis an bpróiseas buiséadaithe, lena n-áirítear trí línte sonracha buiséid a shainiú do gach leanbh, agus aird ar leith á tabhairt ar leanaí a bhfuil míchumas orthu;
* Samhail ionchuir agus aschuir airgeadais a fhorbairt maidir le cistiú a sholáthar don earnáil seirbhísí míchumais;
* Oibleagáid a chur ar charthanais a gcuid airgid a chomhroinnt go díreach le daoine faoi mhíchumas; agus
* Staidéar a dhéanamh ar an nasc idir siomptóim an tráma agus an t-athrúchán ard foirne i seirbhísí cúraim shóisialaigh.

### Saincheisteanna leathana

* Faisnéis níos inrochtana a sholáthar maidir le seirbhísí cúraim sláinte agus cúraim shóisialaigh, agus comharthaíocht níos fearr a sholáthar i dtreo tacaí. Áiríodh leis na moltaí bunachar sonraí lárnach a fhorbairt do gach seirbhís, príomhoibrí a cheapadh chuig teaghlaigh, agus pointe teagmhála láraithe a ainmniú chun soláthar seirbhísí a chomhordú;
* Rochtain phras a sholáthar ar áiseanna, fearais agus teicneolaíocht chúnta de chuid FSS;
* A chinntiú go dtuigfidh gairmithe cúraim sláinte agus cúraim shóisialaigh na riachtanais éagsúla atá ag daoine faoi mhíchumas agus go mbeidh siad eolach orthu;
* A chinntiú go labhróidh gairmithe cúraim sláinte agus cúraim shóisialaigh le daoine faoi mhíchumas go díreach agus ní lena dtacadóir;
* A chinntiú go mbeidh fáil ar bhonneagar cuí TF, ar ríomhthaifid aontaithe cúraim sláinte agus cúraim shóisialaigh agus ar Ríomhsheirbhísí Sláinte;
* Feabhas a chur ar an rochtain ar sheirbhísí neamhspleácha tathanta chun an rannpháirteachas le seirbhísí cúraim sláinte agus cúraim shóisialaigh a fheabhsú;
* A chinntiú go mbeidh córais éifeachtacha gearán atá inrochtana do chách i bhfeidhm ag seirbhísí cúraim sláinte agus cúraim shóisialaigh;
* A chinntiú gur cuimsitheach do dhaoine faoi mhíchumas a bheidh seirbhísí sláinte príomhshrutha;
* An straitéis a dhíriú ar ghealltanais Sláintecare, agus díriú á leagan ar inrochtaineacht thráthúil, ar cháilíocht fheabhsaithe cúraim pobail, agus ar theiripí ildisciplíneacha a sholáthar (rannchuidiú ó EDM);
* Comhchóras faisnéise a fhorbairt ar fud na seirbhísí cúraim sláinte agus cúraim shóisialaigh;
* Cur chuige atá bunaithe ar chearta an duine a ghlacadh i leith sonraí cúraim sláinte agus cúraim shóisialaigh, lena n-áirítear trédhearcacht maidir le cén dóigh agus cén fáth a ndéantar sonraí a bhailiú, a úsáid agus a chomhroinnt;
* Oibleagáid a chur ar sholáthraithe seirbhíse daoine a bhfuil míchumas orthu a chur ar an eolas faoi conas a choimeádann siad a bhfaisnéis phearsanta sábháilte;
* Oiliúint míchumais atá faoi stiúir ag daoine faoi mhíchumas a sholáthar don fhoireann cúraim sláinte agus cúraim shóisialaigh, agus an oiliúint sin ag clúdach topaicí amhail samhail shóisialta an mhíchumais, freagrachtaí um chearta an duine, na socruithe nua um chinnteoireacht faoi thacaíocht, agus cineálacha míchumais fholaithe;
* A chinntiú go gcaithfear go cothrom le daoine faoi mhíchumas agus nach ndéantar idirdhealú ina n-aghaidh agus iad ag rochtain seirbhísí cúraim sláinte agus cúraim shóisialaigh;
* Ról an Altra Chláraithe sa Mhíchumas Intleachta a bharrfheabhsú tuilleadh i sainsuíomhanna cúraim sláinte agus cúraim shóisialaigh agus i suíomhanna cúraim sláinte agus cúraim shóisialaigh príomhshrutha araon;
* FSS a ollchóiriú nó a athchóiriú chun freastal ar riachtanais daoine a bhfuil míchumas orthu trí eagraíochtaí Alt 38 agus 39 a chónascadh agus trí athchóiriú rialála a dhéanamh chun aghaidh a thabhairt ar phróisis rialála a thagann salach ar a chéile;
* A chinntiú go mbainfidh seirbhísí cúraim sláinte agus cúraim shóisialaigh leas as saineolas idirnáisiúnta agus as an dea-chleachtas idirnáisiúnta, agus iad comhsheasmhach ó thaobh cáilíochta de agus éifeachtúil;
* Deireadh a chur le húsáid idirghabhálacha, oiliúint agus teiripí áirithe atá bunaithe ar iompraíocht, ar nithe iad a gcreideann roinnt daoine go sáraíonn siad cearta daoine a bhfuil uathachas orthu;
* A chinntiú nach n-úsáidfear cleachtais shriantacha ach mar rogha dheiridh;
* Cúram atá curtha in oiriúint don duine aonair a sholáthar d’úsáideoirí seirbhíse;
* Feabhas a chur ar rialachas Fheidhmeannacht na Seirbhíse Sláinte; agus
* Aistriú amach ó chláir a thriail arís agus arís eile.

### Seirbhísí míchumais

* Rochtain ar sheirbhísí míchumais a fheabhsú agus an cistiú dóibh a mhéadú. Ba cheart seirbhísí míchumais a bheith treoraithe ag an éileamh, in ionad iad a bheith treoraithe ag acmhainní;
* A chinntiú go bhfágfaidh leibhéil foirne laistigh de na seirbhísí míchumais gur féidir níos mó tacaí aonair a thabhairt, in ionad gníomhaíochtaí grúpa;
* Seirbhísí míchumais a nuachóiriú agus a athchóiriú i dtreo cur chuige atá treoraithe ag an úsáideoir maidir leis an dóigh a ndéantar seirbhísí a dhearadh agus a sholáthar agus maidir leis an dóigh a ndéantar faireachán orthu;
* A chinntiú go mbeidh soláthar foirne dóthanach agus sábháilte agus meascán scileanna ann i seirbhísí míchumais;
* Seirbhísí míchumais a lonnú i bhfoirgnimh inrochtana sa phobal;
* Cistí a leithdháileadh ar dhaoine faoi mhíchumas chun cur ar a gcumas seirbhísí a roghnú trí bhuiséid phearsanta agus trí shamhlacha cruthaitheacha pobalbhunaithe tacaíochta;
* Aghaidh a thabhairt ar an ‘ngéarchéim cistiúcháin’ i seirbhísí míchumais agus treochlár a fhorbairt le haghaidh caidreamh a dhéanamh le soláthraithe seirbhísí míchumais ar an tsaincheist sin;
* Cur leis an díriú ar athrú cultúir ón tsamhail ‘cúraim’ chuig an tsamhail ‘tacaíochta’, agus samhail seirbhísí míchumais a sholáthar a thacaíonn le daoine a chumhachtú chun cinntí a dhéanamh ina saol féin;
* A chinntiú go mbeidh seirbhísí míchumais láidir agus go leanfaidh siad de bheith duineláraithe trí oiriúnú do riachtanais athraitheacha daoine aonair;
* An soláthar tacaí ildisciplíneacha laistigh de sheirbhísí míchumais a leathnú;
* Athbhreithniú a dhéanamh ar bheartas an Chláir um Shaolta a Bhunathrú chun a chinntiú go bhfuil sé ag teacht le UNCRPD, agus ceachtanna a foghlaimíodh óna thabhairt isteach i leith a chur ar áireamh;
* É a dhéanamh níos éasca do dhaoine a mbealach a dhéanamh trí sheirbhísí míchumais;
* Úsáid níos mó a bhaint as scileanna agus eolas na n-altraí agus na gcnáimhseach laistigh de sheirbhísí míchumais; agus
* A chinntiú go soláthróidh an stát na seirbhísí míchumais uile go díreach.

### Seirbhísí lae

* An líon foirne i seirbhísí lae a mhéadú chun tacú le daoine a spriocanna pearsanta a bhaint amach, tabhairt faoi ghníomhaíochtaí atá curtha in oiriúint don duine aonair agus an pháirt is mó is féidir a ghlacadh ina bpobail;
* Ba cheart uaireanta soláthair foirne i seirbhísí lae a bheith solúbtha agus ba cheart, leis na leibhéil soláthair foirne, gníomhaíochtaí sa tráthnóna, sosanna gearra agus saoirí a éascú freisin;
* A chinntiú go mbeidh seirbhísí lae inrochtana agus lonnaithe sa phobal, go mbeidh gníomhaíochtaí pobalbhunaithe agus go n-uasmhéadófar roghanna iontu, agus go mbeidh iompar príobháideach ar fáil;
* Socrúchán seirbhíse lae a chinntiú d’aon duine faoi mhíchumas atá ag iarraidh socrúcháin;
* An t-am duine le duine le príomhoibrithe a mhéadú;
* Cigireacht a dhéanamh ar sheirbhísí lae chun a chinntiú go gcloífear leis an mbeartas Treonna Nua, agus cuntasacht as soláthar seirbhíse a chinntiú;
* Athbhreithniú a dhéanamh ar an mbeartas Treonna Nua; agus
* Samhail an tsoláthair seirbhíse lae a athchóiriú.

### Seirbhísí faoisimh

* An soláthar seirbhísí faoisimh a mhéadú d’aosaigh a bhfuil míchumas orthu agus do leanaí a bhfuil míchumas orthu araon;
* Rochtain thráthrialta chomhsheasmhach ar thacaíocht faoisimh a sholáthar;
* Cur leis an líon leanaí, aosach agus teaghlach a bhíonn ag baint leas as tacaí teaghlachláraithe (ar féidir leo a bheith ina roghanna eile ar fhaoiseamh);
* Níos mó roghanna a chinntiú maidir le soláthar seirbhíse faoisimh, lena n-áirítear faoiseamh cónaithe agus faoiseamh bailebhunaithe; agus
* Ranníocaíochtaí ÁSPC a mhéadú faoi 0.5% chun na costais a bhaineann le seirbhísí faoisimh breise a chlúdach.

### Seirbhísí cúraim chónaithe

* Rochtain agus conair chuig seirbhísí cúraim chónaithe a sholáthar;
* Seirbhísí cúraim chónaithe a lonnú sa phobal;
* Aon rialacha tí a fhágann nach féidir le daoine faoi mhíchumas caidreamh fiúntach a bheith acu a chúlghairm;
* A chinntiú gur féidir le baill foirne cúraim chónaithe tiomáint ionas gur féidir le cónaitheoirí dul amach chuig áiteanna éagsúla;
* A chinntiú gur leor na leibhéil foirne chun tacaíocht duine le duine a sholáthar do dhaoine a bhfuil míchumas orthu;
* Tuilleadh formhaoirseachta ar sheirbhísí cónaithe a chur chun cinn, lena n-áirítear formhaoirseacht ag HIQA agus ag an gCoimisiún Meabhair-Shláinte;
* Tabhairt faoi athbhreithniú ar an gcreat rialála lena rialaítear seirbhísí cónaithe, lena n-áirítear caidreamh foirmiúil le geallsealbhóirí éagsúla, amhail daoine a bhfuil míchumas orthu agus a n-ionadaithe;
* A ghealladh go ndéanfaí cur chun feidhme luathaithe ar na moltaí sa tuarascáil ‘Saolta Amú’ ón Ombudsman;
* A ghealladh nach ligfí daoine óga faoi mhíchumas (atá faoi bhun 65 bliana d’aois) isteach i dtithe altranais a thuilleadh;
* Pleanáil phráinneach a dhéanamh chun soláthar leordhóthanach leapacha cúraim tí altranais fhadtéarmaigh a chinntiú chun freastal ar dhaoine scothaosta a bhfuil míchumas orthu; agus
* Níos mó roghanna a sholáthar dóibh sin atá i gcúram cónaithe maidir le cé a chomhroinneann an chóiríocht.

### Seirbhísí míchumais do leanaí

* Rochtain thráthúil ar theiripí agus ar sheirbhísí a sholáthar do gach leanbh a dteastaíonn siad uathu ar bhonn leanúnach, lena n-áirítear fisiteiripe, teiripe urlabhra agus teanga agus tacaíocht oibre sóisialta;
* A chinntiú go mbeidh foireann iomlán agus acmhainní leordhóthanacha ag seirbhísí míchumais do leanaí agus go mbeidh rochtain níos fearr ag leanaí ar na tacaí speisialaithe atá ar fáil trí Fhoirne Líonra Míchumais Leanaí;
* Feabhas a chur ar sheirbhísí agus tacaí luath-idirghabhála do leanaí faoi mhíchumas (rannchuidiú ó EDM agus ó rannpháirtithe eile);
* Seirbhísí luath-idirghabhála a sholáthar trí mheasúnuithe tráthúla iomlánaíocha ar riachtanais;
* A chinntiú go soláthróidh FSS measúnuithe ar riachtanais laistigh den tréimhse ama reachtúil, agus liostaí feithimh le haghaidh measúnuithe a laghdú;
* Cur chuige atá bunaithe ar chearta an duine agus leanbhlárnach a leabú i leith Measúnú ar Riachtanais ar aon dul leis an tuarascáil ón Ombudsman do Leanaí dar teideal ‘Unmet Needs’;
* Athbhreithniú a dhéanamh ar an bpróiseas measúnaithe riachtanas;
* Deireadh a chur leis an bpróiseas measúnaithe riachtanas ar fad toisc gur ‘cur amú ama é agus nach féidir aon seirbhísí a fháil as’;
* Tabhairt faoi athbhreithniú ar an soláthar seirbhíse faoin gclár um Sheirbhísí do Leanaí agus Daoine Óga Faoi Mhíchumas a Chur Chun Cinn;
* Tabhairt faoi athbhreithniú ar na struchtúir mhaoirseachta agus oibríochta cliniciúla i seirbhísí míchumais do leanaí;
* Cur chun feidhme a dhéanamh ar an Treochlár um Fheabhsú Seirbhíse: Seirbhísí Míchumais do Leanaí agus do Dhaoine Óga 2023–2026;
* Teidlíocht dhlíthiúil a bhunú i leith seirbhísí diagnóiseacha státchistithe agus i leith idirghabhálacha leanúnacha teiripe;
* Sástacht leanaí agus tuismitheoirí a mhéadú maidir le rochtain ar sheirbhísí CDNT (rud atá le tomhas trí shonraí suirbhé);
* A mholadh go gcuirfeadh gairmithe sláinte laistigh de CDNTanna teorainn lena líon cásanna;
* An Plean Gníomhaíochta um Uathachas ó FSS a athbhreithniú agus a acmhainniú;
* Réimse tacaí a sholáthar chun freastal ar riachtanais leanaí a bhfuil gortú inchinne faighte acu, lena n-áirítear forbairt a dhéanamh ar shainseirbhísí péidiatraiceacha néar-athshlánúcháin agus ar chonair cúraim idirthréimhsigh do leanaí atá ag aistriú ó sheirbhísí péidiatraiceacha chuig seirbhísí aosacha;
* Caitheamh comhionann a chinntiú do leanaí faoi mhíchumas, agus éisteacht le guthanna daoine óga maidir lena riachtanais;
* Cur chuige comhtháite, leanbhlárnach agus comhleanúnach a chinntiú maidir le soláthar seirbhísí do leanaí faoi mhíchumas, lena n-áirítear córas le haghaidh faisnéis a chomhroinnt agus a bhainistiú go cuí;
* Conairí soiléire atreoraithe agus cúraim a bhunú le haghaidh seirbhísí míchumais do leanaí, agus pleananna cúraim a fhorbairt ina sonrófar an eagraíocht atá freagrach as seirbhísí a sholáthar;
* Príomhoibrithe a cheapadh chuig teaghlaigh;
* Gan cur ar leanaí agus ar dhaoine óga, agus gan cur ar a dteaghlach ach oiread, achair fhada a thaisteal le haghaidh saintacaí;
* Níos mó comhair a chothú idir seirbhísí cúraim sláinte agus seirbhísí oideachais, lena n-áirítear maidir le tacaí teiripeacha i scoileanna agus cúram agus tacaí le linn laethanta saoire an tsamhraidh;
* Feabhas a chur ar phleanáil aistrithe ó sheirbhísí míchumais do leanaí chuig seirbhísí d’aosaigh (rannchuidiú ó EDM agus ó rannpháirtithe eile). A chinntiú go mbeidh an phleanáil aistrithe tráthúil agus go n-áireofar léi cumarsáid idir seirbhísí do leanaí agus seirbhísí d’aosaigh, agus an líon oibrithe sóisialta a mhéadú chun aistrithe réidhe a éascú;
* Tacaí a sholáthar do leanaí agus daoine óga faoi mhíchumas fanacht sláintiúil agus gníomhach, cúrsaí a sholáthar ar bhia níos sláintiúla, agus deiseanna taistil agus deiseanna caidreamh a bheith acu nó pósadh a sholáthar; agus
* An soláthar seirbhísí do leanaí a bhfuil míchumas orthu a dhípholaitiú.

### Seirbhísí cúraim baile

* An soláthar seirbhísí cúraim baile a mhéadú;
* A chinntiú go bhfaighidh daoine faoi mhíchumas rochtain thráthrialta, chomhsheasmhach agus leordhóthanach ar thacaíocht cúram baile;
* Pacáistí tacaíochta baile níos déine a sholáthar, lena n-áirítear tacaíocht ag céim níos luaithe; agus
* Tabhairt faoi athbhreithniú ar sheirbhísí cúraim baile, agus rannpháirtí amháin sa chomhairliúchán á mholadh go bhféadfaí tacaíocht níos fearr a thabhairt do roinnt daoine a bhfuil cineálacha áirithe míchumais orthu chun roghanna a dhéanamh agus cúram a thabhairt dóibh féin.

### Seirbhísí Meabhairshláinte do Leanaí agus d’Ógánaigh (CAMHS)

* Níos mó tacaí meabhairshláinte agus comhairleoireachta a sholáthar do leanaí;
* Rochtain chomhionann ar chúram meabhairshláinte tráthúil a chinntiú do leanaí;
* Soláthar foirne agus acmhainní CAMHS a mhéadú, agus fáil níos mó ar thacaí CAMHS a chinntiú, lena n-áirítear trí liostaí agus agaí feithimh a laghdú;
* CAMHS a athchóiriú agus a ollchóiriú, agus moladh ann in aighneacht amháin go ngeallfaí sa straitéis cur chun feidhme a dhéanamh ar na 49 moladh ón gCoimisiún Meabhair-Shláinte chun CAMHS a athchóiriú;
* Deireadh a chur leis an dóigh éagothrom a gcaitear le leanaí uathacha agus leanaí a bhfuil míchumas intleachta orthu atá ag lorg rochtain ar sheirbhísí CAMHS;
* Próiseas trédhearcach gearán a thabhairt isteach le haghaidh CAMHS;
* Príomhoibrí a cheapadh chuig gach teaghlach atá ag fáil rochtain ar CAMHS;
* Plean cúraim a fhorbairt le haghaidh gach linbh atá ag rochtain CAMHS;
* Comhlíonadh a dhéanamh ar an ngealltanas cóireáil meabhairshláinte lasmuigh de ghnáthuaireanta oibre a sholáthar do leanaí;
* Tuilleadh trédhearcachta a sholáthar maidir le critéir CAMHS le haghaidh glacadh le hatreoruithe agus le haghaidh cur i bhfeidhm comhsheasmhach go náisiúnta;
* CAMHS-ID a mhéadú agus foireann iomlán a sholáthar dó;
* A chinntiú go mbeidh Altraí Cláraithe sa Mhíchumas Intleachta ina gcuid lárnach d’fhoirne CAMHS;
* Oiliúint a sholáthar do mhúinteoirí agus do thuismitheoirí i saincheisteanna meabhairshláinte, lena n-áirítear leanaí néara-éagsúla a bhfuil fadhbanna meabhairshláinte acu;
* Cistiú imfhálaithe bliantúil do CAMHS a chinntiú;
* CAMHS le haghaidh na mbodhar/na mBodhar a bhunú;
* Samhlacha eile a shainaithint agus a chur chun feidhme le haghaidh seirbhísí meabhairshláinte do leanaí a sholáthar;
* Tagarmharcanna a leagan síos d’fhoirne CAMHS go náisiúnta, agus pleananna gníomhaíochta soiléire a fhorbairt maidir le conas a dhéanfar na spriocanna sin a bhaint amach agus a chothabháil;
* Deireadh a chur leis an gcleachtas arb éard é leanaí a gcinneann a dteaghlaigh gan cógas a úsáid nó gan páirt a ghlacadh i gcúrsa tuismitheoireachta atá molta ag gairmithe CAMHS a scaoileadh amach (nó bagairtí a dhéanamh iad a scaoileadh amach);
* Soláthar cuí a chinntiú dóibh sin a bhfuil seirbhísí neamhoird itheacháin agus seirbhísí inscne agus gnéasachta acu; agus
* Feabhas a chur ar an soláthar faisnéise do theaghlaigh maidir le cúram meabhairshláinte linbh, agus ar an soláthar cumarsáidí leo.

### Seirbhísí meabhairshláinte d’aosaigh

* Feabhas a chur ar an rochtain ar sheirbhísí meabhairshláinte, agus níos mó tacaí meabhairshláinte a sholáthar do dhaoine faoi mhíchumas;
* Cistiú do sheirbhísí meabhairshláinte a mhéadú, lena n-áirítear tríd an mbeartas ‘Comhfhís’ a chur chun feidhme agus acmhainní leordhóthanacha a chur ar fáil dó;
* Cúram meabhairshláinte atá bunaithe ar thráma a chur chun cinn;
* Seirbhísí meabhairshláinte duineláraithe a fhreagraíonn don taithí fíorshaoil a sholáthar (rannchuidiú ó EDM);
* Feachtais um stiogma a laghdú a chistiú;
* Deireadh a chur le hidirdhealú sa soláthar seirbhísí meabhairshláinte;
* A chinntiú go mbeidh rochtain ag daoine a bhfuil míchumas orthu ar shaintacaíocht shíceolaíoch chuí;
* Seirbhís Meabhairshláinte a fhorbairt do phobal na mbodhar/na mBodhar;
* Cur leis an líon teiripeoirí do na bodhair/na Bodhair;
* Cistiú a sholáthar do ghairmithe meabhairshláinte atá ann cheana chun teacht chun bheith inniúil in TCÉ, agus oiliúint a chur ar fáil do dhaoine atá inniúil cheana féin in TCÉ chun teacht chun bheith ina ngairmithe seirbhíse meabhairshláinte;
* Cistiú dóthanach a sholáthar do sheirbhísí meabhairshláinte d’aosaigh a bhfuil míchumas intleachta orthu;
* A chinntiú gur féidir le seirbhísí meabhairshláinte na daoine sin atá néara-éagsúil a scagthástáil agus a shainaithint agus go mbíonn siad cuimsitheach do na daoine sin;
* A chinntiú go gcuirfear daoine a bhfuil míchumas síceasóisialta orthu san áireamh mar chuid lárnach den straitéis; agus
* Tacaí cuí meabhairshláinte a sholáthar do dhaoine ar baineadh géag díobh.

### Tacaí d’aosaigh agus leanaí a bhfuil uathachas orthu

* A chinntiú go bhfreastalófar ar riachtanais éagsúla na n-aosach agus na leanaí a bhfuil uathachas orthu trí sholáthar seirbhíse atá cuí agus aois-íogair;
* Tuiscint a thógáil ar riachtanais na n-aosach a bhfuil uathachas orthu de réir mar a théann siad in aois agus ar an difríocht atá idir iad sin agus na riachtanais a bhíonn ag aosaigh nach bhfuil uathachas orthu;
* An córas poiblí measúnachta agus tacaíochta a leathnú ionas nach dtiocfaidh leanaí agus aosaigh atá ag lorg measúnuithe uathachais agus tacaí ina dhiaidh sin ar agaí suntasacha feithimh nó nach rachaidh siad i muinín seirbhísí príobháideacha;
* Sásraí a sholáthar chun soláthar riachtanach éigeantach conairí diagnóiseacha agus seirbhísí a chinntiú, agus go leor acmhainní mar bhonn agus thaca acu;
* A chinntiú go mbeidh rochtain ag aosaigh ar mheasúnuithe uathachais agus ar mheasúnuithe ADHD;
* Seachaint Phaiteolaíoch Éileamh a aithint, agus tacaí sonracha a sholáthar do dhaoine aonair a bhfuil Seachaint Phaiteolaíoch Éileamh orthu; agus
* Athbhreithniú a dhéanamh ar phlean FSS do leanaí a bhfuil uathachas orthu agus cistiú breise a sholáthar dó.

### Cúram ospidéil

* Acmhainní d’ospidéil a mhéadú;
* A chinntiú go mbeidh ospidéil cuimsitheach do dhaoine faoi mhíchumas agus go mbeidh siad inrochtana, lena n-áirítear trí shaoráidí is Áiteanna Feistis, doirse uathoibríocha agus ardaitheoirí, etc., a bheith ar fáil;
* Tacaí agus saoráidí cuí a sholáthar do thuismitheoirí agus cúramóirí leanaí aosacha san ospidéal, lena n-áirítear leaba, agus ligean d’othair aosacha tacaíocht a fháil óna gcúramóir nuair a bhíonn cóireáil á fáil acu san ospidéal;
* Bia cothaitheach a sholáthar dóibh sin atá san ospidéal;
* Cúram in ospidéil a ollchóiriú chun freastal níos fearr ar riachtanais daoine faoi mhíchumas;
* A chinntiú nach bhfágfar daoine faoi mhíchumas ar thralaithe ná in otharcharranna agus iad ag fanacht le rochtain a fháil ar sheirbhísí éigeandála;
* Feabhas a chur ar an rochtain ar sheirbhísí ospidéil agus ar chúram éigeandála, lena n-áirítear obráidí agus cóireáil i leith scolóise;
* Riachtanais an linbh aonair, in ionad a aoise, a chur san áireamh agus cinneadh á dhéanamh ar cé acu ba cheart iad a aistriú ó ospidéal leanaí chuig ospidéal aosach nó nár cheart;
* Faisnéis chuí a sholáthar maidir le tacaí sa phobal tar éis scaoileadh amach as an ospidéal; agus
* Cur leis an líon othar faoi mhíchumas atá ar bhoird ospidéil, lena n-áirítear iad sin a bhfuil fadhbanna neamhchoitianta acu.

### Seirbhísí néareolaíochta

* Gealltanas a chur ar áireamh go ndéanfar an Straitéis agus Beartas Náisiúnta le haghaidh Seirbhísí Néar-athshlánúcháin a Sholáthar in Éirinn, Ó Theoiric go Gníomhaíocht, Creat Cur Chun Feidhme 2019-2021, a chur chun feidhme agus a acmhainniú;
* Rannán tiomnaithe ar an néar-athshlánú a chur ar áireamh sa straitéis;
* An córas cúraim sláinte a athdhíriú ón ospidéal chuig seirbhísí pobail cúraim phríomhúil ar aon dul le gealltanais Sláintecare, agus infheistíocht a dhéanamh i sainseirbhísí néar-athshlánúcháin sa phobal;
* An fháil ar sheirbhísí néar-athshlánúcháin a bhfuil na hacmhainní cuí acu a chur i bhfeidhm agus a leathnú ar fud na tíre;
* A chinntiú go gcuirfear i ngníomh laistigh de thréimhse feidhme na straitéise nua na gealltanais maidir le seirbhísí néar-athshlánúcháin a fhorbairt a leagtar amach sa Phlean Gníomhaíochta um Sheirbhísí Míchumais 2024-2026;
* Soláthar iomlán a dhéanamh do riachtanais fhadtéarmacha daoine a bhfuil míchumas néareolaíoch orthu ar fud na hÉireann, lena n-áirítear daoine aonair a chónaíonn laistigh de shaoráidí cúraim fhadtéarmaigh; agus
* Cur leis an líon leapacha athshlánúcháin chónaithe chun freastal ar na riachtanais reatha agus ar na riachtanais réamh-mheasta, agus an fháil ar na leapacha sin a leathadh go comhréireach ar fud na tíre.

### Grúpaí trasnacha

* Naisc níos fearr a chothú idir seirbhísí míchumais agus eagraíochtaí áitiúla don Lucht Siúil d’fhonn cúram leantach cuí a shainaithint agus a chinntiú do dhaoine den Lucht Siúil a bhfuil míchumas orthu;
* Aghaidh a thabhairt ar fhadhbanna meabhairshláinte laistigh den Lucht Siúil;
* Beartais idirdhealaithe dhearfaigh a chur i bhfeidhm chun daoine den Lucht Siúil a fhostú laistigh de sheirbhísí míchumais;
* Atreoruithe níos tapúla chuig CAMHS a chinntiú do leanaí den Lucht Siúil;
* Cistiú d’eagraíochtaí don Lucht Siúil a mhéadú chun tacaí a sholáthar do leanaí den Lucht Siúil a bhfuil uathachas orthu;
* Níos mó acmhainní agus tacaí a sholáthar do dhaoine bodhra/Bodhra den Lucht Siúil;
* Na dúshláin mheabhairshláinte uathúla a mbíonn daoine aonair LADTAI+ faoi mhíchumas ag dul i ngleic leo a aithint, agus tús áite a thabhairt do thacaí meabhairshláinte dóibh, go háirithe don phobal trasinscneach;
* Acmhainní a leithdháileadh le haghaidh seirbhísí tacaíochta meabhairshláinte spriocdhírithe a sholáthar lena dtugtar aghaidh ar thrasnachas an mhíchumais agus na féiniúlachta LADTAI+. D’fhéadfadh go n-áireofaí leis sin seirbhísí comhairleoireachta, grúpaí piarthacaíochta, agus feachtais feasachta a fhreastalaíonn go sonrach ar riachtanais an déimeagrafaigh sin;
* Oiliúint a sholáthar don fhoireann cúraim sláinte i saincheisteanna LADTAI+ agus i saincheisteanna trasnacha; agus
* Aghaidh a thabhairt ar an ngá atá le tacaí, le seirbhísí agus le cuimsiú don líon méadaitheach dídeanaithe faoi mhíchumas agus don líon méadaitheach daoine a bhfuil míchumas orthu atá ag lorg cosaint idirnáisiúnta.

### Moltaí eile

* Cúram deireadh saoil a aithint mar chuid ríthábhachtach den chóras cúraim sláinte agus acmhainní a chur ar fáil dó dá réir. Níor cheart é a bheith mar riachtanas d’ospísí airgead a chruinniú go leanúnach;
* Torthaí intomhaiste a fhorbairt do sheirbhísí, agus a chinntiú go mbeidh ionchur fiúntach ag daoine faoi mhíchumas i dtorthaí den sórt sin a bhunú;
* Oibrí sóisialta nó oibrí tacaíochta a leithdháileadh ar dhaoine faoi mhíchumas, agus deireadh a chur le bacainní a chuireann cosc ar dhaoine faoi mhíchumas seirbhísí sóisialta a rochtain;
* An vacsaín in aghaidh na deilgní a chur le sceideal na vacsaíní leanaí;
* A chinntiú nach ndéanfar idirdhealú liachta in aghaidh leanaí faoi mhíchumas ar fhorais a míchumais, a ndiagnóise nó a n-ionchais saoil. Níor cheart an t-údarás a bheith ag an gcóras liachta chun ‘cáilíocht na beatha’ nó cad is ‘fadhb a chiorraíonn saol duine’ ann a mheas;
* Tacaí beathaithe fheadánaigh a sholáthar, taighde a dhéanamh ar ghalair neamhchoitianta agus tástáil a dhéanamh ar leanaí nuabheirthe le haghaidh galair neamhchoitianta;
* Cur leis an ionbhá agus an comhbhá a léiríonn gairmithe cúraim sláinte ar cuairt, i.e., aitheantas go bhfuil siad ag dul isteach i dteach cónaithe, ní áit oibre;
* Aghaidh a thabhairt ar na dúshláin a mbíonn daoine a bhfuil míchumas orthu ag dul i ngleic leo maidir le leibhéil sláinte níos ísle, rátaí méadaithe dúlagair, agus gníomhaíocht fhisiciúil laghdaithe;
* Aghaidh a thabhairt go réamhghníomhach ar na héifeachtaí a bhíonn ag an alcól, ag an gcearrbhachas agus ag cineálacha eile andúile ar dhaoine faoi mhíchumas; agus
* Na liostaí feithimh le haghaidh an chárta liachta a laghdú.

# 5.5 An mhaireachtáil neamhspleách

## 5.5.1 Comhthéacs agus dúshláin

Ar fud an chomhairliúcháin, d’iarr EDManna agus rannpháirtithe eile sa chomhairliúchán go soláthrófaí tacaí níos fearr chun maireachtáil go neamhspleách agus chun bheith mar chuid den phobal. Chuir siad in iúl go bhfuil frustrachas orthu faoi na samhlacha cistiúcháin atá ann cheana le haghaidh cúnamh pearsanta agus leag siad béim ar bhacainní ar chuimsiú sóisialta, lena n-áirítear inrochtaineacht. Leag daoine a bhfuil míchumas orthu béim ar an ngá le deireadh a chur le suíomhanna comhchónaithe. Ní mór a aithint go mbíonn ról ríthábhachtach ag an inrochtaineacht (lena n-áirítear an timpeallacht thógtha, cumarsáid, faisnéis agus teicneolaíocht chúnta) agus rochtain ar an iompar, ar an tithíocht, ar an gcultúr, ar an bhfóillíocht, ar an áineas agus ar an spórt i maireachtáil neamhspleách a éascú. Pléitear na topaicí sin i rannáin eile.

Luaigh na rannpháirtithe gur eochairthosca chun neamhspleáchas agus rannpháirtíocht sa phobal a bhaint amach iad roghanna, rialú agus tacaíocht. Lorg daoine a bhfuil míchumas orthu saoirse chun a gcuid spriocanna a bhaint amach, lena n-áirítear chun bogadh chuig teacht nua, chun am a chaitheamh le cairde, chun taisteal, chun a ngnéasacht a fhiosrú nó chun bheith ina dtuismitheoir dá leanbh. Mar a mhínigh freagraí amháin ar an suirbhé:

‘Is athair singil mé (…) Ní bhíonn an tsaoirse agam gluaiseacht timpeall ná mo leanbh a thabhairt chuig aon chóisirí nó aon rud oideachasúil a d’fhéadfadh a bheith ag tarlú nó chuig imeachtaí spóirt (..) Ní bhíonn aon rochtain agam ar iompar ná ar aon duine amhail cúntóir pearsanta chun mé a thabhairt chucu.’

In aighneacht scríofa amháin, cuireadh in iúl an díomá chéanna a bhí ar an gComhchoiste um Nithe a Bhaineann le Míchumas faoin easpa dul chun cinn braite maidir le daoine a bhfuil míchumas orthu a bheith ag cónaí i bpobal cuimsitheach, agus an eagraíocht sin den tuairim go ndeachaigh an staid ar gcúl, fiú. Dúradh nár cheart oibleagáid a bheith ar aon duine cónaí i suíomh cónaithe mar gheall ar easpa tacaíochta. Leag na rannpháirtithe sa chomhairliúchán béim ar a thábhachtaí atá sé go mbeadh duine sásta lena shocruithe maireachtála. Chuir leanaí luach ar a bheith in ann a gcinntí féin a dhéanamh agus foghlaim trí thaithí. Luadh an maorlathas mar bhacainn ar shaoránacht ghníomhach. D’iarr na rannpháirtithe sa chomhairliúchán go soláthrófaí pleanáil agus cistiú atá dírithe ar an todhchaí le haghaidh mheasúnuithe riachtanas FSS. Mar a shonraigh freagraí amháin ar an suirbhé:

‘Níl aon phlean againn. Níor mhaith liom cónaí le mo thuismitheoirí ar feadh mo shaoil; is é mo shaol é agus ba mhaith liom a chinneadh conas a mhairim é.’

D’iarr na rannpháirtithe sa chomhairliúchán go soláthrófaí cur chuige solúbtha duineláraithe, agus luath-idirghabháil ann d’aosaigh óga a bhfuil míchumas intleachta orthu; bhí siad den tuairim go mbíonn sé tábhachtach aistriú tráthúil a dhéanamh chuig maireachtáil neamhspleách faoi thacaíocht. Luadh nach mór é sin a dhéanamh i ngnáth-theach cónaithe, agus ní in ‘aonad’. Rinne cúramóir amháin cur síos ar chineál am-íogair na staide sa fhreagra uaidh ar an suirbhé:

‘Mar thuismitheoir atá ag dul in aois, beidh ar mo leanbh déileáil lena thuismitheoir agus lena theach a chailleadh ag an aon am amháin. Tá sé sin doghlactha!’

### Cúnamh pearsanta

Tharraing na rannpháirtithe sa chomhairliúchán aird ar shaincheisteanna a bhaineann leis an tsamhail reatha brabúis de chúnamh pearsanta (cúntóirí pearsanta), rud a fhágann nach ndéanann cúntóirí pearsanta ach cúram a thabhairt agus a bhaineann an bonn d’fhealsúnacht na maireachtála neamhspleáiche (áit a gcumhachtaítear daoine faoi mhíchumas mar ‘cheannairí’ chun cúntóirí pearsanta a threorú ina gcuid dualgas, a dtacaítear leo saol iomlán a mhaireachtáil agus a nglacann siad páirt sa phobal). Tuairiscíodh go n-eascraíonn a lán fadhbanna as easpa cistiúcháin, lena n-áirítear uaireanta neamhleora dolúbtha, ganntanais foirne, agus easpa pleanáil teagmhais. Mar shampla, luaigh rannpháirtí a bhfuil ardriachtanais tacaíochta aige go raibh air íoc as pearsanra breise chun é a thionlacan lasmuigh den teach.

Leag daoine a bhfuil míchumas orthu béim ar an ngá atá le hearcaíocht agus le coinneáil laistigh den tionscal, agus pá agus caiteachais níos fearr á n-éileamh acu, go háirithe i limistéir thuaithe. Dúirt rannpháirtí i bhfócasghrúpa amháin an méid seo a leanas:

‘Beidh orm imeacht ag 7.45pm toisc go mbíonn m’am luí faoi rialú ag m’uaireanta cúraim (…) Má tá FSS ag dámhachtain cúram do ghníomhaireachtaí, caithfidh sí é sin a fhorfheidhmiú sna gníomhaireachtaí – go mbíonn na gníomhaireachtaí solúbtha (…) Caithfidh na gníomhaireachtaí a bheith ag íoc i gcomhréir le FSS. Teastaíonn uait go mbaineann do bhaill foirne cúraim taitneamh as a bpost. Baineann sé i gcónaí le meas agus le tábhacht a leagan ar phost daoine. Is mór agam na daoine a chuidíonn liom.’

Bhí braistint ann gur ag maireachtáil, agus ní ag dul faoi bhláth, a bhíonn a lán daoine a dteastaíonn cúntóirí pearsanta uathu. D’admhaigh na rannpháirtithe sin go bhfuil riachtanais acu nach mbítear ag freastal orthu ach go mbíonn drogall orthu achrann a tharraingt ar eagla go laghdófaí an leithdháileadh a bhí acu cheana féin dá ndéanfadh siad amhlaidh.

D’áitigh na rannpháirtithe sa chomhairliúchán nár cheart rochtain ar thacaíocht a theorannú do riachtanais liachta nó oideachais ach nach mór í a leathnú chun fostaíocht nó gníomhaíochtaí áineasa a chur ar áireamh. Míníodh an méid seo a leanas in aighneacht amháin:

‘Úsáidtear uaireanta cúntóirí pearsanta chun mé a éirí ar maidin agus chun mé a chur i luí, ach táim i bhfad níos mó ná sin mar dhuine.’

Chuir cúramóirí in iúl go bhfuil siad toilteanach le páirt a ghlacadh sa leagan nua den Acht um Chinnteoireacht Chuidithe (Cumas) mar ionadaithe cinnteoireachta nó mar chomhchinnteoirí, agus iad ag tacú le baill teaghlaigh a bhfuil riachtanais chasta acu cúntóirí pearsanta a threorú. Bhí frustrachas orthu leis an gcóras, rud atá bunaithe ar thástáil acmhainne agus atá treoraithe ag acmhainní, seachas é a bheith bunaithe ar riachtanais.

Bhí daoine scothaosta den tuairim go mbítear ag caitheamh leo amhail is dá mba leanaí iad mar gheall ar an nganntanas cúntóirí pearsanta/mar gheall ar uaireanta dolúbtha. Chuir an grúpa sin daoine a bhfuil míchumas orthu imní in iúl freisin go raibh siad á mbrú ar ais i dtreo a gcuir in institiúid mar gheall ar easpa tuisceana ar mhaireachtáil neamhspleách mar rogha eile níos cost-éifeachtúla ar chúram tí altranais nó ar chúram ospidéil.

Mhínigh duine den phobal LADTAI+ nach rachadh sé i dteagmháil le soláthraí cúraim baile ar eagla nach nglacfadh an cúntóir pearsanta lena fhéiniúlacht inscne nó lena chlaonadh gnéasach.

### Airgeadas

Chuir na rannpháirtithe sa chomhairliúchán in iúl gur féidir le héagumas braite/leochaileacht bhraite a bheith mar chúis le fadhbanna maidir le seirbhísí airgeadais a rochtain agus le rialú a fháil ar a gcuid airgid féin. Luadh gur fhág an ghéarchéim costais maireachtála go mbíonn ag méadú ar an méid a bhíonn ar roinnt daoine a bhfuil míchumas orthu gníomhaíochtaí fóillíochta agus áineasa agus gníomhaíochtaí pobail a thabhairt suas mar gheall ar chistí teoranta. Chuir na rannpháirtithe sa chomhairliúchán frustrachas in iúl faoi ráta íseal an Liúntais Míchumais, rud a fhágann nach mbíonn mórán airgid acu le haghaidh caiteachas lánroghnach i gcomparáid le piaraí nach bhfuil faoi mhíchumas. Dúirt rannpháirtí amháin sa chomhairliúchán an méid seo a leanas:

‘Chaithfeadh daoine eile an méid a fhaighimid in aghaidh na seachtaine ar a ndinnéar amuigh… is dóigh liom, dá mbeadh ar an Rialtas maireachtáil ar an méid a mairimid air in aghaidh na seachtaine, go dtabharfadh sé níos mó airgid dúinn.’

### Buiséid phearsantaithe

Luaigh EDM gur gá breithniú a dhéanamh sa straitéis ar chearta agus cumhacht an duine aonair chun a chinntí airgeadais féin a dhéanamh. Bhí imní ar rannpháirtithe eile sa chomhairliúchán faoin easpa dul chun cinn ar bhuiséid phearsantaithe in Éirinn, cé gur foilsíodh ‘I dTreo Buiséid Phearsantaithe do Dhaoine faoi Mhíchumas in Éirinn’ sa bhliain 2018 agus gur tionscnaíodh tionscadal taispeána sa bhliain 2019. Luadh in aighneacht ábhair imní faoin luas agus faoin scóip teoranta le haghaidh foghlaim faoi chur chun feidhme náisiúnta na céime taispeána sin. Mheas rannpháirtí eile sa chomhairliúchán go bhfuil fadhb ag baint le cur chuige na hÉireann i leith buiséid phearsantaithe, sa mhéid is gurb amhlaidh go dtí seo a bhí sé faoi chistiú do sheirbhísí a fhaigheann daoine cheana féin, agus ní faoi cad atá ag teastáil dáiríre. Luadh Scéim Náisiúnta Árachais Míchumais na hAstráile a bheith ina dea-chleachtas maidir le buiséid phearsantaithe.

### Aistriú ó shuíomhanna comhchónaithe

Mhol na rannpháirtithe sa chomhairliúchán go n-éistfeadh an rialtas le daoine a bhfuil míchumas orthu maidir le cá háit agus cé leis ar mian leo cónaí. Bhí imní ann faoin líon suntasach daoine a bhíonn ina gcónaí i suíomhanna comhchónaithe fós. Bhí iarrataí ann an próiseas aistrithe a bhrostú agus seirbhísí pobalbhunaithe a sholáthar, lena n-áirítear do dhaoine faoi mhíchumas faoi bhun 65 bliana d’aois atá ina gcónaí i dtithe altranais. Bhí daoine a bhfuil deacrachtaí meabhairshláinte orthu ag iarraidh a chur i gcuimhne do phiaraí i suíomhanna ospidéil gur féidir an t-aistriú chuig an bpobal a chur i gcrích, tríd an tacaíocht íoschéimneach is gá a thabhairt. Míníodh go mbíonn éiginnteacht os comhair daoine a bhfuil míchumas orthu tar éis a scaoilte amach as an ospidéal, mar gheall ar easpa tacaí agus ar an athrúchán ard foirne. Leag siad béim ar a thábhachtaí atá sé go mbeadh duine in ann caidreamh a bhunú lena sholáthraí cúraim baile. Luadh freisin an fhéidearthacht a bhaineann le socruithe maireachtála eile, e.g., comhroinnt tí. Chuir na rannpháirtithe sa chomhairliúchán in iúl go raibh an t-aistriú chuig an bpobal mar chúis le feabhsuithe ollmhóra ar shábháilteacht agus cáilíocht na beatha do dhaoine a bhfuil míchumas orthu.

### Cuimsiú sóisialta agus folláine

D’fhulaing a lán rannpháirtithe sa chomhairliúchán aonrú sóisialta agus folláine laghdaithe (go háirithe droch-mheabhairshláinte) mar thoradh ar rannpháirtíocht theoranta sa phobal. Aithníodh piarthacaíocht a bheith ina toisc cosanta, agus is féidir le fadhbanna meabhairshláinte atá ann cheana dul in olcas dá huireasa. Tarraingíodh ceisteanna anuas faoin dóigh a bhféadfaí tionchar uileghabhálach an eisiaimh a fhulaingíonn daoine faoi mhíchumas a ghabháil sa straitéis:

‘Is costas daonna é an t-aonrú sóisialta, agus is costas eile é costas an tráma agus ár bpéine. An gcuirtear iad sin san áireamh sa doiciméad seo?’

I sampla amháin, rinne duine scothaosta faoi mhíchumas machnamh ar an teip ar Chomhpháirtíochtaí Forbartha Pobail Áitiúil freastal ar an míchumas, rud a fhágann go gcailleann daoine scothaosta faoi mhíchumas amach ar chaidreamh sóisialta:

‘Tá sainchúram orthu [*comhpháirtíochtaí*] maidir le daoine scothaosta don chomhpháirtíocht, an bhfuil siad ag cloí leis an sainchúram sin (…) Cheisteoinn an cistiú agus an dóigh a bhfuil sé á úsáid, an bhfuil sé á úsáid ar aon dul le rún na Roinne, atá difriúil lena bhfuil daoine ag eispéiriú ar an talamh. Mothaím go mbím scoite amach go hiomlán ó mo phobal.’

Luaigh EDM gurb é is dóichí go mbeidh easpa caidrimh le daoine Bodhra eile ag daoine Bodhra scothaosta agus acu sin a chónaíonn i limistéir thuaithe. Luaigh sé freisin go mbíonn “suaitheadh cultúir” ag daoine óga Bodhra nuair a aistríonn siad chuig an ollscoil agus chuir sé in iúl go láidir go dteastaíonn tuilleadh gníomhaíochta chun a dtodhchaí a chinntiú.

## 5.5.2 Réitigh agus gníomhartha a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar dhúshláin a bhaineann le maireachtáil neamhspleách. Áirítear leo sin athbhreithniú a dhéanamh ar chaighdeáin atá ann cheana, tús áite a thabhairt do ghealltanais leanúnacha maidir le buiséid phearsantaithe, agus plean náisiúnta a fhorbairt chun an ceart chun maireachtáil go neamhspleách a bhaint amach laistigh de bheartas agus reachtaíocht intíre.

### Cúnamh pearsanta agus tacaíocht phearsanta

* A chinntiú go ndéanfar an tSeirbhís Cúnaimh Phearsanta a shainiú, a chaighdeánú, a acmhainniú agus a chur chun cinn, go rithfear reachtaíocht ina leith agus go mbeidh sí leithleach ó thacaí eile cúraim baile;
* Seirbhís Cúnaimh Phearsanta chuí a chur chun feidhme agus a chistiú, ar seirbhís í a mbeidh níos mó uaireanta ag gabháil léi, arna gcinneadh ag na daoine faoi mhíchumas iad féin;
* Córas liobrálach tacaíochta féintreoraithe a bhunú, rud lena gcuirfear ar chumas daoine faoi mhíchumas cibé duine is mian leo a fhostú, gan a bheith teoranta do thacadóirí a íoc in aghaidh na huaire (rannchuidiú ó EDM);
* Cúntóir pearsanta a chur ar fáil do gach duine faoi mhíchumas in Éirinn;
* Cúntóir pearsanta a sholáthar do leanaí agus do dhaoine óga chun go mbeidh siad in ann bheith níos neamhspleáiche agus rochtain a fháil ar a bpobail gan a dtuismitheoirí a bheith in éineacht leo;
* Critéir a athbhreithniú le haghaidh uaireanta cúntóirí pearsanta chun a chinntiú go mbeidh siad bunaithe ar riachtanais agus ní ar an diagnóis;
* An rochtain ar chúntóir pearsanta a fheabhsú do dhaoine a bhfuil míchumas orthu a chónaíonn sa bhaile chun páirt a ghlacadh i ngníomhaíochtaí deireadh seachtaine;
* Cur leis an líon daoine a bhfuil míchumas intleachta orthu a bhaineann leas as cúntóir pearsanta;
* Méadú a dhéanamh ar na huaireanta cúntóirí pearsanta atá ar fáil chun dul níos faide ná gnáthchúraimí laethúla a chur i gcrích chun tacú le rannpháirtíocht sa saol poiblí agus sa saol sóisialta. Athbhreithniú a dhéanamh ar an tionchar braite ar riachtanais nach mbítear ag freastal orthu/ar neamhspleáchas a duine aonair;
* Acmhainní a sholáthar ionas go mbeidh gach duine a bhfuil míchumas orthu in ann a dtreochlár féin a chruthú, agus fios maith acu nach mbainfear a gcuid tacaí díobh; agus
* Acmhainní agus tacaíocht a sholáthar ar fud an tsaoil chun cabhrú le daoine faoi mhíchumas a spriocanna a bhaint amach.

### Airgeadas

* Cobhsaíocht airgeadais agus leanúnachas tacaíochta do dhaoine faoi mhíchumas a chinntiú.

### Buiséid phearsantaithe

* Na moltaí ón Tascfhórsa ar Bhuiséid Phearsantaithe a chur chun feidhme. Breithniú a dhéanamh ar conas is féidir an chéim taispeána reatha a thabhairt chun críche chun na chéad chéimeanna eile a threorú mar bheart práinne;
* Buiséid phearsantaithe a thabhairt isteach do dhaoine aonair ar bhonn náisiúnta buan, bunaithe ar aon fhoghlaim ón gcéim taispeána agus ar an bhfoghlaim fhairsing atá ar fáil i ndlínsí eile;
* Saineolaithe a bhfuil taithí fíorshaoil acu a fhostú chun oiliúint agus cúnamh a thabhairt do dhaoine maidir leis an leas is fearr a bhaint as a mbuiséid phearsantaithe;
* Spriocanna a sholáthar le haghaidh leithdháileadh breise buiséad pearsanta chun a chinntiú gur féidir le daoine a bhfuil míchumas orthu saol féintreoraithe a mhaireachtáil lasmuigh de shocruithe cónaithe traidisiúnta;
* Buiséid phearsantaithe a sholáthar de réir na riachtanas tacaíochta measúnaithe atá ag daoine faoi mhíchumas ar mian leo a mbuiséad féin a bheith acu;
* Méadú a dhéanamh ar an gcistiú atá ar fáil le haghaidh buiséid phearsantaithe lena gcumasaítear maireachtáil atá leanbhláraithe, aosachláraithe agus teaghlachláraithe, pobalbhunaithe agus faoi thacaíocht chun a chinntiú gur féidir le daoine a bhfuil míchumas orthu saol neamhspleách a mhaireachtáil i dteach dá rogha féin; agus
* Seirbhísí a bhunathrú chun feabhais chun leithdháileadh cistí ar thairbhithe agus ar a dtathantóirí/a dteaghlach a chumasú ar bhealach níos fearr trí bhuiséid phearsanta agus trí shamhlacha cruthaitheacha pobalbhunaithe tacaíochta.

### Aistriú ó shuíomhanna comhchónaithe

* Spriocanna bliantúla a bhaint amach do dhaoine atá ag bogadh amach as suíomhanna comhchónaithe, ag tosú le réimsí inar ann do shaincheisteanna aitheanta um chearta an duine;
* Athbhreithniú a dhéanamh ar na Caighdeáin Náisiúnta um Sheirbhísí Cónaithe do Leanaí agus Aosaigh faoi Mhíchumas, faoi threoir UNCRPD agus an Achta um Chinnteoireacht Chuidithe;
* Athrú a dhéanamh ar an ionchas gur cheart a bheith ar dhaoine a bhfuil míchumas intleachta orthu cónaí i dtithe grúpa. Meas a léiriú ar chumhacht, rogha agus neamhspleáchas gach duine agus iad ag pleanáil dá saol;
* Athbhreithniú a dhéanamh ar an bplean ó FSS dar teideal ‘Time to Move on From Congregated Settings’. Plean cur chun feidhme nua faoi cheangal ama a fhorbairt;
* Aistriú daoine a bhfuil míchumas orthu ó shuíomhanna comhchónaithe chuig pobail a bhrostú. Teorainn a chur leis an spleáchas ar shocrúcháin chónaithe éigeandála;
* An straitéis scoir do dhaoine óga i dtithe altranais a phleanáil agus a chistiú; agus
* Cóiríocht oiriúnach agus tacaí oiriúnacha a sholáthar sa phobal.

### Tacú le maireachtáil neamhspleách

* Córas meantóirí/cairde a thabhairt isteach lena gcuirfear ar chumas daoine óga atá ag lorg piarthacaíochta triail a bhaint as áiteanna agus gníomhaíochtaí nua sa phobal;
* Roghanna piarthacaíochta nó tacaíochta frithpháirtí a fhiosrú, arna soláthar ag daoine a bhfuil míchumas orthu do dhaoine eile a bhfuil míchumas orthu, e.g., TCÉ a fhoghlaim, cairdeas a dhéanamh, tacú le taisteal neamhspleách/sábháilteacht ar bhóithre;
* Deiseanna a sholáthar chun triail a bhaint as maireachtáil neamhspleách;
* Feabhas a chur ar an rochtain ar sheirbhísí cúnaimh baile nó cúraim chun neamhspleáchas a chur chun cinn agus chun an spleáchas ar bhaill teaghlaigh le haghaidh cúram pearsanta a laghdú;
* Foghlaim scileanna maireachtála neamhspleáiche a éascú, e.g., cócaireacht agus féinchúram, ó aois óg aníos;
* Tús áite a thabhairt do reachtaíocht a rith ar son an chirt chun saol neamhspleách a mhaireachtáil, thar reachtaíocht a rith ar son rogha an fhéinmharaithe chuidithe;
* Plean náisiúnta a fhorbairt chun an ceart chun maireachtáil go neamhspleách a bhaint amach mar chuid den chreat uileghabhálach beartais. Tacú le gníomhaireachtaí a gcuid seirbhísí a athchumrú dá réir; agus
* Cothromas ionchas a chinntiú dóibh sin a bhfuil ardriachtanais tacaíochta acu agus a chónaíonn lena dteaghlach chun go mbeidh siad in ann a dteach féin a bheith acu de réir a dtola agus a rogha féin.

### Saincheisteanna eile

* Aitheantas a thabhairt do bhrúnna boilscithe agus do chostais mhéadaitheacha seirbhíse d’eagraíochtaí pobail;
* Iniúchadh a dhéanamh ar roghanna chun pobail thoiliúla a fhorbairt inar féidir le daoine a bhfuil scléaróis iolrach orthu maireachtáil go neamhspleách le tacaíocht chuí;
* Na rialacháin atá ann cheana a leathnú thar chreidiúnú Assistance Dogs International (ADI) chun a chur ar chumas níos mó daoine a bhfuil míchumas orthu rochtain a fháil ar mhadraí cuidithe;
* Oideasú sóisialta agus comhar idir-rannach a chur chun cinn (rannchuidiú ó EDM);
* Cistiú a thabhairt d’eagraíochtaí a bhfuil cuntas teiste acu ar chineálacha cur chuige atá pobalbhunaithe agus ceartabhunaithe a sholáthar;
* An líonra náisiúnta leathanbhanda a neartú chun a chinntiú gur féidir le daoine a bhfuil míchumas orthu i limistéir thuaithe rochtain a fháil ar acmhainní oideachais agus forbartha pearsanta;
* Cur chuige uile-rialtais a úsáid chun tacaí a sholáthar bunaithe ar riachtanas an duine aonair, e.g., an tithíocht agus an t-iompar;
* A chinntiú go mbeidh rochtain thráthúil ar an tSeirbhís Tacaíochta Cinntí agus ar thathant neamhspleách ag daoine a bhfuil a gcumas dlíthiúil in amhras;
* Tacú le daoine a bhfuil míchumas intleachta orthu cinntí a dhéanamh agus an fhaisnéis a theastaíonn uathu chun déanamh amhlaidh a fháil;
* A chinntiú go mbeidh rochtain ag daoine a bhfuil míchumas orthu ar raon tacaí intí, cónaithe agus pobail chun aonrú agus deighilt a chosc;
* A chur ar chumas carthanas cistí a chur le chéile agus iad a chomhroinnt go díreach le daoine faoi mhíchumas, chun saol dínite, saoirse agus roghanna a éascú; agus
* Cur chun feidhme a dhéanamh ar na moltaí uile ón tuarascáil deiridh ón gComhchoiste Oireachtais um Uathachas.

# 5.6 An tithíocht

## 5.6.1 Comhthéacs agus dúshláin

Ar fud an chomhairliúcháin, d’iarr rannpháirtithe, le roinnt ionchuir ó EDManna, go soláthrófaí tithíocht inrochtana inacmhainne do dhaoine faoi mhíchumas. Chuir siad in iúl go raibh siad míshásta le leibhéil reatha na tithíochta sóisialta atá ar fáil agus leis an maorlathas a bhaineann le hiarratais ar dheontais agus ar theidlíochtaí. Maidir leis an ngéarchéim tithíochta i gcás daoine a bhfuil míchumas orthu, dúradh gur ‘tubaiste laistigh de thubaiste’ í. Mhol cúramóir go ndéanfaí machnamh ar cad is brí leis dáiríre nuair a cheadaítear do dhaoine maireachtáil ina dteach cónaithe féin ar feadh tréimhse níos faide, agus d’áitigh sé go dtabharfaí aitheantas níos fearr don chuma atá ar theach cónaithe agus do na rudaí a d’fhéadfadh a bheith ag teastáil ó theaghlaigh.

### Tithíocht inrochtana

Leag na rannpháirtithe sa chomhairliúchán béim ar an ngá práinneach le níos mó tithíochta inrochtana. Chuir an-chuid díobh in iúl go raibh siad ina gcónaí i gcóiríocht nach bhfuil ag freastal ar a riachtanais agus nach bhfuil oiriúnach don fheidhm. Leag rannpháirtí amháin béim ar dheacracht an phróisis cead pleanála chun réadmhaoin phríobháideach inrochtana a thógáil, agus luaigh rannpháirtí eile a bhfuil lagú amhairc air agus a bhfuil úinéireacht aige ar a theach féin nach mbíonn aon duine ann chun formhaoirseacht a dhéanamh ar athchóiriú a thí ag ceardaithe príobháideacha: ‘d’fhéadfadh siad mise a bhearradh go hiomlán’. Luadh an ganntanas tithe atá deartha go huilíoch a bheith ina bhacainn shuntasach ar mhaireachtáil neamhspleách agus ar dhul in aois sa teach. Dúirt rannpháirtí amháin sa chomhairliúchán an méid seo a leanas: ‘Má bhíonn tú ag lorg teach inrochtana, ní ann dóibh go bunúsach.’

Mhaigh na rannpháirtithe sa chomhairliúchán gur theip ar an rialtas dlús a chur le hinfheistíocht i dtithe inrochtana a thógáil agus gurb é an toradh atá air sin ná nach bhfuil daoine faoi mhíchumas in ann leas a bhaint as Íocaíochtaí Cúnaimh Tithíochta (ÍCT), tithíocht shóisialta ná scéimeanna um chíos chun ceannach. Bhí siad den tuairim go mbíonn sé tábhachtach cónaí i bpobail ag a bhfuil bonneagar inrochtana agus taitneamhachtaí áitiúla, lena n-áirítear iompar poiblí.

### An tithíocht atá ar fáil

Tuairiscíodh go bhfuil forbairtí nua tithíochta atá cuimsitheach do dhaoine a bhfuil míchumas orthu in easnamh in Éirinn. Bhí na rannpháirtithe sa chomhairliúchán den tuairim gur fhág an ganntanas tithe daoine faoi mhíchumas faoi mhíbhuntáiste laistigh den mhargadh cíosa iomaíoch, gan aon áit le dul chuige dá ndíolfaí réadmhaoine. Luaigh freagraí amháin ar an suirbhé:

‘Bhí an t-ádh dearg orm go bhfuair mé an t-árasán seo gan bhacainn ar urlár na talún agus táim istigh ann le deich mbliana anuas, ach bím i gcónaí i staid neamhbhuan.’

Maidir le tithíocht shóisialta, luaigh na rannpháirtithe sa chomhairliúchán foirmeacha casta (gan aon leaganacha Soléite) agus liostaí fada feithimh, agus ganntanas tithe aon seomra leapa agus dhá sheomra leapa a bheith ann. Cuireadh in iúl gur féidir le duine dul i bhfostú i dtithíocht idirthréimhseach nó i gcónaitheacht phobail, in ainneoin é a bheith réidh le bogadh ar aghaidh, mar gheall ar an nganntanas tithe sóisialta. Cuireadh fadhbanna leis an gcóras in iúl, áit a gcaithfidh daoine a bhfuil míchumas orthu a bhogann chuig limistéar údaráis áitiúil nua iarratas nua a thosú, agus iad ag tosú arís ag bun an liosta. Luadh in aighneacht scríofa go raibh easpa tuisceana ann ar shaincheisteanna míchumais laistigh d’údaráis áitiúla (lena n-áirítear riachtanais chumarsáide). D’áitigh siad nár cuireadh san áireamh i dtairiscintí tithíochta sóisialta an suíomh ná an chóngaracht do thacaí nádúrtha amhail baill teaghlaigh agus cairde, agus daoine faoi mhíchumas den tuairim go raibh siad faoi bhrú glacadh le cóiríocht mhíchuí ar eagla go mbainfí den liosta tithíochta iad.

Tarraingíodh ábhair imní anuas faoi idirdhealú ag tiarnaí talún, go háirithe an baol go ndiúltófaí cóiríocht ar cíos dóibh mar gheall ar mhíchumas, e.g., úsáideoirí madraí treorach a bheith eisiata ag beartas nach nglactar le haon pheataí ann. Iarradh go soláthrófaí tacaí cothabhála tionóntachta chun cabhrú le daoine aonair a d’fhéadfadh a bheith i mbaol mór díbeartha murach sin – e.g., scileanna bainistíochta teaghlaigh a fhoghlaim, amhail conas billí a íoc. Luaigh roinnt rannpháirtithe fadhbanna le comhthionóntacht freisin. Bhí leanaí a bhfuil míchumas orthu ar an eolas faoin ngéarchéim tithíochta agus faoi conas a d’fhéadfadh sí srian a chur lena roghanna agus iad ina n-aosaigh. Bhí siad den tuairim go bhfuil sé tábhachtach go mbeadh a spás féin acu laistigh de theach oiriúnaithe.

### Tithíocht inacmhainne

Bhí na rannpháirtithe sa chomhairliúchán den tuairim láidir go bhfuil ‘tithíocht inacmhainne’ thar a n-acmhainn go mór i measc a lán daoine faoi mhíchumas. Bhí braistint ann go mbíonn a lán daoine ag sleamhnú tríd an gcóras; ní raibh sé ar a n-acmhainn fós do dhaoine nár chomhlíon na critéir tithíochta sóisialta teach príobháideach a thógáil nó a cheannach agus bhí na praghsanna i margadh cíosa dorochtana ró-ard dóibh.

Luadh nach leor an Íocaíocht Cúnaimh Tithíochta (ÍCT). Bhí na rannpháirtithe sa chomhairliúchán den tuairim nach leor solúbthacht na n-údarás áitiúil chun dul suas le 35% os cionn teorainneacha cíosa ÍCT sa ghéarchéim reatha, nuair is féidir le cíosanna a bheith chomh hard le leath ioncam an duine. I sampla amháin, bhí frustrachas ar chúramóir ar an Liúntas Cúramóra fadtéarmach nár aithníodh a ioncam le haghaidh morgáiste, agus mhionsonraigh freagraí eile ar an suirbhé gur theip ar na critéir incháilitheachta nó na tairseacha ioncaim riachtanais an duine aonair a chur san áireamh. Dúirt rannpháirtí amháin sa chomhairliúchán an méid seo a leanas:

‘Fágann cineál mo mhíchumais nach bhfuil tithíocht chomhroinnte oiriúnach domsa. Mar sin féin, níl sé ar m’acmhainn cónaí i m’aonar, fiú i seomra suí is leapa amháin, cé go n-oibrím i bpost “maith” agus go dtuillim pá atá cosúil leis an bpá airmheánach. Táim gan dídean go teicniúil (ag codladh ar an tolg le gaol) mar gheall ar an easpa tacaí airgeadais nó tithíochta.’

### Tionchar ar fholláine

Luaigh na rannpháirtithe sa chomhairliúchán an tionchar diúltach a bhíonn ag éiginnteacht tithíochta ar a saol, amhail bogadh go minic nó an bhagairt go ndíbreofaí iad. Leagadh béim ar an ngá atá le cobhsaíocht agus le sábháilteacht, agus le háit ar féidir leo cur fúthu. Rinneadh baint idir cáilíocht na tithíochta agus ráta na bhfadhbanna míchumasúcháin/ainsealacha amhail asma. I sampla amháin, ní raibh rannpháirtí in ann liúntas breosla ná pacáiste sochair teaghlaigh a fháil toisc go raibh sé ina chónaí i gcóiríocht chomhroinnte. Rinne an brú airgeadais difear dá mheabhairshláinte agus bhí sé mar chúis le ródháileog ina dhiaidh, rud as ar tháinig easpa dídine. Luaigh sé:

‘Níl aon áit chónaithe sheasta agam anois ach ní rachaidh mé isteach sa scéim brú/easpa dídine toisc go bhfuil sí contúirteach (…) Rinneadh ionsaí orm roinnt uaireanta (…) Ní bhíonn an easpa dídine sábháilte do dhaoine faoi mhíchumas!’

### Trasnachas

Leag na rannpháirtithe sa chomhairliúchán ó ghrúpaí imeallaithe béim ar na dúshláin uathúla atá os comhair a bpobal, lena n-áirítear fadhbanna sonracha do dhaoine den Lucht Siúil a bhfuil míchumas orthu. Admhaíodh go bhfuil láithreáin stad deartha ar bhealach cineálach agus gur minic a bhíonn siad lonnaithe i ndrochshuíomh. Iarradh ar an Roinn Tithíochta treoirlínte a eisiúint le haghaidh cóiríocht a bheadh sonrach don Lucht Siúil a dhearadh, ar cóiríocht í a bheadh íogair do riachtanais daoine a bhfuil míchumas orthu.

Chuir na rannpháirtithe in iúl go mbíonn deacrachtaí agus moilleanna ann in amanna maidir le trealamh soghluaisteachta a fháil, e.g., ardaitheoirí a shuiteáil dóibh sin a chónaíonn i dtithe soghluaiste. Iarradh ar údaráis áitiúla teacht ar chomhréitigh le teaghlaigh den Lucht Siúil ar diúltaíodh tithíocht a oiriúnú dóibh agus nár soláthraíodh acmhainní dóibh chun rochtain a fháil ar áiseanna amhail ocsaigin sa bhaile.

Luaigh iarrthóirí tearmainn a bhfuil míchumas orthu nár freastalaíodh ar a riachtanais tithíochta laistigh d’ionaid soláthair dhírigh. Mhínigh iarrthóir tearmainn ó fhócasghrúpa amháin na dúshláin a bhaineann le cóiríocht a aistriú, agus mheabhraigh sé gur cuireadh iallach air saoráidí dorochtana a chomhroinnt lena lán daoine eile:

‘Nuair a aistríodh mé chuig [cóiríocht soláthair dhírigh] den chéad uair – bhí mé ag comhroinnt seomra le seisear agus ag comhroinnt seomra folctha le 25 dhuine – bhí orm suí ar an talamh sa seomra folctha comhroinnte (…) bhí ar FSS seomra a iarraidh – tá seomra de mo chuid féin agam anois – níl sé inrochtana go fóill ach tá mo sheomra folctha féin agam.’

Leag na rannpháirtithe sa chomhairliúchán atá ag lorg tearmainn béim ar an tionchar diúltach ar a meabhairshláinte agus ar a bhfolláine meabhrach, agus teaghlaigh ag comhroinnt spásanna teoranta ar feadh tréimhse fhada. Luadh é sin mar fhadhb do leanbh a bhfuil uathachas air (a bhí i mbaol éalú chun súgradh amuigh faoin spéir) agus d’aosach faoi mhíchumas (a bhí i mbaol bualadh isteach i rudaí nó titim de dheasca easpa spáis).

### Straitéisí tithíochta

Bhí imní mhór ann faoin líon mór moltaí laistigh de na straitéisí náisiúnta tithíochta atá ann cheana, amhail an Straitéis Tithíochta Náisiúnta do Dhaoine faoi Mhíchumas 2022-2027. Chuir an dul chun cinn mall laistigh de ghrúpaí stiúrtha míchumais tithíochta frustrachas ar na rannpháirtithe sa chomhairliúchán. D’argóin siad go láidir ar son cur chuige níos simplí, agus gníomhartha spriocdhírithe agus céatadán níos airde de chóiríocht oiriúnach (lena n-áirítear tithe cónaithe atá oiriúnach do chathaoireacha rothaí) ann laistigh de thithíocht shóisialta. Dúirt rannpháirtí amháin sa chomhairliúchán an méid seo a leanas faoin staid i gcoitinne:

‘Is féidir linn labhairt ar fud an lae faoi na pléití sin maidir le straitéisí agus le pointí gníomhaíochta, ach ní bheidh ann ach níos mó páipéir mura gcuirimid na gníomhartha i ngníomh dáiríre.’

### Saincheisteanna maidir le hiarratais, deontais, sochair agus teidlíochtaí i ndáil le tithíocht

Dearbhaíodh go bhfuil géarghá ann leis an Deontas Oiriúnaithe Tithíochta do Dhaoine faoi Mhíchumas a athchóiriú. Tharraing na rannpháirtithe sa chomhairliúchán ábhair imní anuas faoin tástáil acmhainne (toisc go mbaineann sí leis an teaghlach, agus ní leis an duine aonair) agus faoin neamhréir idir an leibhéal cistiúcháin atá ar fáil agus costas na n-oibreacha riachtanacha, go háirithe do theaghlaigh atá ag obair. Bhí daoine faoi mhíchumas den tuairim go bhfuil sé éagothrom go gclúdaítear suiteáil trealaimh agus áiseanna leis an deontas ach nach gclúdaítear táillí ailtire/innealtóra ná feistis leis. Bhí na rannpháirtithe den tuairim freisin go bhfuil sé éagothrom nach soláthraítear ach leath an deontais le haghaidh tithe atá faoi bhun 12 mhí d’aois. Mar an gcéanna, leag na rannpháirtithe sa chomhairliúchán béim ar fhadhbanna maidir leis na critéir incháilitheachta don deontas, lena n-áirítear gan a bheith in ann iarratas a dhéanamh ar an deontas ach amháin nuair atá an foirgneamh tógtha agat go dtí leibhéal an mhaide balla agus an próiseas fada achomhairc má dhiúltaítear é.

Chuir baill d’fhócasghrúpa amháin in iúl go gcuireann an leibhéal ard maorlathais agus an diantástáil acmhainne cosc orthu sin a bhfuil laguithe nuafhaighte orthu cáiliú le haghaidh an deontais bunaithe ar thuilleamh na bliana roimhe sin, rud a chuireann bac orthu a dteach a oiriúnú ar bhealach tráthúil. Tuigeadh go bhfuil éagsúlacht mhór ann ar fud na tíre maidir le tráthúlacht an phróisis, rud as a dtagann ‘crannchur postchód’ maidir leis an bhfad atá duine ag fanacht le cistí a rochtain. Chuir rannpháirtí sa chomhairliúchán in iúl nach féidir iarratais ar an Scéim Cúnaimh Caipitil a chur isteach gan ghealltanas ó FSS go soláthrófaí tacaí, rud nach féidir a dhéanamh mar gheall ar chistiú ilbhliantúil a bheith in easnamh.

## 5.6.2 Gníomhartha agus réitigh a moladh

Mhol na rannpháirtithe sa chomhairliúchán éagsúlacht gníomhartha agus réiteach chun aghaidh a thabhairt ar dhúshláin tithíochta laistigh den Straitéis Náisiúnta Míchumais. Áirítear leo sin dualgais nua a leagan ar ghníomhaireachtaí atá ann cheana, na critéir a leathnú maidir le tacaí tithíochta a leithdháileadh, agus bearta chun an líon daoine a bhfuil míchumas orthu a bhíonn ag glacadh le cóiríocht phríobháideach ar cíos nó le húinéireacht tí a mhéadú.

### Tithíocht inrochtana

* Cuid M de na Rialacháin Foirgníochta, 2010, a leasú chun íoschéatadán de thithe cónaithe atá oiriúnach do chathaoireacha rothaí a shainordú;
* An stoc tithíochta nuathógtha atá deartha go huilíoch a mhéadú trí sprioc a shocrú de réir céatadáin/bliana, e.g., 30% faoin mbliain 2030;
* Gníomhaireacht a ainmniú chun formhaoirseacht a dhéanamh ar athchóirithe intí do dhaoine faoi mhíchumas (lena n-áirítear daoine lagamhairc) a bhfuil réadmhaoin phríobháideach acu;
* Rialacháin tithíochta a athbhreithniú i gcomhairle le EDManna chun na híosriachtanais maidir le hinrochtaineacht i gcóiríocht ar cíos a nuashonrú; agus
* Measúnú tosaigh a sholáthar chun riachtanais tithíochta na n-imirceach a bhfuil míchumas orthu a shainaithint láithreach.

### Tithíocht inacmhainne

* Cáin Chorparáide a mhéadú chun tithíocht do chách a chistiú. Cáin 1% a thabhairt isteach ar dhíolacháin tí ar fud na tíre chun maireachtáil sa phobal do dhaoine faoi mhíchumas a chistiú;
* Deireadh a chur leis an oibleagáid dhlíthiúil árachas cosanta morgáiste a bheith ag duine, lena n-áirítear trí Iasacht Tí an Údaráis Áitiúil;
* An stoc tithíochta sóisialta a mhéadú. Scoithphointe incháilitheachta na tairsí ioncaim a leathnú do dhaoine a bhfuil míchumas nó tinneas ainsealach orthu;
* Na hiarratais ar an Deontas Oiriúnaithe Tithíochta uathu sin a bhfuil lagú nuafhaighte orthu a bhrostú, a mhéid is féidir, chun tacú le scaoileadh amach as an ospidéal nó as ionaid athshlánúcháin; agus
* An tAthbhreithniú ar an Deontas Oiriúnaithe Tithíochta a fhoilsiú. Forbairt a dhéanamh ar chritéir chaiteachais níos leithne (lena n-áirítear táillí innealtóra/ailtire) agus ar thairseach tástála acmhainne níos airde ina gcuirtear cumas tuillimh sa todhchaí san áireamh, in éineacht le hioncam na bliana roimhe.

### An tithíocht atá ar fáil

* A chinntiú go mbeidh riachtanais daoine faoi mhíchumas cuimsithe san iomlán in aon infheistíocht phoiblí a bhfuil mar aidhm léi aghaidh a thabhairt ar an ngéarchéim tithíochta (rannchuidiú ó EDM);
* Cosaintí a chur chun feidhme do dhaoine faoi mhíchumas a bhfuil tionchar díréireach ag dálaí neamhshábháilte tithíochta orthu;
* Beartais neamh-idirdhealaithe a chur chun feidhme chun seasamh le cearta daoine a bhfuil míchumas orthu, agus deireadh a chur le beartais eisiata tithíochta;
* Tús áite a thabhairt d’infhaighteacht agus leithdháileadh roghanna tithíochta éagsúla do dhaoine a bhfuil míchumas orthu ar bhonn riachtanas. Infheistíocht a dhéanamh i dtithíocht shóisialta lena bhfreastalófar ar riachtanais na ndaoine sin a bhfuil éagsúlacht laguithe orthu; agus
* Aistriú na n-iarratas ar thithíocht shóisialta a cheadú, agus áit chosúil sa liosta nua a bheith á leithdháileadh (ar feitheamh athbhreithnithe) más gá do dhuine a bhfuil míchumas air bogadh chuig limistéar údaráis áitiúil nua.

### Saincheisteanna leathana

* Cur chuige uile-rialtais i leith na tithíochta a chur chun feidhme trí phleanáil straitéiseach, trí idirphlé oscailte le príomh-gheallsealbhóirí, trí fhorbairt acmhainní agus trí idirghabhálacha beartais as a dtagann fíor-athrú i saol daoine faoi mhíchumas;
* A shainordú go dtabharfadh údaráis áitiúla an t-eolas is deireanaí go tráthrialta do dhaoine a bhfuil míchumas orthu faoin bpróiseas iarratais ar thithíocht shóisialta;
* Comhairleoir tithíochta tiomnaithe a fhostú laistigh de gach údarás áitiúil chun daoine faoi mhíchumas a spreagadh chun iarratas a dhéanamh ar thithíocht shóisialta. A chinntiú gur féidir le hiarrthóirí a bhfuil na cáilíochtaí cuí acu poist laistigh d’údaráis áitiúla a bhfuil sainchúram tithíochta agus míchumais ag gabháil leo a líonadh go seachtrach;
* A shainordú go soláthrófaí seirbhísí amhail cothabháil/deisiú tí do dhaoine a bhfuil míchumas orthu a cheannaigh a réadmhaoin ó údarás áitiúil (rannchuidiú ó EDM); agus
* Seirbhísí comhleanúnacha a chur chun feidhme le FSS agus le húdaráis áitiúla chun a chinntiú go ndéanfar soláthar do riachtanais cúraim shóisialaigh in éineacht le riachtanais tithíochta. Naisc le hoibrithe sóisialta a sholáthar.

### An Straitéis Tithíochta Náisiúnta do Dhaoine faoi Mhíchumas 2022-2027

* Pointí gníomhaíochta atá ann cheana laistigh den Straitéis Tithíochta Náisiúnta do Dhaoine faoi Mhíchumas 2022-2027 a threisiú;
* Feabhas a chur ar an bhfaireachán ar an straitéis tithíochta i gcomhthráth le plean gníomhaíochta an athbhreithnithe ar chumas; agus
* Athbhreithniú a dhéanamh ar fheidhm na ngrúpaí stiúrtha tithíochta agus míchumais.

### Grúpaí sonracha

* Aghaidh a thabhairt ar an nglacadh íseal le tithíocht shóisialta agus le tacaí maireachtála neamhspleáiche ag daoine a bhfuil míchumas intleachta orthu trí spriocanna réigiúnacha a shocrú; agus
* Sonraí dí-chomhbhailithe a bhailiú chun a chinntiú nach bhfágfaimid daoine a bhfuil riachtanais chasta acu inár ndiaidh. Pleanáil le haghaidh riachtanais fhadtéarmacha tithíochta seachas fanacht go dtí go dtarlóidh éigeandálaí.

# 5.7 An t-oideachas agus an oiliúint

## 5.7.1 Comhthéacs agus dúshláin

Ar fud na ngníomhaíochtaí difriúla comhairliúcháin, mhol na rannpháirtithe dóigheanna ar féidir aghaidh a thabhairt ar dhúshláin agus ar bhacainní ar an oideachas agus an oiliúint do dhaoine faoi mhíchumas. Rinne rannpháirtithe i bhfad níos mó moltaí maidir leis an ‘Oideachas’ (i.e., an t-oideachas mar phróiseas leanúnach) ná mar a rinne siad maidir leis an ‘Oiliúint’ (i.e., deiseanna oiliúna ar chúiseanna/scileanna sonracha). Tarraingíodh anuas dúshláin i suíomhanna scoile (i.e., an bhunscoil agus an iar-bhunscoil) ar bhonn níos minice ná mar a tarraingíodh anuas iad i gcomhthéacsanna réamhscoile, tríú leibhéal nó breisoideachais/oideachais aosach.

Cé gur luadh a lán réimsí sa chomhairliúchán, bhain an mhór-shaincheist a chuir na rannpháirtithe in iúl faoin oideachas agus oiliúint leis an ngá atá le breis tacaíochta agus acmhainní a sholáthar do chleachtais oideachais chuimsithigh. Mar shampla, ba mar a leanas a bhí sampla de ghnáthfhreagra ar an suirbhé maidir leis na hathruithe ba mhaith le rannpháirtithe a fheiceáil i suíomhanna oideachais: ‘Tacaí oideachais. Ní cuimsiú é cuimsiú murach tacaíocht.’ In amanna, chuir na rannpháirtithe an t-oideachas agus an oiliúint in Éirinn i gcodarsnacht leis an oideachas agus an oiliúint i dtíortha eile. Mar a dúirt rannpháirtí amháin i bhfócasghrúpa: ‘Má tá duine faoi mhíchumas sa Ríocht Aontaithe, beidh níos mó roghanna aige maidir le hoiliúint agus le deimhniú, bíodh lónadóireacht, litearthacht nó uimhearthacht i gceist leis’.

I gcuid de na rannchuidithe uathúla ó ionadaithe EDM, díríodh ar chineálacha ginearálta cur chuige agus prionsabail ghinearálta i leith feabhas a chur ar an oideachas do dhaoine faoi mhíchumas (féach an forannán thíos dar teideal ‘Cineálacha ginearálta cur chuige agus prionsabail ghinearálta chun feabhas a chur ar an oideachas do dhaoine faoi mhíchumas). Tríd is tríd, ba ó EDManna a fuarthas an cáineadh is mó don chóras oideachais reatha, mar a fheictear in aighneacht amháin ó EDM agus é ag iarraidh tuilleadh cleachtas fianaisebhunaithe:

‘Níl aon fhianaise ann a thacaíonn leis an gcóras oideachais reatha do dhaoine a bhfuil míchumas orthu. Teastaíonn ollchóiriú ar an gcóras oideachais in Éirinn chun a chur ar chumas daoine a bhfuil míchumas orthu páirt a ghlacadh ann agus dul chun cinn a dhéanamh.”

### Acmhainn na gcóras oideachais le haghaidh cleachtais oideachais chuimsithigh

Ar fud an chomhairliúcháin, tríd is tríd, bhí na rannpháirtithe i bhfách le haistriú amach ó shuíomhanna scoile speisialta agus i dtreo cleachtais oideachais chuimsithigh laistigh de chomhthéacsanna scoile príomhshrutha. Dúirt siad, áfach, go dteastaíonn comhoibriú idir a lán gníomhaithe chun an t-aistriú sin a dhéanamh agus gur cheart guthanna leanaí a bheith ina chroílár. Thuairiscigh na rannpháirtithe sa chomhairliúchán na bacainní agus na dúshláin a bhaineann le hacmhainn na gcóras príomhshrutha a thógáil le haghaidh cleachtais oideachais chuimsithigh thar raon réimsí. Mar shampla, cuireadh an méid seo a leanas in iúl in aighneacht amháin:

‘Ní ghlacfaí i gcás daoine nach bhfuil faoi mhíchumas leis an méid a nglactar leis i gcás leanaí faoi mhíchumas agus aosaigh óga faoi mhíchumas (e.g., iarratas a dhéanamh ar roinnt scoileanna, achair fhada a thaisteal chuig an scoil, amchláir laghdaithe, easpa socruithe i dtimpeallacht na scoile, easpa uaillmhéine d’oideachas leanaí)’

#### Tacaíocht agus acmhainní don oideachas cuimsitheach

Thuairiscigh a lán rannpháirtithe nach bhfuil tacaí agus acmhainní cuí don oideachas cuimsitheach ar fáil i suíomhanna oideachais príomhshrutha. Mar a dúirt freagraí amháin ar an suirbhé, ‘caithfear acmhainní dóthanacha a sholáthar do scoileanna chun an t-oideachas a dhéanamh inrochtana do dhaoine a bhfuil míchumas orthu agus níos mó ná béalghrá a thabhairt’. Maidir leis an straitéis, dúirt ionadaí EDM: ‘is gá féachaint ar conas is féidir tacaí ranga speisialta a éascú laistigh de thimpeallacht phríomhshrutha agus a chinntiú go gcuirfear cleachtais i bhfeidhm chun a chinntiú go mbeifear in ann gach leanbh a chuimsiú ina scoil áitiúil’. Labhair tuismitheoirí, mar shampla, faoin strus a bhaineann le troid ar son áiteanna i scoileanna cuí. Chuir mic léinn ollscoile faoi mhíchumas in iúl go mbíonn siad ag cailleadh amach ar oideachas mar gheall ar easpa smachta ar uaireanta cúnaimh phearsanta, agus luaigh ionadaí EDM nach raibh sé in ann dul isteach i gclubanna ná páirt a ghlacadh i ngníomhaíochtaí seach-churaclaim ag an tríú leibhéal toisc nach raibh ateangairí TCÉ á gcur ar fáil ach amháin le haghaidh ranganna. Luaigh na rannpháirtithe freisin go bhfuil ganntanas teiripeoirí ann i scoileanna agus nach dtugtar meas ar Chúntóirí Riachtanas Speisialta – ‘faigheann siad conarthaí gearrthéarmacha’.

I measc na mbacainní ar fheabhas a chur ar an acmhainn le haghaidh cleachtais oideachais chuimsithigh bhí méideanna ranga a bhí rómhór chun tacaí pearsantaithe a éascú, easpa infheistíochta i nDearadh Uilíoch don Fhoghlaim, cláir neamh-inbhuanaithe chistiúcháin, agus easpa cúntóirí riachtanas speisialta agus tacaí meabhairshláinte. I measc na ndúshlán eile bhí ganntanais maidir leo seo: uaireanta tacaíochta foghlama agus múinteoirí cáilithe; rochtain ar theicneolaíocht chúnta; roghanna oideachais eile; teiripeoirí saothair agus síceolaithe; áiteanna i scoileanna áitiúla; agus comhar idir soláthraithe oideachais agus soláthraithe cúraim sláinte.

#### Caighdeáin cleachtas oideachais chuimsithigh

Dúirt na rannpháirtithe sa chomhairliúchán gur fadhb shuntasach freisin iad caighdeáin éagsúla cleachtas oideachais chuimsithigh. Mar shampla, d’áitigh rannpháirtithe nach bhfuil gach scoil phríomhshrutha cuimsitheach agus, mar sin de, ‘go bhfuil sé níos fearr do leanaí faoi mhíchumas in amanna dul chuig scoileanna speisialta’, cé gur áitigh siad freisin go bhfuil cleachtais chuimsitheacha den scoth ag roinnt scoileanna. Thuairiscigh roinnt de na daoine óga a ndeachthas i gcomhairle leo eispéiris éagsúla oideachais – idir eispéiris dhearfacha agus eispéiris dhiúltacha. Mar shampla, luaigh daoine óga roinnt tacaí dearfacha san oideachas, lenar áiríodh na scéimeanna HEAR (Bealach Rochtana ar Ardoideachas) agus DARE (Bealach Rochtana ar Oideachas do Dhaoine faoi Mhíchumas).

Chuir rannpháirtithe a bhfuil míchumas intleachta orthu agus a bhfuil riachtanais shuntasacha tacaíochta acu síos ar dhúshláin ollmhóra maidir lena gceart chun oideachais a rochtain. Chuir a dtacadóirí/a mbaill teaghlaigh síos ar an bhfrustrachas a bhaineann le hiarratas a dhéanamh ar roinnt scoileanna. Luaigh rannpháirtí amháin, mar shampla, go raibh air scoileanna a aistriú roinnt uaireanta mar gheall ar an easpa tacaíochta agus tuisceana a bhí ann ar a riachtanais agus a gcearta maidir le socruithe.

I measc na gcúiseanna a tugadh le caighdeáin éagsúla chuimsiúcháin bhí dearcthaí na bpríomhoidí agus éiteas na scoileanna, foirgnimh dhorochtana, easpa oibleagáide ar scoileanna ranganna speisialta a sholáthar, agus an chuma ar an scéal go mbíonn acmhainní le haghaidh an oideachais chuimsithigh dáilte ar bhealach níos éagothroime fós i meánscoileanna.

#### Tacaíocht agus oiliúint do mhúinteoirí

Dúshlán mór eile a tarraingíodh anuas ba ea easpa múinteoirí agus easpa múinteoirí a bhfuil tacaíocht chuí agus oiliúint fhoirmiúil acu le haghaidh cleachtais oideachais chuimsithigh. Mar a dúirt rannpháirtí amháin i bhfócasghrúpa: ‘nuair a oibrímid i dtreo an oideachais príomhshrutha, ba cheart dúinn breathnú ar oiliúint múinteoirí agus oideachas múinteoirí maidir leis an dóigh a ndéileálann siad le daoine a bhfuil míchumas orthu’.

Thuairiscigh na rannpháirtithe gur gá múinteoirí a oiliúint i gceart chun go mbeidh siad in ann déileáil leis na riachtanais éagsúla sa seomra ranga agus gur gá aire a thabhairt dá bhfolláine chun cabhrú leo freastal ar leanaí faoi mhíchumas i gceart. Mhínigh na rannpháirtithe go mbaineann an dúshlán múinteoirí neamhoilte sin le coinneáil múinteoirí, le forbairt ghairmiúil leanúnach éigeantach agus pleananna oideachais aonair a bheith in easnamh, le pá teoranta le haghaidh oiliúint bhreise, agus le méid an-bheag oiliúna de chineál cúntóra riachtanas speisialta a sholáthraítear laistigh den churaclam rialta oiliúna múinteoirí. Chuir rannpháirtí amháin béim freisin ar an ngá atá le tacaíocht don teagasc baile agus le formhaoirseacht ar an teagasc baile:

‘Oibrím mar theagascóir baile. Ní dhéantar aon fhormhaoirseacht ar chor ar bith ar mo chuid oibre. Mar sin de, bíonn na daltaí is mó tráma agus is mó riachtanas faoi réir oideachas nach ngabhann aon chuntasacht leis, ar daltaí iad a chaithfidh constaicí a shárú chun teagascóir a fháil ar an gcéad dul síos.’

#### Comhairle maidir le beartas oideachais speisialta, an tAcht um Thacaíocht do Mhic Léinn, agus athbhreithniú ar an Acht um Oideachas do Dhaoine a bhfuil Riachtanais Speisialta Oideachais Acu

Luaigh roinnt rannpháirtithe gur rud dearfach é an t-athbhreithniú leanúnach ar an Acht um Oideachas do Dhaoine a bhfuil Riachtanais Speisialta Oideachais Acu (Acht EPSEN), 2004, a fheiceáil. D’fháiltigh na rannpháirtithe roimh an gcomhairle beartais a foilsíodh le déanaí ón gComhairle Náisiúnta um Oideachas Speisialta (CNOS) dar teideal ‘An inclusive education for an inclusive society’. Mar sin féin, labhair roinnt rannpháirtithe freisin faoin dóigh a bhfuil cuma uaillmhianach (i.e., cuma dhóchasach) ar Acht EPSEN agus ar an gcomhairle beartais ó CNOS i bhfianaise tacaí teoranta don oideachas cuimsitheach. Mar a dúirt rannpháirtí amháin i bhfócasghrúpa: ‘tá súil againn go mbeadh an straitéis náisiúnta míchumais níos uaillmhianaí ná Acht EPSEN chun córas imleor cuimsitheach oideachais a chinntiú do gach leanbh, agus riachtanais an duine aonair á gcur san áireamh’. Chuir ionadaí amháin ó EDM an méid seo a leanas in iúl freisin:

‘D’fhéadfadh Acht EPSEN a bheith forásach ach tá gá ann le muinín agus iontaoibh a chothú i measc teaghlach toisc go bhfuil beagán muiníne acu as an gcóras reatha, go bhfuil beagán cuntasachta ann agus go bhfuil beagán féidearthachta ag teaghlaigh chun dul i muinín an dlí.’

Iarradh freisin go ndéanfaí leasú ar an Acht um Thacaíocht do Mhic Léinn chun deireadh a chur le critéir measúnachta idirdhealaitheacha. Bhíothas den tuairim nach bhfuil na critéir le haghaidh incháilitheacht le haghaidh tacaíochta a mheasúnú ag teacht le cineál éagsúil an mhíchumais (e.g., cineálacha míchumais chognaíoch) agus nach n-aithnítear neamhspleáchas airgeadais daoine faoi mhíchumas leo (e.g., nuair atá siad á measúnú de réir ioncam a dtuismitheoirí).Chomh maith leis an mbacainn sin, luaigh ionadaithe EDM freisin nach ndearnadh Airteagal 24 UNCRPD, lena rialaítear an ceart atá ag daoine a bhfuil míchumas orthu chun oideachas inrochtana agus cuimsitheach a fháil ina bpobal áitiúil, a chur chun feidhme go hiomlán riamh, agus nár cuireadh ach codanna d’Acht EPSEN chun feidhme.

#### Rochtain ar shuíomhanna oideachais

Tharraing na rannpháirtithe anuas dúshláin a bhaineann le rochtain ghinearálta ar shuíomhanna oideachais. Chomh maith le fadhbanna le foirgnimh dhorochtana (e.g., an easpa ardaitheoirí agus rampaí), luaigh siad saincheisteanna geografacha agus iompair le scoileanna freisin, agus an méid seo a leanas á rá, mar shampla: ‘Caithfidh leanaí a bpobal féin a fhágáil chun freastal ar scoil speisialta’, agus ‘Bíonn daoine ag caitheamh roinnt uaireanta an chloig ag taisteal le haghaidh oideachas bunscoile; teastaíonn rochtain ar a scoileanna áitiúla ó dhaoine’.

### Conairí agus aistrithe idir suíomhanna oideachais, oiliúna agus fostaíochta agus laistigh díobh

Leag na rannpháirtithe sa chomhairliúchán béim ar na dúshláin agus na bacainní a mbíonn daoine faoi mhíchumas ag dul i ngleic leo agus iad ag aistriú idir suíomhanna oideachais, oiliúna agus fostaíochta agus laistigh díobh. Thuairiscigh siad deacrachtaí agus iad ag iarraidh seirbhísí agus socruithe a fháil an bealach ar fad tríd an mbunscoil agus an tríd an meánscoil. I bhfócasghrúpa amháin, mar shampla, d’aontaigh na rannpháirtithe gur gá na tacaí a thabhairt ar dtús ag aois an-óg agus leanúint ar aghaidh an bealach ar fad tríd. Chuir ionadaí EDM an méid seo a leanas in iúl:

‘Is gá aistrithe de réir a chéile a bheith ann chun go mbraitheann daoine go mbíonn tacaíocht acu. Nuair a mhothaíonn daoine go mbíonn siad cuimsithe ar scoil, leathnaíonn sé sin chuig an gcuid eile den tsochaí. Is gá na tacaí a sholáthar de réir mar a théann duine trí aistrithe, agus ba cheart iarracht níos mó a dhéanamh a chinntiú go mbeidh daoine ar an eolas faoi thacaí.’

Tharraing ionadaí eile ó EDM anuas na fadhbanna a bhaineann le leanaí a bheith ag aistriú isteach i seirbhísí d’aosaigh agus go mbíonn tacaíocht don aistriú sin in easnamh. Luaigh siad an gá atá le haistriú agus cumarsáid a bheith ann idir an t-oideachas, an leas agus an tsláinte, go gcaithfidh seirbhísí a bheith comhleanúnach agus go gcaithfidh EDManna a bheith páirteach ann. Tuairiscíodh freisin gur mórdhúshlán é an t-aistriú ón scoil chuig an bhfostaíocht, chuig an oiliúint nó chuig an mbreisoideachas, mar a thuairiscigh rannpháirtí amháin:

‘Is réimse ollmhór nach bpléitear é an t-aistriú [ón oideachas]. Tá lear aistrithe ann a tharlaíonn nuair a shroicheann duine 18 mbliana d’aois amach. Gan aon tacaíocht agus gan aon chonair. Go háirithe dóibh sin a bhfuil míchumas intleachta trom/dian orthu agus a bhfuil riachtanais chasta liachta acu.’

Dúshlán eile a thuairiscigh rannpháirtithe a bhfuil míchumas intleachta orthu ba ea go mbíonn daoine óga ag éirí as an iar-bhunscoil mar gheall ar easpa tacaíochta, rud a bhfuil dúshláin mheabhairshláinte ag teacht as. Dúirt siad nach mbíonn an t-oideachas aosach ina rogha don chuid is mó de dhaoine a bhfuil míchumas intleachta orthu.

Ar fud an chomhairliúcháin, thuairiscigh na rannpháirtithe na dúshláin seo a leanas ar gá aghaidh a thabhairt orthu chun conairí agus aistrithe ó shuíomhanna oideachais agus laistigh díobh a fheabhsú.

#### Ionchais ísle agus dearcthaí idirdhealaitheacha

Tarraingíodh anuas gur gá do thuismitheoirí agus d’oideoirí aghaidh a thabhairt ar an dúshlán a bhaineann le huaillmhianta agus ionchais ísle do dhaltaí óga a bhfuil míchumas orthu. Mar shampla, mhínigh na rannpháirtithe go bhfuil baint ag an líon íseal daoine faoi mhíchumas san ardoideachas agus san fhostaíocht le heaspa ghinearálta ionchas do dhaltaí faoi mhíchumas ina mblianta scolaíochta. Mar an gcéanna, d’iarr na rannpháirtithe tuilleadh feasachta ar an míchumas i suíomhanna scoile chun dearcthaí faoin míchumas a athrú ó aois an-óg i leith. Dúirt rannpháirtí amháin: ‘dá gcuirfí oideachas ar dhaoine ó aois níos óige i leith faoi na bacainní a mbíonn daoine faoi mhíchumas ag dul i ngleic leo, bheadh toilteanas ann le níos mó eolais a fháil sa réimse sin’.

#### Deiseanna taithí oibre agus gairmthreoir

Dúirt rannpháirtithe gur cheart do gach dalta faoi mhíchumas rochtain a bheith acu ar thaithí oibre toisc nach mbíonn an rochtain sin acu faoi láthair. Mura bhfaigheann daltaí na háiteanna sin go luath ina saol chun a fheiceáil conas a oibríonn áiteanna oibre, ní féidir leo roghanna éagsúla a fhiosrú chun cabhrú leo cinneadh a dhéanamh ar cad is maith leo agus cad a dhéanann siad go maith. Chuir roinnt rannpháirtithe in iúl go mbíonn tábhacht ar leith ag baint leis an Idirbhliain ó thaobh taithí oibre de, ach go mbíonn sé doiligh áitiú ar fhostóirí daltaí Idirbhliana a bhfuil míchumas orthu a ghlacadh. Is minic a shocraítear na daltaí faoi mhíchumas sin in eagraíochtaí míchumais ar féidir leo tacú leo, rud a fhágann nach bhfaigheann siad taithí ar thimpeallachtaí oibre príomhshrutha.

Tarraingíodh anuas freisin an tsaincheist arb éard í an easpa gairmthreorach a sholáthraítear do dhaltaí faoi mhíchumas, go háirithe i scoileanna speisialta. Cheistigh na rannpháirtithe an bhfuil aon eolas ag comhairleoirí gairmthreorach i scoileanna príomhshrutha ar na tacaí atá ar fáil do dhaoine óga a bhfuil míchumas orthu chun rochtain a fháil ar an obair, ar an oiliúint nó ar an mbreisoideachas. Cuireadh in iúl go bhfuil an bhearna sin á líonadh ag eagraíochtaí tathanta míchumais. Mhol ionadaí amháin ó EDM an méid seo a leanas:

‘Teastaíonn rochtain ar chomhairleoirí treorach ó gach dalta. Is gá dúinn gach conair tar éis na scoile a dhéanamh níos cuimsithí. Ba cheart roghanna taithí oibre a bheith ar fáil ar scoil. Is gá dúinn a chinntiú gur féidir le daoine faoi mhíchumas rannchuidiú, agus go bhfreastalófar ar a riachtanais uile.’

#### Leanúnachas socruithe

Leag na rannpháirtithe sa chomhairliúchán béim ar fhadhb a bhaineann le heaspa leanúnachais ó thaobh socruithe réasúnacha (e.g., teicneolaíocht chúnta) de do dhaltaí a bhfuil míchumas orthu nuair a aistríonn siad ón mbunscoil chuig an iar-bhunscoil nó ón scoil chuig suíomhanna fostaíochta. Mar shampla, chuir ionadaí EDM in iúl gur cheart socruithe réasúnacha dul leis an duine toisc gur féidir leis an bpróiseas nochta a bheith tuirsiúil in amanna. Luaigh sé go mbíonn sé fíorthábhachtach go mbeadh socruithe leanúnacha ann agus nach mór tacaíocht i bpearsa a bheith ar áireamh leo. Leagadh béim freisin ar an dúshlán a bhaineann le socruithe réasúnacha a fháil dóibh sin atá ag déanamh scrúduithe agus gur ‘troid leanúnach’ é sin. Luaigh ionadaí EDM go mbíonn an dearcadh mícheart ann in amanna go bhfuil buntáiste ag daltaí a bhfuil míchumas orthu trí shocruithe réasúnacha a bheith acu dá gcuid oideachais, lena n-áirítear le linn scrúduithe.

### An t-oideachas agus an oiliúint le haghaidh grúpaí difriúla míchumais/eispéiris dhifriúla mhíchumais

#### Mná faoi mhíchumas

Leag na rannpháirtithe béim ar an ngá atá le hoideachas cuimsitheach gnéis chun aghaidh a thabhairt ar dhúshlán ar leith do mhná a bhfuil míchumas orthu. Dúirt siad go gcuireann an easpa oideachas gnéis cuí le tuairimí i measc an phobail nach mbíonn daoine faoi mhíchumas lánábalta caidreamh a bheith acu nó leanaí a bheith acu.

#### Daoine LADTAI+

Leag na rannpháirtithe LADTAI+ freisin béim ar an ngá atá le hoideachas cuimsitheach gnéis. Luaigh ionadaí amháin ó EDM go ‘[ndírítear] den chuid is mó fós san oideachas gnéis i scoileanna ar eispéiris heitrighnéasacha agus ar eispéiris daoine nach daoine faoi mhíchumas iad’.

#### Daoine den Lucht Siúil a bhfuil míchumas orthu

Thuairiscigh na rannpháirtithe ó fhócasghrúpaí leis an Lucht Siúil gurb é is dóichí go mbeidh leanaí den Lucht Siúil a bhfuil míchumas orthu ar amchláir laghdaithe agus nach mbíonn cúntóirí riachtanas speisialta ar fáil i gcónaí do leanaí den Lucht Siúil. Cheangail na rannpháirtithe na heispéiris sin le dearcthaí idirdhealaitheacha sa chóras oideachais. Bhain dúshlán a bhain go sonrach leis an Lucht Siúil le fadhbanna maidir leis an uathachas agus leis an idirdhealú, mar a míníodh i sliocht amháin:

‘Bíonn ag méadú ar an líon leanaí den Lucht Siúil a bhfuil neamhord ar speictream an uathachais orthu. Bíonn iasachtaí á dtógáil ag tuismitheoirí chun diagnóis phríobháideach a fháil toisc go bhfuil an liosta feithimh le haghaidh diagnóise fada, agus ní bhíonn scoileanna ag rochtain na dtuarascálacha príobháideacha sin in amanna. Corruair, bíonn scoileanna ag insint do thuismitheoirí go bhfuil uathachas ar a leanbh gan measúnú iomlán cuí a dhéanamh. Is é an toradh atá air sin ná nach mbíonn leanaí ag baint tairbhe iomlán as an gcóras oideachais toisc nach mbíonn na scoileanna ina bhfuil siad ag soláthar na n-acmhainní is gá chun tacaíocht leordhóthanach a thabhairt don leanbh, rud a fhágann go gcuirtear an leanbh ar uaireanta laghdaithe.’

#### Daoine atá néara-éagsúil

Labhair na rannpháirtithe faoi na dúshláin a mbíonn daoine atá néara-éagsúil ag dul i ngleic leo i suíomhanna oideachais. Mar a dúirt freagraí amháin ar an suirbhé: ‘bhí eispéireas diúltach ar scoil ag formhór mór na ndaoine a bhfuil aithne agam orthu a bhfuil a leanaí néara-éagsúil’. I measc na mbacainní a ndearna na rannpháirtithe cur síos orthu bhí cineálacha dochta cur chuige i leith an oideachais, easpa am breise chun scrúduithe a chríochnú, agus easpa oiliúna do mhúinteoirí chun an néara-éagsúlacht i suíomhanna oideachais a thuiscint. In aighneacht scríofa amháin, áitíodh go sáraíonn anailís iompraíochta fheidhmeach cearta an duine atá ag daoine a bhfuil uathachas orthu ach go bhfuil sí in úsáid fós i roinnt scoileanna in Éirinn.

Leag roinnt rannpháirtithe sa chomhairliúchán agus EDM in aighneacht scríofa béim ar dhúshláin ar leith do dhaoine a bhfuil disléicse agus dioscalcúile orthu, lenar áiríodh na dúshláin seo a leanas: ní sholáthraíonn an tSeirbhís Náisiúnta Síceolaíochta Oideachais (SNSO) measúnuithe disléicse nó dioscalcúile lena bhfreastalaítear ar leibhéal an éilimh ó thuismitheoirí nó ó scoileanna; ní ann d’aon bheartas soiléir agus aon chleachtas soiléir i scoileanna maidir leis an méid tacaíochta agus an cineál tacaíochta ba cheart do leanaí a bhfuil disléicse nó dioscalcúile orthu a fháil; agus nach bhfuiltear ag baint úsáid iomlán as teicneolaíocht chúnta i scoileanna, go háirithe mar thoradh ar chritéir eisiata incháilitheachta maidir le húsáid na teicneolaíochta i scrúduithe Stáit.

#### An Neamhord den Speictream Alcóil san Fhéatas

Chuir rannpháirtí amháin in iúl go bhfuil an neamhord den speictream alcóil san fhéatas an-leitheadach in Éirinn ach nach n-aithnítear an neamhord sin mar mhíchumas. D’áitigh sé go bhfuil an dara leitheadúlacht is airde ar domhan ag Éirinn ó thaobh neamhord den speictream alcóil san fhéatas de ach go bhfágann 75% de leanaí a bhfuil an neamhord sin orthu an córas oideachais toisc go bhfuil siad á n-eisiamh nó á gcur ar fionraí mar gheall ar fhadhbanna iompair. Dúirt sé, mar shampla, nach bhfuil aon treoirlínte reachtúla ann maidir le diagnóis agus go bhfuil easpa tacaíochta ann do leanaí a bhfuil an fhadhb sin acu, rud ar féidir leis difear diúltach a dhéanamh d’eispéiris oideachais.

#### Imircigh agus iarrthóirí tearmainn a bhfuil míchumas orthu

I measc na ndúshlán a raibh imircigh agus iarrthóirí tearmainn faoi mhíchumas ag dul i ngleic leo bhí agaí fada feithimh chun measúnuithe tosaigh a fháil chun córais chuí oideachais nó tacaí cuí oideachais a rochtain, roghanna fostaíochta inrochtana a bheith in easnamh d’imircigh a bhfuil míchumas orthu a bhfuil leibhéil oideachais níos ísle acu, cáilíochtaí oideachais ó thíortha baile a bheith á meas a bheith ar chaighdeán níos lú, moilleanna ar leanaí a bhfuil míchumas orthu a ligean isteach i scoileanna, agus bacainní iompair ar thuismitheoirí agus iad ag iarraidh a leanaí faoi mhíchumas a thabhairt chun na scoile.

#### Daoine bodhra

Leag rannpháirtithe bodhra/Bodhra agus ionadaithe ó EDManna do na bodhair/na Bodhair béim ar an argóint nach n-oireann cuimsiú do chách i gcás daoine óga bodhra/Bodhra. Thuairiscigh siad na buntáistí agus na míbhuntáistí a bhaineann le príomhshruthú agus le scoileanna Bodhra do dhaoine aonair difriúla, ach go spreagann an córas cur chuige uilíoch. Ba iad ganntanas ateangairí Theanga Chomharthaíochta na hÉireann (TCÉ) agus ganntanas múinteoirí TCÉ an bhacainn ba mhó tuairisc ar an oideachas agus an oiliúint do dhaoine Bodhra. I measc na mbacainní ar an oiliúint tá eispéiris amhail cúrsaí oiliúna á éileamh gur gá do bheirt Bhodhar clárú sula soláthrófaí TCÉ. Tá deacrachtaí tuairiscithe ann freisin maidir le hateangairí ardchaighdeáin TCÉ a aimsiú i gcórais oideachais.

Mhínigh ionadaithe ó EDManna do na bodhair/na Bodhair gur fadhb shuntasach í go n-éisteann an Rialtas níos mó leis na gairmithe éisteachta a oibríonn le daoine Bodhra ná mar a éisteann sé le gairmithe Bodhra ó phobal na mBodhar. Dúirt siad gurb amhlaidh san Acht um Theanga Chomharthaíochta na hÉireann nach bhfuil sé éigeantach faoi láthair go mbeadh líofacht TCÉ ag múinteoirí. Dá bhrí sin, bíonn daoine óga Bodhra thíos le siondróm díothachta teanga toisc nach mbíonn rochtain á fáil acu ar mhúinteoirí a bhfuil líofacht TCÉ acu. Níl aon líofacht sa chéad teanga ag roinnt leanaí bodhra/Bodhra a gcuirtear iallach orthu an Béarla a fhoghlaim. Léirítear i dtaighde gur féidir le daoine óga bodhra/Bodhra a d’fhreastail ar scoileanna príomhshrutha streachailt lena gcuid mothúchán níos déanaí sa saol toisc nach raibh an deis acu an t-oideachas a eispéiriú ina dteanga roghnaithe (i.e., TCÉ). Mhínigh ionadaí amháin ó EDM an suaitheadh cultúir a d’eispéirigh sé nuair a d’aistrigh sé ó scoil Bodhar chuig ollscoil phríomhshrutha, mar shampla go nglactar leis go bhfuil Béarla ar eolas ag daoine Bodhra. Mar a chuir EDManna in iúl, ní do leanaí bodhra/Bodhra amháin a bhíonn TCÉ (e.g., is féidir leis a bheith ina mhodh cumarsáide do roinnt leanaí neamhbhriathartha).

### Athchóiriú Gaeilge

Díríodh ar an méid seo a leanas in aighneacht amháin: ‘in Éirinn, is é córas na díolúine ó staidéar a dhéanamh ar Ghaeilge ceann de na cásanna idirdhealaithe is mó ar bhonn teanga’. Luaigh siad go dtugtar díolúine ó staidéar a dhéanamh ar Ghaeilge do leanaí a bhfuil míchumas orthu, in ionad freastal ar a riachtanais speisialta oideachais. Fágann sé sin gur féidir le daltaí faoi mhíchumas a bheith teoranta ó thaobh deiseanna gairme de amach sa saol. Áitíodh an méid seo a leanas san aighneacht sin:

‘Is gá an Ghaeilge sa chóras oideachais a athchóiriú ó bhonn chun a chinntiú go mbeidh fáil uirthi ag gach dalta scoile sa tír.

## 5.7.2 Gníomhartha agus réitigh a moladh

Mhol na rannpháirtithe sa chomhairliúchán a lán gníomhartha agus réiteach chun aghaidh a thabhairt ar dhúshláin oideachais agus oiliúna sa Straitéis Náisiúnta Míchumais nua. Áirítear leis na moltaí cineálacha ginearálta cur chuige a theastaíonn chun feabhas a chur ar an oideachas do dhaoine faoi mhíchumas agus gníomhartha sonracha maidir le hacmhainn a thógáil agus le tacú le haistrithe trí shuíomhanna oideachais agus amach astu.

### Cineálacha ginearálta cur chuige agus prionsabail ghinearálta chun feabhas a chur ar an oideachas do dhaoine faoi mhíchumas

* Bheith níos uaillmhianaí ná Acht EPSEN chun córas imleor cuimsitheach oideachais a chinntiú do gach leanbh, áit a gcuirfear riachtanais an duine aonair san áireamh (rannchuidiú ó EDM);
* Treochlár a leagan amach le haghaidh na cuma atá ar chuimsiú dáiríre (rannchuidiú ó EDM);
* Breithniú a dhéanamh ar chuimsitheacht mhéadaitheach an oideachais mar phróiseas leanúnach (is gá tús a chur tríd an Straitéis Náisiúnta Míchumais le gluaiseacht i dtreo bunathrú chun feabhais de réir a chéile) (rannchuidiú ó EDM);
* A shainmhíniú cén chuma atá ar thimpeallacht chuimsitheach foghlama (rannchuidiú ó EDM);
* Samhail leanbhlárnach cheartabhunaithe oideachais chuimsithigh a úsáid (rannchuidiú ó EDM);
* Cur chuige um Dhearadh Uilíoch don Fhoghlaim a ghlacadh i leith an oideachais (cineálacha solúbtha inoiriúnaithe cur chuige) (rannchuidiú ó EDM);
* Breithniú a dhéanamh ar riachtanais oideachais na ndaoine faoi mhíchumas san am i láthair agus san am atá le teacht (rannchuidiú ó EDM);
* An tionchar síceolaíoch agus an bhraistint muintearais a bhaineann le duine a bheith ina dhalta i dtimpeallacht neamhchuimsitheach oideachais a bhreithniú (rannchuidiú ó EDM);
* Breathnú ar conas a d’fhéadfaí an teanga a bhaineann le míchumas a athrú chun cultúir oideachais chuimsithigh a chur chun cinn (e.g., ‘riachtanais bhreise/speisialta’) (rannchuidiú ó EDM);
* Éiteas UNCRPD a chur isteach sa straitéis ionas go mbeidh an timpeallacht oideachais in oiriúint do riachtanais daoine, in ionad daoine a chur in oiriúint don timpeallacht (rannchuidiú ó EDM);
* Luath-idirghabhálacha i suíomhanna oideachais do leanaí óna mbreith go dtí go bhfuil siad sé bliana d’aois a mheas a bheith ríthábhachtach (rannchuidiú ó EDM);
* Breithniú a dhéanamh ar a oiriúnaí atá idirghabhálacha iompraíochta i suíomhanna oideachais (e.g., Anailís Iompraíochta Fheidhmeach), ar idirghabhálacha iad a bhfuil coincheapa cumasachais mar bhonn agus thaca acu (rannchuidiú ó EDM); agus
* A chinntiú go gcuirfidh pobail scoile agus geallsealbhóirí oideachais atá i gcroílár ár gcórais oideachais cultúir chuimsitheacha scoile chun cinn.

### Gníomhartha chun acmhainn na gcóras a thógáil le haghaidh cleachtais oideachais chuimsithigh

#### Gníomhartha chun tacaí agus acmhainní a fheabhsú

* Níos mó cistiúcháin a sholáthar do scoileanna le haghaidh cúntóirí riachtanas speisialta agus le haghaidh ranganna uathachais, chun a chinntiú go bhfaighidh gach leanbh i ngach scoil an tacaíocht a theastaíonn uathu;
* Soláthraithe príobháideacha seirbhísí oideachais a spreagadh nó a dhreasú chun tuilleadh infheistíochta a dhéanamh i ndeiseanna oideachais do dhaoine a bhfuil míchumas orthu;
* Buiséid phearsantaithe a thabhairt isteach lena gcuirfear ar chumas daoine a gcuid oideachais féin a chistiú;
* Pleananna cuimsitheachta a éileamh i scoileanna;
* A chur ar chumas tuismitheoirí/caomhnóirí le leanaí a bhfuil riachtanais chasta acu áiteanna scoile a fháil bliain amháin níos luaithe ná leanaí eile;
* Córas a bhunú ina mbeidh tacaí agus acmhainní i bhfeidhm go huathoibríoch de réir mar a bhíonn leanaí faoi mhíchumas ag teacht isteach i gcórais oideachais;
* Líon leordhóthanach áiteanna scoile a bheith ann go háitiúil do leanaí a bhfuil riachtanais chasta acu;
* Feabhas a chur ar an treoir maidir le tacaí oideachais, go háirithe do ghrúpaí nach gcloistear uathu go minic agus dóibh sin a bhíonn ag dul i ngleic le bacainní cumarsáide;
* Scoileanna DEIS (Comhionannas Deiseanna a Sholáthar i Scoileanna) a acmhainniú chun tacaíocht chuí a thabhairt do leanaí a bhfuil riachtanais bhreise acu;
* Níos mó solúbthachta a chinntiú chun a chinntiú go mbeidh uaireanta cúntóra phearsanta ar fáil chun oiriúnú do sceidil oideachais tríú leibhéal a bhíonn ag athrú;
* Duine sonrach a bheidh freagrach as an míchumas a leithdháileadh i ngach scoil, mar shampla chun tacú le cúntóirí riachtanas speisialta agus chun cásanna ina bhfuil bulaíocht á déanamh ar leanaí faoi mhíchumas a bhainistiú;
* Níos mó teiripeoirí a shocrú i scoileanna agus i gcoláistí, ionas go mbeidh gach leanbh agus gach duine óg in ann cabhair a fháil leis an gcumarsáid, leis an bpeannaireacht, lena n-aird a dhíriú agus leis an teicneolaíocht;
* Cláir bhána idirghníomhacha ardchaighdeáin a bhfuil rochtain ag gach leanbh agus gach duine óg orthu a chistiú i scoileanna;
* Rochtain a chinntiú ar leabhair scoile chuí do leanaí a bhfuil lagú amhairc orthu;
* Campaí a sholáthar chun tacú le leanaí a bhfuil cineálacha sonracha míchumas orthu scileanna saoil a fhoghlaim, mar shampla cócaireacht agus úsáid a bhaint as an iompar poiblí;
* Cúrsaí a sholáthar chun leanaí agus daoine óga a theagasc conas airgead a bhainistiú agus conas banc a úsáid;
* Rochtain ar chórais chuí iompair scoile a chinntiú (rannchuidiú ó EDM);
* Treoirlínte reachtúla a chur ar áireamh lena rialaítear cleachtais amhail Cóid Iompair, leithlisiú agus srianadh agus amchláir laghdaithe;
* Tacaí atá curtha in oiriúint don duine aonair a chomhtháthú isteach i suíomhanna oideachais, amhail Cúntóirí Riachtanas Speisialta (rannchuidiú ó EDM); agus
* Múinteoirí Cúnta/Cúntóirí Riachtanas Speisialta a bheith ann i ngach seomra ranga ar feadh leath an lae ar a laghad.

#### Gníomh chun aghaidh a thabhairt ar chaighdeáin cleachtas oideachais chuimsithigh

* Samplaí de dhea-chleachtas oideachais chuimsithigh a thabhairt chun suntais agus a chomhroinnt ar fud thréimhse feidhme na straitéise.

#### Gníomhartha a bhaineann le tacaíocht agus oiliúint do mhúinteoirí agus do chúntóirí riachtanas speisialta

* Tuilleadh oiliúna múinteoirí agus tuilleadh breisoiliúna a sholáthar do mhúinteoirí agus do chúntóirí riachtanas speisialta maidir le tacú le leanaí a bhfuil míchumas orthu, lena n-áirítear an néara-éagsúlacht;
* Múinteoirí atá ag obair le mic léinn a bhfuil riachtanais bhreise oideachais acu a chúiteamh as oiliúint bhreise; agus
* A chinntiú go mbeidh gach cúntóir riachtanas speisialta toilteanach agus ábalta cógais bhunúsacha a thabhairt, amhail inslin a instealladh/cógais éigeandála don titimeas a thabhairt.

#### Gníomhartha chun beartais agus reachtaíocht um oideachas cuimsitheach a fheabhsú

* Athbhreithniú a dhéanamh ar Acht EPSEN agus gabháil do thuilleadh obair thrasearnála ar aon dul leis an mbeartas ‘Éire Óg: An Creat Beartais Náisiúnta do Leanaí agus do Dhaoine Óga 2023-2028’;
* Oiliúint um Chomhionannas Míchumais a chur ar áireamh in Acht EPSEN;
* Acht EPSEN a achtú/a chur chun feidhme go hiomlán chun a chinntiú go mbeidh leanaí/daltaí ag fáil pleananna oideachais a oireann dá riachtanais go luath sa bhliain;
* Plean cur chun feidhme deich mbliana a fhorbairt, agus plean cumarsáide a dhearadh, chun an chomhairle beartais ó CNOS a chur i bhfeidhm;
* A chinntiú go mbeidh an chomhairle beartais ó CNOS i gcomhréir le UNCRPD (luadh gur cabhair mhór maidir le breac-chuntas a thabhairt ar na céimeanna a theastaíonn í Barúil Ghinearálta Uimh. 4 ar Airteagal 24 UNCRPD);
* Pleananna Oideachais atá Curtha in Oiriúint don Duine Aonair a aithint go reachtúil (rannchuidiú ó EDM);
* Leanúint ar aghaidh le hinfheistíocht i dtionscnaimh amhail an tSamhail Rochtana agus Cuimsithe (AIM) lena gcuirtear ar chumas leanaí a bhfuil míchumas orthu rochtain a fháil ar an oideachas réamhscoile;
* A aithint go bhféadfadh an Chairt Náisiúnta um Dhearadh Uilíoch san oideachas tríú leibhéal dul chun tairbhe d’earnálacha oideachais eile;
* Leasú a dhéanamh ar ailt idirdhealaitheacha den Acht um Thacaíocht do Mhic Léinn ionas go ndéanfar gach mac léinn faoi mhíchumas a rangú mar mhac léinn neamhspleách chun críocha cistiúcháin; agus
* An incháilitheacht i leith dheontas SUSI (Tacaíocht Chomhchoiteann do Mhic Léinn in Éirinn) a leathnú ionas go gcáileoidh daoine a bhfuil míchumas orthu ar an gcoinníoll sin amháin, beag beann ar ioncam an teaghlaigh.

### Gníomhartha chun aghaidh a thabhairt ar aistrithe idir suíomhanna oideachais agus fostaíochta agus laistigh díobh

#### Gairmthreoir

* A chinntiú go bhfaighidh gach mac léinn (idir mhic léinn atá faoi mhíchumas agus mhic léinn nach bhfuil faoi mhíchumas) i suíomhanna speisialta nó príomhshrutha gairmthreoir;
* Gairmthreoir shaincheaptha a sholáthar a luaithe is féidir do dhaoine a bhfuil míchumas orthu, agus plean fadtéarmach ann dul ón scoil chuig céim a bhaint amach agus chuig an bhfostaíocht;
* Oiliúint Comhionannais Míchumais a sholáthar do chomhairleoirí gairmthreorach; agus
* Aghaidh a thabhairt ar an easpa chórasach uaillmhéine agus ar an rochtain theoranta ar an oideachas iar-bhunscoile agus ar ghairmthreoir do dhaltaí i scoileanna oideachais speisialta.

#### Leanúnachas socruithe

* Socruithe/pas teicneolaíochta cúnta a thabhairt isteach a théann in éineacht le daoine a bhfuil míchumas orthu ar fud a n-aistir oideachais;
* Breac-chuntas soiléir a thabhairt ar leanúntas tacaíochta tríd an mbunscoil agus isteach sa mheánscoil. Breithniú a dhéanamh ar shocruithe réasúnacha a theastaíonn sa scoil agus a theastaíonn chun an scoil a shroicheadh (rannchuidiú ó EDM); agus
* Tairseach a fhorbairt chun tacaí a rochtain, go háirithe trí aistrithe (rannchuidiú ó EDM).

#### Feasacht ar an míchumas agus comhionannas míchumais i scoileanna

* Feasacht ar an míchumas a mhéadú i scoileanna trí chomhionannas míchumais/feasacht ar an míchumas a chomhtháthú isteach i gcuraclaim oideachais, lena n-áirítear an Idirbhliain;
* Tacú le EDManna Oiliúint Comhionannais Míchumais a sholáthar i scoileanna (rannchuidiú ó EDM); agus
* Tionscnaimh frithbhulaíochta a sholáthar ar scoil, agus tuilleadh tacaíochta a sholáthar do scoileanna nuair a tharlaíonn bulaíocht mar gheall ar mhíchumas nó ar néara-éagsúlacht.

#### Gníomhartha eile chun aghaidh a thabhairt ar aistrithe agus ar chonairí

* Sonraí a bhailiú faoi thorthaí leanaí faoi mhíchumas tar éis dóibh an scoil a fhágáil. Ba cheart é sin a bheith mar chuid den dóigh a ndéanann CNOS meastóireacht ar an dul chun cinn san oideachas cuimsitheach;
* Ionad ilfhreastail a fhorbairt le haghaidh iarratais ar an mbreisoideachas;
* Aghaidh a thabhairt ar an nganntanas ball foirne tacaíochta do mhic léinn san oideachas tríú leibhéal;
* Tuilleadh tacaíochta a sholáthar do chéimithe a bhfuil míchumas orthu atá ag fágáil an choláiste;
* Seirbhís socrúchán poist a bhunú, agus faireachán agus tacaíocht leanúnach ann chun na bearnaí san aistriú a laghdú agus chun socrú isteach san fhostaíocht;
* Aghaidh a thabhairt ar an easpa iarratas ar phrintíseachtaí ó dhaoine a bhfuil míchumas orthu. Tuilleadh feasachta ar phrintíseachtaí a chruthú agus tuilleadh tacaí i bprintíseachtaí a chruthú; agus
* Tionscnaimh/imeachtaí a thabhairt isteach chun cabhrú leo sin a bhfuil míchumas orthu scileanna tábhachtacha a ghnóthú, amhail scileanna litearthachta, scileanna sóisialta agus scileanna ceannaireachta, etc.

### Gníomhartha chun aghaidh a thabhairt ar bhacainní uathúla do ghrúpaí a bhfuil eispéiris dhifriúla mhíchumais acu.

#### Gníomhartha le haghaidh mná faoi mhíchumas agus daoine LADTAI+ faoi mhíchumas

* Oideachas cuimsitheach gnéis a sholáthar i scoileanna, ar oideachas é ina ndíreofar ar thaithí fíorshaoil agus a n-áireofar leis plé ar thoiliú agus bealaí chun caidreamh agus gnéas a dhéanamh inrochtana do chách.

#### Gníomhartha le haghaidh daoine den Lucht Siúil a bhfuil míchumas orthu

* Díriú sonrach ar oideachas leanaí/aosach óg den Lucht Siúil a bhfuil riachtanais bhreise acu a chur ar áireamh sa Straitéis Náisiúnta Míchumais;
* Tuilleadh tacaí sa luathoideachas a sholáthar do leanaí den Lucht Siúil a bhfuil míchumas orthu; agus
* Oiliúint frithchiníochais a sholáthar do mhúinteoirí.

#### Gníomhartha le haghaidh daoine a bhfuil míchumas intleachta orthu

* Tuilleadh cúrsaí a sholáthar chun tacú le daoine a bhfuil míchumas intleachta orthu teicneolaíocht chúnta a cheannach agus a fhoghlaim conas í a úsáid;
* Cúrsaí a sholáthar do dhaoine a bhfuil míchumas intleachta orthu chun tacú leo a gcuid airgid féin a bhainistiú agus a rialú;
* A chur ar chumas daoine a bhfuil míchumas intleachta orthu staidéar a dhéanamh ar a luas féin agus de réir níos lú spriocdhátaí;
* Díriú ar fheasacht a mhúscailt laistigh den earnáil oideachais ar na roghanna iar-mheánscoile atá ar fáil do dhaoine a bhfuil míchumas intleachta orthu; agus
* Aghaidh a thabhairt ar an gcostas a bhaineann le breisoiliúint, chun machnamh níos leithne a dhéanamh ar ‘bhuanna’ daoine, agus chun roghanna níos oiriúnaithe a bheith ag fágálaithe scoile a bhfuil míchumas intleachta orthu.

#### Gníomhartha le haghaidh daoine néara-éagsúla

* Tuilleadh áiteanna a chruthú do leanaí uathacha agus néara-éagsúla i scoileanna príomhshrutha;
* A spreagadh go dtabharfaí seomraí ciúine agus spásanna céadfacha isteach i gcoláistí agus in ollscoileanna ionas go mbeidh daoine a bhfuil uathachas orthu in ann sos a fháil;
* An scéim um Shocruithe Réasúnacha ag Scrúduithe Teastais (RACE) a leasú chun go mbeidh sí níos cosúla leis an iarratas ar an mBealach Rochtana ar Oideachas do Dhaoine faoi Mhíchumas (DARE), ina dtugtar solúbthacht chun tionchar an mhíchumais ar an duine óg a léirmhíniú;
* In aighneacht scríofa amháin ó EDM, leagadh amach plean mionsonraithe chun an t-oideachas agus an oiliúint do dhaoine a bhfuil disléicse agus dioscalcúile orthu a athchóiriú. Áiríodh an méid seo a leanas leis an bplean sin:

1. ba cheart rochtain a bheith ag gach duine aonair ar mheasúnú gairmiúil le haghaidh disléicse agus dioscalcúile, beag beann ar a gcumas chun íoc as go príobháideach,
2. rochtain níos fearr ar phríomhthacaí agus ar shocruithe do dhaoine aonair a bhfuil disléicse agus dioscalcúile orthu,
3. Is gá do SNSO an líon measúnuithe disléicse agus dioscalcúile do leanaí agus daoine óga in aois scoile a mhéadú, i.e.,
4. is gá deiseanna measúnachta atá cistithe go poiblí a bheith ann d’aosaigh nach ndearnadh measúnú orthu riamh agus iad ar scoil.

#### Gníomhartha le haghaidh an Neamhoird den Speictream Alcóil san Fhéatas

* Na dúshláin a bhaineann leis an Neamhord den Speictream Alcóil san Fhéatas san oideachas a aithint go práinneach, agus na treoirlínte ‘Cód Iompraíochta’ i scoileanna a athrú ina dtreoirlínte ‘Cód Iompair’ chun freastal ar iompraíochtaí a bhaineann leis an Neamhord den Speictream Alcóil san Fhéatas.

#### Gníomhartha le haghaidh imircigh nó iarrthóirí tearmainn a bhfuil míchumas orthu

* Measúnú míchumais tosaigh níos luaithe a sholáthar d’iarrthóirí tearmainn chun rochtain ar chórais chuí oideachais a éascú.

#### Gníomhartha le haghaidh daoine bodhra/Bodhra

* Tacaíocht luath-idirghabhála a sholáthar, agus béim á leagan ar shealbhú teanga agus ar rochtain ar TCÉ;
* A chinntiú go mbeidh múinteoir cúnta speisialta láncháilithe TCÉ ag gach leanbh Bodhar; Breithniú a dhéanamh ar reachtaíocht a fhorfheidhmiú chuige sin;
* Teanga Chomharthaíochta na hÉireann a theagasc i scoileanna, i gcuraclam na hArdteistiméireachta agus ag an tríú leibhéal;
* Féachaint le méaduithe a bhaint amach ar an líon iarratas ar an scéim DARE agus ar an líon mac léinn bodhar/Bodhar atá ag baint céim amach ón oideachas tríú leibhéal;
* Cláir oiliúna agus feasachta a sholáthar d’oideoirí ar chultúr na mBodhar agus ar mhodhanna éifeachtacha teagaisc d’fhoghlaimeoirí bodhra/Bodhra;
* Díriú sonrach a leagan ar fheabhas a chur ar fhorbairt ghairmiúil leanúnach múinteoirí maidir le daltaí Bodhra a theagasc agus ar íosleibhéil inniúlachta in TCÉ do mhúinteoirí;
* Beartais oideachais chuimsithigh a achtú lena gcinnteofar go mbeidh rochtain ag daltaí bodhra/Bodhra ar oideachas ardchaighdeáin lena ngabhfaidh socruithe cuí agus tacaíocht chuí;
* Beartais a chur i bhfeidhm agus a fhorfheidhmiú chun TCÉ a theagasc ar ardchaighdeán, ar bhealach atá cosúil leis an dóigh a dteagascann scoileanna Gaeilge an Ghaeilge ar ardchaighdeán (rannchuidiú ó EDM); agus
* Sonraí a thiomsú faoi thorthaí oideachais do leanaí bodhra/Bodhra sa chóras bunscoile agus meánscoile.

### Athchóiriú Gaeilge

* Beartas comhtháite comhleanúnach don Ghaeilge sa chóras oideachais ón oideachas luath-óige go dtí an tríú leibhéal a fhorbairt bunaithe ar oideachas cuimsitheach lena bhfreastalófar ar riachtanais na mac léinn a bhfuil míchumas orthu agus nach ndéanfar eisiamh a spreagadh ná a éascú leis; agus
* Iarraidh ar an gComhairle Náisiúnta um Oideachas Speisialta (CNOS) cúrsa oiliúna sa Ghaeilge a fhorbairt a bheidh dírithe ar chúntóirí riachtanas speisialta oideachais i scoileanna lán-Ghaeilge agus Gaeltachta.

# 5.8 An fhostaíocht

## 5.8.1 Comhthéacs agus dúshláin

Ar fud an chomhairliúcháin, d’iarr na rannpháirtithe go mbeadh deiseanna fostaíochta níos fearr ann do dhaoine faoi mhíchumas. Rinne na rannpháirtithe tagairt don bhearna fostaíochta an-mhór do dhaoine faoi mhíchumas in Éirinn, agus chuir siad frustrachas in iúl faoin easpa dul chun cinn ar an mbearna a dhúnadh le blianta beaga anuas. Chuir roinnt rannpháirtithe ceisteanna, ábhair imní, ábhair frustrachas nó díomá in iúl faoin stop a cuireadh leis an Straitéis Chuimsitheach Fostaíochta do Dhaoine faoi Mhíchumas a chur chun feidhme.

Labhair na rannpháirtithe faoin gcéatadán mór de dhaoine faoi mhíchumas atá ag iarraidh obair, agus mhol siad go láidir gur cheart é a dhéanamh níos éasca dóibh é sin a dhéanamh. Phléigh roinnt díobh an tábhacht a bhaineann leis an bhfostaíocht d’fholláine agus cuimsiú daoine faoi mhíchumas, agus na tairbhí eacnamaíocha agus na tairbhí sóisialta araon á lua acu. Mar shampla, luaigh duine óg faoi mhíchumas: ‘Ba mhaith liom go leor airgid a thuilleamh ionas go mbeidh mé in ann aire a thabhairt do mo thuismitheoirí agus iad ina seandaoine’. Ba i gcomhthéacs na fostaíochta a luadh an ráta ard de dhaoine faoi mhíchumas in Éirinn atá i mbaol na bochtaineachta agus an eisiaimh shóisialta.

Leag a lán rannpháirtithe béim ar an luach a chuireann daoine faoi mhíchumas le háiteanna oibre. Chuir EDManna agus rannpháirtithe eile in iúl go mór, áfach, nach mbíonn gach duine faoi mhíchumas in ann obair nó nach mothaíonn gach duine faoi mhíchumas go bhfuil siad in ann obair, agus nár cheart brú a chur orthu déanamh amhlaidh. Tugadh samplaí de dhaoine nach raibh ag iarraidh obair ar eagla go gcuirfeadh sé sin dlús le dul chun cinn faidhbe nó tinnis nó go gcuirfeadh sé sin isteach ar sceidil chóireála. Cuireadh in iúl gur cheart do dhaoine faoi mhíchumas a bheith in ann caighdeán maireachtála maith a bheith acu, is cuma cé acu atá siad in ann obair nó nach bhfuil, agus nár cheart luach duine aonair a cheangal lena luach eacnamaíoch.

Rinne na rannpháirtithe sa chomhairliúchán cur síos ar a lán bacainní ar an bhfostaíocht do dhaoine faoi mhíchumas in Éirinn. Cé go bhfuil bacainní coiteanna fostaíochta os comhair daoine faoi mhíchumas in Éirinn, cuireadh in iúl arís agus arís eile gur ann freisin do dhúshláin a bhaineann go sonrach le grúpaí difriúla agus ar cheart aghaidh a thabhairt orthu sa chéad Straitéis Náisiúnta Míchumais eile. Tá bacainní ar an bhfostaíocht a thuairiscigh daoine uathacha, mar shampla, atá difriúil leis na bacainní sin atá os comhair daoine a bhfuil míchumas fisiciúil orthu nó a bhfuil deacrachtaí meabhairshláinte acu. Dar leis na rannpháirtithe, is ann freisin do bhacainní difriúla fostaíochta os comhair daoine a raibh míchumas orthu tráth a mbreithe, os comhair daoine a fuair míchumas go luath sa saol, os comhair daoine a fuair míchumas i gcúrsa a saoil oibre (mar shampla, mar thoradh ar thinneas, ar dhíobháil nó ar aosú), agus os comhair daoine a fuair diagnóis (e.g., diagnóis uathachais, ADHD nó deacrachtaí meabhairshláinte) agus iad ag obair. Moladh bearta éagsúla beartais chun freastal ar riachtanais na ngrúpaí éagsúla sin, chomh maith le moltaí chun aghaidh a thabhairt ar bhacainní atá coiteann i measc gach duine faoi mhíchumas.

Mhol roinnt rannpháirtithe go gcuirfí spriocanna fostaíochta do dhaoine a bhfuil míchumas orthu ar áireamh sa Straitéis Náisiúnta Míchumais. Moladh go sonrófaí go soiléir sa straitéis nua aidhm maidir le cá mhéad duine faoi mhíchumas sa bhreis a rachaidh isteach san fhostaíocht thar thréimhse feidhme na straitéise. Moladh gur cheart aon spriocanna agus aon bhearta a bheith inbhainte amach, agus gur cheart an méid seo a leanas a leagan amach go soiléir sa straitéis: ‘Seo é an áit ina bhfuilimid, agus seo é an áit ar mhaith linn a bheith ann’ maidir le fostaíocht daoine a bhfuil míchumas orthu in Éirinn.

Labhair roinnt rannpháirtithe go fabhrach freisin faoi scéimeanna cuóta fostaíochta i dtíortha eile, agus d’iarr EDManna agus rannpháirtithe eile go ndéanfaí cuótaí earnála príobháidí, beartais idirdhealaithe dhearfaigh agus/nó beartais gníomhaíochta dearfaí a thabhairt isteach in Éirinn nó, ar a laghad, go ndéanfaí breithniú ar iad a thabhairt isteach in Éirinn. Mar sin féin, tharraing líon beag rannpháirtithe sa chomhairliúchán ábhair imní anuas faoi éifeachtúlacht na gcuótaí, lena n-áirítear gur féidir cur i gcéill teacht as cuótaí agus nach dtugann cuótaí aghaidh ar shaincheist na tearcfhostaíochta i measc daoine faoi mhíchumas.

### Bacainní ar thaobh an fhostóra

#### Próisis dhorochtana earcaíochta

Thuairiscigh na rannpháirtithe sa chomhairliúchán gur minic a bhíonn próisis earcaíochta dorochtana agus gur gnách nach mbíonn siad ‘profáilte ó thaobh an mhíchumais de’. Áitíodh nach dócha go ndéanfaidh daoine faoi mhíchumas iarratas ar róil más ann do chéimeanna den phróiseas earcaíochta atá dorochtana. Luadh teanga na bhfógraí poist arís agus arís eile. Tuairiscíodh leitheadúlacht na teanga amhail ‘timpeallacht a ghluaiseann go tapa’ a bheith ina teanga cumasachais. Luadh an coinníoll nach mór d’iarrthóirí láncheadúnas tiomána glan a bheith acu a bheith ina bhacainn ar roinnt daoine faoi mhíchumas freisin. Mar shampla, scríobh duine aonair amháin an méid seo a leanas in aighneacht scríofa:

‘Ceann de na príomhbhacainní is ea go luaitear sa chuid is mó de shonraíochtaí poist nach mór d’iarratasóirí láncheadúnas tiomána glan agus rochtain ar mhodh iompair a bheith acu. Bainim úsáid as lámhrothar agus, idir siúl agus úsáid a bhaint as mo rothar láimhe, as iompar poiblí agus as tacsaithe in amanna, bím breá-ábalta dul chuig mo cheann scríbe gan aon fhadhbanna. Ach a luaithe a luaim ar an iarratas nach bhfuil aon charr ná aon cheadúnas agam, is dóigh liom go ndícháilítear mé láithreach. Ach níor cheart é sin a bheith amhlaidh ós rud é, maidir leis na poist uile a raibh na ceanglais sin acu agus a ndearna mé iarratas orthu, go bhféadfaí freastal orthu ar bhealach éigin (obair deisce i gcás nach mbíonn sa tiomáint ach cuid bheag bhídeach den phost agus nach cuid de na dualgais laethúla í, etc.)’

Luadh freisin gur minic a bhíonn próisis earcaíochta dorochtana do dhaoine néara-éagsúla. Chuir EDM amháin in iúl gur minic a bhíonn na scileanna agus na cáilíochtaí ag daoine uathacha le haghaidh róil ach go mbíonn deacracht acu le céimeanna caighdeánacha de phróisis earcaíochta, amhail litreacha cumhdaigh/CVanna a tháirgeadh agus agallaimh a dhéanamh.

Labhair rannpháirtithe faoi mhíchumas faoi na bacainní ar tháinig siad orthu go pearsanta agus iad ag lorg fostaíochta. Mar shampla, tar éis agallamh poist a bheith tairgthe dó, tháinig stop ar phróiseas earcaíochta nuair a d’iarr an t-iarrthóir ateangaire TCÉ. Mhínigh rannpháirtí eile go gcuirtear óna lán daoine Bodhra iarratas a dhéanamh ar phoist mar gheall ar mhéid an rómhaorlathais atá i gceist le híoc as ateangaire TCÉ tríd an Deontas le haghaidh Agallamh Poist.

I gcás eile, rinne duine a bhfuil fadhbanna soghluaisteachta aige cur síos ar chás inar glaodh chun agallaimh é, ar lena linn a fiafraíodh de an bhfuil a fhadhbanna soghluaisteachta buan, agus inar cuireadh as an iomaíocht le haghaidh an róil é láithreach. Bhí eagla ar dhaoine eile a raibh míchumas fisiciúil orthu go ndícháileofaí iad dá mba rud é go bhfreastalódh siad ar agallamh agus go mbeadh an áit oibre dhorochtana, ós rud é go raibh imní orthu go mbeadh sé ‘níos éasca’ don fhostóir iarrthóir eile a fhostú.

#### Ganntanas socruithe réasúnacha

Tuairiscíodh arís agus arís eile go bhfuil eagla ar a lán fostóirí faoina bhfuil i gceist le duine faoi mhíchumas a fhostú, go bhfuil beagán feasachta ann ar an gcistiú atá ar fáil le haghaidh socruithe réasúnacha, agus gur minic a bhítear den tuairim mhícheart gur rud “róchostasach” é daoine faoi mhíchumas a fhostú. Dúirt rannpháirtithe gur rud maorlathach trom é iarratas a dhéanamh ar an gCiste Socruithe Réasúnacha agus gurb an-íseal atá an glacadh leis an scéim.

Tuairiscíodh freisin gur minic a fhorléiríonn fostóirí cad is ‘socruithe réasúnacha’ ann go han-chúng, agus iad den tuiscint nach bhfuil feidhm aige ach i gcás cineálacha áirithe míchumais nó á chreidiúint nach dtagraíonn sé ach d’oiriúnuithe costasacha san áit oibre, do threalamh nó d’ateangairí TCÉ. Mar shampla, tuairiscíodh nár chreid roinnt fostóirí go bhfuil feidhm ag socruithe réasúnacha i gcás deacrachtaí meabhairshláinte. Luaigh na rannpháirtithe nach mbaineann aon chostas, nó nach mbaineann ach beagán costais, leis an gcuid is mó de shocruithe réasúnacha agus gurb amhlaidh ina ionad sin a bhaineann siad le ‘modhanna oibre’. Mar sin féin, labhair na rannpháirtithe sa chomhairliúchán go minic faoi ghanntanas coitianta solúbthachta maidir le socruithe oibre ar thaobh fostóirí, rud a théann chun aimhleas daoine faoi mhíchumas agus daoine a bhfuil tinnis ainsealacha orthu go díréireach.

Luaigh ionadaí amháin ó EDM gur bacainní ar dhaoine uathacha atá san easpa solúbthachta ar thaobh fostóirí faoi mhodhanna oibre. I measc na saincheisteanna tá dolúbthacht maidir le gnáthuaireanta oibre agus an cumas chun obair ón mbaile. Tharraing rannpháirtithe eile anuas saincheisteanna amhail deacrachtaí maidir le ham saor a thógáil ón obair chun freastal ar choinní liachta, solúbthacht a bheith ag teastáil uathu agus iad ag dul i dtaithí ar chógais nua, agus deacrachtaí maidir le héidí a chaitheamh mar gheall ar shaincheisteanna céadfacha.

Ar an iomlán, bhí braistint láidir ann gur cheart é a bheith níos éasca socruithe réasúnacha a fháil ó fhostóirí agus go mbeadh leibhéil fostaíochta i measc daoine faoi mhíchumas i bhfad níos airde dá mbeadh sé sin amhlaidh. Nuair a fiafraíodh de cén t-athrú ba mhaith leis a fheiceáil mar thoradh ar an straitéis nua, scríobh freagraí amháin ar an suirbhé an méid seo a leanas: ‘Gan ceanglas a bheith ar dhuine a chruthú go bhfuil sé faoi mhíchumas trom chun socruithe a fháil.’

#### Feasacht, dearcthaí agus idirdhealú

Bhí roinnt rannpháirtithe sa chomhairliúchán ag eispéiriú dearcthaí idirdhealaitheacha agus easpa feasachta ar an míchumas mar fhadhb leanúnach. Thuairiscigh siad go mbítear ag glacadh leis go coitianta go bhfuil easpa oideachais nó easpa scileanna ag daoine faoi mhíchumas nó go mbeadh siad ina bhfostaithe ‘neamhiontaofa’. Tuairiscíodh an t-idirdhealú i gcleachtais earcaíochta agus in áiteanna oibre araon. Luaigh na rannpháirtithe sa chomhairliúchán ‘steiréitíopaí’, ‘míthuiscintí’ agus ‘easpa tuisceana’ i measc fostóirí maidir leis an míchumas.

Tuairiscíodh gur féidir le heagla roimh an idirdhealú cosc a chur ar dhaoine míchumas a nochtadh d’fhostóir, bíodh sé le linn an phróisis earcaíochta nó le linn na fostaíochta, rud a fhágann nach féidir le daoine rochtain a fháil ar shocruithe a chabhródh leo fostaíocht a fháil nó a chothabháil go rathúil nó dul chun cinn a dhéanamh san fhostaíocht go rathúil. Bhíothas den tuairim nár thuig a lán fostóirí an míchumas go bunúsach. Cuireadh in iúl freisin nach dtuigeann roinnt fostóirí an luach is féidir le daoine faoi mhíchumas a chur leis an bhfostaíocht, agus go mbreathnaíonn siad ar a bhfostaíocht mar ghníomh ‘carthanachta’ nó cur i gcéill. Áiríodh iad seo a leanas leis na tuairimí a fuarthas ó leanaí agus ó dhaoine óga ar an téama sin: ‘Bítear den tuairim go bhfuil duine néaraitipiciúil ann atá réidh le teacht isteach agus leis an bpost a ghlacadh…mar sin, cén fáth ar mhaith le fostóir tusa?’

Tuairiscíodh freisin go bhfuil easpa feasachta, tuisceana agus inniúlachta ann i measc fostóirí maidir leis an dóigh is fearr ar féidir tacú le daoine filleadh ar an obair tar éis dóibh míchumas a fháil. Is féidir le riachtanais tacaíochta a bheith bainteach go mór leis an duine aonair agus ba cheart déileáil leo go cuí ar bhonn cás ar chás, ach ní thuigtear é sin go maith. Is minic a fhágtar an teagmháil maidir le pleanáil chun filleadh ar an obair go ródhéanach, dar leis na rannpháirtithe sa chomhairliúchán (féach an rannán ar athshlánú gairme thíos).

Chuir na rannpháirtithe sa chomhairliúchán in iúl freisin go bhfuil saincheisteanna trasnacha (i.e., bacainní uathúla atá os comhair daoine faoi mhíchumas a thagann ó ghrúpaí imeallaithe eile) le cur san áireamh. Mar shampla, ós rud é go bhfuil rátaí ísle fostaíochta ann i measc daoine den Lucht Siúil agus i measc daoine faoi mhíchumas, tá níos mó bacainní os comhair daoine faoi mhíchumas den Lucht Siúil agus iad ag iarraidh fostaíocht a rochtain. Ina measc sin tá an t-idirdhealú agus an easpa feasacht chultúrtha i measc roinnt fostóirí.

### Bacainní oideachais

Luaigh roinnt rannpháirtithe go bhfuil gnóthachtáil oideachais níos ísle ag daoine faoi mhíchumas, ar an meán, ná mar atá ag daoine nach bhfuil aon mhíchumas orthu agus go bhféadfadh sé nach bhfuil na cáilíochtaí nó na scileanna ábhartha ag daoine faoi mhíchumas le haghaidh fostaíocht a ghnóthú in earnálacha a bhfuil suim acu iontu. Luadh gur bacainní ar an obair iad saincheisteanna amhail scileanna ísle litearthachta agus TFC i measc roinnt daoine faoi mhíchumas. Luaigh rannpháirtí amháin taighde ina léirítear go mbíonn céimithe a bhfuil míchumas orthu ag baint céimeanna amach go díréireach ó na cúrsaí céime ‘is lú toradh’ (e.g., i dtéarmaí ioncaim nó infhostaitheachta). Luadh an bhreisoiliúint agus an oiliúint a bheith ina gcuid thábhachtach den fhostaíocht míchumais. Arís, maidir leis an trasnachas, cuireadh in iúl gur féidir go mbeidh bacainní ar leith ó thaobh cáilíochtaí de ar imircigh faoi mhíchumas, ar féidir nach mbeidh a gcáilíochtaí óna dtíortha tionscnaimh aitheanta nó measta a bheith chomh maith céanna in Éirinn.

Luaigh na rannpháirtithe eile sa chomhairliúchán gur féidir, i gcás daoine a bhfuil míchumas intleachta orthu, easpa deiseanna fostaíochta a nascadh leis an idirdhealú a mbítear ag dul i ngleic leis sa chóras oideachais. Dar le hionadaí amháin ó EDM, is mórfhadhbanna iad ionchais ísle i leith daoine a bhfuil míchumas orthu agus easpa gairmthreoir chuí maidir le bealaí fostaíochta agus tacaí fostaíochta do dhaoine faoi mhíchumas. Iarradh conairí níos soiléire do dhaoine faoi mhíchumas chun dul ar aghaidh tríd an oideachas agus isteach san fhostaíocht, go háirithe do dhaoine a bhfuil míchumas intleachta orthu. Thuairiscigh roinnt rannpháirtithe gur gnách go mbíonn deiseanna gairmthreorach agus taithí oibre an-teoranta i scoileanna speisialta agus go bhfuil sé an-tábhachtach go n-aithneofaí sa straitéis an gaol idir an fhostaíocht agus an t-oideachas agus an oiliúint. Tharraing leanaí agus daoine óga a ghlac páirt sa chomhairliúchán anuas freisin an tábhacht a bhaineann le deiseanna struchtúrtha le haghaidh taithí oibre agus obair dheonach.

Tuairiscíodh go raibh sé doiligh do sholáthraithe breisoideachais agus oiliúna (FET) naisc isteach san fhostaíocht a bhunú do dhaoine a bhfuil míchumas intleachta orthu (e.g., le haghaidh socrúcháin taithí oibre) agus gurbh amhlaidh, i gcás go raibh dea-chláir fostaíochta ag eagraíochtaí, a bhí siad sin dírithe ar Bhaile Átha Cliath. Braitheadh freisin go raibh cúrsaí do dhaoine a bhfuil míchumas intleachta orthu dírithe ar Bhaile Átha Cliath. Luaigh roinnt rannpháirtithe go raibh siad ar an eolas faoi Lárionad na Tríonóide do Dhaoine a bhfuil Míchumas Intleachta orthu, agus bhí siad den tuairim gur cheart lárionaid chomhchosúla a bheith ann ar fud na tíre.

### Saincheisteanna a bhaineann le seirbhísí leasa shóisialaigh agus le scéimeanna leasa shóisialaigh

#### Íocaíochtaí míchumais

Thuairiscigh na rannpháirtithe sa chomhairliúchán arís agus arís eile go bhfuil fíor-eagla ann i measc daoine faoi mhíchumas faoi íocaíochtaí míchumais amhail an liúntas míchumais agus an pinsean easláine a fhágáil ina ndiaidh tar éis dóibh dul i mbun fostaíochta. Cé go ndearnadh athchóirithe sa réimse sin, luaigh EDManna agus rannpháirtithe eile gurb amhlaidh, mura n-éiríonn leis an bhfostaíocht, a mheastar an bealach ar ais chuig íocaíochtaí míchumais a fháil a bheith thar a bheith doiligh agus, i gcás a lán daoine, a mheastar nach fiú an riosca é. Dúradh arís agus arís eile freisin go bhfuil an neamhaird ioncaim le haghaidh íocaíochtaí míchumais ró-íseal agus go bhfuil sé sin ina dhídhreasacht do dhaoine tuilleadh fostaíochta a ghabháil de láimh.

#### Sochair thánaisteacha

Luaigh EDManna agus rannpháirtithe eile gur mórbhacainn a chuireann óna lán daoine faoi mhíchumas an fhostaíocht a ghabháil de láimh í an fhéidearthacht go gcaillfeadh siad an cárta liachta tar éis dóibh dul i mbun fostaíochta. Luadh an tsaincheist sin le linn gach plé, beagnach, ar an bhfostaíocht ar fud an chomhairliúcháin agus leagadh béim uirthi mar cheann de na príomhbhacainní ar an bhfostaíocht do dhaoine a bhfuil míchumas orthu in Éirinn. In aighneacht físeáin, dúirt rannpháirtí amháin sa chomhairliúchán an méid seo a leanas:

‘Le cabhair ó mo réitigh Teicneolaíochta Cúnta, táim buíoch as post a bheith agam. Ach tá príomhábhar imní amháin orm. Is é sin go gcaillim mo theidlíochtaí. Agus ní hé amháin go bhfuil imní orm faoin ngné airgeadais, ach tá imní orm freisin faoi mo phas taistil agus mo chárta liachta a chailleadh.’

Labhair na rannpháirtithe freisin faoi chógais chostasacha, cóireálacha costasacha agus trealamh costasach nach mbeadh ar a n-acmhainn murach an cárta liachta, fiú agus iad i mbun fostaíochta agus ag tuilleamh ioncaim.

#### An Scéim Fóirdheontais Pá

Chuir roinnt rannpháirtithe sa chomhairliúchán in iúl go bhfuil an Scéim Fóirdheontais Pá ríthábhachtach chun an ráta fostaíochta daoine faoi mhíchumas a mhéadú, ach gur gá í a athchóiriú chun é sin a dhéanamh. Luaigh na rannpháirtithe ‘dolúbthacht’ na scéime, agus béim á leagan ar an méid seo a leanas, mar shampla: ‘Tá géarghá leis an Scéim Fóirdheontais Pá a athchóiriú agus a athstruchtúrú chun breis solúbthachta a chumasú agus chun cabhrú léi tuilleadh deiseanna fostaíochta a chothú.’ Mhínigh rannpháirtí amháin nach bhféadfadh a fhostóir leas a bhaint as an Scéim Fóirdheontas Pá toisc go raibh sé (an fostaí) ag fáil an Phinsin Easláine. D’iarr rannpháirtí eile go leathnófaí an scéim chuig gach duine a bhfuil diagnóis tinnis ainsealaigh orthu, agus d’iarr rannpháirtí eile fós go ndéanfaí an nasc idir an scéim agus an t-íosphá náisiúnta a athbhunú. D’áitigh rannpháirtí amháin an méid seo a leanas: ‘Tá gá le comhchóras a chuimsíonn an scéim fóirdheontais pá agus an bunioncam uilíoch chun teacht in ionad an liúntais míchumais.’

Chuir líon beag rannpháirtithe, lenar áiríodh ionadaí EDM, agóidí in aghaidh bhonn na scéime in iúl, eadhon an léiriú easnaimh ar dhaoine faoi mhíchumas mar dhaoine ‘nach bhfuil chomh táirgiúil’ le daoine eile. D’áitigh rannpháirtí amháin gurbh fhearr dá ndéanfaí na cistí a íoctar le fostóirí tríd an scéim a leithdháileadh go díreach ar dhaoine faoi mhíchumas chun íoc as na tacaí a theastaíonn uathu chun go n-éireodh leo san fhostaíocht. Mhol daoine eile go n-athrófaí léiriú na scéime. Mar shampla: ‘réasúnaíocht níos dearfaí a chur in ionad chlásal an chaillteanais táirgiúlachta.’

#### An Ciste Socruithe Réasúnacha

Luaigh na rannpháirtithe, lenar áiríodh EDManna, arís agus arís eile an glacadh íseal leis an gCiste Socruithe Réasúnacha. Luaigh rannpháirtí amháin taighde inar tugadh le fios nach bhfuil ach 26% d’fhostóirí ar an eolas go bhfuil an ciste ann. Fiú ina measc sin atá ar an eolas faoi, glactar leis go bhfuil sé doiligh iarratas a dhéanamh ar an gCiste Socruithe Réasúnacha. Bhí an bhraistint ann freisin go mbíonn an ciste docht in amanna agus, dá réir sin, nach bhfuil sé oiriúnach don fheidhm. Tugadh sampla de chás duine faoi mhíchumas a ndearna a fhostóir iarratas ar phíosa nua trealaimh, toisc go raibh an trealamh a bhí in úsáid ag an duine imithe as feidhm. Cuireadh in iúl don fhostóir, áfach, nach gcisteofaí an trealamh nua sin toisc go ndearna sé iarratas ar chistiú le haghaidh píosa trealaimh den chineál céanna don duine sin 17 mbliana roimhe sin. Braitheadh nach bhfuil aon tuiscint ag na daoine sin a riarann an ciste go n-athraíonn teicneolaíochtaí agus nach gciallaíonn an fhíric go bhfaigheann fostóir cistiú le haghaidh píosa trealaimh ag pointe áirithe ama nach mbeidh trealamh níos nuaí nó níos táirgiúla ag teastáil am éigin sa todhchaí.

Tarraingíodh anuas í mar shaincheist freisin ós rud é gurb amhlaidh, i gcás go bhfuil rochtain faighte ag fostaí ar phíosa teicneolaíochta cúnta tríd an gCiste Socruithe Réasúnacha agus go bhfágann an fostaí sin an eagraíocht is fostóir ansin, a fhanann an trealamh nó an teicneolaíocht chúnta leis an bhfostóir, cé go bhféadfadh nach mbeadh sé ag teastáil ná úsáideach ann a thuilleadh, in ionad an trealamh nó an teicneolaíocht chúnta a bheith ag dul in éineacht leis an duine a bhfuil míchumas air. Ina theannta sin, labhair líon an-bheag rannpháirtithe faoi dheacrachtaí maidir le rochtain a fháil ar an deontas le haghaidh agallamh poist agus ar an deontas léitheoirí pearsanta tríd an gCiste Socruithe Réasúnacha.

### Seirbhísí fostaíochta

Ar fud an chomhairliúcháin, d’iarr a lán rannpháirtithe go mbeadh tacaí fostaíochta níos fearr ann do dhaoine faoi mhíchumas in Éirinn. Mhol roinnt rannpháirtithe go leathnófaí seirbhísí amhail EmployAbility. Cé gur luaigh rannpháirtí amháin go raibh ‘jab sármhaith’ á dhéanamh ag EmployAbility, bhí daoine den tuairim go ginearálta nach leor na tacaí fostaíochta do dhaoine faoi mhíchumas. I measc na gcáintí sonracha a rinneadh ar EmployAbility bhí liostaí fada feithimh, ceanglas chun bheith ‘réidh leis an bhfostaíocht’ roimh dhul i dteagmháil leis an tseirbhís, agus an tseirbhís í féin gan a bheith oiriúnach do chineálacha éagsúla míchumais. Chuir roinnt rannpháirtithe síos ar theagmháil neamhrathúil leis an tseirbhís, agus an méid seo a leanas á rá acu, mar shampla: ‘Tá [an] clár EmployAbility ar eolas agam. D’úsáid mé mé féin é, ach ní clár rathúil é in aon chor. Ní raibh sé in ann teacht ar rud ar bith domsa, ní bhfuair mé aon agallamh amháin.’ Mheas duine eile a bhí den tuairim go raibh sé tearcfhostaithe nach raibh sé in ann tacaíocht a rochtain chun fostaíocht níos oiriúnaí a lorg:

‘Táim ar an eolas faoin tseirbhís EmployAbility, ach is cosúil go bhfuil sí dírithe ar dhaoine atá as obair agus ar mian leo filleadh uirthi, mar sin ní dóigh liom go gcáilím ós rud é go bhfuilim ag obair anois agus nach bhfuil uaim ach post eile.’

Chuir roinnt rannpháirtithe sa chomhairliúchán in iúl go bhfuil sé doiligh cóitseálaithe poist a rochtain agus d’iarr siad go bhfostófaí níos mó cóitseálaithe poist.

Thuairiscigh EDManna agus rannpháirtithe eile go bhfuil an iomarca béime ann ar an tsamhail liachta agus ar an ‘diagnóis’ i seirbhísí fostaíochta agus leasa shóisialaigh do dhaoine faoi mhíchumas in Éirinn. Tharraing EDM amháin an tsaincheist anuas gur minic nach mbíonn baill foirne i seirbhísí fostaíochta in ann daoine a bhfuil míchumas orthu a chuimsiú agus gur minic a eispéiríonn daoine faoi mhíchumas nach gcreidtear iad ina n-idirghníomhaíochtaí leis an bhfoireann.

#### An deacracht a bhaineann le seirbhísí eile agus tacaí eile a rochtain

Thuairiscigh na rannpháirtithe sa chomhairliúchán bacainní ar rochtain a fháil ar raon seirbhísí agus tacaí eile a chabhródh le daoine faoi mhíchumas fostaíocht a fháil agus a choinneáil. Tuairiscíodh gur mhórbhacainn do roinnt daoine a bhfuil míchumas orthu í an deacracht a bhaineann le cúnamh pearsanta a rochtain le linn an lae oibre. D’ainneoin an Achta um Theanga Chomharthaíochta na hÉireann, 2017, fuarthas gur ‘dúshlán ollmhór’ é rochtain a fháil ar ateangaire TCÉ, cé gur fadhb í sin atá níos lú san earnáil phríobháideach ná mar atá sí san earnáil phríobháideach mar thoradh ar an Acht. Luaigh ionadaí amháin ó EDM nach soláthraíonn fostóirí earnála príobháidí ateangairí TCÉ, ar chúiseanna dearcaidh agus de dheasca easpa feasachta araon, agus fostóirí ag breathnú ar sholáthar ateangaireachta TCÉ ‘mar bharraíocht obair chrua’.

Tuairiscíodh i bhfócasghrúpa amháin gurb amhlaidh, maidir le daoine a bhfuil míchumas intleachta orthu nach nglacann le háit i seirbhís lae atá cistithe ag FSS faoin uair atá siad 22 bhliain d’aois, a chaillfidh siad incháilitheacht le haghaidh na seirbhíse sin. Tuairiscíodh go raibh eagla nach bhféadfaí rochtain a fháil ar sheirbhís amach sa saol ag cur ó dhaoine an breisoideachas, an oiliúint nó an fhostaíocht a ghabháil de láimh.

Luaigh roinnt rannpháirtithe an tsaincheist arb éard í tacaí neamhleora a bheith ar fáil do dhaoine féinfhostaithe faoi mhíchumas/d’fhiontraithe faoi mhíchumas. I measc na mbacainní tuairiscithe ar an bhféinfhostaíocht i measc daoine faoi mhíchumas tá easpa feasachta ar inmharthanacht aon chonaire den sórt sin. In aighneacht scríofa, scríobh freagraí amháin an méid seo a leanas:

‘Tá easpa shoiléir feasachta nó cur chun cinn ann maidir leis an bhféinfhostaíocht mar rogha inmharthana i leith rannpháirtíocht sa mhargadh saothair do dhaoine a bhfuil míchumas orthu. Ní bhíonn daoine a bhfuil míchumas orthu le feiceáil sna hábhair bholscaireachta a chuireann gníomhaireachtaí fiontar ar fáil, agus ní thugtar aghaidh ar a gcuid riachtanas ar bhealach saincheaptha ach oiread.’

Tugadh breac-chuntas ansin san aighneacht sin ar bhacainní eile, lena n-áirítear nach bhfuil an t-éiceachóras tacaí d’fhiontraithe in oiriúint do dhaoine a bhfuil míchumas orthu agus nach ann d’aon chomharthaíocht ar fhaisnéis a bhaineann le daoine faoi mhíchumas ar mian leo tabhairt faoin bhféinfhostaíocht. Maidir leis an tábhacht a bhaineann le tacú leis an bhfiontraíocht, tarraingíodh anuas í freisin i bhfócasghrúpa le leanaí agus daoine óga faoi mhíchumas, agus an méid seo a leanas á rá ag duine óg amháin:

‘Is dea-chonair do mhórán daoine uathacha í conair an fhiontraí toisc go mbíonn ár sainréimsí spéise féin againn uile agus toisc go bhfuil sé doiligh post a fháil, go háirithe mura bhfuil ardoideachas ag duine. Déanaim an-chuid de mo rudaí féin agus, mar sin de, is féidir liom é sin a fheiceáil i mo thodhchaí.’

Luaigh EDManna agus rannpháirtithe eile gur bacainn shuntasach ar an bhfostaíocht do mhórán daoine a bhfuil cineálacha míchumais fhisiciúil agus eile orthu í an easpa seirbhísí cuí iompair phoiblí, lena n-áirítear saincheisteanna a bhaineann le hinrochtaineacht traenacha agus busanna agus leis an bhfáil ar thacsaithe. Tuairiscíodh go raibh easpa fála ar iompar inrochtana ina cúis le fadhbanna do dhaoine faoi mhíchumas a bhí i mbun fostaíochta cheana féin, rud as a dtagann fadhbanna poncúlachta, mar shampla. Cuireadh in iúl freisin go mbíonn an t-iompar poiblí neamhshábháilte in amanna do roinnt daoine faoi mhíchumas, lena n-áirítear daoine a bhfuil míchumas fisiciúil orthu agus daoine a bhfuil tinnis ainsealacha orthu agus a bhfuil córais imdhíonachta lagaithe acu, a bhíonn i mbaol ionfhabhtaithe agus iad ag taisteal ar an mbealach sin. I gcásanna den sórt sin, bíonn sé an-fhadhbach nó an-chostasach in amanna taisteal chuig post.

I bhfócasghrúpa le himircigh a bhfuil míchumas orthu, bhí roinnt rannpháirtithe ag fanacht le ceadanna oibre sula rachadh siad ar lorg oibre. Cé go raibh siad ag iarraidh obair, cuireadh imní in iúl faoin dóigh a láimhseálfadh siad an fhostaíocht go rathúil gan cúram leanaí inrochtana a bheith acu.

#### Easpa Athshlánú Gairme

Phléigh roinnt rannpháirtithe sa chomhairliúchán na bacainní a bhíonn os comhair daoine atá ag filleadh ar an bhfostaíocht inbhuanaithe tar éis dóibh an áit oibre a fhágáil mar thoradh ar mhíchumas nó tinneas fadtéarmach teacht orthu. Tuairiscíodh go bhfuil ráta an-íseal glactha leis an Deontas Coinneála Fostaithe agus nach eol ach do líon íseal fostóirí go bhfuil sé ann. D’iarr líon beag rannpháirtithe go follasach go soláthrófaí beartas agus córas náisiúnta um athshlánú gairme in Éirinn, á rá go bhfuil Éire chun deiridh ar thíortha eile ina leith sin.

Luaigh na rannpháirtithe freisin gur minic nach dtuigtear go maith na tacaí a theastaíonn chun filleadh rathúil ar an obair a éascú do dhuine aonair a bhfuil míchumas faighte aige nó gur minic a bhíonn sé doiligh na tacaí sin a rochtain. Dúirt siad an méid seo a leanas, mar shampla: ‘is minic a fhaigheann siadsan a fhaigheann míchumas le linn a saoil oibre amach nach bhfaigheann siad tacaí cuimsitheacha, mar shampla, tacaí cúnaimh phearsanta agus tacaí iompair, nuair a fhilleann siad ar an obair.’

Áitíodh freisin gur gá oiliúint a chur ar fhostóirí agus ar fhostaithe chun tuiscint níos fearr a fháil ar an mbealach is fearr is féidir tacaíocht a thabhairt san obair do dhuine a bhfuil míchumas faighte aige/aici. Tugadh sampla de chás duine aonair a raibh míchumas faighte aige agus, in ionad an fostaí agus a fhostóir a bheith ag obair le chéile nó ag fáil oiliúna chun a chinneadh conas a d’fhéadfaí tacú leis filleadh ar an obair, a ndúradh leis gurbh í obair ón mbaile an t-aon rogha a bhí aige.

#### Easpa deiseanna

Rud a tarraingíodh anuas arís agus arís eile ar fud an chomhairliúcháin ba ea an easpa deiseanna cuí a bhaineann leis an bhfostaíocht do dhaoine faoi mhíchumas in Éirinn. Cuireadh in iúl nach dteastaíonn ó dhaoine faoi mhíchumas ‘aon phost ar bith’ a bheith acu, ach go dteastaíonn uathu fostaíocht ar ardchaighdeán a bheith acu. Labhair roinnt rannpháirtithe faoi mhíchumas faoi gan a bheith in ann aon rud a fháil seachas fostaíocht ar phá íseal nó gan phá. Labhair rannpháirtithe faoi mhíchumas freisin faoina mhothú nach bhfuil sé ar a gcumas a réimsí spéise a leanúint nó conairí gairme a fhorbairt atá fiúntach agus sásúil dóibh, toisc go bhfuil na bacainní ar an bhfostaíocht níos mó in earnálacha áirithe ná mar atá siad in earnálacha eile.

D’iarr líon beag rannpháirtithe go mbeadh níos mó deiseanna ann obair dheonach a dhéanamh nó go mbeadh níos mó deiseanna fostaíochta ann do dhaoine faoi mhíchumas ‘obair san earnáil míchumais mar thathantóirí agus mar thacadóirí’.

Luaigh na rannpháirtithe, lenar áiríodh EDManna, an tearcfhostaíocht arís agus arís eile a bheith ina fadhb, agus daoine faoi mhíchumas ag tuairisciú níos lú deiseanna ardú céime ná a bpiaraí nach bhfuil aon mhíchumas orthu. Luaigh ionadaí amháin ó EDM, mar shampla, an tsaincheist sin a bheith ina saincheist choitianta i bpobal na mBodhar. Thuairiscigh an t-ionadaí sin go bhfanann a lán daoine Bodhra sna róil chéanna ar feadh i bhfad mar gheall ar easpa deiseanna ardú céime. Tuairiscíodh go bhfuil dearcadh ann i measc fostóirí go bhfuil sé róchasta an oiliúint agus na tacaí is gá a sholáthar do dhaoine Bodhra chun róil shinsearacha a ghlacadh mar gheall ar an ngá atá le hateangairí, etc. Labhair na rannpháirtithe faoin líon ard daoine Bodhra atá ag ar imirce chuig an Ríocht Aontaithe, áit a bhfuil deiseanna fostaíochta níos fearr agus tacaí fostaíochta níos fearr ar fáil do dhaoine Bodhra.

Maidir leis na hionchais faoi na cineálacha fostaíochta is féidir le daoine faoi mhíchumas a ghabháil de láimh, tuairiscíodh iad a bheith ina srian ar leith do ghrúpaí áirithe, amhail daoine a bhfuil míchumas intleachta orthu.

## 5.8.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar na bacainní ar an bhfostaíocht atá os comhair daoine a bhfuil míchumas orthu. Áirítear leo sin gníomhartha atá spriocdhírithe ar fhostóirí, seirbhísí leasa shóisialaigh, tacaí fostaíochta, an t-oideachas agus an oiliúint, agus cuótaí agus spriocanna.

### Gníomhartha atá dírithe ar an bhfostóir

* Tuilleadh oideachais agus múscailt feasachta a sholáthar i measc fostóirí maidir le daoine faoi mhíchumas a fhostú, le socruithe réasúnacha, agus leis an luach is féidir le daoine faoi mhíchumas a chur leis an bhfostaíocht. D’fhéadfadh daoine faoi mhíchumas a bheith ar na hoideoirí is fearr (rannchuidiú ó EDManna agus ó rannpháirtithe eile);
* Soiléire a sholáthar ar cad is socrú ‘réasúnach’ ann, agus níos mó cuntasachta a chinntiú ar thaobh fostóirí as na socruithe sin a sholáthar (rannchuidiú ó EDM);
* Iallach a chur ar fhostóirí socruithe réasúnacha a sholáthar, agus iad a choinneáil cuntasach má theipeann orthu déanamh amhlaidh. Pionóis níos airde a ghearradh ar fhostóirí a bhfaightear amach go ndearna siad idirdhealú in aghaidh fostaithe faoi mhíchumas nó in aghaidh iarrthóirí poist faoi mhíchumas;
* Feasacht na bhfostaithe a mhúscailt chun go mbeidh daoine faoi mhíchumas ar an eolas faoi na socruithe is féidir leo a iarraidh;
* Fostóirí a dhreasú (lena n-áirítear ó thaobh an airgeadais de, e.g., trí dhreasachtaí cánach) chun daoine faoi mhíchumas/daoine a bhfuil tinnis ainsealacha orthu a fhostú agus feasacht ar an míchumas a chur chun cinn i measc fostóirí chun faitíos a mhaolú. Aghaidh a thabhairt go gníomhach ar an nglacadh an-íseal le roinnt tacaí atá ann cheana d’fhostóirí;
* Treoir agus tacaíocht a sholáthar d’fhostóirí chun a chinntiú go mbeidh na próisis earcaíochta inrochtana, ag tosú ón teanga a úsáidtear i bhfógraí poist go dtí próisis scagtha agus roghnúcháin iarrthóirí. Ba cheart iarratais ó dhaoine faoi mhíchumas a spreagadh go follasach agus ba cheart deireadh a chur le teanga chumasachais;
* Fostóirí a spreagadh chun níos mó solúbthachta a léiriú maidir le socruithe oibre má tá rátaí fostaíochta i measc daoine faoi mhíchumas le méadú, go háirithe maidir le huaireanta oibre agus le cianobair (rannchuidiú ó EDManna agus ó rannpháirtithe eile);
* Naisc níos fearr a chothú idir seirbhísí fostaíochta míchumais agus fostóirí. Dóigh amháin ar féidir le seirbhísí fostaíochta é sin a dhéanamh is ea nascadh le grúpaí comhionannais, éagsúlachta agus cuimsithe (EDI) i bhfostóirí; agus
* Staidéar a dhéanamh chun sonraí ‘bonnlíne’ a ghabháil ar dhearcthaí fostóirí maidir le daoine a bhfuil míchumas orthu a fhostú. Is féidir aon athrú ar dhearcthaí a rianú ansin le himeacht ama.

### Seirbhísí leasa shóisialaigh

* An Scéim Fóirdheontais Pá a leathnú agus í a dhéanamh níos solúbtha;
* An Ciste Socruithe Réasúnacha a leathnú agus a athchóiriú, lena n-áirítear trí eagraíochtaí earnála poiblí a dhéanamh incháilithe le haghaidh cistiúcháin, trí sholúbthacht a léiriú ó thaobh na nithe is féidir a chistiú de, agus trí fheasacht ar an gciste a mhéadú i measc fostóirí (rannchuidiú ó EDManna agus ó rannpháirtithe eile);
* Neamhaird ioncaim d’íocaíochtaí míchumais a mhéadú (rannchuidiú ó EDManna agus ó rannpháirtithe eile);
* Anailís costais is tairbhe a dhéanamh ar an bhféidearthacht go gcoinneofaí sochair thánaisteacha nuair a bheifí ag aistriú amach ó íocaíochtaí liúntais míchumais;
* Ceadú a dhéanamh ar choinneáil bhuan sochar tánaisteach amhail an cárta liachta agus an pas saorthaistil do dhaoine faoi mhíchumas a thugann faoi obair íoctha, rud a bhainfidh bacainn shuntasach ar an bhfostaíocht (rannchuidiú ó EDManna agus ó rannpháirtithe eile);
* A chinntiú go mbeidh duine in ann filleadh ar íocaíocht míchumais go héasca agus go tapa mura n-éiríonn leis an bhfostaíocht;
* EmployAbility a leathnú agus a athchóiriú, lena n-áirítear trí níos mó cóitseálaithe poist a fhostú, trí níos mó oiliúna a sholáthar don fhoireann, agus trína chinntiú go mbeidh an tseirbhís oiriúnach lena húsáid ag daoine a bhfuil cineálacha éagsúla míchumais orthu;
* A chinntiú go bhfaighidh gach ball foirne de chuid Intreo oiliúint comhionannais míchumais atá ag teacht le samhail shóisialta an mhíchumais (rannchuidiú ó EDManna agus ó rannpháirtithe eile);
* A chinntiú go bhfaighidh baill foirne a thairgeann tacaí fostaíochta do dhaoine den Lucht Siúil a bhfuil míchumas orthu oiliúint chuí feasachta cultúir chun tuiscint a ghnóthú ar na tacaí sonracha a d’fhéadfadh a bheith ag teastáil ó dhuine den Lucht Siúil chun dul isteach san fhostaíocht agus chun an fhostaíocht sin a choinneáil;
* Feasacht ar an Deontas Coinneála Fostaithe a mhéadú; agus
* Beartas agus córas náisiúnta a thabhairt isteach le haghaidh athshlánú gairme.

### An t-oideachas, an oiliúint, agus an ghairmthreoir

* Feabhas a chur ar an rochtain ar an ardoideachas, ar an mbreisoideachas agus oiliúint (FET), agus ar oiliúint eile, agus an nasc idir an t-oideachas agus an fhostaíocht a aithnítear sa straitéis a chinntiú (rannchuidiú ó EDManna agus ó rannpháirtithe eile);
* Tuilleadh socruithe réasúnacha agus bealaí níos fearr chun na fostaíochta a chinntiú do dhaoine faoi mhíchumas san ardoideachas agus sa bhreisoideachas agus oiliúint, go háirithe do dhaoine a bhfuil míchumas intleachta orthu;
* Tuilleadh cláir ghairmthreorach agus taithí oibre, agus cláir ghairmthreorach agus taithí oibre níos fearr, a sholáthar do dhaoine óga faoi mhíchumas in Éirinn, lena n-áirítear i scoileanna speisialta;
* Tacaíocht a sholáthar do dhaoine faoi mhíchumas chun tabhairt faoi uasoiliúint agus/nó faoi athoiliúint, i gcás gur gá, chun fostaíocht ardchaighdeáin a fháil agus chun dul chun cinn a dhéanamh ina ngairm; agus
* Scéimeanna sonracha intéirneachta agus printíseachta a thabhairt isteach do dhaoine den Lucht Siúil a bhfuil míchumas orthu.

### An fhostaíocht agus tacaí fostaíochta a rochtain

* Eagraíochtaí pobail a chistiú chun a chinntiú go mbeidh an acmhainn acu oibrithe deonacha faoi mhíchumas a ghlacadh agus tacú leo, toisc gur féidir an-chuid de na scileanna a theastaíonn ó dhaoine chun rochtain a fháil ar an obair íoctha a fhoghlaim ón obair dheonach. Tá sé tábhachtach a chinntiú go dtiocfaidh deiseanna oibre íoctha as an obair dheonach, más í sin sprioc an duine aonair;
* Tacú le daoine faoi mhíchumas, mar dhaoine a bhfuil taithí fíorshaoil acu ar an míchumas, obair san earnáil míchumais mar thathantóirí agus mar thacadóirí;
* Rochtain ar thacaí fostaíochta nó gairme a sholáthar mar chuid de shainchúram na bhfoirne meabhairshláinte pobail;
* Leas a bhaint as na deiseanna nua a chruthaítear leis an gcianobair do dhaoine a bhfuil míchumas orthu, ach a chinntiú go mbeidh an rogha ag daoine faoi mhíchumas cé acu is mian leo obair go cianda nó nach mian. A chinntiú nach ligfidh normalú méadaitheach na cianoibre le fostóirí maidir lena chinntiú go mbeidh áitribh áit oibre inrochtana (rannchuidiú ó EDManna agus ó rannpháirtithe eile);
* Tacaíocht níos fearr a sholáthar chun a chinntiú go mbeidh an fhéinfhostaíocht ina bealach inmharthana do dhaoine faoi mhíchumas, lena n-áirítear trí mhúscailt feasachta agus trí fhaisnéis leordhóthanach agus tacaí leordhóthanacha a sholáthar ar an rogha eile sin ar rannpháirtíocht sa mhargadh saothair (rannchuidiú ó EDManna agus ó rannpháirtithe eile);
* Cur chuige comhordaithe comhoibríoch trasrialtais a chinntiú i leith deiseanna fostaíochta a mhéadú do dhaoine faoi mhíchumas;
* A chinntiú go mbeidh tacaí amhail cúnamh pearsanta agus ateangaireacht TCÉ ar fáil go héasca d’fhostaithe faoi mhíchumas (rannchuidiú ó EDManna agus ó rannpháirtithe eile); agus
* Clár a thabhairt isteach in Éirinn atá cosúil le scéim na Ríochta Aontaithe um Rochtain ar an Obair (rannchuidiú ó EDM).[[19]](#footnote-20)

### Spriocanna agus cuótaí

* Spriocanna follasacha a chur ar áireamh sa straitéis le haghaidh ráta fostaíochta daoine faoi mhíchumas a mhéadú. Ba cheart na spriocanna sin a bheith sonrach, intomhaiste, faoi cheangal ama, uaillmhianach agus inbhainte amach, e.g., méadú ar an meánráta fostaíochta daoine faoi mhíchumas san Aontas Eorpach laistigh de thréimhse feidhme na straitéise;
* Breithniú a dhéanamh ar spriocanna a thabhairt isteach le haghaidh grúpaí sonracha, amhail méadú os cionn 30% sa ráta fostaíochta daoine a bhfuil míchumas intleachta orthu, méadú 10% sa líon daoine faoi mhíchumas (go háirithe mná faoi mhíchumas) atá féinfhostaithe, nó go bhfaigheadh 50% d’fhostóirí oiliúint comhionannais míchumais nó oiliúint feasachta ar mhíchumas le linn thréimhse feidhme na straitéise;
* Athbhreithniú a dhéanamh ar an sprioc íosta earnála poiblí do dhaoine faoi mhíchumas. Breithniú a dhéanamh ar an sprioc a mhéadú, e.g., go 10% (rannchuidiú ó EDM), agus í a leathnú chuig eagraíochtaí neamhrialtasacha agus chuig an earnáil phríobháideach;
* A chinntiú go ndéanfar faireachán agus iniúchadh níos fearr ar sprioc na hearnála poiblí;
* Breithniú a dhéanamh ar chuótaí fostaíochta nó bearta eile idirdhealaithe dhearfaigh a thabhairt isteach do dhaoine faoi mhíchumas in Éirinn, lena n-áirítear san earnáil phríobháideach (rannchuidiú ó EDManna agus ó rannpháirtithe eile); agus
* Úsáid a bhaint as próisis soláthair chun fostaíocht míchumais a chur chun cinn in Éirinn, mar shampla trí chuótaí soláthair d’fhiontair shóisialta nó do sholáthraithe eile a chomhlíonann tairseacha fostaíochta míchumais.

# 5.9 An neamhspleáchas agus an tslándáil airgeadais

## 5.9.1 Comhthéacs agus dúshláin

Teachtaireacht láidir ó na rannpháirtithe sa chomhairliúchán ba ea an tábhacht a bhaineann leis an neamhspleáchas agus an tslándáil airgeadais do dhaoine a bhfuil míchumas orthu – trí fhostaíocht dóibh sin atá in ann obair agus trí thacaíocht ón gcóras coimirce sóisialaí.

Ar fud an chomhairliúcháin, thagair a lán rannpháirtithe do na dúshláin airgeadais a bhaineann le maireachtáil faoi mhíchumas nó le cúram a thabhairt do dhuine a bhfuil míchumas air in Éirinn, agus na costais bhreise a thabhaítear nuair a bhítear ag maireachtáil faoi mhíchumas (féach Caibidil 6 le haghaidh aiseolas ón gcomhairliúchán maidir leis na dúshláin airgeadais a bhaineann le cúram a thabhairt do dhuine a bhfuil míchumas air). Thuairiscigh na rannpháirtithe sa chomhairliúchán bealaí nach n-éascaíonn an córas reatha sochar agus teidlíochtaí caighdeán leordhóthanach maireachtála do dhaoine a bhfuil míchumas orthu ná dá dteaghlach in Éirinn. Thuairiscigh a lán rannpháirtithe sa chomhairliúchán nach gcuirtear ar a gcumas leis na leibhéil reatha liúntas agus sochar saol iomlán a chaitheamh, agus go ngearrtar pionós ar theaghlaigh sa deireadh sa chóras reatha coimirce sóisialaí má bhíonn acu ball teaghlaigh a bhfuil míchumas air. Déantar na fadhbanna airgeadais níos measa nuair a bhíonn níos mó ná ball teaghlaigh amháin faoi mhíchumas ag teaghlach. Thagair ionadaí EDM agus rannpháirtithe eile do na costais dhofheicthe indíreacha a bhaineann le gan acmhainn a bheith acu caighdeán maireachtála leordhóthanach a bheith acu, lena n-áirítear frustrachas, pian, strus, traochadh, míchumas síceasóisialta, fadhbanna meabhairshláinte, aonrú sóisialta, agus tráma. Bhí braistint ann ón aiseolas ón gcomhairliúchán gur mheas daoine go raibh siad sáinnithe ina staid eacnamaíoch reatha.

Mór-shaincheisteanna córasacha a dhéanann difear do neamhspleáchas agus slándáil airgeadais daoine faoi mhíchumas, lena n-áirítear rochtain ar an oideachas agus ar an bhfostaíocht agus dul chun cinn iontu, chomh maith leis an ngéarchéim costais maireachtála reatha, luadh iad mar nithe a mhéadaíonn na dúshláin airgeadais a mbíonn daoine a bhfuil míchumas orthu in Éirinn ag dul i ngleic leo. Tarraingíodh fadhbanna le seirbhísí poiblí agus le tacaí poiblí (e.g., an tsláinte agus an t-iompar) go minic mar nithe a bhí freagrach as costais shuntasacha bhreise mhaireachtála dóibh siúd atá ag maireachtáil faoi mhíchumas.

### Conas a bhreathnaítear ar staid eacnamaíoch daoine faoi mhíchumas

Mhol na rannpháirtithe sa chomhairliúchán don rialtas an dóigh a measann sé staid eacnamaíoch daoine faoi mhíchumas a athrú. Bhí roinnt EDManna den tuairim gur gá staid eacnamaíoch daoine faoi mhíchumas a bhreithniú agus aird á tabhairt ar UNCRPD/ar chearta an duine/ar an tsamhail shóisialta/ar chúrsaí iomlánaíocha. Mhol roinnt ionadaithe EDM freisin go ndéanfaí saincheisteanna leasa shóisialaigh agus costas an mhíchumais a bhreithniú ar leithligh – á rá go bhfuil fadhbanna ag baint le comhcheangal a dhéanamh idir ioncam agus cúiteamh a dhéanamh ar chostas an mhíchumais. Luaigh rannpháirtí eile an méid seo a leanas: ‘Caithfidh an rialtas éirí as féachaint ar dhaoine faoi mhíchumas mar chostas agus ar conas costas a bhainistiú. Caithfidh sé tosú ag aithint an luacha a bhaineann le rannpháirtíocht.’

### Na costais airgeadais bhreise a bhaineann le maireachtáil faoi mhíchumas

Luadh an costas breise a bhaineann le maireachtáil faoi mhíchumas in Éirinn ar fud an chomhairliúcháin. Luadh go minic an tuarascáil a d’fhoilsigh Indecon ar Chostas an Mhíchumais in Éirinn sa bhliain 2021, agus na rannpháirtithe ag déanamh tagairt don raon costas breise a thabhaíonn daoine mar thoradh díreach ar mhíchumas a bheith orthu (e.g., measadh sa tuarascáil gurbh ionann an costas breise a bhaineann leis an míchumas ar fud na bhfreagraithe ar an suirbhé agus €11,734). Aithníodh nach bhfuil aon ‘chostas míchumais’ aonair ann ach, ina ionad sin, go mbraitheann na costais ar imthosca an duine aonair. Chuir roinnt rannpháirtithe frustrachas in iúl nár tháinig athrú ar aon rud ó foilsíodh an tuarascáil sin i leith, lena n-áirítear nár tugadh aitheantas i mbuiséid an rialtais ó shin i leith don chostas breise sin a bhaineann leis an míchumas. Luadh freisin gurb amhlaidh, mar gheall ar an ardú ar bhoilsciú, a bheidh na costais bhreise a bhaineann le maireachtáil faoi mhíchumas níos airde ná mar atá leagtha amach sa tuarascáil.

Shonraigh ionadaithe EDM agus a lán freagraithe eile go leor réimsí inar dócha go mbeidh orthu níos mó airgid a chaitheamh mar gheall ar mhíchumas a bheith orthu. Áirítear leo sin:

* Seirbhísí, tacaí agus teiripí sláinte, liachta agus cúraim shóisialaigh – iad sin nach bhfuil clúdaithe faoi scéimeanna ábhartha, do na daoine sin nach bhfuil cárta liachta acu, agus do mhórán daoine a íocann as soláthar príobháideach tacaí. Mhínigh na rannpháirtithe sa chomhairliúchán go raibh orthu íoc go príobháideach as teiripí agus as trealamh mar gheall ar liostaí fada feithimh, ar mhoilleanna fada, ar sheirbhísí gan a bheith ar fáil, nó i gcás nach raibh an saineolas riachtanach ag FSS ar a bhfadhb. Luadh go bhfuil costas na dteiripí agus an trealaimh sin ard, agus go bhfuil sé ag dul i méid, agus duine amháin ag cur síos ar sheirbhísí príobháideacha mar ‘ríchostasach’;
* Cógas – nach bhfuil clúdaithe, nó nach bhfuil clúdaithe go hiomlán, faoi scéimeanna ábhartha, do na daoine sin nach bhfuil cárta liachta acu;
* Iompar – nuair nach bhfuil iompar poiblí ar fáil nó inrochtana do na daoine sin a chónaíonn lasmuigh de Bhaile Átha Cliath (áit a bhfuil a lán seirbhísí lonnaithe), agus do na daoine sin a bhfuil cónaí orthu i limistéir thuaithe. Luaigh na rannpháirtithe sa chomhairliúchán na costais níos mó a bhaineann le híoc as taisteal chuig coinní, chuig áiteanna fostaíochta agus chun an Liúntas Míchumais a bhailiú (e.g., íocann duine amháin €30 in aghaidh na seachtaine chun an Liúntas Míchumais a bhailiú), agus luaigh EDM na costais bhreise do dhaoine bodhra/Bodhra a bhfuil orthu achair níos faide a thaisteal chun bualadh le daoine ar féidir leo caidreamh a dhéanamh leo;
* Breosla, leictreachas agus gás – níl roinnt daoine faoi mhíchumas in ann gluaiseacht nó gluaiseacht go mór, agus, mar sin de, d’fhéadfadh téamh a bheith ina chostas ollmhór. Is féidir tionchar mór ar chostais leictreachais a bheith ag trealamh luchtaithe amhail cathaoireacha, ardaitheoirí agus leapacha;
* Áiseanna riachtanacha, fearais riachtanacha agus trealamh riachtanach – iad sin nach bhfuil clúdaithe, nó nach bhfuil clúdaithe go hiomlán, faoi scéimeanna ábhartha, agus áiseanna a n-íoctar astu go príobháideach toisc go bhfuil moill rófhada orthu teacht tríd an gcóras poiblí;
* Teicneolaíocht chúnta;
* Oiriúnuithe tí; agus
* Costais eile lena n-áirítear na costais seo a leanas, ach gan a bheith teoranta dóibh: aghaidh a thabhairt ar shainriachtanais chothaithe, forbhianna riachtanacha, éadaí agus bróga sonracha/oiriúnaitheacha, costais árachais níos airde, clúidíní, táillí páirceála ag ospidéil, agus gníomhaíochtaí a bhaineann go sonrach le ‘riachtanais speisialta’ (luadh go mbíonn siad sin costasach).

Mhínigh duine amháin freisin go mbíonn air míreanna costasacha a cheannach agus a úsáid chun a shaol laethúil a mhaireachtáil, amhail carr uathoibríoch, triomadóir rothlaim, glasraí réamhphacáistithe, agus cáis ghrátáilte. Luaigh duine eile go dtabhódh sé costas breise míchumais anois toisc gur dorochtana atá na hinnill don Scéim Aisíoca Éarlaise náisiúnta nua le haghaidh coimeádáin dí, rud a fhágann nach féidir leis an éarlais a íocann sé as deochanna a éileamh ar ais.

### An córas reatha sochar agus teidlíochtaí

#### Tacaí airgeadais do dhaoine a bhfuil míchumas orthu

Teachtaireacht a tháinig aníos arís agus arís eile ó na rannpháirtithe sa chomhairliúchán ba ea nach leor an soláthar reatha tacaíochta airgeadais do dhaoine faoi mhíchumas, go háirithe maidir leis an méadú sa chostas maireachtála. Luadh go sonrach nach leor an tacaíocht a fhaightear ón Liúntas Míchumais, ón bPinsean Easláine, ón Liúntas Breosla ná ón Liúntas Leictreachais. Dúirt rannpháirtí amháin nach raibh an Scéim Sochar Teiripeach leordhóthanach chun an costas a bhaineann le háiseanna éisteachta a chlúdach. Luaigh ionadaí EDM agus rannpháirtithe eile nach bhfuil an Liúntas Míchumais ag coinneáil suas leis an mboilsciú, agus luaigh rannpháirtithe eile go bhfuil leibhéal an Liúntais Míchumais faoi bhun na teorann bochtaineachta agus nach bhfuil sé ag coinneáil suas le pá. Chuir roinnt mhaith rannpháirtithe in iúl go raibh frustrachas orthu go raibh an Íocaíocht Dífhostaíochta de bharr na Paindéime COVID-19 a íocadh ar dtús ní b’airde ná íocaíocht an Liúntais Míchumais.

‘Le linn na paindéime, sholáthair an rialtas 350 euro in aghaidh na seachtaine mar íosmhéid a theastaíonn ó dhaoine chun maireachtáil. Cén fáth nach bhfuil an figiúr sin infheidhme maidir le daoine faoi mhíchumas, ós rud é gur dearbhaíodh i dtaighde go mbímid ag streachailt le maireachtáil?’

Labhair na rannpháirtithe faoi na dúshláin a bhaineann le cíos agus billí a íoc agus thug siad a lán samplaí de dhíothacht ábhartha, agus roinnt rannpháirtithe gan a bheith in ann íoc as téamh, as leictreachas nó as taisteal, ag gearradh siar ar ghníomhaíochtaí a mbaineann siad taitneamh astu, nó gan a bheith in ann páirt a ghlacadh i ngníomhaíochtaí a mbaineann siad taitneamh astu de dheasca easpa airgid. Luadh in aighneacht amháin go mbíonn roinnt dá n-úsáideoirí seirbhíse is aosaigh ag brath ar bhainc bhia. Luadh an tionchar a bhíonn ag ganntanas airgid ar shláinte fhisiciúil agus meabhairshláinte daoine. Dúirt rannpháirtí amháin an méid seo a leanas: ‘Ní féidir leat dul amach mura mbíonn go leor airgid agat – cuireann sé isteach ar d’fholláine.’

Chomh maith le dúshláin don saol laethúil, luadh go gcuireann leibhéal reatha na liúntas srian le neamhspleáchas daoine agus lena gcumas chun a spriocanna a bhaint amach. Thuairiscigh roinnt rannpháirtithe nach bhfuil siad in ann maireachtáil ar an Liúntas Míchumais ach amháin toisc go bhfuil siad ina gcónaí lena dteaghlach nó i saoráid chónaithe. Cuireadh imní in iúl go mbíonn go leor caiteachas á n-íoc faoi láthair ag teaghlaigh daoine agus, i gcás go mbogann an duine isteach ina theach féin nó go bhfuil na baill teaghlaigh éagtha, ní chlúdófar leis an Liúntas Míchumais na costais bhreise a bhíonn le híoc ag an duine mar gheall ar é a bheith faoi mhíchumas. Bhí rannpháirtí amháin den tuairim go mbeadh sé ródhoiligh a chuid airgid a bhainistiú dá mbeadh sé ag maireachtáil go neamhspleách ar an Liúntas Breosla, agus é ag iarraidh déileáil leis an ardchostas maireachtála ag an am céanna. Maidir le duine eile a bhí ag iarraidh dul faoi uasoiliúint, ní raibh sé in ann íoc as cúrsaí toisc nach raibh go leor airgid ina n-íocaíocht míchumais chun ligean dó aon airgead a shábháil. Luaigh rannpháirtí eile an méid seo a leanas:

‘Mar dhuine atá ag fáil pinsean easláine agus nach bhfuil in ann obair (rud nach rogha é), faighim amach nach gcuirtear ar mo chumas leis na híocaíochtaí leasa shóisialaigh páirt a ghlacadh in imeachtaí, taisteal ná bheith chomh hidirghníomhach sa phobal agus ba mhaith liom, cé go bhfuil siad ina gcabhair. Mar sin, bíonn daoine a bhfuil míchumas orthu scoite amach agus ní bhíonn siad ina gcuid dá bpobal dáiríre mura mbíonn foinse ioncaim ar leith acu.’

Cé gur luadh go rabhthas buíoch as íocaíochtaí bónais aonuaire chun cabhrú le dul i ngleic leis an méadú sa chostas maireachtála, bhí rannpháirtithe eile sa chomhairliúchán den tuairim nach leor iad sin toisc nach seasann siad costas iarbhír an mhíchumais, agus is é an rud atá ag teastáil ná méadú buan ar ioncam. Luadh freisin nach bhfuil daoine fostaithe a bhfuil míchumas orthu i dteideal na n-íocaíochtaí bónais aonuaire sin, agus bhí rannpháirtí amháin den tuairim gurbh é a bhí in íocaíochtaí den sórt sin ná iarracht daoine a bhfuil míchumas orthu ‘a shuaimhniú’.

#### Sochair agus teidlíochtaí a chur faoi thástáil acmhainne

Tharraing a lán rannpháirtithe sa chomhairliúchán anuas an tsaincheist arb éard í sochair agus teidlíochtaí do dhaoine a bhfuil míchumas orthu, amhail an Liúntas Míchumais agus an cárta liachta, a chur faoi thástáil acmhainne. Bhí daoine go láidir in aghaidh na dtacaí sin a chur faoi thástáil acmhainne do dhaoine atá faoi mhíchumas, agus bhíothas den tuairim go bhfuil an córas éagórach agus go gcothaíonn sé cruatan airgeadais. Thairg na rannpháirtithe sa chomhairliúchán raon samplaí den tionchar ollmhór a bhí ag an tástáil acmhainne ar a saol. Mar shampla:

‘Bhí orm éirí as an obair freisin, cé go raibh mé ag iarraidh leanúint den obair. Anois, táim ar níos lú airgid agus ag maireachtáil leis an ngalar agus leis na costais a ghabhann leis an ngalar. Ach déantar meastóireacht orm ar thuarastal m’fhir céile, rud a fhágann nach féidir liom cárta liachta a fháil. Dá bhrí sin, tá m’fhear céile ag iarraidh tacú liom leis an míchumas seo agus ní dóigh liom go bhfuil sé sin cothrom toisc go bhfuilim pósta. Cosnaíonn sé €12,000 sa bhreis in aghaidh na bliana ach ní féidir liom cárta liachta a fháil agus bíonn go leor coinní agus costais dochtúra agam. Mar sin de, ní bhím ag tabhairt an oiread sin isteach agus cosnaíonn sé i bhfad níos mó airgid le maireachtáil leis an ngalar seo.’

Mhínigh duine eile go raibh air filleadh ar an obair mar gheall ar thástáil acmhainne, cé go raibh sé sin thar a bheith dúshlánach:

‘Ceadaíodh mé le haghaidh liúntas míchumais. Ós rud é go n-oibríonn mo pháirtnéir go lánaimseartha, áfach, bhí mo ráta pá go holc, agus nílimid pósta, fiú. Bhí orm dul i mbun fostaíochta chun costais chíosa, billí, bia, etc., a chlúdach. Ní oibrím ach go páirtaimseartha toisc gurb é sin an rud is mó is féidir liom a dhéanamh de dheasca na faidhbe atá agam. Is féidir le hobair pháirtaimseartha, fiú, a bheith do mo chéasadh mar gheall ar an bhfadhb atá agam. Bím ag fulaingt go mór in amanna agus bhí mé ar tí éirí as roinnt uaireanta mar gheall ar chomh doiligh agus is féidir leis an obair pháirtaimseartha a bheith dom.’

Thug duine amháin atá sna céimeanna luatha de mhíchumas forchéimnitheach breac-chuntas ar an imní atá air faoina thodhchaí mar gheall ar thástáil acmhainne:

‘…níl tacaí foirmiúla ná cúnamh foirmiúil ag teastáil uaim faoi láthair agus, faoin gcóras reatha, ní bhfaighinn roinnt tacaí de dheasca tástáil acmhainne. Is fadhb í sin agus is cúis í le himní mhór airgeadais dom faoi mo thodhchaí.’

Breathnaíodh ar thástáil acmhainne mar phionós a ghearradh ar theaghlach as duine a bhfuil míchumas air a bheith aige agus mar phionós a ghearradh ar dhaoine faoi mhíchumas atá ag tabhairt faoi chaidreamh nó ar mhaith leo bogadh isteach lena bpáirtnéirí nó iad a phósadh, mar a thuairiscigh rannpháirtí amháin:

‘Fágann an tástáil acmhainne reatha le haghaidh an liúntais míchumais nach féidir liom cónaí le mo pháirtnéir. Tá an chuma air nach bhfuil cead againn grá a thabhairt do dhuine ar bith.’

Bhí na rannpháirtithe sa chomhairliúchán den tuairim freisin go bhfuil tástáil acmhainne ag míchumasú daoine tuilleadh, rud a fhágann go mbíonn siad ag brath ar an té atá ag tuilleamh. Chuir rannpháirtithe an-imní in iúl faoin spleáchas éigeantach sin, is cuma cé acu is duine aonair nach féidir le cárta liachta a fháil mar gheall ar ioncam a thuismitheoirí nó duine aonair a bhfuil míchumas air atá ag brath ar ioncam a pháirtnéara atá ann. Tarraingíodh ábhair imní anuas freisin faoi dhinimic chumhachta na gcineálacha caidrimh sin, agus daoine á lua gur féidir le cásanna den sórt sin daoine a fhágáil i mbaol mí-úsáide:

‘Caillfidh duine faoi mhíchumas ar mian leis pósadh nó cónaí lena pháirtnéir a neamhspleáchas agus tiocfaidh sé chun bheith ina fhreagracht airgeadais ar a pháirtnéir. Ní rogha stíl mhaireachtála í sin agus is cinnte nach dinimic í atá fabhrach do chaidreamh folláin... i gcás ceachtar duine sa chaidreamh. Bíonn daoine faoi mhíchumas i mbaol a bheith sáinnithe i gcaidreamh mí-úsáide mar thoradh air sin. Is cinnte gur sárú ar chearta an duine é sin.’

Tugtar le tuiscint i dtaighde gur mó an seans go bhfulaingeoidh daoine faoi mhíchumas mí-úsáid ná daoine nach bhfuil faoi mhíchumas, agus gur féidir le spleáchas airgeadais a bhrú ar pháirtnéir a bheith ina chúis le dinimic chumhachta fhadhbach agus le dúshláin ar leith don chaidreamh. Luaigh na rannpháirtithe sa chomhairliúchán é sin roinnt uaireanta maidir le mná a bhfuil míchumas orthu a d’fhéadfadh a bheith i gcaidreamh mí-úsáide.

#### Iarratais ar shochair agus ar theidlíochtaí

D’úsáid na rannpháirtithe sa chomhairliúchán téarmaí amhail ‘cath’, ‘troid’, ‘náireach’ agus ‘cúis frustrachais’ agus iad ag tagairt d’iarratas a dhéanamh ar thacaí. Luaigh ionadaí EDM go bhfuil daoine a bhfuil míchumas orthu den tuairim gur rud tiarálach, anacrach agus suarach é iarratas a dhéanamh ar thacaí, agus luaigh ionadaí eile ó EDM go gcailleann duine a cheart chun príobháideachta nuair a nochtann sé an oiread sin faisnéise pearsanta d’oifigigh Stáit. Dúirt duine amháin an méid seo a leanas: ‘nuair a dhéanann duine iarratas ar shochair mhíchumais, caitear leis go rídhona, amhail is dá mba robálaí é’.

Cuireadh síos ar an bpróiseas iarratais mar phróiseas fada casta. Chuir duine amháin in iúl go raibh fadhb ann leis an aistriú ón bPinsean Easláine chuig an Sochar Cumais Pháirtigh. Thagair na rannpháirtithe sa chomhairliúchán do mhoilleanna ar fhreagraí a fháil, rud a d’fhág go raibh siad gan aon ioncam agus gan a bheith in ann tacaí tánaisteacha a rochtain ar feadh tréimhse ama. Luaigh duine amháin an méid seo a leanas:

‘Níl an córas um cháiliú agus athcháiliú le haghaidh íocaíocht an Liúntais Míchumais freagrúil ná tapa go leor mar atá sé socraithe faoi láthair – fágann sé go mbíonn ar dhaoine atá ag déanamh iarratais nó ag déanamh athiarratais cur suas le cruatan airgeadais tromchúiseach agus iad ag déileáil le tréimhsí an-fhada gan aon ioncam agus a gcás á mheasúnú, á athmheasúnú nó á achomharc.’

Luadh go mbíonn athbhreithnithe tráthrialta ina gcúis le mórán struis agus imní ar dhaoine a bhfuil míchumas orthu.

Bhí fadhbanna ag daoine eile leis na critéir incháilitheachta le haghaidh tacaí. Mar shampla:

‘Níl an measúnú ar incháilitheacht le haghaidh an liúntais míchumais oiriúnach don fheidhm – eisiatar leis na daoine sin a bhfuil tinneas ainsealach míchumasúcháin orthu agus a bhféadfadh soghluaisteacht, géaga, urlabhra, éisteacht agus amharc atá feidhmiúil a bheith acu ar shlí eile. Sa mheasúnú ar incháilitheacht, ní mór an fíor-riosca go dtiocfaidh meath ar an tsláinte a chur san áireamh mar choinníoll cáilitheach le haghaidh na híocaíochta míchumais.’

Bhí roinnt rannpháirtithe sa chomhairliúchán den tuairim nach bhfaigheadh duine an Liúntas Míchumais mura mbíonn riachtanais an-chasta aige. Bhí frustrachas ar roinnt rannpháirtithe leis an bhfíric nach mbíonn daoine a bhfuil míchumas orthu incháilithe a thuilleadh le haghaidh tacaí míchumais a luaithe a shroicheann siad 65 bliana d’aois nó 66 bliana d’aois. Chuir na rannpháirtithe sa chomhairliúchán imní in iúl faoi na critéir incháilitheachta le haghaidh an chárta liachta, agus ba léir ón bplé cé chomh luachmhar is a bhíonn an cárta liachta do dhaoine. Bhí rannpháirtithe eile sa chomhairliúchán den tuairim gur róshriantach atá na critéir incháilitheachta le haghaidh an Bhundeimhnithe Liachta agus le haghaidh an Chárta Tinnis Fhadtéarmaigh.

Thagair roinnt rannpháirtithe do dhúshláin nuair a bhí tacaí ag brath ar a chéile. Mar shampla, mura mbíonn duine incháilithe le haghaidh an chárta liachta, ní bheidh sé in ann tacaí eile a rochtain, agus má aistríonn duine ó Phinsean Easláine chuig Sochar Cumais Pháirtigh chun obair, caillfidh sé a lán sochair eile, e.g., an Liúntas Cúramóra.

Cheistigh roinnt mhaith daoine an measúnú ar incháilitheacht le haghaidh tacaí. Bhí siad den tuairim go ndearnadh beag is fiú dá raibh luaite ag gairmithe liachta ina n-iarratais, agus go raibh an chuma air go bhfuil sé ina ghnáthchleachtas diúltú do dhaoine ar an gcéad iarratas ach tacaíocht a sholáthar ar achomharc, agus go bhfuil cuma threallach ar chinntí ar cé a fhaigheann an Liúntas Míchumais, agus scéalta ann go raibh beirt a bhí sa staid chéanna ag fáil cinntí difriúla.

#### Saincheisteanna ar leith don Lucht Siúil

Luaigh EDM amháin sa chomhairliúchán a thábhachtaí atá an trasnachas le linn staid eacnamaíoch daoine a bhfuil míchumas orthu a mheas. Bhí roinnt rannpháirtithe den Lucht Siúil sa chomhairliúchán den tuairim go bhfanann siad tréimhse níos faide ná mar a fhanann an pobal socraithe chun an Liúntas Míchumais a rochtain. Thagair duine eile don tionchar diúltach a bhíonn ann ar dhaoine den Lucht Siúil nuair a bhíonn orthu grianghraif dá dteach a chur isteach agus leanúint d’achomharc a dhéanamh chun teidlíochtaí bunúsacha a fháil. Tugadh sampla de theaghlach den Lucht Siúil a raibh air iarraidh ar a TD áitiúil cabhrú le dul i ngleic le moilleanna ar shochair coimirce sóisialaí a rochtain – ach luadh nach mbíonn gach teaghlach den Lucht Siúil in ann a mbealach a dhéanamh tríd an gcóras casta doiligh sochar.

### Aiseolas ar an bPáipéar Uaine maidir le hAthchóiriú Míchumais ón Roinn Coimirce Sóisialaí

Bhí EDManna agus rannpháirtithe eile sa chomhairliúchán in aghaidh go mór na dtograí sa Pháipéar Uaine maidir le hAthchóiriú Míchumais ón Roinn Coimirce Sóisialaí.[[20]](#footnote-21) Luaigh roinnt daoine tagairt gurb ionann í agus macasamhail an chuir chuige a ghlactar sa Ríocht Aontaithe, a chreid rannpháirtí amháin a bheith mar chúis le bás agus féinmharú a bhain leis an mbochtaineacht.

Bhí imní ar EDManna agus ar dhaoine eile faoi chur chuige foriomlán an Pháipéir Uaine, á rá go bhfuil sé atharthaíoch agus á thabhairt dá n-aire nach luaitear UNCRPD ann. Bhíothas den tuairim go raibh easpa rannpháirtíochta ag daoine a bhfuil míchumas orthu sna tograí sin a chur le chéile agus go raibh an próiseas comhairliúcháin dorochtana. Ba chosúil gur bhain na saincheisteanna bunúsacha sin an bonn d’iontaoibh sna tograí. Theastaigh ó roinnt EDManna soiléire maidir le cé acu a bheadh an comhairliúchán ar an bPáipéar Uaine mar bhonn eolais faoin Straitéis Náisiúnta Míchumais, nó a mhalairt – agus sa deireadh maidir le cé acu a bheadh an Roinn Coimirce Sóisialaí nó RLCMLÓ freagrach as an toradh. Bhí imní ar roinnt rannpháirtithe faoi thograí an Pháipéir Uaine a bheith á mbreithniú sular daingníodh an Prótacal Roghnach. Luaigh rannpháirtí amháin freisin go raibh frustrachas air go raibh na tograí sin á gcur ar aghaidh sular tugadh aghaidh ar shaincheisteanna a bhaineann le seirbhísí agus tacaí oideachais, sláinte agus cúraim shóisialaigh in Éirinn.

Chuir na rannpháirtithe sa chomhairliúchán síos ar na mothúcháin a spreag cur chuige cosúil leis an gceann a moladh sa Pháipéar Uaine iontu. Bhí faitíos láidir ann go ndéanfaí íocaíochtaí a chiorrú nó a laghdú. Mhínigh rannpháirtí amháin gur féidir le catagóiriú daoine ina gcisil a bheith ina chúis le tráma do mhórán daoine a bhfuil míchumas orthu, agus bhí rannpháirtí eile den tuairim go raibh sé sin dímheasúil.Luadh go bhfuil an t-ionchas gur cheart do dhaoine a bheith ar lorg oibre ag cur leis an eagla go mbíonn an Stát ag tabhairt breith ar dhaoine faoi mhíchumas go leanúnach. Cuireann sé sin le heaspa iontaoibhe sa Stát agus le heaspa muiníne as, agus déanann sé difear do na mothúcháin sábháilteachta agus slándála a bhíonn ag daoine. Bhí ceist ann faoi cé acu a chruthódh tograí an Pháipéir Uaine easaontas i measc daoine a bhfuil míchumas orthu nó nach gcruthódh – agus tagairt á déanamh don fhíric go bhféadfadh sé bheith dúshlánach do dhaoine uathacha measúnú cuí a fháil, i gcomparáid le daoine bodhra.

Bhí imní ar roinnt rannpháirtithe sa chomhairliúchán faoina phraiticiúla a bheadh an cur chuige cisealta a moladh sa Pháipéar Uaine, agus iad á fhiafraí cén dóigh a n-oibreodh sé sin. Ba é an príomhábhar imní a bhí ag ionadaithe EDM agus ag rannpháirtithe eile faoi na cisil ná nach meastar gur leor na leibhéil íocaíochta a mholtar le haghaidh gach cisil chun caighdeán maireachtála fónta a chumasú in Éirinn. Maidir leis an leibhéal íocaíochta is airde a mholtar (€265.30 in aghaidh na seachtaine), bheadh sé faoi bhun na teorann bochtaineachta (€318.53 in aghaidh na seachtaine do dhuine aonair[[21]](#footnote-22)), agus ní thabharfaí aghaidh ar chostas an mhíchumais leis na híocaíochtaí sin. Bhí rannpháirtí den tuairim gur toimhde fhadhbach a bhí mar bhonn agus thaca ag an bPáipéar Uaine ná gurb amhlaidh, a luaithe atá tú i mbun poist, is ortsa atá costas an mhíchumais agus a chaithfidh tusa na costais bhreise a ionsú. Luadh freisin go dtagraítear sa Pháipéar Uaine don chostas breise a bhaineann le míchumas a bheith ar dhuine a bheith cothrom le suim idir €9,000 agus €12,000 ar an meán – cé go sonraítear sa tuarascáil ó Indecon nach í €12,000 uasteorainn an chostais.

Cuireadh dhá thuairim dhearfacha maidir leis an bPáipéar Uaine in iúl sa chomhairliúchán seo. Bhí duine amháin den tuairim go bhfuil an togra sách maith agus luaigh duine eile go ndearbhaítear leis ar a laghad go bhfuil gá le méadú san íocaíocht do dhaoine a bhfuil míchumas orthu.

## 5.9.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar dhúshláin a bhaineann le neamhspleáchas agus slándáil airgeadais do dhaoine faoi mhíchumas in Éirinn. Áiríodh leo sin moltaí chun aghaidh a thabhairt ar leibhéil bhochtaineachta daoine faoi mhíchumas, bearta chun aghaidh a thabhairt ar chostas an mhíchumais, agus moltaí chun staid airgeadais daoine faoi mhíchumas a fheabhsú trí athchóirithe ar an gcóras reatha sochar agus teidlíochtaí.

### Leibhéal na bochtaineachta i measc daoine a bhfuil míchumas orthu in Éirinn

* Forbairt a dhéanamh ar straitéis shonrach um laghdú na bochtaineachta do dhaoine faoi mhíchumas, agus aghaidh á tabhairt ar neamhdhóthanacht na dtacaí coimirce sóisialaí agus ar chostas breise iomlán an mhíchumais.

### Costas an mhíchumais

* Costas breise an mhíchumais a aithint agus aghaidh a thabhairt air mar bheart tosaíochta;
* A chinntiú go dtuigfidh gach roinn rialtais iomchuí costas an mhíchumais agus go bhfreagróidh siad dó;
* Plean Gníomhaíochta trasrialtais a fhorbairt chun aghaidh a thabhairt ar chostas an mhíchumais;
* Na moltaí ón tuarascáil ó Indecon ar Chostas an Mhíchumais (agus coigeartuithe á ndéanamh le haghaidh boilscithe) a chur chun feidhme mar bheart tosaíochta (rannchuidiú ó EDM agus ó rannpháirtithe eile);
* Íocaíocht bhuan nach gcuirtear faoi thástáil acmhainne agus nach ngearrtar cáin uirthi a thabhairt isteach i leith an chostais a bhaineann leis an míchumas, a bheidh ar leithligh ó íocaíochtaí leasa shóisialaigh (rannchuidiú ó EDM agus ó rannpháirtithe eile);
* Cur chuige saolré a ghlacadh i leith measúnú agus seasamh a dhéanamh ar na costais a bhaineann le cineálacha difriúla míchumais;
* Aghaidh a thabhairt ar na costais a bhaineann le seirbhísí, le tacaí, le trealamh agus le cógais:
  + Seirbhís agus tacaí fadtéarmacha saor in aisce a thabhairt do dhaoine,
  + Praghsáil teiripí príobháideacha a rialáil,
  + Cistiú a sholáthar do na daoine sin a bhfuil orthu measúnuithe príobháideacha a lorg,
  + Scóip an chumhdaigh le haghaidh cógais a leathnú,
  + Táillí cógas a athbhreithniú,
  + Áiseanna éisteachta saor in aisce a thabhairt do dhaoine,
  + An scéim iasachta/cíosa le haghaidh ardaitheoirí staighre/ardaitheoirí a leathnú,
  + Trealamh agus tacaí cóireála a dhéanamh in-asbhainteach go hiomlán ó thaobh cánach de,
  + Ciste speisialta a chruthú le haghaidh trealaimh, teicneolaíochta agus áiseanna agus fearais chúnta riachtanacha eile do dhaoine a bhfuil ardriachtanais tacaíochta acu agus dá dteaghlach,
  + Fordheontais a sholáthar chun tacú leis na daoine a bhfuil orthu íoc as trealamh, áiseanna agus fearais iad féin, lena n-áirítear na daoine sin atá i mbun oibre,
  + Uasteorainn a chur le táillí páirceála ospidéil go dtí méid ainmniúil in aghaidh an lae nó deireadh a chur leo d’othair chónaitheacha nó do na daoine sin a bhfuil coinní acu.

### Bunioncam do dhaoine a bhfuil míchumas orthu

* Bunioncam do dhaoine a bhfuil míchumas orthu a thabhairt isteach. Áiríodh iad seo a leanas leis na moltaí:
  + Ioncam innéacsnasctha a chomhfhreagraíonn don Íoschaighdeán Maireachtála Bunriachtanach agus ina ndéantar Costas breise an Mhíchumais a chur san áireamh agus a chlúdach,
  + Córas pá bunúsach uilíoch,
  + Ioncam uilíoch mar aon leis an Scéim Fóirdheontais Pá a chur chun cinn agus a leathnú go mór.

### An córas reatha sochar agus teidlíochtaí

#### Incháilitheacht le haghaidh sochar agus teidlíochtaí

* An incháilitheacht le haghaidh sochar agus teidlíochtaí a dhéanamh níos cuimsithí;
* Aitheantas iomlán a thabhairt do gach duine a bhfuil míchumas orthu, do gach duine a bhfuil tinneas suntasach/ainsealach orthu agus do gach duine a bhfuil riachtanais bhreise acu a thagann faoin téarma ‘Míchumas’;
* Teidlíocht uathoibríoch i leith cárta liachta a thabhairt do gach duine a bhfuil míchumas orthu (rannchuidiú ó EDManna agus ó rannpháirtithe eile);
* Incháilitheacht le haghaidh an Bundeimhnithe Liachta a leathnú chun níos mó daoine a bhfuil míchumas orthu agus a bhfuil tinneas ainsealach orthu a áireamh, agus mar shampla, chun na daoine sin a bhfuil géaga feidhmiúla slána acu ach a bhfuil dúshláin shuntasacha sláinte eile acu amhail fiobróis chisteach ina bhfuil an lagú scamhóg suntasach nó na daoine sin atá imdhíon-sonta nó imdhíon-leochaileach agus atá coiscthe ó bhaol an tras-ionfhabhtaithe iompair phoiblí a áireamh;
* An Liúntas Míchumais a thabhairt do gach duine bodhar/Bodhar;
* Incháilitheacht le haghaidh an Chárta Cuairte Lia-Chleachtóra Ghinearálta a leathnú;
* Incháilitheacht le haghaidh an Chárta Tinnis Fhadtéarmaigh a leathnú;
* Cúnamh airgeadais a leathnú, amhail an Pacáiste Sochair Teaghlaigh agus an Liúntas Breosla, fiú do na daoine sin atá i gcóiríocht chomhroinnte; agus
* An coinníoll ÁSPC le haghaidh Sochar Breoiteachta a bhaint.

#### Comhairle agus faisnéis do dhaoine ar shochair agus ar theidlíochtaí

* An chomhairle agus an fhaisnéis do dhaoine ar shochair agus ar theidlíochtaí a fheabhsú;
* Faisnéis a thabhairt ar bhealach atá intuigthe do leanaí agus d’aosaigh araon – lena n-áirítear, mar shampla, leaganacha Soléite agus TCÉ; agus
* Agaí feithimh le haghaidh Ionaid Faisnéise do Shaoránaigh a laghdú trí sheirbhísí breise a sholáthar.

#### An próiseas iarratais le haghaidh sochair agus teidlíochtaí

* Feabhas a chur ar an gcumarsáid idir an Roinn Coimirce Sóisialaí agus teaghlaigh;
* An próiseas a dhéanamh níos giorra, níos éasca, níos inrochtana, níos cuíchóirithe agus níos freagrúla do riachtanais dhinimiciúla na ndaoine a mbíonn a gcumas éagsúil;
* Aghaidh a thabhairt ar aon riaráiste in iarratais;
* Feabhas a chur ar an bhfoirm iarratais le haghaidh an Liúntais Míchumais chun a chinntiú go mbeidh an fhaisnéis ar fad atá ag teastáil á lorg aici;
* An próiseas achomhairc a dhéanamh níos éasca;
* Feasacht a mhéadú i measc na nOifigeach Breithiúnachta ar a thábhachtaí atá sé go n-éistfí leis na daoine sin atá ina saineolaithe ar a míchumas féin agus feasacht a mhéadú ina measc ar a bhailí atá na tuairimí ó lia-chleachtóirí ginearálta agus ó speisialtóirí liachta;
* Aistrithe a dhéanamh ina n-aistrithe uathoibríocha/láithreacha, e.g., bogadh ó thacaí mar leanbh chuig tacaí mar aosach agus athcháiliú le haghaidh an Liúntais Míchumais;
* Iniúchadh a dhéanamh ar aon difríochtaí a aimsítear idir agaí próiseála iarratais do dhaoine den Lucht Siúil agus do dhaoine eile agus aghaidh a thabhairt ar na difríochtaí sin; agus
* Gan iarratais a athmheasúnú ach amháin nuair is gá. Níor cheart athmheasúnú a dhéanamh ar dhaoine a bhfuil cineálacha buana míchumais orthu chun a fháil amach an gcáilíonn siad fós le haghaidh íocaíochtaí míchumais.

#### Tacaí airgeadais do dhaoine a bhfuil míchumas orthu

* An leibhéal tacaíochta airgeadais do dhaoine a bhfuil míchumas orthu a mhéadú chun caighdeán maireachtála fónta a chumasú mar bheart tosaíochta;
* Leibhéil na n-íocaíochtaí coimirce sóisialaí do dhaoine a bhfuil míchumas orthu a mhéadú, agus na leibhéil á dtabhairt aníos chuig pá maireachtála; agus
* Aird a thabhairt ar an dóigh a nglacfar le tograí ina gcuirtear íocaíochtaí cisealta ar aghaidh. Bhí roinnt rannpháirtithe i bhfabhar íocaíochtaí cisealta, agus bhí rannpháirtithe eile ina n-aghaidh sin go mór. Maidir le tacaíocht chisealta, moladh go n-íocfaí méid níos mó leis na daoine sin a thabhaíonn caiteachais bhreise mar gheall ar a míchumas nó leis na daoine sin nach bhfuil in ann dul ar obair.

#### Sochair agus teidlíochtaí a chur faoi thástáil acmhainne

* Deireadh a chur le tacaí amhail an Liúntas Míchumais, an cárta liachta agus liúntais leictreachais agus bhreosla a chur faoi thástáil acmhainne, nó tosú ar dhaoine aonair a bhfuil míchumas orthu a chur faoi thástáil acmhainne, in ionad teaghlaigh a chur faoi thástáil acmhainne; agus
* Tástáil acmhainne ar gach íocaíocht a athbhreithniú ó thaobh an chothromais de.

#### Sochair agus teidlíochtaí nua

* Creidmheas cánach pearsanta a thabhairt isteach do dhaoine a bhfuil míchumas/tinneas ainsealach nó gortú ainsealach orthu;
* Liúntas a thabhairt isteach do dhaoine a bhfuil míchumas orthu (bíodh siad fostaithe nó ná bíodh) atá le caitheamh ar cibé rud is mian leo;
* Liúntas a sholáthar do leanaí agus daoine óga a bhfuil míchumas orthu chun cabhrú leo triail a bhaint as gníomhaíochtaí ina bpobail;
* Íocaíocht shóisialach nua a thabhairt isteach chun tacú le daoine atá as obair/as féinfhostaíocht agus atá tinn ach nach bhfuil aon ranníocaíochtaí ÁSPC acu, nó nach bhfuil go leor ranníocaíochtaí ÁSPC acu, le haghaidh Sochar Breoiteachta agus nach bhfuil aon ioncam ó fhostaíocht/ó fhéinfhostaíocht acu;
* Liúntas costas míchumais a thabhairt isteach le haghaidh leathanbhanda, toisc go mbíonn riachtanas faoi leith ag daoine faoi mhíchumas le nascacht; agus
* Nascachtaí a dhéanamh ar fud tacaí. Mar shampla, má bhíonn duine ar íocaíochtaí míchumais, ba cheart cárta liachta agus pas saorthaistil a thabhairt dó go huathoibríoch ar feadh tréimhse fhadaithe ama.

# 5.10 An t-iompar agus an tsoghluaisteacht

## 5.10.1 Comhthéacs agus dúshláin

Cé go raibh plé fócasghrúpa sonrach ar an iompar ann, tháinig saincheisteanna a bhaineann leis an iompar chun cinn i ngach ceann, beagnach, de na fócasghrúpaí, de na pléití cruinnithe comhairliúcháin agus de na freagraí ar an suirbhé. Luadh é i roinnt de na haighneachtaí freisin. Tríd is tríd, tugadh na rannchuidithe i gcomhthéacs na ndúshlán a tugadh leis na roghanna iompair teoranta ar dhaoine faoi mhíchumas, lena n-áirítear an neamhspleáchas, deiseanna oideachais agus fostaíochta a rochtain, agus bheith cuimsithe ina bpobail. Mar a dúirt rannpháirtí amháin mar achoimre:

‘Teastaíonn iompar níos inrochtana chun go mbeidh na daoine uile a bhfuil míchumas orthu in ann páirt iomlán a ghlacadh sa saol a roghnaíonn siad; ní mór é sin a bheith amhlaidh i ngach réimse, lena n-áirítear córais iompair phoiblí, iompar níos fearr agus níos mó do sheirbhísí míchumais, agus feithiclí príobháideacha do dhaoine a bhfuil míchumas orthu.’

Tarraingíodh anuas saincheisteanna maidir leis an iompar a bheith ag teastáil ó dhaoine chun freastal ar choinní liachta, agus thuairiscigh eagraíocht a ghlac páirt sa chomhairliúchán go bhfaigheann sí iarrataí go minic ar iompar a sholáthar le haghaidh coinní ospidéil. Rinneadh roinnt tagairtí d’Airteagal 9 (Inrochtaineacht) UNCRPD agus, cé nár luadh Airteagal 20 (Soghluaisteacht phearsanta) go sonrach, rinneadh tagairt do choincheap na saoirse gluaiseachta, agus duine amháin á rá gur ceart bunúsach é faoi UNCRPD. Labhair a lán rannpháirtithe sa chomhairliúchán freisin faoin easpa smaointeoireacht chomhleanúnach sa phleanáil iompair.

### An t-iompar poiblí

#### Rochtain fhisiciúil ar an iompar poiblí

Tarraingíodh anuas go minic gur dúshlán í rochtain fhisiciúil ar an iompar poiblí. Thuairiscigh rannpháirtithe go raibh deacracht acu dul chuig stad bus nó chuig stáisiún traenach nó iad a úsáid. Chuir siad síos ar chásanna inarbh amhlaidh nach raibh aon chosáin ann, nach raibh ach cosáin chúnga, cosáin a raibh drochbhail orthu agus stadanna bus dorochtana ann agus nach raibh aon scáthláin ann ag stadanna bus. Mar a dúirt rannpháirtí amháin: ‘Is cuma cé chomh maith agus atá an t-iompar poiblí, beidh sé gan mhaith mura mbímid in ann é a shroicheadh.’

Luadh busanna dorochtana mar dhúshlán minic, agus roinnt rannpháirtithe á rá nach raibh siad in ann dul suas nó síos na céimeanna agus go raibh ‘rochtain ón talamh’ ag roinnt busanna in ionad rochtain ón gcolbha a bheith acu. Luadh freisin an easpa spáis ar roinnt busanna do scútair shoghluaisteachta agus do níos mó ná cathaoir rothaí amháin, mar aon le suíocháin theoranta do dhaoine faoi mhíchumas. Thuairiscigh ionadaí EDM nach soláthraíonn roinnt bealaí seirbhíse poiblí seachfhoinsithe iompar inrochtana, agus luadh an Dublin Express ó Stáisiún Heuston chuig Aerfort Bhaile Átha Cliath mar shampla. Luaigh an rannpháirtí sin freisin go raibh sé riachtanach áit a chur in áirithe roinnt laethanta roimh ré. Rinne ionadaí eile ó EDM an moladh seo a leanas: – ‘Stadaigí de bhusanna dorochtana a cheannach’.

Cuireadh réamhfhógra le haghaidh rochtain rampa ar sheirbhísí traenach idirchathrach in iúl mar phríomhfhadhb a dhéanann difear do chumas duine chun bheith spontáineach nó níos neamhspleáiche agus é ag taisteal. Tuairiscíodh freisin go raibh stáisiúin gan foireann ina gcúis le dúshláin. Rinne roinnt rannpháirtithe, mar shampla, gearán gurbh amhlaidh in amanna nár tháinig an ball foirne i láthair, fiú i gcás gur tugadh fógra go mbeadh cúnamh ag teastáil. Tarraingíodh anuas freisin an líon spásanna do chathaoireacha rothaí agus na dúshláin a bhaineann le háit do chathaoireacha rothaí a chur in áirithe. Tuairiscíodh go mbíonn tionchar suntasach ag ardaitheoirí a bheith as ord go minic ag stáisiúin traenach idirchathrach nó DART ar an taisteal, mar a dúirt rannpháirtí amháin:

‘Is féidir an frustrachas a bhaineann le cur in áirithe roimh ré agus le fógra a thabhairt roimh ré le haghaidh rochtain rampa a dhoimhniú trí theacht go stáisiún agus a fháil amach go bhfuil an t-ardaitheoir as ord, rud a tharlaíonn go minic.’

Luaigh rannpháirtí eile an Luas plódaithe i gcás nach mbeadh sé indéanta do dhuine a úsáideann cathaoir rothaí dul ar bord agus go bhféadfadh an Luas a bheith róchallánach agus róphlódaithe do dhuine a bhfuil fadhbanna céadfacha aige taisteal air.

#### Bacainní cumarsáide le linn an t-iompar poiblí a úsáid

Luaigh daoine den phobal bodhar/Bodhar, lenar áiríodh EDM, gur minic a dhéantar fógraí fuaime ar an iompar poiblí agus ag aerfoirt gan an fhaisnéis a bheith le feiceáil ar scáileáin ag an am céanna. Thuairiscigh siad go n-íocann roinnt daoine bodhra/Bodhra an uastáille ar Bhus Átha Cliath toisc go mbíonn deacrachtaí acu a chur in iúl do thiománaithe bus cá bhfuil siad ag iarraidh dul. Bíonn deacrachtaí ar leith sa chumarsáid ann nuair a bhriseann traein nó bus anuas. Is fadhb níos mó í sin do dhaoine atá bodhar agus dall, agus luadh go bhféadfadh rochtain ar chúnamh pearsanta a bheith ag teastáil uathu le haghaidh modhanna iompair phoiblí.

Thuairiscigh daoine a bhfuil lagú amhairc orthu, lenar áiríodh ionadaí EDM, nach n-oibríonn na callairí ar an iompar poiblí in amanna, rud atá ina dhúshlán mór do dhuine dall.

Moladh an cárta JAM[[22]](#footnote-23), go háirithe do dhaoine a bhfuil cineálacha míchumais dhofheicthe orthu.

#### An fháil ar an iompar poiblí

Bhí formhór na rannpháirtithe sa chomhairliúchán a tharraing saincheisteanna a bhaineann leis an iompar anuas go raibh gá leis an iompar poiblí a bheith níos sofhaighte, níos iontaofa agus níos minice, go háirithe i limistéir thuaithe. Tuairiscíodh go raibh tionchar ag na roghanna teoranta iompair i limistéir thuaithe ar an gcuimsiú sóisialta, ar an rannpháirtíocht sa phobal, ar an neamhspleáchas agus ar dheiseanna oideachais agus oibre. Luadh go sonrach an tionchar ar ghrúpaí sonracha amhail mná agus daoine bodhra/Bodhra a chónaíonn faoin tuath. Mar shampla, cheangail rannpháirtí amháin fadhbanna meabhairshláinte agus aonrú leis an easpa iompair i gceantar tuaithe na hÉireann.

Chuir roinnt rannpháirtithe, lenar áiríodh EDM, fáilte roimh scéimeanna amhail Nasc Tuaithe agus Nasc Áitiúil, ach cheap siad go raibh tuilleadh cistiúcháin agus nasc níos fearr le seirbhísí eile iompair ag teastáil uathu. Dúradh freisin gur minic a thógann na turais sin níos mó ama. Mar gheall ar an easpa iompar poiblí, bíonn ar roinnt daoine tacsaithe a thógáil chun na hoibre nó chuig coinní, agus bíonn tionchar aige sin ar a n-ioncam. Dúirt a lán daoine nach bhfuil tacsaithe ar a n-acmhainn, agus dúirt roinnt daoine go bhfuil an stad bus rófhada ar shiúl. Mar a dúirt rannpháirtí óg amháin agus é ag tagairt don easpa infhaighteachta agus inrochtaineachta ar an iompar poiblí: ‘Táim dubh dóite le bheith i mo shuí in aice mo mháthar sa charr’.

Bhí tuairimí measctha ann faoi BusConnects i mBaile Átha Cliath. Dúirt roinnt rannpháirtithe gur chuir siad fáilte roimh an bhfeabhas ar mhinicíocht na seirbhísí, cé go raibh sé doiligh na bealaí agus na huimhreacha nua a fhoghlaim. Bhí seirbhís mhaith bus agus traenach ina tacaíocht riachtanach do dhaoine a bhfuil míchumas orthu chun úsáid a bhaint as a bpobail. Luaigh duine amháin gurb amhlaidh, nuair atáthar ag athrú chuig an dara bus, nach bhfuil aon ráthaíocht ann go mbeidh spás ar an mbus sin agus, mar sin de, is féidir go mbeifear ag fanacht go minic. Luaigh rannpháirtí ó EDM go raibh amchlár Bhus Átha Cliath dorochtana agus luaigh rannpháirtí eile nach n-oibríonn na cnaipí gorma do dhaoine faoi mhíchumas ar bhusanna go minic. Cuireadh barúil eile in iúl gur tháinig laghdú ar sheirbhísí mar gheall ar BusConnects.

#### Inacmhainneacht an iompair phoiblí

Bhí cáintí ann maidir leis na córais áirithinte don iompar poiblí, agus deacrachtaí a bheith ag roinnt rannpháirtithe ina leith. Mar shampla, tharraing roinnt rannpháirtithe an tsaincheist anuas go raibh saorthaisteal acu ach go raibh orthu táille áirithinte a íoc. Luaigh ionadaí amháin ó EDM go bhfuil sé sin á athbhreithniú anois ag Bus Éireann, agus thuairiscigh duine eile go raibh an tsaincheist sin mídhleathach faoi dhlí an Aontais Eorpaigh.

Chuir rannpháirtí amháin in iúl go mbíonn cárta taistil míchumais ag dídeanaithe a bhfuil míchumas orthu ach nach mbíonn cárta taistil míchumais ag iarrthóirí tearmainn a bhfuil míchumas orthu. Gan an cúnamh airgeadais breise sin, is féidir le hiarrthóirí tearmainn faoi mhíchumas deacrachtaí móra a bheith acu leis an iompar. Grúpa eile a bhfuil tionchar ag an gcostas orthu is ea daoine bodhra/Bodhra nach bhfuil cónaí orthu gar do dhaoine bodhra/Bodhra eile agus a bhféadfadh go mbeadh orthu taisteal le haghaidh caidreamh sóisialta a bheith acu, dá bhrí sin.

#### Taisteal gníomhach

Thuairiscigh na rannpháirtithe a lán dúshlán maidir le beartais taistil ghníomhaigh (an siúl agus an rothaíocht). Dúirt rannpháirtithe gur tarraingíodh na hábhair imní sin anuas ag cruinnithe eile, lenar áiríodh le geallsealbhóirí iompair, ach bhraith siad nár éisteadh leo agus leag siad béim ar an ngá le hinrochtaineacht a bheith ina téama seasta. Ba iad EDManna a tharraing an-chuid de na hábhair imní anuas, agus iad bainteach den chuid is mó le hábhair imní sábháilteachta ar a nós seo a leanas:

* an easpa difreála idir lánaí rothar agus siúlbhealaí,
* an gá le lána rothar a thrasnú chun stad bus a shroicheadh (i.e., stadanna bus ar snámh),
* contúirtí a bhaineann le lánaí bus in aghaidh an tsrutha agus le lánaí rothar,
* tarmac a chur in ionad talamh tadhlach (e.g., tar éis oibreacha bóthair),
* braistint gur cosúil go dtugtar tosaíocht don rothaíocht agus do bhonneagar rothaíochta thar choisithe,
* trasrianta ardaithe mar a bhfuil gach rud ar leibhéal amháin,
* úsáid mhéadaitheach na gcosán ag rothair agus ag scútair leictreacha,
* méadú ar ionsaitheacht i measc rothaithe agus úsáideoirí scútair,
* ábhair imní go mbíonn feithiclí leictreacha róchiúin agus gur féidir leo, dá bhrí sin, duine a bhfuil lagú amhairc air agus a bhíonn ag brath ar fhuaim a chur i mbaol.

Tuairiscíodh go raibh áirithiú sráideanna do choisithe ina dhúshlán do dhaoine a dteastaíonn iompar ó dhoras go doras uathu, amhail daoine a bhfuil lagú amhairc orthu, daoine scothaosta, agus daoine a bhfuil fadhbanna soghluaisteachta acu. Mar shampla, i limistéar coisithe, ní féidir carr a tharraingt isteach chun duine a fhágáil. Tuairiscíodh freisin go mbíonn troscán sráide ina dhúshlán do dhaoine a bhfuil lagú amhairc orthu.

#### Reachtaíocht agus caighdeáin

Bhí na rannpháirtithe den tuairim nach raibh an tÚdarás Náisiúnta Iompair ag baint úsáid as a chumhachtaí uile chun an t-iompar poiblí a dhéanamh inrochtana faoi alt 13.1 den Acht um Rialáil Iompair Phoiblí. Bhí braistint ann nach raibh an tÚdarás Náisiúnta Iompair lánchuntasach. Tuairiscíodh freisin go bhfuil beartais agus nósanna imeachta difriúla i bhfeidhm ag soláthraithe difriúla busanna, rud a fhágann go mbíonn an taisteal doiligh. Mar a dúirt rannpháirtí amháin:

‘Mar sin, bíonn againn meascán dearaí atá bunaithe ar léirmhínithe daoine éagsúla ar an inrochtaineacht. Teastaíonn comhdhearadh bonneagair níos fiúntaí uainn.’

### An t-iompar príobháideach

#### Tacsaithe

Thuairiscigh na rannpháirtithe go raibh tacsaithe neamhiontaofa, nach raibh siad ar fáil agus nach raibh siad ar phraghas réasúnta. Bhí sé sin amhlaidh go háirithe ag buaic-amanna agus toisc go raibh conarthaí ag go leor tacsaithe le cuideachtaí a measadh a bheith níos brabúsaí ná paisinéirí faoi mhíchumas a bhailiú. Thuairiscigh na rannpháirtithe nár tháinig méadú ar sholáthar tacsaithe inrochtana, cé gur tháinig méadú ar an éileamh orthu. Luadh Iarthar an Chláir agus Corcaigh a bheith thar a bheith olc ó thaobh na fála ar thacsaithe inrochtana de. Luaigh rannpháirtí go bhfuil sé costasach go háirithe do dhaoine a mbíonn coinní ospidéil acu go minic agus a thaistealaíonn i dtacsaí.

Tarraingíodh saincheist anuas freisin maidir le hoiriúnacht roinnt tacsaithe inrochtana. Thuairiscigh duine amháin nach mbíonn rampaí oiriúnach ná sábháilte i gcónaí, nach n-úsáideann a lán tiománaithe na srianta, agus go bhfuil roinnt de na carranna róbheag. Thuairiscigh an duine sin freisin gurb amhlaidh, má fhaigheann duine deontas le haghaidh tacsaí atá oiriúnach do chathaoireacha rothaí, atá siad le dul faoi oiliúint agus le líon áirithe táillí in aghaidh na míosa a thógáil ó dhaoine faoi mhíchumas ach nach dtarlaíonn sé sin go minic. Dúirt ball de EDM go mbíonn sé doiligh do dhuine a bhfuil lagú amhairc air uimhir tacsaí a fháil chun gearán a dhéanamh, mar shampla, má dhiúltaigh an tiománaí tacsaí do mhadra treorach a thógáil.

#### Scéimeanna sonracha soghluaisteachta

Cuireadh méid mór míshásaimh in iúl faoin deireadh a cuireadh leis an Deontas Mótariompair agus leis an Liúntas Soghluaisteachta. Thuairiscigh na rannpháirtithe gur mar thoradh ar an Liúntas Soghluaisteachta gan a bheith ann atá aonrú sóisialta ag teacht chun cinn, atá daoine ag streachailt le coinní ospidéil a shroicheadh agus atá spleáchas ann ar bhaill teaghlaigh, ar chairde nó ar chomharsana. Maidir leis an Deontas Mótariompair, dúirt rannpháirtí amháin an méid seo a leanas:

‘Mar thoradh ar mo mhodh iompair féin a fháil, táim i bhfostaíocht lánaimseartha fhiúntach anois, rud is pribhléid mhór, ach ní bheadh an tús sin agam murach an deontas mótariompair agus táim den tuairim láidir gur cheart é sin a chur ar ais do dhaoine a bhfuil cónaí orthu faoin tuath.’

Labhair roinnt rannpháirtithe, lenar áiríodh EDManna, faoi Scéim na dTiománaithe agus na bPaisinéirí faoi Mhíchumas, go háirithe sriantacht na gcritéar chun Bundeimhniú Liachta a fháil, rud atá riachtanach chun faoiseamh cánach a fháil. Cuireadh síos ar an bhfíric nach ann d’aon phróiseas achomhairc mar rud ‘do-ghlactha’. Bhí rannpháirtí amháin den tuairim go bhfuil na scéimeanna reatha do thiománaithe faoi mhíchumas do na daoine sin a bhfuil ioncam maith agus coigilteas maith acu agus nach dtacaíonn siad leis na daoine sin a fhaigheann íocaíochtaí leasa.

#### An carr príobháideach

Thuairiscigh rannpháirtí amháin go bhfuil feithiclí leictreacha i bhfad níos oiriúnaí do dhaoine faoi mhíchumas toisc go bhfuil siad uathoibríoch, ach nach bhfuil aon bhánna luchtaithe leictrigh atá inrochtana do dhaoine faoi mhíchumas ann. Dúirt duine eile nach féidir leis carr láimhe a thiomáint ach gur féidir leis carr uathoibríoch a thiomáint, ach nach bhfuil sé d’acmhainn aige carr uathoibríoch a cheannach. Bhí roinnt rannpháirtithe den tuairim nach féidir leo maireachtáil gan a gcarr mar gheall ar an bhfadhb atá acu (e.g., tuirsíonn siad go héasca) agus mheas siad gur cheart níos mó tacaí a bheith ar fáil. Chuir cúramóir in iúl nach féidir lena teaghlach ná lena hiníon aosach dul aon áit gan charr. Bhí orthu suíochán speisialta a chosain €2,500 a cheannach gan tacaíocht. Rinne ball de EDM cur síos ar chóras Motability na Ríochta Aontaithe[[23]](#footnote-24), áit ar féidir le duine carr nó veain a léasú. Labhair baill de EDM freisin faoin dóigh nach bhfuil gléasanna idirchumarsáide, mar shampla iad sin a úsáidtear i gcarrchlóis, inrochtana ná cairdiúil do na bodhair/Bodhair. Saincheist eile a tarraingíodh anuas ba ea nach féidir le duine bodhar/Bodhar na fóin SOS ar mhótarbhealaí a úsáid. Thuairiscigh rannpháirtí amháin go bhfuil líon teoranta bánna páirceála inrochtana ann ag stáisiúin traenach.

### Guth daoine faoi mhíchumas

Leag ionadaí amháin ó EDM béim ar an ngá atá le héisteacht le guthanna ionadaíocha agus le tús áite a thabhairt dóibh (i.e., EDManna) le linn cinntí a dhéanamh ar an iompar. Rinne an rannpháirtí sin gearán go raibh ÚNM ag glacadh suíochán EDM ar Choiste Comhairleach Inrochtaineachta na Roinne Iompair. Luaigh an duine sin freisin go bhfuil comhpháirtíocht ag an Údarás Náisiúnta Iompair leis an Ionad Aimsiú Bealaigh, nach EDM é.

Chuir rannpháirtí amháin imní in iúl go raibh srian ar dhaoine faoi mhíchumas suí ar bhoird Stáit (i.e., iad sin a bhaineann leis an iompar) toisc nach mbíonn cead acu aon obair íoctha ná aon obair dheonach a dhéanamh má fhaigheann siad an Pinsean Easláine. Bhí ball amháin de EDM den tuairim nach raibh an rialtas ag tabhairt tús áite do dhaoine faoi mhíchumas, agus luaigh sé Barúil Ghinearálta Uimh. 7 ó UNCRPD chun a argóint a dhéanamh. Mhínigh sé freisin nach bhfuil aon ghrúpa míchumais ag an Údarás Náisiúnta Iompair, nach bhfuil aige ach grúpa úsáideoirí iompair agus gur eagraíochtaí is soláthraithe seirbhíse iad an-chuid de na húsáideoirí, gan aon EDManna a bheith ina measc. Leagadh béim i bpointe eile nach bhfuil aon duine ann in oifigí pleanála na n-údarás áitiúil atá tiomnaithe don mhíchumas.

### Dearcthaí agus feasacht

Labhair a lán rannpháirtithe faoi dhearcthaí na dtiománaithe agus na mball foirne eile i seirbhísí iompair phoiblí agus phríobháidigh. Cé gur moladh roinnt tiománaithe as dea-sheirbhís a sholáthar, amhail níos mó ama a thabhairt do dhuine a bhfuil míchumas air nó uimhir an bhus a ghlaoch amach do dhuine atá dall, cuireadh a lán barúlacha in iúl faoi dhrochsheirbhís. Mar shampla, tuairiscíodh go raibh roinnt tiománaithe ag tiomáint ar aghaidh seachas a bheith ag fanacht le duine a bhfuil míchumas air nó gan a bheith ag fanacht go dtí go mbeadh duine a bhfuil fadhbanna soghluaisteachta aige ina shuí sula mbogann sé ar aghaidh. Dar le rannpháirtithe, ní stopfaidh tiománaithe eile agus ní ghlaofaidh siad uimhir an bhealaigh amach nuair is léir go bhfuil duine a bhfuil lagú amhairc air ag an stad bus.

Tugadh samplaí sonracha faoin easpa feasachta ar an míchumas atá ag baill foirne iompair. Tugadh sampla inar iarr taistealaí bodhar/Bodhar cúnamh in aerfort agus inar tairgeadh cathaoir rothaí dó seachas tacaí cuí. Tuairiscíodh sampla eile inar dhiúltaigh tiománaí tacsaí d’aosach a bhfuil míchumas air a thógáil, á rá nach nglacfadh sé freagracht as “leanbh”. Ar deireadh, chuir roinnt rannpháirtithe ábhair imní in iúl go raibh cuideachta aerlíne ag cur srian leis an líon daoine faoi mhíchumas ar eitiltí.

## 5.10.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar shaincheisteanna a bhaineann leis an iompar agus leis an tsoghluaisteacht. Tá na moltaí sin liostaithe thíos:

### An córas iompair

* Plean práinnfhreagartha a chruthú agus a chur chun feidhme chun a chinntiú go ndéileálfar leis an iompar poiblí mar shaincheist phráinneach a gcaithfear aghaidh a thabhairt uirthi;
* Athbhreithniú a dhéanamh ar inrochtaineacht an iompair phoiblí;
* Cur chuige uilethurais a chur chun feidhme maidir leis an iompar chun a chinntiú go mbeidh inrochtaineacht ann ón uair a chuireann duine a thicéad in áirithe go dtí an uair a shroicheann sé an ceann scríbe;
* Gan tionscnaimh iompair a scaradh thar ranna éagsúla rialtais;
* Gach beartas iompair a aontú toisc gur minic a dhéantar athruithe gan aon chumarsáid;
* Reachtaíocht a thabhairt isteach chun a chinntiú go ndéanfar profáil míchumais ar bheartais iompair trí EDManna, agus féachaint chuige go seasfaidh seirbhísí iompair an aimsir; agus
* Profáil míchumais a dhéanamh ar gach straitéis iompair, ní hamháin iad sin do dhaoine a bhfuil míchumas orthu.

### An t-iompar poiblí

#### Rochtain fhisiciúil ar an iompar poiblí

* Cur chuige Deartha Uilíoch a chur chun feidhme maidir le gach soláthraí ceadúnaithe iompair do phaisinéirí agus i soláthar flíteanna chun inrochtaineacht a chinntiú;
* Breathnú go straitéiseach ar an stoc iompair phoiblí agus ar an mbonneagar gaolmhar;
* Gach modh iompair phoiblí a dhearadh le haghaidh rochtain éasca isteach/amach (cosúil leis an Luas) chun neamhspleáchas a chur chun cinn agus chun deireadh a chur leis an spleáchas ar chúnamh le rampaí;
* Meaisíní ticéad a dhéanamh níos inrochtana;
* Gníomhairí um sheirbhís do chustaiméirí a chur ar gach traein;
* A chinntiú go mbíonn ardaitheoirí ag obair i ngach stáisiún (rannchuidiú ó EDM);
* Cur leis an líon spásanna ar bhusanna do na daoine sin a bhfuil míchumas orthu;
* Busanna a bhfuil dhá spás ar a laghad do chathaoireacha rothaí iontu a choimisiúnú;
* Bonneagar níos fearr a sholáthar, amhail rochtain cholbha ag stadanna bus; agus
* Naisc Iarnróid an Iarthair a athoscailt.

#### Saincheisteanna cumarsáide a bhaineann leis an iompar poiblí

* A chinntiú go ndéanfar fógraí fuaime agus amhairc ar gach modh iompair phoiblí; Tá sé sin thar a bheith tábhachtach i gcás go bhfuil cur isteach gan choinne ann ar sheirbhísí (rannchuidiú ó EDM);
* Breithniú a dhéanamh ar fhísteachtaireachtaí lena ngabhann fotheidealú, deilbhíní amhairc agus aistriúchán TCÉ a sholáthar ar thraenacha agus ar bhusanna (rannchuidiú ó EDM);
* Feabhas a chur ar fhaisnéis fíor-ama ar ardaitheoirí ag stáisiúin traenach agus DART;
* Seirbhísí custaiméara níos inrochtana a sholáthar i stáisiúin traenach agus in aerfoirt do dhaoine atá bodhar/Bodhar nó nach bhfuil an éisteacht go maith acu;
* An próiseas áirithinte a chuíchóiriú agus a shimpliú (go pearsanta agus ar líne); agus
* Meaisíní ticéad a dhéanamh níos inrochtana.

#### An fháil ar an iompar poiblí

* Seirbhísí iompair a fheabhsú agus infheistíocht san iompar i limistéir thuaithe a mhéadú;
* An t-iompar comhroinnte príobháideach a thabhairt isteach in ionad tacsaithe;
* A chinntiú go mbeidh iarrthóirí tearmainn a bhfuil míchumas orthu lonnaithe laistigh de cheantair ina bhfuil rochtain éasca ar bhunriachtanais a saoil laethúil;
* Comhoibriú le húdaráis réigiúnacha, amhail Nasc Áitiúil, agus le hinstitiúidí oideachais chun riachtanais shonracha iompair na mac léinn a bhfuil míchumas intleachta orthu a shainaithint agus aghaidh a thabhairt ar na riachtanais sin;
* Seirbhís bus speisialta a thabhairt isteach do dhaoine a bhfuil míchumas orthu i limistéir thuaithe, ar seirbhís í is féidir a chur in áirithe chun iad a thabhairt chuig áiteanna agus imeachtaí áirithe;
* Liúntas iompair a thabhairt isteach, agus leas á bhaint as prionsabail na hÍocaíochta Neamhspleáchais Phearsanta i dTuaisceart Éireann, chun laghdú a dhéanamh ar an mbacainn atá ar dhaoine, go háirithe na daoine sin a bhfuil lagú amhairc orthu, dul i mbun spóirt agus gníomhaíocht fhisiciúil;
* Rochtain a sholáthar ar iompar chuig saoráidí áitiúla amhail tránna, páirceanna agus foraoisí; agus
* Traenáil iompair a chistiú do dhaoine óga atá ag bogadh isteach i roghanna tar éis na scoile.

#### Inacmhainneacht an iompair phoiblí

* Breithniú a dhéanamh ar phas saorthaistil a thabhairt isteach do dhaoine bodhra/Bodhra (rannchuidiú ó EDM);
* Deireadh a chur le srianta ar an scéim saorthaistil le linn buaic-amanna; agus
* Conarthaí príobháideacha bus a dhiúltú má dhiúltaíonn siad rochtain ar sheirbhísí do dhaoine a bhfuil pas saorthaistil acu.

#### Taisteal gníomhach

* Profáil míchumais a dhéanamh ar scéimeanna nua taistil ghníomhaigh trí EDManna;
* Athbhreithniú a dhéanamh ar a bhfuil ag éirí leis, mar shampla, an Lámhleabhar Deartha do Bhóithre agus Sráideanna Uirbeacha a cheadú (rannchuidiú ó EDM);
* Deireadh a chur le stadanna bus ar snámh;
* Spásanna sábháilte páirceála a sholáthar amach ó lánaí rothar; agus
* An bonneagar rothaíochta agus an bonneagar siúil a scaradh óna chéile.

#### Reachtaíocht agus caighdeáin

* Iarraidh ar an Údarás um Chaighdeáin Náisiúnta na hÉireann cód cleachtais agus caighdeán don iompar poiblí a fhorbairt i gcomhar le EDManna;
* Caighdeáin éigeantacha inrochtaineachta a thabhairt isteach (is caighdeáin dheonacha iad na caighdeáin atá ann cheana); Ba cheart do sholáthraithe modhanna iompair phoiblí i ngach réigiún caighdeáin inrochtaineachta a chomhlíonadh;
* Cumarsáid/nascachtaí a mhéadú idir treoirlínte/caighdeáin agus comhlachtaí freagracha difriúla le haghaidh cineálacha difriúla taistil (e.g., raonta rothar agus stadanna bus);
* An reachtaíocht a leasú chun go mbeidh ar dhaoine/ar bhugaithe bogadh amach as spás do chathaoir rothaí ar bhus, agus tacú leis na tiománaithe é sin a fhorfheidhmiú;
* Smachtbhannaí a fhorchur ar sholáthraithe iompair i gcás gur cuí;
* Ról forfheidhmithe leis an Údarás Náisiúnta Iompair a thabhairt do ÚNM chun an Dearadh Uilíoch agus an dea-chleachtas a thabhairt isteach (rannchuidiú ó EDM);
* Ba cheart don Údarás Náisiúnta Iompair gach cineál iompair phoiblí a dhéanamh inrochtana trí úsáid a bhaint as an reachtaíocht atá ann cheana nó trí reachtaíocht nua a fhorbairt de réir mar is gá (rannchuidiú ó EDM); agus
* Rialacháin a thabhairt isteach d’aerlínte maidir le rochtain do phaisinéirí faoi mhíchumas.

### An t-iompar príobháideach

#### Tacsaithe

* É a dhéanamh ina thosaíocht go mbaileodh feithiclí atá inrochtana do chathaoireacha rothaí úsáideoirí cathaoir rothaí;
* Tacsaithe caighdeánaithe a thabhairt isteach mar aon le caighdeáin inrochtaineachta do gach tacsaí laistigh de thréimhse ama réadúil (rannchuidiú ó EDM);
* A chinntiú go n-úsáidfidh an tÚdarás Náisiúnta Iompair a chumhachtaí chun an inrochtaineacht a mhéadú (e.g., a chinntiú go mbeidh gach tacsaí inrochtana);
* Bánna do thacsaithe atá go sonrach do chathaoireacha rothaí a thabhairt isteach (rannchuidiú ó EDM); agus
* Rátaí comhréidhe a leathnú toisc go bhfuil éagsúlacht táillí ann idir tacsaithe.

#### Scéimeanna sonracha soghluaisteachta

* An Deontas Mótariompair a athbhunú chun tacú le daoine carr a cheannach;
* Solúbthacht a mhéadú i mBundeimhniú Liachta Scéim na dTiománaithe agus na bPaisinéirí faoi Mhíchumas, agus amanna freagartha níos tapa a chinntiú (rannchuidiú ó EDM);
* Bord achomhairc a thabhairt isteach le haghaidh an Bhundeimhnithe Liachta;
* Deireadh a chur leis an gcoinníoll go gcaithfidh duine Bundeimhniú Liachta a bheith aige chun cáiliú le haghaidh laghdú sa cháin cláraithe feithiclí agus le haghaidh díolúine ó CBL i gcás breosla;
* Méadú a dhéanamh ar luach na díolúine ón gcáin cláraithe feithiclí agus ó CBL ar fheithiclí móra atá inrochtana do chathaoireacha rothaí agus a úsáidtear le haghaidh cathaoireacha rothaí cumhachtaithe;
* Deireadh a chur leis an gceanglas feithicle oiriúnaithe le haghaidh díolúine ó mhuirir dhola – an scéim a leathnú chun na daoine sin a bhfuil orthu míchumas/tinneas ainsealach nach bhfuil sainithe faoi láthair sa Bhundeimhniú Liachta atá ann cheana a áireamh;
* É a dhéanamh níos éasca feithicil atá oiriúnaithe do chathaoireacha rothaí a fháil;
* Infheistiú i níos mó feithiclí oiriúnaithe;
* An Deontas Soghluaisteachta a athbhunú;
* Deontas a thabhairt isteach chun iompar a sholáthar le haghaidh imeachtaí sonracha (rannchuidiú ó EDM); agus
* Roinnt dearbháin tacsaí a chur ar fáil gach bliain do dhaoine a bhfuil míchumas orthu, ar dearbháin iad a d’fhéadfaí a úsáid le haghaidh gníomhaíochtaí pobail.

#### Feithiclí príobháideacha

* Smaoineamh níos leithne ar thacaí d’fheithiclí príobháideacha;
* Na critéir incháilitheachta a leathnú le haghaidh tacaí treasacha iompair phríobháidigh, amhail páirceáil in aisce, dolaí in aisce, agus liúntas breosla do na daoine sin a bhíonn ag brath ar an iompar príobháideach;
* Breithniú a dhéanamh ar CBL a thabhairt ar ais do dhaoine dalla a bhfuil carranna acu;
* Breithniú a dhéanamh ar fhóirdheontais bhreosla a sholáthar do dhaoine a bhféadfadh nach dteastaíonn oiriúnú cairr uathu ach a bhfuil fadhbanna soghluaisteachta acu, rud a fhágann go mbíonn siad ag brath ar charr;
* Laghdú a dhéanamh ar an gcostas a bhaineann le feithiclí leictreacha a luchtú, agus laghdú sa cháin cláraithe feithiclí a thabhairt isteach do dhaoine a bhfuil míchumas/tinneas ainsealach orthu;
* Níos mó spásanna páirceála do dhaoine faoi mhíchumas a bheith ann, agus an próiseas chun suaitheantas do dhaoine faoi mhíchumas a fháil a dhéanamh níos inrochtana;
* An líon spásanna páirceála do dhaoine scothaosta a mhéadú, go háirithe ag an ospidéal, agus breithniú a dhéanamh ar pháirceáil in aisce a thabhairt isteach ag ospidéil do dhaoine a bhfuil míchumas agus tinnis ainsealacha orthu;
* Foghlaim chun tiomáint a dhéanamh níos inrochtana trí na nithe seo a leanas a chinntiú:
  + Seomra ciúin inar féidir le daoine a bhfuil uathachas orthu an tástáil teoirice tiomána a dhéanamh,
  + Níos mó sainteagascóirí tiomána do dhaoine a bhfuil uathachas orthu agus do dhaoine a bhfuil míchumas intleachta agus cineálacha eile míchumais orthu,
  + Cabhair do dhaoine a bhfuil míchumas orthu chun íoc as ceachtanna tiomána agus as árachas,
  + Daoine a bhfuil míchumas orthu a theagasc faoin tiomáint ar scoil, cosúil le déagóirí eile.
* Pointe luchtaithe leictrigh a chur le gach bá páirceála do dhaoine faoi mhíchumas;
* An fháil ar fheithiclí leictreacha a mhéadú do dhaoine faoi mhíchumas toisc go bhfuil go leor acu uathoibríoch agus níos éasca le tiomáint do roinnt daoine faoi mhíchumas;
* Daoine faoi mhíchumas a chosaint/a dhíolmhú ó aon ghníomh aeráide a bhaineann le plódú feithiclí i mbailte agus i gcathracha; agus
* A chinntiú go mbeidh roghanna inrochtana ag feithiclí comhroinnte (e.g., Go Cars).

### Guth daoine faoi mhíchumas

* Comhairliúcháin fhiúntacha a bheith ann maidir leis an iompar, ina dtabharfar tús áite do na tuairimí ó EDManna; agus
* Comhdháil de chuid ÚNM ar an iompar a eagrú, ar comhdháil í lena n-áireofar EDManna, oifigigh inrochtaineachta agus cuideachtaí tacsaí.

### Dearcthaí agus feasacht

* Feasacht ar an míchumas a mhúscailt i measc na mball foirne uile a bhaineann leis an iompar poiblí agus príobháideach, agus a chinntiú go mbeidh siad oilte chun tacú le daoine a bhfuil míchumas orthu;
* Teachtaireachtaí a mhéadú chun daoine ar bhusanna agus ar thraenacha a spreagadh chun a suíochán a thabhairt suas má fheiceann siad duine a bhfuil míchumas air;
* Spreagadh a thabhairt do gach tiománaí a bheith foighneach; agus
* Tacú le daoine faoi mhíchumas tiomáint ar feadh na tréimhse is faide is féidir leo.

### Saincheisteanna eile

* A chinntiú go mbeidh rochtain do dhaoine faoi mhíchumas ag busanna turais chun an turasóireacht a chur chun cinn;
* Suíomh Gréasáin taistil láraithe agus inrochtana agus aip a thabhairt isteach le haghaidh gach seirbhíse iompair phoiblí;
* Seirbhísí iompair a sholáthar do gach seirbhís míchumais, ar seirbhísí iompair iad is féidir a imscaradh go héasca do gach duine a bhfuil míchumas orthu chun iad a bhailiú agus a thabhairt abhaile ó sheirbhísí;
* Ceart uathoibríoch chun iompar chuig láithreacha seirbhíse agus abhaile astu a sholáthar;
* Tacú le heagraíochtaí amhail Cumann Cathaoireacha Rothaí na hÉireann, Ionaid um Maireachtáil Neamhspleách agus Cumas Éireann, etc., chun an t-iompar inrochtana a sholáthar le haghaidh turais aonair agus le haghaidh turais lasmuigh d’uaireanta oibre; agus
* Cabhrú le daoine úsáid a bhaint as na seirbhísí is gaire dá dteach de chuid FSS chun nach mbeidh orthu achair fhada a thaisteal.

# 5.11 An cultúr, an t-áineas, an fhóillíocht agus an spórt

## 5.11.1 Comhthéacs agus dúshláin

Ba léir le linn phlé an chomhairliúcháin go n-imríonn deiseanna fóillíochta agus áineasa, agus rochtain ar na healaíona agus ar an gcultúr, tionchar dearfach ar cháilíocht beatha daoine, chomh maith le huaigneas a laghdú. Cé nár luadh an téama seo chomh minic agus a luadh téamaí eile, shainaithin rannpháirtithe bacainní ar an rannpháirtíocht agus cur chuige neamh-chomhsheasmhach i leith aghaidh a thabhairt ar eisiamh daoine a bhfuil míchumas orthu laistigh de na réimsí sin.

Chuir na rannpháirtithe sa chomhairliúchán in iúl go raibh baint acu le roinnt eagraíochtaí spóirt agus sóisialta. Bhí fonn orthu níos mó de na gníomhaíochtaí ar bhain siad taitneamh astu a dhéanamh. Mar sin féin, iarradh níos mó imeachtaí sóisialta agus níos mó deiseanna chun caidreamh a fhorbairt le daoine eile atá faoi mhíchumas faoin tsamhail shóisialta, seachas i gcomhthéacsanna carthanúla nó liachta.

Bhain leanaí agus daoine óga a bhfuil míchumas orthu taitneamh as rochtain ar ghníomhaíochtaí aois-oiriúnacha in éineacht le piaraí atá faoi mhíchumas agus le piaraí nach bhfuil faoi mhíchumas. Leag siad béim ar an tábhacht a bhaineann le tacaíocht leanúnach chun páirt a ghlacadh sna gníomhaíochtaí sin, agus duine óg amháin ag tabhairt an tsampla go ndearna eagraíocht pobail dearmad ar a mhíchumas san fhadtéarma. Bhí dúshláin ar leith ag leanaí néara-éagsúla agus iad ag dul chuig áiteanna nua agus ag bualadh le daoine nua. D’fháiltigh siad roimh an smaoineamh go n-eagrófaí níos mó seisiún blaiste nó níos mó taispeántas, chun caitheamh aimsire nua a thriail gan iallach a bheith orthu tiomantas ollmhór a dhéanamh. Mar a dúirt leanbh amháin: ‘Tá fáilte ag teastáil uaim... bheadh sé doiligh dom leanúint le dul isteach i rud éigin.’

### Saoráidí dorochtana

Thuairiscigh daoine a bhfuil míchumas orthu gur diúltaíodh deiseanna fóillíochta agus áineasa dóibh mar gheall ar shaoráidí dorochtana laistigh de chlubanna spóirt, d’ionaid siamsaíochta, de bheáir, d’óstáin agus de lár bailte. Measadh bialanna a mhaígh go raibh siad oiriúnach do chathaoireacha rothaí a bheith róchúng, agus labhair rannpháirtí amháin sa chomhairliúchán faoi chuairt a thug sé ar linn snámha ag a raibh baill foirne nach raibh oilte in úsáid an trealaimh. Leag na rannpháirtithe sa chomhairliúchán béim ar an ngá atá le spásanna céadfacha i mbialanna, in amharclanna agus in ionaid shóisialta agus chultúrtha eile.

Luaigh rannpháirtí amháin go ndearnadh ‘cheistiú’ uirthi faoina míchumas agus í ag tabhairt cuairt ar nithe is díol spéise. Mhol sí an réiteach seo a leanas:

‘Dá bhféadfaimis cárta míchumais uilíoch a fháil chun rochtain in aisce a fháil ó chomhlachtaí amhail Oifig na nOibreacha Poiblí, mar shampla, le haghaidh imeachtaí grúpa saor in aisce ar fud na tíre (…) ní bhímid ag dul sa deireadh agus ag fáil lá amuigh.’

### Modhanna iompair

Aithníodh modhanna iompair mar bhacainn ollmhór ar pháirt a ghlacadh sa spórt agus i ngníomhaíochtaí fisiciúla eile. Chuir rannpháirtí amháin sa chomhairliúchán in iúl go raibh fonn air bheith níos gníomhaí sa phobal ach gur chuir imní a thuismitheoirí faoi shábháilteacht bóithre bac air.

### Bacainní sonracha ar phobal na mbodhar/na mBodhar

Tharraing ionadaí EDM anuas na bacainní a mbíonn pobal na mbodhar/na mBodhar ag dul i ngleic leo agus iad ag iarraidh páirt a ghlacadh in imeachtaí cultúrtha, sóisialta agus spóirt, lena n-áirítear easpa fotheideal ag léiriúcháin scannáin ag an deireadh seachtaine, easpa ateangairí ag imeachtaí sóisialta, agus deacrachtaí agus iad ag imirt spórt nó ag glacadh páirt i spóirt nó i gcomórtais d’fhoirne a bhfuil an éisteacht acu. Ba é an toradh a bhí air sin ná aonrú sóisialta ón bpobal áitiúil murach iarracht mhór a bheith déanta ag an duine Bodhar. Mar a mhínigh ball amháin d’fhócasghrúpa: ‘Is ar dhaoine Bodhra i gcónaí a bhíonn an dualgas páirt a ghlacadh ann.’

### Dúshláin shonracha don phobal LADTAI+ faoi mhíchumas

Aithníodh go raibh gá ann le gníomhaíochtaí níos cuimsithí laistigh den phobal LADTAI+. D’iarr rannpháirtithe go soláthrófaí gníomhaíochtaí pobail nach bhfuil chomh gnóthach céanna agus/nó nach bhfuil chomh scanrúil céanna, amhail siúl madraí nó reathaíocht. Go háirithe, tuairiscíodh go raibh ganntanas grúpaí sóisialta do dhaoine LADTAI+ os cionn 35 bliana d’aois le fáil in áiteanna lasmuigh de Bhaile Átha Cliath. Mar gheall ar an easpa spásanna pobail atá inrochtana do dhaoine LADTAI+, bhraith baill faoi mhíchumas go mbíonn siad dofheicthe agus scoite amach. Mhothaigh rannpháirtí amháin a bhfuil lagú éisteachta air go mbíonn sé scoite amach ó naisc shóisialta a dhéanamh mar gheall ar an deacracht a bhíonn aige aghaidheanna a aithint.

## 5.11.2 Gníomhartha agus réitigh a moladh

Mhol na rannpháirtithe sa chomhairliúchán éagsúlacht gníomhartha agus réiteach chun aghaidh a thabhairt ar dhúshláin a bhaineann leis an gcultúr, an fhóillíocht, an t-áineas agus an spórt a rochtain laistigh den Straitéis Náisiúnta Míchumais. Ina measc sin tá athruithe bonneagair, rialáil mhéadaithe ar an tionscal fáilteachais agus níos mó cistiúcháin do ghrúpaí pobail.

### An chumarsáid agus an fhaisnéis

* Leanúint leis an scéim dearbhán TCÉ a reáchtáil, lena soláthraítear rochtain saor in aisce ar ateangairí TCÉ le haghaidh imeachtaí, seirbhísí agus gníomhaíochtaí éagsúla (rannchuidiú ó EDM);
* Ionaid shóisialta a spreagadh chun grianghraif, físeáin nó turais fhíorúla a thairiscint ar a suíomh Gréasáin in éineacht le faisnéis inrochtaineachta chun imní do chuairteoirí a laghdú;
* Tuilleadh imeachtaí amuigh faoin spéir agus tuilleadh faisnéise faoi mholtaí sláinte agus sábháilteachta (e.g., maisc a chaitheamh) a sholáthar chun freastal ar fhreastalaithe a bhfuil aird acu ar Covid-19;
* Ionaid a spreagadh chun seirbhísí fóin a sholáthar le haghaidh ticéid amharclainne agus cheolchoirme a chur in áirithe agus chun teaghlaigh/grúpaí a cheadú suí le chéile i limistéir shuíocháin do dhaoine faoi mhíchumas;
* Ionaid a spreagadh chun taibhithe breise atá inrochtana agus fabhrach don uathachas a sholáthar in amharclanna, i bpictiúrlanna agus i spásanna ealaíon eile; agus
* Infheistiú in ardán náisiúnta bogearraí rochtana lena gcuirfí ar chumas ionad cultúrtha córais áirithinte a phríomhshruthú agus a shaincheapadh do chineálacha lucht féachana a bhfuil míchumas orthu.

### An timpeallacht fhisiciúil

* Gealltanas a lorg ón tionscal fáilteachais chun a chinntiú go mbeidh fáil ar roghanna inacmhainne lán-inrochtana cóiríochta, lena n-áirítear leapacha atá inchoigeartaithe go leictreonach;
* Leithris is Áiteanna Feistis a sholáthar in ionaid siopadóireachta, in óstáin, i bpictiúrlanna agus ag linnte snámha;
* Feabhas a chur ar dhearadh clós súgartha, saoráidí spóirt agus saoráidí fóillíochta chun go mbeidh siad oiriúnach do dhaoine faoi mhíchumas (e.g., cúirteanna babhlála agus ionaid dreapadóireachta chun a chinntiú go bhféadfadh daoine a bhfuil lagú amhairc orthu iad a úsáid). Ba é a bheadh i gceist leis sin níos mó machnaimh a dhéanamh ar dhathanna agus ar uigeachtaí, ar ghrádáin, ar spásáil agus ar threalamh oiriúnaithe;
* Feabhas a chur ar an rochtain in áiteanna amhail tránna ionas go mbeidh daoine a bhfuil míchumas orthu in ann an trá a úsáid agus an t-uisce a eispéiriú;
* Níos mó ionad a thógáil a bhfuil an toilleadh bonneagair acu chun tacú le saothar ó ealaíontóirí faoi mhíchumas a chruthú, a léiriú agus a thaispeáint agus chun tacú le daoine idirghníomhú leis an saothar sin; agus
* Tús áite a thabhairt d’anailís ar a inrochtana atá spásanna cruthaitheacha, ag sainaithint na spásanna sin atá dorochtana nó nach bhfuil inrochtana a dhóthain; infheistíocht a dhéanamh i spásanna den sórt sin a iarfheistiú. Spásanna ealaíon neamhthraidisiúnta inrochtana a shainaithint agus tacú leo.

### An phiarthacaíocht

* Tacú le tuilleadh grúpaí pobail a bhunú chun daoine a bhfuil míchumas orthu a chumasú bualadh le daoine aonair atá ar aon intinn leo agus a bhfuil an caitheamh aimsire céanna/na hábhair spéise chéanna acu;
* Feabhas a chur ar an rochtain ar chlubanna áitiúla spóirt chun a chinntiú go mbeidh daoine a bhfuil míchumas orthu in ann dul isteach i bhfoirne éagsúla agus a bheith ina mbaill thábhachtacha díobh, lena n-áirítear spóirt oiriúnaitheacha le haghaidh laguithe ar leith;
* Gníomhaíochtaí a sholáthar do dhaoine óga, ar gníomhaíochtaí iad nach bhfuil bunaithe ar alcól ná ar an spórt, e.g., cluichí boird, clubanna leabhar, caiféanna; agus
* Cistiú do ghrúpaí sóisialta agus tacaíochta a chothabháil agus a fheabhsú.

### Cúnamh pearsanta agus cúram baile

* Tuilleadh tacaíochta a sholáthar do dhaoine faoi mhíchumas chun caidreamh a dhéanamh le seirbhísí folláine, e.g., giomnáisiamaí; agus
* Tuilleadh rochtana a sholáthar d’aosaigh a bhfuil míchumas orthu a chónaíonn lena dtuismitheoirí chun páirt a ghlacadh i ngníomhaíochtaí deireadh seachtaine.

### An t-iompar

* Liúntas iompair a thabhairt isteach chun rochtain a éascú ar phobail shóisialta agus ar thionscnaimh/ionaid sláinte agus folláine, agus leas á bhaint as prionsabail na hÍocaíochta Neamhspleáchais Phearsanta i dTuaisceart Éireann.

### Rannpháirtíocht a spreagadh agus a fheabhsú

* Cistiú d’eagraíochtaí pobalbhunaithe agus do sholáthraithe seirbhíse a mhéadú chun oiriúnú a dhéanamh agus chun leanaí faoi mhíchumas a áireamh;
* Oibrithe tacaíochta cuimsithe a fhostú chun cur ar chumas leanaí agus daoine óga páirt a ghlacadh i ngníomhaíochtaí príomhshrutha, e.g., spóirt iarscoile;
* Cur chuige ar feadh an tsaoil a ghlacadh i leith an chultúir, na fóillíochta, an áineasa agus an spóirt, agus raon gníomhaíochtaí ar fáil do dhaoine óga agus daoine scothaosta a bhfuil laguithe éagsúla orthu;
* Cistiú le haghaidh acmhainní agus tacaí a dháileadh go cothromasach, chun rannpháirtíocht ar an leibhéal réigiúnach a chinntiú;
* Cistiú a sholáthar chun ionaid acmhainní agus spásanna pobail LADTAI+ a dhéanamh inrochtana; tús áite a thabhairt don inrochtaineacht sa bhonneagar fisiciúil, i spásanna digiteacha, agus san fháil ar fhaisnéis;
* Spásanna pobail agus saoráidí spóirt atá ilchuspóireach agus inrochtana a fhorbairt chun asraon sóisialta a sholáthar do na daoine sin atá thíos leis an aonrú; agus
* Comhairleoirí míchumais a fhostú le haghaidh imeachtaí pobail áitiúla.

### Eile

* Caighdeáin tionscail a rialáil le haghaidh sláinte agus sábháilteachta le linn gníomhaíochtaí pobail, e.g., cur chuige comhsheasmhach i leith úsáid preabchaisleán ag leanaí lagamhairc a chaitheann spéaclaí;
* Níos mó infheistíochta a dhéanamh i gcostais chaipitil do dhaoine aonair chun leas a bhaint as trealamh nó é a mhodhnú chun rannpháirtíocht chothromasach sna healaíona a chumasú;
* Bonneagar cistiúcháin agus tacaíochta atá acmhainnithe go leordhóthanach a chur i bhfeidhm, arna fhorbairt ag EDManna agus ag ealaíontóirí faoi chumas agus i gcomhar leo ag gach céim, chun cabhrú le healaíontóirí gairmiúla a bhfuil míchumas orthu cleachtais agus gairmeacha ealaíne atá uaillmhianach, machnamhach ón taobh criticiúil de, fuinniúil agus inbhuanaithe a fhorbairt; agus
* Coigeartuithe réasúnacha i ngníomhaíochtaí fóillíochta/sóisialta a aithint.

# 5.12 An córas ceartais

## 5.12.1 Comhthéacs agus dúshláin

Cé nach raibh an ceartas ina thopaic shuntasach le linn an chomhairliúcháin, sholáthair comhlacht reachtúil agus eagraíocht sochaí sibhialta aighneachtaí mionsonraithe maidir le daoine faoi mhíchumas atá faoi choimeád príosúin.

### Inrochtaineacht an chórais dlí

Luaigh roinnt rannpháirtithe sa chomhairliúchán go bhféadfadh daoine faoi mhíchumas teacht ar dhúshláin agus iad ag iarraidh a mbealach a dhéanamh tríd an gcóras dlí, a gcearta a thuiscint, ionadaíocht dhlíthiúil chuí a aimsiú, agus seirbhísí tathanta a rochtain. Tuairiscíodh freisin go raibh bacainní cumarsáide agus faisnéise ann nuair a bhíothas ag rochtain seirbhísí dlí, lena n-áirítear foirmeacha scríofa casta, dúshláin maidir le hateangaire TCÉ a rochtain, agus drogall ar ghairmithe dlí freastal ar roghanna cumarsáide.

Leagadh béim ar an tábhacht a bhaineann le cúnamh dlíthiúil inrochtana agus le seirbhísí cúirte inrochtana, agus aighneacht amháin á chur in iúl go bhfuil na cúirteanna dlí teaghlaigh agus imeachtaí cúram leanaí dorochtana do roinnt tuismitheoirí a bhfuil míchumas orthu, rud a d’fhéadfadh cur ó dhaoine caidreamh a dhéanamh le tacaí dlí. Luadh san aighneacht chéanna freisin go mbíonn ‘meabhairghalar tuismitheora agus míchumas cognaíoch ina rudaí coitianta i measc tuismitheoirí a thagann os comhair na gcúirteanna’.

### Feasacht ar an míchumas

Dhearbhaigh roinnt rannpháirtithe sa chomhairliúchán go bhfuil easpa tuisceana ag gairmithe ceartais ar na riachtanais nó na cearta atá ag daoine faoi mhíchumas, agus EDM amháin ag lua sampla ina n-éilíonn Garda ar dhuine Bodhar ráiteas a dhéanamh gan cúnamh a fháil ó ateangaire TCÉ.

### An córas príosún

Bhain na príomhábhair imní a luadh in dhá aighneacht le ró-ionadaíocht daoine faoi mhíchumas laistigh de choimeád príosúin, leis an easpa díriú follasach ar dhaoine faoi mhíchumas i bpríosún agus ar dhaoine a bhfuil míchumas síceasóisialta orthu araon laistigh de straitéisí míchumais roimhe seo, leis an easpa sonraí láidre faoi chineál agus leitheadúlacht an mhíchumais i gcóras príosún na hÉireann, le huirlisí neamh-leordhóthanacha scagthástála i Seirbhís Phríosúin na hÉireann, agus le timpeallachtaí fisiciúla atá inrochtana agus cuimsitheach agus tacaí atá inrochtana agus cuimsitheach a bheith in easnamh sa phríosún.

Maidir le dúshláin eile a mbíonn daoine a bhfuil míchumas orthu ag dul i ngleic leo, bhain siad le deacrachtaí maidir le cúram sláinte atá tráthúil, cuí agus inrochtana a rochtain, le cloí le rialacha agus araíonacht príosúin, agus le hath-imeascadh ina bpobail tar éis an phríosúin. Tugadh aird freisin ar roinnt de na dúshláin shonracha a bhíonn roimh dhaoine a bhfuil míchumas síceasóisialta orthu sa phríosún, lena n-áirítear nach féidir suíomhanna príosúin a mheas a bheith ina suíomhanna teiripeacha agus an easpa aistrithe tráthúla ón bpríosún chuig an tSeirbhís Náisiúnta Meabhairshláinte Fóiréinsí. Tarraingíodh anuas freisin na bacainní a mbíonn leanaí a bhfuil míchumas orthu ag dul i ngleic leo agus iad ag idirghníomhú le tuismitheoir sa phríosún, agus luadh an gairdín céadfach i bPríosún Chruithneachtáin mar dhea-thionscnamh chun freastal níos fearr ar riachtanais na leanaí sin.

### An mheabhairshláinte agus an córas ceartais choiriúil

Tarraingíodh aird ar an tábhacht a bhaineann le daoine a bhfuil fadhbanna meabhairshláinte acu a athstiúradh ón gcóras ceartais choiriúil, agus ar an bhfáil ar thacar cuimsitheach idirghabhálacha meabhairshláinte chun é sin a chumasú. Cé gur leagadh béim ar choimeád ag na póilíní mar phointe iontrála isteach sa chóras meabhairshláinte, luadh gur tarraingíodh ábhair imní anuas maidir le cáilíocht na scagthástála le haghaidh fadhbanna meabhairshláinte i stáisiúin Gardaí, maidir le leordhóthanacht na dtacaí, maidir le hoiliúint na nGardaí sa réimse sin, agus maidir le conairí chuig cúram ó choimeád na nGardaí.

### Cosaint idirnáisiúnta

Luadh in aighneacht amháin go dtagann daoine faoi mhíchumas atá ag lorg tearmainn ar bhacainní agus iad ag iarraidh próisis chinntiúcháin le haghaidh stádas dídeanaí a rochtain. Áirítear leis na bacainní sin bacainní nós imeachta (e.g., easpa éisteachtaí cuimsitheacha agus agallaimh chuimsitheacha), bacainní cumarsáide agus faisnéise (e.g., easpa doiciméid Sholéite, easpa doiciméid Braille, easpa ateangairí teanga comharthaíochta) agus bacainní fisiciúla (e.g., dorochtaineacht fhisiciúil na n-ionad glactha).

## 5.12.2 Gníomhartha agus réitigh a moladh

Thug na rannpháirtithe sa chomhairliúchán roinnt moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar na dúshláin a mbíonn daoine faoi mhíchumas ag dul i ngleic leo agus iad ag idirghníomhú leis an gcóras ceartais, lena n-áirítear an córas pionóis. Tá na moltaí sin liostaithe thíos:

### Inrochtaineacht an chórais dlí

* A chinntiú go mbeidh an córas cúirteanna inrochtana do chách, trí shocruithe réasúnacha agus teicneolaíocht chúnta a sholáthar, trí idirghabhálaithe nó meantóirí cúirte a cheapadh, agus trí oifigigh rochtana a ainmniú;
* Cosaintí dlí agus tacaí tathanta do dhaoine faoi mhíchumas a neartú; agus
* Tabhairt faoi thionscnaimh chun inrochtaineacht faisnéise dlí agus seirbhísí tacaíochta a mhéadú.

### Cúnamh dlíthiúil agus na cúirteanna

* A chinntiú go mbeidh cúnamh dlíthiúil sibhialta ar fáil, lena n-áirítear i gcásanna idirdhealaithe; agus
* Cistiú breise a sholáthar do thathantóirí chun tacú le daoine a bhfuil míchumas orthu agus iad sa chúirt.

### Feasacht ar an míchumas

* Oiliúint a sholáthar do ghairmithe dlí maidir le feasacht ar an míchumas, maidir le cumarsáid a dhéanamh le daoine faoi mhíchumas a bhfuil riachtanais shonracha chumarsáide acu, agus maidir le cearta míchumais.

### An córas príosún

* Aitheantas follasach do dhaoine faoi choimeád a bhfuil míchumas orthu a thabhairt sa straitéis, agus tacaí agus acmhainní spriocdhírithe a sholáthar do na daoine sin;
* Faisnéis a sholáthar faoi chearta, faoi sheirbhísí, agus faoi nósanna imeachta gearáin na bpríosún i bhformáidí éagsúla agus inrochtana;
* Comhionannas rochtana ar chláir agus ar chúram sláinte a chinntiú do dhaoine faoi choimeád a bhfuil míchumas orthu;
* Aghaidh a thabhairt ar na dúshláin ath-imeasctha tar éis a scaoilte amach a bhíonn roimh dhaoine faoi choimeád a bhfuil míchumas orthu, agus tacaíocht a thabhairt ina thaobh sin;
* Oiliúint leanúnach a sholáthar do bhaill foirne príosúin sna cearta agus sna riachtanais atá ag daoine a bhfuil míchumas orthu;
* Cur chun feidhme iomlán Dhualgas na hEarnála Poiblí um Chomhionannas agus Cearta an Duine a chinntiú ar fud an chórais phionóis;
* Feasacht agus cur chun feidhme níos fearr ar phrionsabail an Deartha Uilíoch a chur chun cinn laistigh de shuíomhanna príosúin;
* Straitéis thiomnaithe míchumais a fhorbairt don chóras príosúin, ar straitéis í a bheidh ceaptha chun na cearta atá ag daoine faoi mhíchumas a bhaint amach agus chun freastal ar na riachtanais atá ag daoine faoi mhíchumas;
* Rialacha na bPríosún, 2007, a leasú chun ceanglais UNCRPD a léiriú;
* Sonraí atá cruinn agus tráthúil a chothú agus a bhailiú maidir le cineál agus leitheadúlacht an mhíchumais i measc daoine faoi choimeád; agus
* Níos mó taighde a dhéanamh ar phríosúnaigh a bhfuil míchumas orthu, lena n-áirítear eispéiris roimh phríosún agus eispéiris tar éis scaoileadh amach, ar dhaoine óga faoi mhíchumas i gCampas Coinneála Leanaí Bhaile an Oibricigh, agus ar dhaoine atá faoi choinneáil i suíomhanna síciatrachta fóiréinsí.

### An mheabhairshláinte agus an córas ceartais choiriúil

* Reachtaíocht agus tionscnaimh eile a thabhairt isteach lena dtacaítear le daoine a bhfuil dianfhadhbanna meabhairshláinte acu a athstiúradh go héifeachtach ón gcóras pionóis (is gá nach iad suíomhanna síciatrachta fóiréinsí an rogha de facto); agus
* Comhleanúnachas a chinntiú idir an straitéis nua agus na gníomhartha atá sa Tuarascáil Deiridh ón Tascfhórsa Ardleibhéil ar na dúshláin mheabhairshláinte agus andúile a bhíonn ag daoine a idirghníomhaíonn leis an gcóras ceartais choiriúil.

### Cosaint idirnáisiúnta

* A chinntiú go mbeidh iarrthóirí tearmainn faoi mhíchumas agus dídeanaithe faoi chumas in ann leas a bhaint as a gcearta chun gach imeacht tearmainn a rochtain agus páirt a ghlacadh iontu, lena n-áirítear an próiseas cinnteoireachta cosanta idirnáisiúnta. Aon socruithe réasúnacha riachtanacha a sholáthar; agus
* A chinntiú go nglacfaidh córas cosanta idirnáisiúnta na hÉireann léirmhíniú ar ghéarleanúint atá cuimsitheach ó thaobh an mhíchumais de, toisc gurb amhlaidh ina lán tíortha a bhíonn daoine faoi mhíchumas ina gcónaí i dtimpeallacht míchumasúcháin naimhdeach agus a bhíonn siad i mbaol géarleanúna mar gheall ar a míchumas.

# 5.13 An mhí-úsáid agus an foréigean

## 5.13.1 Comhthéacs agus dúshláin

Luaigh na rannpháirtithe sa chomhairliúchán go mbíonn daoine faoi mhíchumas faoi réir leibhéil níos airde mhí-úsáide agus foréigin, agus EDM amháin ag cur an mhéid sin síos do thosca lena n-áirítear leibhéil aonraithe níos airde, bacainní airgeadais ar chora drochídeacha a fhágáil, agus caidreamh iontaoibhe a bheith á ndúshaothrú, lena n-áirítear ag cúramóirí. Dúirt ionadaí amháin ó EDM freisin go mothaíonn daoine faoi mhíchumas in amanna go bhfuil siad níos neamhshábháilte, go háirithe na daoine sin a bhfuil míchumas infheicthe orthu a bhíonn faoi réir riosca méadaithe coireachta, lena n-áirítear an fhuathchoireacht.

Bhain ábhair imní ghaolmhara eile leis an gcumhdach, le heaspa oideachas gnéis do dhaoine faoi mhíchumas, rud is cúis le leochaileacht mhéadaithe i leith foréigean gnéasach, agus an baol foréigin do roinnt daoine faoi mhíchumas a bhaineann le feidhmchláir ‘caidrimh ghnéasaigh’ nó gheandála ar líne a úsáid.

### Bacainní ar thacaí a rochtain

Thuairiscigh na rannpháirtithe sa chomhairliúchán go mbíonn bacainní os comhair daoine faoi mhíchumas agus iad ag iarraidh tacaí d’íospartaigh agus an ceartas a rochtain, lena n-áirítear bacainní cumarsáide, easpa seirbhísí i limistéir thuaithe, agus easpa feasachta ar na tacaí atá ar fáil.

### Bacainní sonracha a mbíonn mná faoi mhíchumas agus daoine LADTAI+ faoi mhíchumas ag dul i ngleic leo

Labhair roinnt ban a ghlac páirt sa chomhairliúchán faoina heispéiris phearsanta ar fhoréigean agus ar mhí-úsáid, lena n-áirítear éigniú agus rialú comhéigneach. Chuir na rannpháirtithe sa chomhairliúchán imní in iúl faoin easpa tacaí inrochtana foréigean baile do mhná faoi mhíchumas, go háirithe i limistéir thuaithe. Bhí braistint ann freisin go bhféadfadh drogall a bheith ar mhná faoi mhíchumas foréigean nó mí-úsáid a thuairisciú mar gheall ar eagla nach gcreidfí iad nó go mbainfí a leanaí uathu. I measc na mbacainní eile ar mhí-úsáid a thuairisciú nó ar thacaíocht a lorg bhí easpa neamhspleáchas eacnamaíoch, dearcthaí sochaíocha agus drogall ar dhaoine línte cabhrach a úsáid mar gheall ar ábhair imní faoi phríobháideacht. Ina theannta sin, áitíodh go bhféadfadh easpa tuisceana a bheith ag an nGarda Síochána ar chásanna foréigin baile lena mbaineann lánúineacha comhghnéis.

## 5.13.2 Gníomhartha agus réitigh a moladh

Thug na rannpháirtithe sa chomhairliúchán roinnt moltaí chun aghaidh a thabhairt ar an mbaol méadaithe mí-úsáide agus foréigin is féidir le daoine faoi mhíchumas a fhulaingt agus go háirithe ar na dúshláin ar leith ar féidir leo teacht orthu agus iad ag iarraidh tacaí a rochtain. Tá na moltaí sin liostaithe thíos:

* Tacaí inrochtana a chinntiú d’íospartaigh mhí-úsáide agus foréigin faoi mhíchumas, agus moladh sonrach ann go gcinnteofaí go mbeadh rochtain ag mná faoi mhíchumas ar sheirbhísí cuí d’íospartaigh agus ar sheirbhísí tacaíochta cuí, lena n-áirítear tearmainn agus seirbhísí comhairleoireachta;
* Comhar a fheabhsú idir eagraíochtaí tacaíochta d’íospartaigh agus eagraíochtaí míchumais;
* Feachtas múscailte feasachta a ghabháil de láimh agus oiliúint a chur ar ghairmithe ábhartha sna rioscaí agus na dúshláin a bhíonn roimh mhná faoi mhíchumas maidir le foréigean agus le mí-úsáid;
* Bearta múscailte feasachta a ghabháil de láimh chun tacaí d’íospartaigh mhí-úsáide agus foréigin faoi mhíchumas a phoibliú;
* Cuimsiú daoine LADTAI+ a chinntiú i bhfeachtais faisnéise poiblí ar fhoréigean agus mí-úsáid in aghaidh faoi mhíchumas;
* Anailís ar dhinimic cumhachta a áireamh i bhfeachtais in aghaidh foréigin;
* Reachtaíocht éifeachtach fuathchoireachta a achtú;
* Dul chun cinn a dhéanamh ar reachtaíocht um choimirciú aosach, ar reachtaíocht í a mbeidh cur chuige uile-rialtais (a rachaidh níos faide i gcéin ná cúram sláinte agus cúram sóisialach) mar bhonn agus thaca aici, i gcomhairle le EDManna agus le geallsealbhóirí eile, agus cur chuige comhoibríoch i leith an chumhdaigh a chinntiú;
* A chinntiú go ndéanfar grinnfhiosrúchán cuí ar bhaill foirne a oibríonn le daoine faoi mhíchumas;
* Oideachas gnéis a sholáthar do dhaoine faoi mhíchumas. Cláir oideachais gnéis a shaincheapadh chun comhlachtaí do dhaoine faoi mhíchumas a áireamh (b’fhearr dóibh sin a bhfuil taithí fíorshaoil acu iad sin a sholáthar); agus
* Oiliúint chuí agus acmhainní cuí a sholáthar chun dul i ngleic le foréigean, mí-úsáid agus bulaíocht in aghaidh daoine LADTAI+ faoi mhíchumas, lena n-áirítear oiliúint in aghaidh homafóibe a sholáthar do ghairmithe i suíomhanna cúraim.

# 5.14 Cur chun feidhme UNCRPD agus na reachtaíochta míchumais

## 5.14.1 Comhthéacs agus dúshláin

Thuairiscigh na rannpháirtithe sa chomhairliúchán na hábhair imní atá acu maidir leis an easpa cur chun feidhme éifeachtach a rinneadh ar UNCRPD, agus cuid mhór díobh ag labhairt faoin moill leanúnach ar an bPrótacal Roghnach a ghabhann le UNCRPD a dhaingniú agus faoi na difríochtaí idir reachtaíocht a bhaineann le míchumas agus caighdeáin UNCRPD.

### Easpa cur chun feidhme éifeachtach ar UNCRPD

Rinne na rannpháirtithe sa chomhairliúchán gearán faoi easpa cur chun feidhme éifeachtach ar UNCRPD, agus faoi chur chun feidhme míchothrom UNCRPD, ar an leibhéal náisiúnta, agus béim á leagan ar an ngá atá le cur chun feidhme an Choinbhinsiúin agus leis an bhfaireachán air a neartú, i gcomhairle le EDManna agus le daoine faoi mhíchumas. Chomh maith leis sin, chuir líon beag rannpháirtithe sa chomhairliúchán scéalta pearsanta in iúl faoin dóigh a ndearna an mhainneachtain UNCRPD a chur chun feidhme go hiomlán difear diúltach dá saol féin agus do shaol a leanaí. Luadh gurb amhlaidh, chun uaillmhian an Choinbhinsiúin a bhaint amach, a theastaíonn athruithe cuimsitheacha ar reachtaíocht, ar bheartais agus ar chláir, a dhéanfar i gcomhairle leis na daoine sin a bhfuil taithí fíorshaoil acu. Dúirt rannpháirtí amháin sa chomhairliúchán an méid seo a leanas:

‘Tá dul chun cinn déanta maidir le gnéithe de UNCRPD a chur chun feidhme. Mar sin féin, tá gá ann le níos mó oibre chun a chur ar chumas daoine a bhfuil míchumas orthu maireachtáil de réir a lánacmhainneachta gan idirdhealú. Tá neamhréir ann fós idir na mianta, na beartais agus an méid atá ag tarlú dáiríre sa phobal, agus teastaíonn tuilleadh gníomhaíochta.’

Luadh freisin go raibh roinnt dúshlán ann maidir le comhar uile-rialtais a chinntiú maidir le UNCRPD agus maidir le saincheisteanna míchumais, agus béim á leagan ar an ngá atá le tiomantas ar fud ranna agus earnálacha, chomh maith le próisis shoiléire le haghaidh an Coinbhinsiún a chur chun feidhme agus faireachán a dhéanamh air. Rinneadh tagairt freisin don tábhacht a bhaineann le UNCRPD a chur chun feidhme ar an leibhéal áitiúil, lena n-áirítear ag údaráis áitiúla, agus le faisnéis agus múscailt feasachta ar na cearta agus na hoibleagáidí atá sa Choinbhinsiún.

### An Prótacal Roghnach

Bhí brón ar EDManna agus ar a lán rannpháirtithe eile sa chomhairliúchán faoin moill leanúnach ar an bPrótacal Roghnach a ghabhann le Coinbhinsiún na Náisiún Aontaithe ar Chearta Daoine faoi Mhíchumas a dhaingniú, agus líon suntasach díobh á rá gur cheart an ionstraim sin a dhaingniú láithreach. Dúirt na rannpháirtithe an méid seo a leanas:

‘Creidimid go bhfuil sé ríthábhachtach go gcuirfeadh an Rialtas an Prótacal Roghnach a ghabhann le UNCRPD chun feidhme chun cearta daoine faoi mhíchumas a leathnú agus chun sásra gearáin a chruthú lena gcuirfear ar chumas daoine aonair an Rialtas a choinneáil cuntasach nuair is cuí. Leis sin, ba cheart an dualgas a leagan ar an Stát dlíthe agus beartais a thabhairt isteach a bheadh níos inrochtana agus níos cuimsithí do dhaoine Uathacha agus do dhaoine faoi mhíchumas agus breithniú réamhghníomhach a dhéanamh ar na pobail lena mbaineann a áireamh.’

‘[…] is gá an Prótacal Roghnach a ghabhann le UNCRPD a dhaingniú, ní fiú na cearta an páipéar ar a bhfuil siad scríofa murach sin.’

### An reachtaíocht míchumais

Bhí roinnt rannpháirtithe sa chomhairliúchán den tuairim nach bhfuil an reachtaíocht míchumais atá ann cheana á cur chun feidhme go héifeachtach agus nach gcloíonn sí le UNCRPD. Leag roinnt díobh béim freisin ar an dícheangal idir UNCRPD, an reachtaíocht míchumais agus cur chun feidhme sa phobal, agus beartais uaillmhianacha agus reachtaíocht ag mainneachtain tionchair dhearfacha a sholáthar do dhaoine faoi mhíchumas agus dá dteaghlach. Ina theannta sin, iarradh go ndéanfaí an reachtaíocht atá ann cheana a neartú, lena n-áirítear i réimsí na fostaíochta, an oideachais agus an chúraim sláinte, agus go ndéanfaí reachtaíocht a chomhchuibhiú le UNCRPD agus go ndéanfaí í a bhunú ar chearta, agus rannpháirtí amháin sa chomhairliúchán á shainaithint go mbaineann fadhbanna le téarmaíocht amhail ‘féachaint le’ agus ‘de réir mar a cheadaíonn acmhainní’.

Luadh go bhfuil roinnt forálacha den Acht um Míchumas 2005 agus den Acht um Oideachas do Dhaoine a bhfuil Riachtanais Speisialta Oideachais Acu, 2004, le tosú go fóill. Chuir rannpháirtí amháin sa chomhairliúchán in iúl go mór an tábhacht a bhaineann le sásraí formhaoirseachta chun comhlíonadh an dlí um míchumas agus um chomhionannas a chinntiú, agus luaigh sé easnaimh agus deacrachtaí maidir le gearáin a dhéanamh faoin reachtaíocht sin, lena n-áirítear trí Oifig an Ombudsman.

Leag roinnt rannpháirtithe sa chomhairliúchán béim ar an tábhacht a bhaineann le cur chun feidhme éifeachtach an Achta um Theanga Chomharthaíochta na hÉireann, 2017, lena n-áirítear san oideachas. Luadh freisin go bhfuil róil straitéiseacha agus shonraithe tábhachtach chun beocht a chur sa reachtaíocht agus chun dul chun cinn a dhéanamh ar chearta na mBodhar, agus brón á chur in iúl ag rannpháirtí amháin sa chomhairliúchán faoin gcinneadh scor de chistiú le haghaidh an róil mar Oifigeach Tionscadal i Seirbhís Ateangaireachta na Teanga Comharthaíochta. Tarraingíodh aird in aighneacht amháin ar an bhfíric nach n-aithnítear daoine atá Bodhar agus dall i ndlí na hÉireann, á mhaíomh gurb é atá sa chéad athbhreithniú eile ar Acht 2017 ná deis a bhféiniúlachtaí ar leith a aithint, agus an BSL (Scotland) Act 2015 luaite a bheith ina dhea-chleachtas.

Iarradh go ndéanfaí an tAcht um Chinnteoireacht Chuidithe (Cumas), 2015 (arna leasú), a chur chun feidhme agus a acmhainniú go hiomlán, agus rannpháirtí amháin sa chomhairliúchán á rá go bhfuil costais dlí ina mbac ar na daoine sin ar mian leo a bheith ina nIonadaí Cinnteoireachta. Leagadh béim in aighneacht eile ar an tábhacht a bhaineann le bearta comhsheasmhacha oideachais agus múscailte feasachta don reachtaíocht sin, lena n-áirítear ar fud suíomhanna cúraim sláinte agus cúraim shóisialaigh.

Chuir roinnt rannpháirtithe in iúl go bhfuil siad i bhfách le raon feidhme na reachtaíochta comhionannais a leathnú chun idirdhealú trasnach agus othair shíciatracha a chur ar áireamh, chun daoine Bodhra a chosaint go leordhóthanach, agus chun ‘neamhfhulaingt’ a chinntiú i gcás aon idirdhealú ar bhonn míchumais. Luaigh ionadaí ó EDM freisin nach mbeadh reachtaíocht mar bhonn agus thaca ag an Straitéis Nuálaíochta um Uathachas.

In aighneacht eile, leagadh béim ar ábhair imní maidir le forálacha áirithe den Acht Sláinte 2007, go háirithe go bhféadfadh go mbeadh cion á dhéanamh ag aon duine a sholáthraíonn socrúchán éigeandála nach ionad ainmnithe é. Dúradh go gcaithfí socrú níos cuí a chur i bhfeidhm chun freagairt do na héigeandálaí sin chun seasamh leis na cearta atá ag daoine a bhfuil míchumas orthu a bhíonn i gcásanna den sórt sin.

### An sainmhíniú ar an téarma ‘míchumas’ agus an teanga

Luadh in aighneacht amháin go bhfuil an sainmhíniú ar an téarma ‘míchumais’ difriúil ar fud reachtaíocht na hÉireann agus go bhfuil sé ag teacht le samhail liachta an mhíchumais ina lán cásanna. Cuireadh in iúl san aighneacht freisin gur mhol Coiste na Náisiún Aontaithe um Chearta an Linbh sna Barúlacha Deiridh uaidh sa bhliain 2023 go ndéanfadh Éire athbhreithniú ar reachtaíocht ábhartha, lena n-áirítear na hAchtanna um Chomhionannas, an tAcht um Míchumas agus an tAcht um Oideachas do Dhaoine a bhfuil Riachtanais Speisialta Oideachais Acu, chun iad a chur i gcomhréir le cur chuige atá bunaithe ar chearta an duine i leith an mhíchumais, go háirithe maidir leis an sainmhíniú ar an téarma ‘míchumas’.

Rinne rannpháirtí amháin sa chomhairliúchán gearán faoin easpa sonraí cruinne faoi leanaí a bhfuil míchumas orthu agus faoina leibhéil riachtanas, á dhearbhú go ndéanann úsáid teanga ‘faoi chuma comhréireachta le UNCRPD an míchumas a mhaolú’ agus nár cheart aon deacracht a bheith ann leis an téarma ‘trom’ a úsáid.

### Ailíniú le hionstraimí idirnáisiúnta eile

Leagadh béim i roinnt aighneachtaí gur cheart an straitéis a bheith ailínithe le reachtaíocht idirnáisiúnta agus réigiúnach, le hionstraimí idirnáisiúnta agus réigiúnacha agus le beartais idirnáisiúnta agus réigiúnacha. Leagadh amach in aighneacht amháin gur cheart an straitéis a bheith ina bonn tábhachtach le creataí dlí agus beartais Eorpacha, lena n-áirítear an Treoir maidir le hInrochtaineacht Gréasáin, an Ionstraim Eorpach Inrochtaineachta, Cearta Paisinéirí, agus an Cárta Míchumais Eorpach. Moladh in aighneacht eile go ndéanfaí gnéithe den Chairt Eorpach um Chearta do Dhaoine a bhfuil Uathachas orthu a chur leis an reachtaíocht intíre.

Leagadh béim in aighneacht ar a thábhachtaí atá sé ailíniú a chinntiú idir soláthar Spriocanna Forbartha Inbhuanaithe na Náisiún Aontaithe agus UNCRPD, ós rud é go bhfuil daoine a bhfuil míchumas orthu i measc na ndaoine is dóichí a ‘fhágfar ar gcúl’. Luadh in aighneacht eile go bhfuil leanaí a bhfuil míchumas orthu ina sealbhóirí ceart faoi Choinbhinsiún na Náisiún Aontaithe um Chearta an Linbh (UNCRC) agus faoi UNCRPD araon, agus ceanglaítear ar Stáit le UNCRC tabhairt faoi gach beart reachtach, riaracháin agus eile atá cuí chun cearta leanaí a chur chun feidhme.

## 5.14.2 Gníomhartha agus réitigh a moladh

Thug na rannpháirtithe sa chomhairliúchán roinnt moltaí maidir le conas a d’fhéadfaí cur chun feidhme UNCRPD a fheabhsú agus an reachtaíocht míchumais in Éirinn a neartú sa Straitéis Náisiúnta Míchumais nua. Tá na moltaí sin liostaithe thíos:

### Cur chun feidhme UNCRPD

* An Prótacal Roghnach a ghabhann le Coinbhinsiún na Náisiún Aontaithe ar Chearta Daoine faoi Mhíchumas a dhaingniú;
* Cur chuige uile-rialtais a chinntiú i leith UNCRPD a chur chun feidhme, agus an phríomh-fhormhaoirseacht leithroinnte ar Roinn an Taoisigh;
* A chinntiú go gcuirfidh gach roinn Rialtais UNCRPD chun feidhme go héifeachtach;
* A chinntiú go gcuirfear UNCRPD chun feidhme ar an leibhéal áitiúil, lena n-áirítear trí acmhainní a sholáthar, trí chomhoibriú éifeachtach a chothú idir gníomhaireachtaí áitiúla, agus trí thascfhórsa áitiúil a chruthú;
* Cur chun feidhme a dhéanamh ar na moltaí ón gComhchoiste Oireachtais um Nithe a Bhaineann le Míchumas dar teideal ‘I dtreo reachtaíocht náisiúnta a chomhchuibhiú le Coinbhinsiún na Náisiún Aontaithe ar Chearta Daoine faoi Mhíchumas’ agus chun na táscairí atá istigh iontu a ghlacadh;
* Breithniú a dhéanamh ar na beartais agus na cleachtais atá i bhfeidhm i dtíortha Eorpacha eile atá níos forbartha maidir le UNCRPD a chur chun feidhme, agus na beartais agus na cleachtais sin a mhacasamhlú;
* UNCRPD a chur leis an dlí intíre;
* Athbhreithniú a dhéanamh ar dhlíthe, beartais agus straitéisí náisiúnta, lena n-áirítear an Straitéis Náisiúnta Míchumais nua agus straitéisí míchumais eile, agus a chinntiú go mbeidh siad ailínithe go hiomlán le UNCRPD (agus le hAirteagal 23 UNCRC);
* Cur leis na hacmhainní atá ar fáil do Choimisiún na hÉireann um Chearta an Duine agus Comhionannas (IHREC) chun faireachán a dhéanamh ar chur chun feidhme UNCRPD;
* Ailíniú a chinntiú idir an Straitéis Náisiúnta Míchumais, soláthar UNCRPD, agus na Spriocanna Forbartha Inbhuanaithe;
* A chinntiú go gcuirfear UNCRPD ar áireamh i samhlacha pleanála comhtháite FSS; agus
* Gníomhaireacht náisiúnta a bhunú chun dul i ngleic le saincheisteanna neamhionannais míchumais.

### An reachtaíocht míchumais

* An reachtaíocht míchumais atá ann cheana a chur chun feidhme go héifeachtach agus dlíthe a neartú chun a chinntiú go mbeidh rochtain chomhionann ag daoine faoi mhíchumas ar sheirbhísí;
* Reachtaíocht a thabhairt isteach lena sainordaítear promhadh míchumais ó thaobh chearta an duine de (rannchuidiú ó EDM);
* Reachtaíocht a thabhairt isteach lena dtabharfar cearta do leanaí óga maidir le seirbhísí luathbhlianta;
* An tAcht um Oideachas do Dhaoine a bhfuil Riachtanais Speisialta Oideachais Acu, 2004, a thosú go hiomlán;
* An reachtaíocht comhionannais a neartú, lena n-áirítear trí idirdhealú trasnach a aithint;
* Néara-éagsúlacht a aithint mar fhoras cosanta faoin reachtaíocht comhionannais;
* An Straitéis Nuálaíochta um Uathachas a chur ar bhonn reachtach, agus reachtaíocht a bhaineann go sonrach le huathachas a thabhairt isteach i gcomhréir leis na moltaí ó Thuarascáil Deiridh 2023 ón gComhchoiste um Uathachas;
* An reachtaíocht Meabhair-Shláinte a athchóiriú;
* Dul chun cinn a dhéanamh ar reachtaíocht um chumhdach aosach;
* An tAcht Sláinte 2007 a leasú chun forálacha a áireamh chun freagairt d’fhíoréigeandálaí i gcás go bhfuil riosca ann do shábháilteacht duine a bhfuil míchumas air ina shocruithe maireachtála reatha agus nach féidir leis fanacht ina chónaí ann a thuilleadh;
* An reachtaíocht foirgníochta atá ann cheana a leasú chun a chinntiú go mbeidh foirgnimh ina bhfoirgnimh ar féidir cónaí nó obair iontu, in ionad iad a bheith ina bhfoirgnimh ar féidir cuairt a thabhairt orthu;
* Reachtaíocht a thabhairt isteach lena leabaítear an Dearadh Uilíoch i réimse na fostaíochta;
* An ceanglas dlíthiúil atá ar sholáthraithe seirbhíse caidreamh a dhéanamh leis an tSeirbhís Abhcóideachta Náisiúnta a neartú;
* Dul chun cinn a dhéanamh ar an reachtaíocht um Chosaint na Saoirse chun aghaidh a thabhairt ar an mbearna atá ann ó cuireadh tús leis an Acht um Chinnteoireacht Chuidithe (Cumas) i leith; agus
* Córas níos éifeachtúla agus níos freagrúla a thabhairt isteach le haghaidh gearáin a láimhseáil faoin Acht um Míchumas 2005 agus faoi na hAchtanna um Stádas Comhionann, agus freagraí tráthúla agus cuí á gcinntiú.

# 5.15 Sonraí agus taighde

Cé nár cuireadh ceist faoi go sonrach sa chomhairliúchán seo, tharraing roinnt rannpháirtithe anuas an gá criticiúil atá le sonraí agus taighde ar an míchumas. Pléitear é sin go pointe áirithe i rannáin eile ina dtagann an taighde atá beartaithe faoi théama ar leith. Sa rannán seo, tiomsaítear na pointí níos ginearálta a rinneadh faoi shonraí agus faoi thaighde.

## 5.15.1 Comhthéacs agus dúshláin

### Sonraí a bhailiú agus a imdhealú

Ba é a bhí i gceist leis an gcuid is mó de na barúlacha ó na rannpháirtithe, lenar áiríodh ionadaithe EDM, maidir le sonraí ná go dteastaíonn níos mó sonraí cainníochtúla agus cáilíochtúla ar ardchaighdeán. Measadh é sin a bheith ríthábhachtach chun feabhas a chur ar shaol daoine a bhfuil míchumas orthu in Éirinn trí na nithe seo a leanas a éascú:

* beartais spriocdhírithe éifeachtacha a fhorbairt,
* beartais agus cleachtais atá bunaithe ar fhianaise agus a fhreagraíonn do riachtanais an phobail a fhorbairt,
* cúram cuí a sholáthar trí fheasacht mhéadaithe ar riachtanais,
* acmhainní eacnamaíocha leordhóthanacha a leithdháileadh,
* straitéisí taighde a fhorbairt,
* pleanáil le haghaidh riachtanais seirbhíse amach anseo.

Leagadh béim ar an ngá atá le sonraí a imdhealú de réir stádas míchumais. Mar a dúirt eagraíocht amháin:

‘Tá sonraí imdhealaithe chomh gann sin i láthair na huaire go bhfágann sé go bhfuil profáil míchumais an bheartais phoiblí cosúil le teach a thógáil ar thrampailín ollmhór.’

Leagadh béim ar na riachtanais shonracha atá ag daoine uathacha agus ar an dóigh ar féidir lena gcumais agus lena riachtanais bheith difriúil agus athrú le himeacht ama. Tá freagracht ar an mBord Taighde Sláinte as sonraí a bhailiú faoi shainseirbhísí míchumais tríd an gCóras Tacaí Cumais Náisiúnta (NASS). Cé go bhfuil an NASS ina bhonn fianaise le haghaidh seirbhísí míchumais arna gcistiú ag FSS a dhearadh agus a sholáthar agus go n-áirítear sonraí faoi dhaoine uathacha leis, luaigh roinnt rannpháirtithe go bhfuil a shonraí teoranta agus nach gcuimsítear iontu gach leanbh uathach agus gach aosach uathach sa stát.

Thug eagraíocht náisiúnta amháin a ghlac páirt sa chomhairliúchán samplaí óna cuid taighde féin ar an dóigh a bhfuil an easpa sonraí atá cothrom le dáta agus imdhealaithe in Éirinn ina bacainn mhór ar chearta leanaí a bhfuil míchumas orthu a bhaint amach. Chuir sí síos ar Tusla agus FSS, a sholáthraíonn agus a chomhordaíonn tacaí do leanaí a bhfuil míchumas orthu atá faoi chúram an Stáit, gan a bheith in ann teacht ar chomhaontú maidir leis an líon leanaí a bhfuil míchumas orthu atá faoi chúram an Stáit, rud a bhfuil impleachtaí aige do na leibhéil tacaíochta a bhíonn ar fáil do na leanaí sin. Ar an dara dul síos, is féidir na fadhbanna a bhíonn ag a lán leanaí a bhfuil riachtanas speisialta oideachais acu agus iad ag iarraidh áit chuí scoile a fháil a chur síos don easpa pleanáil chun cinn a dhéanann an rialtas le haghaidh áiteanna scoile.

Labhair eagraíocht amháin faoin tábhacht a bhaineann le táscairí cáilíochta beatha a bhailiú chun freastal níos fearr ar dhaoine faoi mhíchumas. Mhínigh an eagraíocht sin go mbíonn siad sin in easnamh go minic in eagraíochtaí a dhíríonn ar shonraí airgeadais agus soláthar foirne agus san easpa córais TF atá oiriúnach don fheidhm in eagraíochtaí Alt 38 agus Alt 39 go háirithe. Tá córas páipéarbhunaithe fós ag roinnt eagraíochtaí, rud a fhágann nach féidir faisnéis a mheas go héasca. Tuairiscíodh go bhfuil easpa saineolais ag na heagraíochtaí sin freisin chun na sonraí a eagrú agus a anailísiú agus nach bhfuil sé d’acmhainn acu saineolas comhairleoireachta a fháil chun é sin a dhéanamh. Dar leis an eagraíocht a ghlac páirt sa chomhairliúchán: ‘Go bunúsach, ní bheimid in ann UNCRPD a chur chun feidhme mura bhfuil a fhios againn cad atá ag tarlú do dhaoine aonair san earnáil.’

Luaigh eagraíocht amháin go sonrach na sonraí teoranta atá ar fáil faoi dhaoine a bhfuil míchumas intleachta orthu. Cé go bhfuil roinnt sonraí ann, ní dhéantar méid na riachtanas athraitheach, méid na riachtanas nach mbítear ag freastal air, ná an t-éileamh ar sheirbhísí míchumais breise de réir mar a théann daoine a bhfuil míchumas intleachta orthu in aois a chainníochtú go hiomlán. Le torthaí IDS-TILDA[[24]](#footnote-25) (atá páirtchistithe ag an mBord Taighde Sláinte), leanfar de shonraí fianaisebhunaithe a sholáthar faoi na riachtanais sláinte agus seirbhíse a bhíonn ag daoine a bhfuil míchumas intleachta orthu de réir mar a théann siad in aois.

Chuir a lán rannpháirtithe na hiarrataí uathu go soláthrófaí níos mó sonraí agus sonraí níos fearr i gcomhthéacs mar rud a cheanglaítear faoi Airteagal 31 UNCRPD, agus rannpháirtí EDM amháin á rá gur cheart Airteagal 31 a bheith ina chuid lárnach d’aon Straitéis Náisiúnta Míchumais nua. Sonraítear an méid seo a leanas in Airteagal 31:

‘Gabhann na Stáit is Páirtithe orthu féin faisnéis chuí, lena n-áirítear sonraí staidrimh agus taighde, a bhailiú chun cur ar a gcumas beartais a cheapadh agus a chur chun feidhme chun éifeacht a thabhairt don Choinbhinsiún reatha agus chun faireachán a dhéanamh ar a chur chun feidhme.’

Ón taobh dearfach de, luaigh rannpháirtí sa chomhairliúchán go bhfuil sé mar aidhm leis an Straitéis náisiúnta um Shonraí Comhionannais, atá le foilsiú sa bhliain 2024, cur chuige straitéiseach a chur i bhfeidhm i leith feabhas a chur ar an dóigh a ndéantar sonraí comhionannais a bhailiú, a úsáid agus a scaipeadh in Éirinn.

### Sonraí trasnacha

Luaigh a lán rannpháirtithe an gá atá le níos mó sonraí trasnacha, mar shampla faoin trasnú eatarthu seo a leanas:

* an mheabhairshláinte, an míchumas, agus Lucht Siúil;
* daoine LADTAI+ a bhfuil míchumas orthu,
* leanaí a bhfuil míchumas orthu,
* daoine faoi choimeád a bhfuil míchumas orthu.

Maidir leis an meabhairshláinte, luaigh eagraíocht amháin nach bhfuil Seirbhísí Meabhairshláinte do Leanaí agus d’Ógánaigh (CAMHS) ag bailiú sonraí faoi leanaí óga den Lucht Siúil a dteastaíonn tacaíocht meabhairshláinte uathu, rud a fhágann go mbíonn leanaí ag sleamhnú tríd an gcóras. Thug an eagraíocht chéanna sampla de dhea-chleachtas inar bhunaigh Tusla grúpa oibre náisiúnta chun teagmháil a dhéanamh le grúpaí den Lucht Siúil agus chun caidreamh a chothú leo. Chomh maith leis sin, tá Tusla i mbun scrúdú ar aitheantóir eitneach a thabhairt isteach sa bhailiú sonraí.

Leagadh béim in aighneacht amháin go bhfuil leanaí a bhfuil míchumas orthu ina n-ábhar ceart faoi UNCRC agus faoi UNCRPD araon agus go ndéantar tagairt sa dá choinbhinsiún do bhailiú sonraí.

Cuireadh in iúl in aighneacht scríofa nach bhfuil próiseas scagthástála éifeachtach ann i gcóras príosún na hÉireann, rud a bhfágann nach n-aithnítear a lán cineálacha míchumais agus nach dtugtar tacaíocht ina leith dá dheasca sin. Go háirithe, ní ann ach do mhéid fíorbheag sonraí ar leibhéal an chórais faoina leitheadúla atá an míchumas fisiciúil. Maidir le méadú ar dhaonra an phríosúin agus le fadhbanna aosaithe do phríosúnaigh a bhfuil míchumas orthu, tiocfaidh siad chun bheith níos práinní le himeacht ama. Mar a dúirt saineolaí sláinte príosúin Éireannach amháin: ‘Tá príosúin na hÉireann, go bunúsach, ag teacht chun cinn mar shuíomhanna comhchónaithe do dhaoine a bhfuil míchumas síceasóisialta agus intleachta orthu.’

Dá ndéanfaí bailiú éifeachtach sonraí, bheifí in ann na bacainní sistéamacha, na neamhionannais shistéamacha agus na dúshláin shistéamacha a bhíonn roimh dhaoine faoi choimeád a bhfuil míchumas orthu a shainaithint ar bhealach níos fearr, agus bheifí in ann tacaí spriocdhírithe a sholáthar freisin. Luadh go dtacódh taighde agus sonraí den chineál sin go mór freisin le hobair chigireachta agus faireacháin Oifig an Chigire Príosún.

### Saincheisteanna eile sonraí agus taighde

Mhol eagraíocht amháin Cúnamh Éireann as úsáid a bhaint as marcóir míchumais OECD-DAC[[25]](#footnote-26) chun caiteachas ar an míchumas a rianú, agus mhol sí go mbainfí úsáid leantach as an marcóir. Labhair an eagraíocht chéanna faoin dóigh ar fhorbair sí cineálacha cur chuige sonraí atá faoi stiúir daoine i gcomhar le EDManna, ar sonraí iad a chomhlánaíonn staitisticí oifigiúla agus a mhéadaíonn doimhneacht na sonraí sin.[[26]](#footnote-27)

Dúirt rannpháirtí sa chomhairliúchán go bhfuil daoine faoi mhíchumas eisiata den chuid is mó ó thaighde fúthu féin agus faoina saol.

## 5.15.2 Gníomhartha agus réitigh a moladh

Thug na rannpháirtithe sa chomhairliúchán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar shaincheisteanna a bhaineann le sonraí agus taighde. Tá na moltaí sin liostaithe thíos:

### Sonraí a bhailiú agus a imdhealú

* Béim a leagan sa Straitéis Náisiúnta Míchumais nua ar a thábhachtaí atá sé sonraí míchumais a bhailiú, i gcomhréir le hAirteagal 31;
* Athbhreithniú a dhéanamh ar thacair sonraí atá ann cheana chun a chinntiú go n-úsáidfear go hiomlán iad, go gcomhordófar iad agus go sainaithneofar bearnaí chun a chinntiú go mbeidh sonraí imdhealaithe ann chun faireachán a dhéanamh ar thionchar agus clúdach na mbeartas agus na seirbhísí;
* An Phríomh-Oifig Staidrimh a acmhainniú go hiomlán chun sonraí atá ábhartha, imdhealaithe agus tráthúil a bhailiú a bheadh mar bhonn eolais faoi fhorbairt beartais amach anseo;
* Sonraí a bhailiú go tráthrialta ionas go mbeifear in ann iad a chur i gcomparáid le himeacht ama, rud a fhágfaidh go mbeifear in ann athruithe a mheasúnú agus treochtaí a shuí;
* Córas rianaithe a chur chun feidhme le haghaidh faireachán a dhéanamh ar acmhainní do leanaí i ngach réimse dá gcearta agus le haghaidh na hacmhainní sin a leithdháileadh agus a úsáid, d’fhonn deireadh a chur le héagsúlachtaí agus cothromas a chinntiú, agus measúnú a dhéanamh ar an dóigh a bhfreastalaíonn infheistíochtaí i ngach earnáil ar leas an linbh;
* A chinntiú go ndéanfaidh an Phríomh-Oifig Staidrimh sonraí imdhealaithe faoi leanaí a bhfuil míchumas orthu a bhailiú, a thiomsú agus a anailísiú go comhsheasmhach agus go córasach;
* Comhchóras faisnéise a thabhairt ar fud na seirbhísí míchumais;
* An Córas NASS a fheabhsú;
* Meastacháin leitheadúlachta a dhéanamh ar an uathachas, agus bunachar sonraí uathachais agus aonad bailithe sonraí a fhorbairt, mar shampla, tríd an mbunachar sonraí NASS de chuid an Bhoird Taighde Sláinte a leathnú;
* Cur síos níos cruinne a fhorbairt ar an míchumas a gcuimsítear leibhéil iontu, e.g., trom, agus níor cheart úsáid an téarma sin a mheas a bheith maslach;
* A cheangal go foirmiúil ar sholáthraithe seirbhíse tacar táscairí comhaontaithe cáilíochta maireachtála atá bunaithe ar an duine aonair agus a bhaineann leis na seirbhísí a sholáthraíonn siad a fhorbairt, a chur i bhfeidhm agus a fhoilsiú; agus
* Comhordú a dhéanamh ar bhailiú sonraí ar dhaoine a bhfuil míchumas intleachta orthu chun réamhaisnéisiú cruinn agus pleanáil chun cinn a chumasú.

### Faireachán agus taighde cuimsitheach

* Taithí fíorshaoil daoine faoi mhíchumas a chur ar áireamh i mbailiú sonraí trí chistiú a sholáthar do thionscnaimh chuimsitheacha thaighde agus trí spriocdhíriú ar ghrúpaí sonracha amhail leanaí a bhfuil míchumas orthu.

### Trasnachas

* A chinntiú go nglacfar cur chuige trasnach i leith sonraí a bhailiú, go háirithe do dhaoine den Lucht Siúil, do dhaoine LADTAI+, do leanaí agus don phobal príosúin;
* Modheolaíochtaí éagsúla lena nglactar cur chuige trasnach a chistiú;
* Acmhainní a thabhairt d’eagraíochtaí don Lucht Siúil taighde a dhéanamh laistigh den Lucht Siúil, b’fhéidir i gcomhpháirt le gníomhaireacht sheachtrach; agus
* Sonraí atá cruinn agus tráthúil a chothú agus a bhailiú maidir le cineál agus leitheadúlacht an mhíchumais i measc daoine faoi choimeád.

### Saincheisteanna eile taighde

* Sonraí ábhartha a úsáid chun pleanáil chuí a dhéanamh le haghaidh seirbhísí ar a nós seo a leanas, agus acmhainní cuí a chur ar fáil dóibh:
  + rochtain thráthúil ar sheirbhísí agus tacaí do leanaí a bhfuil míchumas orthu, lena n-áirítear iompar scoile, trealamh liachta agus tacaí cúraim phríomhúil;
  + bonn eolais níos leithne den dea-chleachtas a fhorbairt, mar shampla, le haghaidh tacú le daoine uathacha agus córais oideachais a sholáthar;
  + pleanáil chun cinn a dhéanamh le haghaidh daoine scothaosta a bhfuil míchumas intleachta orthu;
  + seirbhísí a sholáthar do dhaoine a bhfuil roinnt cineálacha míchumais orthu (rannchuidiú ó EDM).
* Taighde ar na nithe seo a leanas a chistiú:
  + na saintacaí atá ar fáil faoi láthair do thuismitheoirí a bhfuil míchumas orthu in Éirinn agus na nithe a bhfuil ag éirí leo i ndlínsí eile;
  + an tionchar atá ag tacaí baile ar ligean isteach san ospidéal a chosc, go háirithe do dhaoine a bhfuil deacrachtaí meabhairshláinte acu;
  + galair neamhchoitianta;
  + a inbhuanaithe atá tacaí neamhfhoirmiúla cúraim phríomhúil.
* Sonraí inchomparáide imdhealaithe míchumais a bhailiú ar fud na hÉireann agus ar fud an domhain chun tacú le bearta le haghaidh faireachán a dhéanamh ar an dul chun cinn i dtreo bhaint amach na Spriocanna Forbartha Inbhuanaithe agus go háirithe i dtreo bhaint amach na ngnéithe sin de na Spriocanna Forbartha Inbhuanaithe atá dírithe ar an míchumas (Cúnamh Éireann agus an Phríomh-Oifig Staidrimh le bheith ag obair le chéile); agus
* Na sonraí a chuirtear isteach trí mharcóir míchumais OECD-DAC a cheistiú agus a mheas tuilleadh chun cáilíocht sonraí a fheabhsú.

# 5.16 An ceartas aeráide, cora riosca agus éigeandálaí daonnúla

## 5.16.1 Comhthéacs agus dúshláin

Rinne roinnt rannpháirtithe sa chomhairliúchán tagairt do shaincheisteanna a bhaineann le ceartas aeráide do dhaoine faoi mhíchumas. Labhair na rannpháirtithe sa chomhairliúchán faoi na hiarmhairtí diúltacha a bhíonn ag an ngéarchéim aeráide do dhaoine faoi mhíchumas agus, mar shampla, faoin ngá atá le haercháilíocht fheabhsaithe. Thug na rannpháirtithe sa chomhairliúchán aird ar na rioscaí a bhíonn le sárú ag daoine a bhfuil míchumas orthu le linn cora riosca agus éigeandálaí daonnúla.

## 5.16.2 Gníomhartha agus réitigh

Thug na rannpháirtithe sa chomhairliúchán roinnt moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar na saincheisteanna arb éard iad an ceartas aeráide agus cora riosca agus éigeandálaí daonnúla. Tá na moltaí sin liostaithe thíos:

* A chinntiú go gcuirfear tuairimí daoine a bhfuil míchumas orthu agus tuairimí a n-eagraíochtaí ionadaíocha ar an leibhéal áitiúil ar áireamh in aon chineálacha cur chuige i leith oiriúnú don athrú aeráide, i leith maolú aeráide, agus i leith ullmhacht do thubaistí;
* Caidreamh a dhéanamh le EDManna ó thús maidir le pleananna áitiúla agus náisiúnta chun sochaí na hÉireann a dhícharbónú (rannchuidiú ó EDM);
* A chinntiú go mbeidh deiseanna comhairliúcháin ar réitigh aeráide a dhéanann difear do dhaoine faoi mhíchumas ar fáil i roghanna hibrideacha nó ar líne agus go mbeidh spásanna fisiciúla ina spásanna inrochtana (rannchuidiú ó EDM);
* A chinntiú go mbeidh riachtanais daoine faoi mhíchumas cuimsithe san iomlán in aon infheistíocht phoiblí a bhfuil mar aidhm léi aghaidh a thabhairt ar an ngéarchéim aeráide (rannchuidiú ó EDM); agus
* Aghaidh a thabhairt ar na riachtanais atá ag daoine a bhfuil míchumas orthu i gcomhthéacs an athraithe aeráide laistigh den Straitéis Náisiúnta Míchumais. Gan aon duine a fhágáil ar gcúl, agus na daoine is faide ar gcúl a shroicheadh ar dtús, de réir Chlár Oibre na Náisiún Aontaithe do 2030.

# 5.17 An comhar idirnáisiúnta

## 5.17.1 Comhthéacs agus dúshláin

D’iarr rannpháirtí sa chomhairliúchán go ndéanfaí cur chuige na hÉireann i leith cuimsiú míchumais a thabhairt ar aghaidh chuig beartas forbartha eachtraí agus buiséad cúnaimh eachtraigh an Stáit. D’iarr sé go ndéanfaí tagairt shonrach sa Straitéis Náisiúnta Míchumais do chúnamh forbartha eachtraí agus do bheartais na hÉireann maidir le forbairt idirnáisiúnta, ag léiriú na hoibre atá déanta ag carthanais Éireannacha chun deireadh a chur le timthriall an mhíchumais agus na bochtaineachta laistigh den Domhan Theas.

## 5.17.2 Gníomhartha agus réitigh

Mhol siad roinnt gníomhartha don Straitéis Náisiúnta Míchumais:

* Tiomantas na hÉireann do chuimsiú míchumais a léiriú ina cuid oibre forbartha thar lear agus plé le saincheisteanna domhanda laistigh den Straitéis Náisiúnta Míchumais, e.g., an Cruinniú Mullaigh Domhanda maidir le Cúrsaí Míchumais agus an Chairt Chuimsitheach Dhaonnúil;
* Cur chun feidhme a dhéanamh ar na moltaí ón gComhchoiste Oireachtais um Nithe a Bhaineann le Míchumas dar teideal ‘I dtreo reachtaíocht náisiúnta a chomhchuibhiú le Coinbhinsiún na Náisiún Aontaithe ar Chearta Daoine faoi Mhíchumas’ i ndáil le hAirteagal 11 agus Airteagal 32 den Choinbhinsiún;
* Cur chuige ‘dhá rian’ a ghlacadh i leith beartas agus cistiú forbartha eachtraí, agus príomhshruthú agus tacaíocht spriocdhírithe ann chun aghaidh a thabhairt ar riachtanais na bpobal sonrach maidir le cuimsiú míchumais;
* Córais sholúbtha chistiúcháin a chruthú ar féidir iad a oiriúnú i ndiaidh mórimeachtaí geopholaitiúla; agus
* Tacaíocht spriocdhírithe riachtanach a sholáthar chun aghaidh a thabhairt ar na riachtanais shonracha atá ag daoine a bhfuil míchumas orthu i gcomhar idirnáisiúnta na hÉireann, lena n-áirítear straitéis thiomnaithe/beartas tiomnaithe um chuimsiú míchumais agus gealltanais airgeadais atá curtha in áirithe trí bhuiséad cúnaimh eachtraigh na hÉireann.

1. Cúram a thabhairt do dhaoine a bhfuil míchumas orthu

Leag roinnt rannpháirtithe sa chomhairliúchán béim ar a thábhachtaí atá sé teaghlaigh agus cúram a aithint sa Straitéis Náisiúnta Míchumais nua, agus béim á leagan in aighneacht amháin gur laige de chuid na Straitéise Náisiúnta um Chuimsiú Míchumais (2017-2022) a bhí ann roimhe seo í aithint den sórt sin a bheith in easnamh. Aithníodh in aighneacht amháin gur rud conspóideach in amanna é baint a dhéanamh idir an míchumas agus an cúram, i bhfianaise stair an atharthaíochais i leith daoine faoi mhíchumas ón gcóras liachta, ón gcóras sóisialach agus ón gcóras teaghlaigh in Éirinn. Luaigh siad, áfach, nach féidir a shéanadh gurb amhlaidh atá daoine ann a dteastaíonn cúram ó bhaill teaghlaigh uathu, idir bheagán cabhrach le roinnt gnéithe áirithe den saol agus chabhair shuntasach le gach gné den saol laethúil, cé nach dteastaíonn ó roinnt daoine faoi mhíchumas cúram ó bhaill teaghlaigh.

Rud fíorshaoil do mhórán teaghlach in Éirinn is ea cúram a thabhairt. Ar fud an chomhairliúcháin, rinne rannpháirtithe plé ar chúram a thabhairt ó thaobh roinnt dearcthaí de – cúram ó thuismitheoirí le leanaí agus aosaigh faoi mhíchumas, cúramóirí le tuismitheoirí faoi mhíchumas, agus cúramóirí le céilí faoi mhíchumas agus le daoine eile den teaghlach atá faoi mhíchumas. Maíodh sa chomhairliúchán gurb amhlaidh, mura n-aithnítear an tabhairt cúraim sin i Straitéis Náisiúnta Míchumais, a eisiatar na daoine faoi mhíchumas a bhfuil sí ábhartha dóibh:

‘Tá sé ríthábhachtach rannchuidiú na gcúramóirí a aithint agus meas a thabhairt air chun go n-éireoidh le haon straitéis a bhfuil mar aidhm léi saol daoine faoi mhíchumas a fheabhsú.’

# 6.1 Comhthéacs agus dúshláin

Teachtaireacht shoiléir a tháinig as an gcomhairliúchán ba ea go mbraitheann cúramóirí nach bhfaigheann siad dóthain tacaíochta ón Stát. Luaigh cúramóirí go mbraitheann siad go bhfuil siad dofheicthe agus nach n-aithnítear an luach atá leo, go háirithe i gcás nach n-íoctar iad as a ról cúraim nó go n-íoctar méid beag leo mar gheall ar thástáil acmhainne agus mar gheall ar an gcáin a ghearrtar ar thacaíocht airgeadais. Luadh na focail ‘traochadh’, ‘strus’ agus ‘cloíteacht’ roinnt uaireanta agus cúramóirí á bplé, rud a léiríonn an tionchar diúltach a d’fhéadfadh a bheith ag cúram ar shláinte fhisiciúil agus ar mheabhairshláinte. Beag beann ar na tionchair sin, dúirt na rannpháirtithe sa chomhairliúchán nach raibh aon rochtain acu féin ar thacaí:

‘Urramaígí na leibhéil traochta a bhaineann do thuismitheoirí/caomhnóirí leanaí faoi mhíchumas – teastaíonn leibhéil níos airde tacaíochta uainn chun gur féidir linn leanúint ar aghaidh le cúram ardchaighdeáin a thabhairt dár leanaí iontacha. Ina lán cásanna, ní raibh aon taithí liachta/oideachais/forbartha ag teaghlaigh cosúil le mo theaghlach féin sular rugadh ár leanbh faoi mhíchumas. Díreach ina dhiaidh sin, bhíothas ag súil leis gur shaineolaithe agus chleachtóirí liachta, oideachais agus forbartha a bheadh ionainn, agus an obair sin ar fad á déanamh againn ar phinginí gan ach fíorbheagán codlata. Urramaígí dínit ár dteaghlaigh – ná cuirigí sinn ag impí idirghabhála agus tacaíochta.’

Phléigh roinnt rannpháirtithe sa chomhairliúchán na dúshláin a bhaineann le fostaíocht agus cúram a chothromú. Labhair rannpháirtí amháin faoina thábhachtaí atá teidlíochtaí saoire do thuismitheoirí maidir le cáilíocht beatha a theaghlaigh. Luaigh sé freisin, áfach, nach féidir leis post a athrú sa todhchaí mar gheall ar an riail ghinearálta atá ann nach mór duit a bheith ag obair do d’fhostóir ar feadh bliana sula mbeidh tú i dteideal saoire do thuismitheoirí. Imríonn sé sin tionchar ar dhul chun cinn gairme.

Labhair roinnt cúramóirí faoin dúshlán a bhaineann le troid ar son na nithe a theastaíonn óna ndaoine muinteartha. Maidir leis sin, luadh go dtiocfadh feabhas ar shaol cúramóirí teaghlaigh dá dtabharfaí aghaidh ar na fadhbanna a bhaineann le seirbhísí agus tacaí cúraim sláinte agus cúraim shóisialaigh a rochtain agus ar na fadhbanna a bhaineann le tithíocht do dhaoine faoi mhíchumas agus le tacaí don mhaireachtáil neamhspleách (mar atá leagtha amach i gCaibidil 5). Thagair rannpháirtí amháin sa chomhairliúchán don ghá atá le hidirghabhálacha praiticiúla iarbhír a fháil ó sheirbhísí, seachas an t-ionchas atá ann gur cheart do thuismitheoirí a fhoghlaim conas an idirghabháil a dhéanamh, toisc nach gcuireann sé sin ach leis an ualach atá orthu:

‘Is é an rud a theastaíonn ó leanaí agus ó thuismitheoirí traochta ná seirbhís phraiticiúil. Ní theastaíonn uathu aon ról EILE nach bhfuil aon chumas meabhrach nó fisiciúil acu tabhairt faoi. Mar theaghlach, táimid traochta cheana féin ó aire a thabhairt do na riachtanais liachta, chothaitheacha, chognaíocha, etc., atá ag ár leanbh. Teastaíonn cabhair phraiticiúil uainn, seachas ‘cumhachtú’/údar le neamh-idirghabháil’.’

## Seirbhísí faoisimh

Cé gur cuireadh síos ar fhaoiseamh mar ghné riachtanach den chóras cúramóirí in Éirinn, bhí an easpa faoisimh atá ar fáil ar fud na tíre ar cheann de na saincheisteanna is mó lua ó thaobh cúraim de. Leagadh béim ar an tionchar ar leith a imríonn sé sin ar chúramóirí lánaimseartha de chuid daoine a bhfuil riachtanais an-chasta acu.

## Pleanáil do chúram amach anseo

Saincheist eile a chuir cúramóirí in iúl arís agus arís eile sa chomhairliúchán seo ba ea nach ann d’aon sásra trínar féidir leo pleanáil do thodhchaí a leanaí, go háirithe i gcás go n-éireoidh siad féin tinn, go n-éireoidh siad féin róshean chun cúram a thabhairt dá leanbh nó go bhfaighidh siad féin bás. Ba léir gur chuir sé sin an-strus ar chúramóirí agus ar na daoine faoi mhíchumas féin. Le linn an chomhairliúcháin, bhí ceangal ann idir ábhair imní faoin todhchaí agus an easpa muiníne a bhí ag na rannpháirtithe gur leor seirbhísí chun tacú lena ndaoine muinteartha. Agus iad ag labhairt faoin todhchaí, bhain cúramóirí úsáid as téarmaí amhail ‘scanraithe’, ‘sioctha’, ‘an-imníoch’ agus ‘scanrúil’. Dúirt rannpháirtí amháin sa chomhairliúchán an méid seo a leanas:

‘Is gá dúinn pleanáil don todhchaí. Tiocfaidh ár leanaí chun bheith ina n-aosaigh, agus teastóidh cabhair ó aosaigh. Ní féidir liom smaoineamh faoin todhchaí. Ní féidir liom smaoineamh fúithi toisc go gceapaim go n-áiteodh sé sin orm tabhairt suas ar an saol.’

Cuireadh saincheisteanna a bhaineann le hoidhreacht agus le cúram in iúl roinnt uaireanta, agus imní ar dhaoine faoin difear a d’fhéadfadh oidhreacht a dhéanamh don rochtain a bheadh ag a ndaoine muinteartha ar thacaí agus faoin mbaol go gcaillfeadh a ndaoine muinteartha tacaíocht agus airgead dá bhfaigheadh siad oidhreacht. Bhí rannpháirtí amháin ag iarraidh a fháil amach an mbeadh sé indéanta a theach a thabhairt do FSS ar mhaithe le cúram a thabhairt dá leanaí.

## An tionchar airgeadais a bhaineann le cúram a thabhairt do dhuine a bhfuil míchumas air

Ar fud an chomhairliúcháin, thagair a lán rannpháirtithe do na dúshláin airgeadais a bhaineann le cúram a thabhairt do dhuine a bhfuil míchumas air in Éirinn. Teachtaireacht a tháinig aníos arís agus arís eile ó na rannpháirtithe sa chomhairliúchán ba ea nach leor an soláthar reatha tacaí airgeadais do chúramóirí daoine faoi mhíchumas. Bhain sé sin go príomha leis an méadú sa chostas maireachtála, toisc gur minic a ghlacann teaghlaigh an fhreagracht as na costais bhreise a bhaineann leis an duine faoi mhíchumas a íoc (e.g., íoc as cógas, seirbhísí, tacaí, áiseanna, fearais, taisteal – féach Caibidil 5). Chuir roinnt rannpháirtithe in iúl go raibh frustrachas orthu go raibh an Íocaíocht Dífhostaíochta de bharr na Paindéime COVID-19 a íocadh ar dtús ní b’airde ná an Liúntas Cúramóra.

Thagair na rannpháirtithe sa chomhairliúchán freisin do na bealaí ina bhféadfadh cúramóirí ioncam a chailleadh, mar shampla i gcás gur dá dóibh a n-uaireanta oibre a laghdú, a bpost a fhágáil, nó saoire gan phá a thógáil chun cúram a thabhairt dá nduine muinteartha faoi mhíchumas. Má tá siad ag tabhairt cúram do dhuine atá díreach tar éis míchumas a fháil, tá seans ann go bhfuil ioncam an duine sin caillte ag an teaghlach anois. Chuir na rannpháirtithe sin na brúnna airgeadais atá ar theaghlaigh a thugann cúram in iúl go soiléir.

Bhraith roinnt daoine gur lochtach atá an córas reatha sochar agus teidlíochtaí. I gcás roinnt daoine ar gá dóibh cúram a thabhairt, ní bhíonn aon rogha eile acu ach obair toisc nach gcáilíonn siad don Liúntas Cúramóra. I gcás daoine eile, is gá dóibh éirí as an obair chun cúram a thabhairt, ach ní cháilíonn siad don Liúntas Cúramóra mar gheall ar ioncam a bpáirtnéara. I gcásanna den sórt sin, ní thugtar aon aghaidh ar an ioncam a chailleann an teaghlach. Maidir leis na daoine aonair sin nach gcáilíonn don Liúntas Cúramóra, luadh nach mbíonn siad ag fáil aon íocaíocht as an obair a dhéanann siad, agus measadh é sin a bheith éagórach. Luaigh roinnt daoine gurb éagórach an rud é an Liúntas Cúramóra a chur faoi thástáil acmhainne, agus duine amháin á rá gur ‘mídhaonnachtúil’ an rud é tacaíocht cúraim a chur faoi thástáil acmhainne. Mhínigh rannpháirtí amháin sa chomhairliúchán:

‘Níor aithin an rialtas riamh an méid ama a thug mé chun tathant a dhéanamh ar son na dtuismitheoirí seo, chun iad a chur ar a suaimhneas ná chun cúram a thabhairt dóibh, toisc go dtuilleann mo theaghlach níos mó ná an méid a cháilíonn faoin tástáil acmhainne.’

Téann na fadhbanna céanna ó thaobh spleáchais de, mar atá pléite i gCaibidil 5, i bhfeidhm freisin ar chúramóirí a chuirtear faoi réir tástáil acmhainne. Luaigh duine amháin an méid seo a leanas:

‘Ós rud é nach n-aithnítear mé mar chúramóir a cháilíonn do Shochar Cúramóra, is gá dom impí ar m’fhear céile airgead a thabhairt dom nuair a theastaíonn uaim é! Is náireach an rud é sin. Is mór an náire é sin i dtír ina raibh orm éirí as an obair chun teacht chun bheith i mo chúramóir. Ní féidir liom mé féin a aithint mar chúramóir ach oiread toisc gur chuir mé an oiread sin blianta amú ag cur oideachas orm féin agus ag íoc cánach ag an ráta is airde.’

Labhair rannpháirtí amháin sa chomhairliúchán faoina chás féin. D’fhág sé staid foréigin baile agus fuair sé íocaíocht cothabhála dó féin agus dá leanbh, ach d’fhág an íocaíocht sin nach raibh sé incháilithe do Liúntas Cúramóra.

Labhair roinnt rannpháirtithe faoin gcáin a ghearrtar ar an Liúntas Cúramóra, agus dúirt duine amháin díobh an méid seo a leanas: ‘Soláthraíonn cúramóirí seirbhís ríthábhachtach don Rialtas, agus níor cheart aon phionós airgid a ghearradh orthu.’

Cé go raibh na rannpháirtithe buíoch as na stampaí ÁSPC a tugadh isteach do chúramóirí fadtéarmacha, d’fhiafraigh rannpháirtí amháin an méid seo a leanas: ‘Ach cad faoi chabhrú linn go dtí an lá a cháileoimid don phinsean seanaoise?’

Thuairiscigh cúramóirí freisin gur dúshlánach fiafraitheach atá an fhoirm iarratas ar theidlíochtaí.

## Liúntas Cúraim Baile

Chuir duine amháin imní in iúl faoin riail atá ann go stopfar an liúntas cúraim baile a íoc leis má chaitheann a leanbh níos mó ná 26 seachtaine san ospidéal in aon tréimhse 12 mhí. Mar sin féin, ní stopann gach costas breise eile a bhaineann leis an míchumas le linn na tréimhse sin, agus méadaíonn costais amhail taisteal, páirceáil agus bia an tráth céanna. Is dóigh go dtiocfaidh athrú ar ioncam freisin mar gheall ar an ngá atá le saoire a thógáil ón obair. Luadh go bhfuil cuma róphionósach ar an gcritéar sin, agus é á ghearradh ag am atá dúshlánach cheana féin.

## Saincheisteanna a dhéanann difear don Lucht Siúil

Dúirt na rannpháirtithe ón Lucht Siúil gur ann d’éagothroime inscne san ualach cúraim in Éirinn, á lua gur mó i bhfad an líon ban ar cúramóirí iad ná an líon fear ar cúramóirí iad. Braitheadh gur mó fós an t-ualach sin i measc mná den Lucht Siúil, go háirithe mná scothaosta den Lucht Siúil, toisc gur mó i bhfad an líon ban den Lucht Siúil atá sa bhaile ná an líon ban sa phobal socraithe agus toisc gurb airde na leibhéil tinnis agus mhíchumais i measc an Lucht Siúil ná i measc an phobail shocraithe.

# 6.2 Gníomhartha agus réitigh a moladh

Thug na rannpháirtithe sa chomhairliúchán a lán moltaí maidir le conas a d’fhéadfaí aghaidh a thabhairt sa Straitéis Náisiúnta Míchumais nua ar na dúshláin a bhíonn le sárú ag cúramóirí daoine a bhfuil míchumas orthu. Áiríodh leis na moltaí sin aitheantas a thabhairt dá thábhachtaí atá an ról cúraim, feabhas a chur ar an soláthar faoisimh, cúramóirí a chumasú pleanáil do chúram amach anseo, feabhas a chur ar staid airgeadais cúramóirí, agus tacaíocht a thabhairt do chúramóirí.

## Cúram a aithint

* Teaghlaigh, cúramóirí agus tacadóirí a chur ar áireamh laistigh de theanga na straitéise. Is é atá i gceist leis sin léiriú a thabhairt ar an líon suntasach daoine faoi mhíchumas in Éirinn sa lá atá inniu ann a dteastaíonn cúram den sórt sin uathu agus aitheantas a thabhairt dá thábhachtaí atá an ról cúraim.

## Seirbhísí faoisimh

* Feabhas a chur ar an bhfaoiseamh a sholáthraítear do leanaí agus aosaigh faoi mhíchumas. Iarradh in aighneacht amháin go mbeadh rochtain uathoibríoch ag leanaí faoi mhíchumas ar fhaoiseamh bailebhunaithe tráthrialta atá iontaofa agus sábháilte; agus
* Teidlíocht dhlíthiúil chun faoiseamh a fháil a thabhairt isteach do chúramóirí.

## Pleanáil do chúram amach anseo

* Sásra a fhorbairt chun pleanáil do chúram amach anseo. Is éard is gá a bheith i gceist leis an bpróiseas seo pléití le daoine a bhfuil míchumas orthu agus le cúramóirí, agus smaointeoireacht chomhleanúnach chun bealaí soiléire a phleanáil i dtreo aghaidh a thabhairt ar riachtanais amach anseo;
* Faisnéis a sholáthar do chúramóirí faoin tionchar a imríonn oidhreachtaí ar na tacaí a fhaigheann daoine a bhfuil míchumas orthu;
* Aistrithe a phleanáil go cuí – mar shampla, obair i gcomhar le cúramóirí chun tacú go tráthúil le daoine gabháil don mhaireachtáil neamhspleách nó don mhaireachtáil faoi thacaíocht;
* Pleanáil le haghaidh cúraim i gcásanna práinneacha nó éigeandála, amhail cúramóir a bheith ag dul isteach san ospidéal,
  + I gcásanna ina bhfuil cúramóir i ngátar nó ag streachailt, moladh go bhféadfaí gach lia-chleachtóir ginearálta sa tír a threorú chuig córas ar líne chun a chur in iúl don acmhainn iomchuí go dteastaíonn tacaíocht ón gcúramóir lena mbaineann; agus
* A chinntiú go gcuirfear tathant don duine faoi mhíchumas ar áireamh i bpleananna amach anseo.

## Sochair chúraim agus teidlíochtaí cúraim

* An córas reatha sochar agus teidlíochtaí a athchóiriú do chúramóirí;
* An leibhéal tacaíochta airgeadais a thugtar do chúramóirí a mhéadú (e.g., an Liúntas Cúramóra) chun caighdeán sásúil maireachtála a chumasú agus chun luach a róil a aithint;
* An cúramóir, seachas an teaghlach, a chur faoi réir tástáil acmhainne nó deireadh a chur le tástáil acmhainne le haghaidh tacaí airgeadais;
* Liúntas neamh-inchánach a dhéanamh den Liúntas Cúramóra;
* Liúntas Breosla a chur ar fáil do chúramóirí;
* Tuismitheoirí a cheadú a liúntas cúraim baile a choinneáil, is cuma cá fhad a chaithfidh a leanbh san ospidéal;
* Deireadh a chur leis an gceanglas atá ann diagnóis a fháil (mar gheall ar fhadhb reatha a bhaineann leis an Measúnú ar Riachtanais) mar chuid den iarratas ar liúntas cúraim baile;
* An creidmheas cánach i leith leanbh ‘éagumasaithe’ a leathnú chun go n-áireofar leis tuismitheoirí/cúramóirí leanaí a bhfuil míchumas orthu nó ar diagnóisíodh go bhfuil tinneas ainsealach orthu;
  + Fáil réidh leis an téarma ‘éagumasaithe’ agus an creidmheas a athainmniú mar shochar cánach i leith Míchumais/Tinnis;
* Tacaíocht uathoibríoch airgeadais nach gcuirtear faoi thástáil acmhainne, e.g., Liúntas Cúramóra, Liúntas Cúraim Baile, etc., a sholáthar do thuismitheoirí/caomhnóirí/cúramóirí leanaí a bhfuil fadhbanna a chiorraíonn saol duine acu;
* Ioncam caighdeánaithe inchónaithe a sholáthar do gach tuismitheoir le leanaí a bhfuil míchumas orthu agus do gach cúramóir;
* Íocaíocht ar leith a thabhairt isteach do chúramóirí chun déileáil le costas an mhíchumais;
* Creidmheasanna cánach a sholáthar do chúramóirí atá fostaithe;
* Deontais faoisimh a sholáthar do gach duine a thugann cúram do dhuine soghonta, ionas go bhfaigheann siad sosanna gach bliain nach gcuirtear faoi thástáil acmhainne;
* Foirmeacha iarratais ar theidlíochtaí a athrú chun go mbeidh sé níos éasca iad a chomhlánú agus chun nach mbeidh siad chomh fiafraitheach céanna; agus
* A chinntiú go dtabharfaidh Oifigigh Bhreithiúnachta meas ar chúramóirí agus go n-éistfidh siad leo.

## Tacaí do chúramóirí

* Feabhas a chur ar an bhfaisnéis a sholáthraítear do thuismitheoirí agus cúramóirí maidir leis an míchumas tar éis diagnóis a fháil;
* Pacáistí spriocdhírithe saincheaptha tacaíochta teaghlaigh a sholáthar do thuismitheoirí agus cúramóirí daoine a bhfuil míchumas orthu chun tacú le hathléimneacht agus le folláine;
* Seirbhís a sholáthar do chúramóirí, lena n-áirítear oiliúint comhairleoireachta agus tathanta;
* Cóiríocht a sholáthar do chúramóirí in ospidéil d’aosaigh faoi mhíchumas a bhfuil ardriachtanais tacaíochta acu;
* Oiliúint urlabhra agus teanga a sholáthar do thuismitheoirí leanaí a bhfuil uathachas orthu;
* Tacaí a thabhairt isteach do chúramóirí atá san fhostaíocht:
* Socruithe réasúnacha a thabhairt isteach san áit oibre do thuismitheoirí/cúramóirí daoine a bhfuil míchumas orthu;
* Athrú a dhéanamh ar an riail 12 mhí maidir leis an teidlíocht chun saoire do thuismitheoirí a fháil chun a chinntiú go mbíonn deis ag tuismitheoirí leanaí a bhfuil míchumas orthu bogadh laistigh den fhórsa saothair; agus
* Saoire cúramóra íoctha a sholáthar le haghaidh freastal ar choinní leis an duine dá dtugann siad cúram.

## Inscne agus an soláthar cúraim

* Aghaidh a thabhairt sa straitéis ar an tionchar a imríonn an éagothroime inscne sa soláthar cúraim ar mhná; agus
* Trasnachas a chur san áireamh – mar shampla, an dóchúlacht gurb airde an sciar de mhná den Lucht Siúil ar cúramóirí iad ná an sciar de mhná socraithe ar cúramóirí iad.

1. Conclúid

Ba é cuspóir na tuarascála seo achoimre a dhéanamh ar leithead na rannchuidithe a rinne raon leathan geallsealbhóirí míchumais ó mhí na Samhna 2023 go mí Feabhra 2024 chun bonn eolais a chur faoin Straitéis Náisiúnta Míchumais nua. Buntaca leis an bpróiseas comhairliúcháin ba ea prionsabail an chaidrimh fhiúntaigh le daoine faoi mhíchumas agus le geallsealbhóirí eile. Chomhroinn na rannpháirtithe sa chomhairliúchán tuairimí éagsúla, saineolas éagsúil agus taithí fíorshaoil éagsúil maidir leis an iliomad dúshlán agus bacainní a bhíonn le sárú ag daoine a bhfuil míchumas orthu agus iad ag iarraidh a bheith páirteach sa tsochaí in Éirinn. Rud tábhachtach, mhol na rannpháirtithe cuid mhór gníomhartha agus réiteach chun aghaidh a thabhairt ar na dúshláin sin freisin.

Leagadh béim ar leith ar fud na tuarascála seo ar an rannchuidiú a rinne EDManna. Tríd is tríd, d’iarr EDManna go láidir go ndéanfaí tuilleadh tathanta agus ionadaíochta do dhaoine faoi mhíchumas agus go n-éistfí ar bhealach níos géire leo. Leag ionadaithe ó EDManna béim ar a thábhachtaí atá sé go nglacfaí le tuairimí na EDManna i bpróisis chinnteoireachta, go gcuirfí a dtuairimí san áireamh mar chuid dhílis de na próisis sin agus go dtabharfaí tús áite dóibh iontu. Leag siad béim ar a thábhachtaí atá sé go mbeadh ról fiúntach acu i bhforbairt agus faireachán a dhéanamh ar an Straitéis Náisiúnta Míchumais agus ar straitéisí agus pleananna gníomhaíochta i gcoitinne. Dúirt EDManna go bhfuil siad faoi shrian faoi láthair mar gheall ar an méid teoranta cistiúcháin agus acmhainní atá ar fáil dóibh, agus d’iarr siad tacaí chun go bhféadfadh siad cur leis an gcumas atá acu a ról a chomhlíonadh ina iomláine de réir Airteagal 4.3 UNCRPD.[[27]](#footnote-28) Gan dóthain acmhainní, chreid siad go bhfanfadh an ‘status quo’ a bhaineann le cinntí a dhéanamh faoi dhaoine faoi mhíchumas in éagmais daoine faoi mhíchumas.

Bhí ailíniú ginearálta ann idir na saincheisteanna a mheas an sciar is mó de na freagraithe a bheith tábhachtach do cháilíocht beatha daoine faoi mhíchumas agus a mhinice a cuireadh na saincheisteanna sin in iúl ar fud gníomhaíochtaí eile comhairliúcháin (lenar áiríodh daoine nach bhfuil faoi mhíchumas agus daoine faoi mhíchumas). Mar shampla, bhí seirbhísí agus tacaí cúraim sláinte agus cúraim shóisialaigh, an neamhspleáchas agus an tslándáil airgeadais, an t-iompar, an inrochtaineacht, an mhaireachtáil neamhspleách agus an tithíocht i measc na réimsí is mó lua ar fud na ngníomhaíochtaí comhairliúcháin uile, agus bhí siad freisin i measc na réimsí ar mhó seans go rátálfaí iad a bheith tábhachtach sa suirbhé. Maidir leis an gcultúr, an fhóillíocht, an t-áineas agus an spórt, ba mhó an líon uaireanta a luadh iad sna freagraí ar an suirbhé ná an líon uaireanta a luadh iad le linn pléití le haosaigh faoi mhíchumas. Luadh iad go minic le linn pléití le leanaí agus daoine óga, áfach. Cé gurbh annamh a rinneadh trácht ar chaidreamh fiúntach le linn pléití comhairliúcháin, rátáil níos mó ná leath na bhfreagraithe ar an suirbhé é sin a bheith tábhachtach. Tugann sé sin le tuiscint gur fiú tuilleadh dírithe a leagan ar na topaicí sin i gcomhairliúcháin amach anseo.

Tá fionnachtana an tsuirbhé maidir leis an bhfeasacht ar mhíchumas atá ag daoine eile agus maidir leis an dóigh a gcaitheann daoine eile le daoine faoi mhíchumas ag teacht leis na dúshláin a thuairiscigh EDManna agus daoine eile i bpléghrúpaí agus in aighneachtaí scríofa agus físeáin faoi eispéiris daoine leis an idirdhealú, faoin drochfheasacht ar mhíchumas atá ag daoine eile, agus faoi na dearcthaí diúltacha atá ag daoine eile ar an míchumas. Teachtaireacht an-soiléir a tháinig as an gcomhairliúchán seo is ea go bhfuil gá ann le feachtais éifeachtacha fhorleathana um múscailt feasachta ar an míchumas, chomh maith le hoiliúint spriocdhírithe inniúlachta míchumais, go háirithe do bhaill foirne seirbhíse poiblí, d’fhostóirí, agus do bhaill foirne cúraim sláinte agus cúraim shóisialaigh.


Ar fud an chomhairliúcháin, chomhroinn an tÚdarás Náisiúnta Míchumais na fionnachtana a tháinig chun cinn go tráthrialta leis an Roinn Leanaí, Comhionannais, Míchumais, Lánpháirtíochta agus Óige chun cabhrú le bonn eolais a chur faoi fhorbairt leanúnach, cur chuige agus ábhar na Straitéise Náisiúnta Míchumais nua. Ní bheifear in ann gach rannchuidiú ná gach gníomh molta a chur ar áireamh sa straitéis. Is é rún na Straitéise Náisiúnta Míchumais cuspóirí éifeachtacha ardleibhéil a bheith aici, ar cuspóirí iad a chomhlíonfar trí chúig phríomhcholún. Ina dhiaidh sin, forbrófar do gach colún plean gníomhaíochta a bheidh bunaithe ar an tuarascáil seo. Mar sin féin, is ionann an t-ábhar ar fad sa tuarascáil seo agus taifead thar a bheith luachmhar ar na hábhair imní agus na moltaí a chuir Eagraíochtaí do Dhaoine faoi Mhíchumas, daoine faoi mhíchumas agus a dteaghlach, soláthraithe seirbhíse, eagraíochtaí sochaí sibhialta, comhlachtaí tathanta agus cúramóirí in iúl.

Cé go bhfuil an doiciméad seo le húsáid go príomha chun an Straitéis Náisiúnta Míchumais a fhorbairt, molaimid do gheallsealbhóirí leas a bhaint as an tuarascáil seo ar bhealaí eile, mar shampla chun bonn eolais a chur faoi thuairisciú sula ndéanfaidh Éire an chéad scrúdú uaithi faoi UNCRPD, lena n-áirítear chun scáth-thuarascálacha ó eagraíochtaí sochaí sibhialta a tháirgeadh. D’fhéadfaí an t-aiseolas fairsing a soláthraíodh a úsáid chun an clár oibre náisiúnta um thaighde míchumais agus beartais rialtais a mhúnlú, trí threonna nua taighde agus bearnaí beartais a shainaithint. D’fhéadfaí an fhaisnéis a úsáid freisin mar acmhainn chun bonn eolais a chur faoi fheachtais spriocdhírithe tathanta, faoi oiliúint comhionannais míchumais agus faoi thionscnaimh múscailte feasachta. Agus na moltaí sa tuarascáil seo á mbreithniú, molaimid do dhaoine a bheith cuimsitheach i leith leanaí, daoine óga agus aosaigh a bhfuil míchumas orthu. Ar deireadh, ós rud é go dtrasnaíonn an t-eispéireas leis an míchumas gach clár oibre ceartabhunaithe eile, is féidir an taithí fíorshaoil thrasnach atá leagtha amach sa tuarascáil seo a úsáid chun bonn eolais a chur faoi bheartais náisiúnta chomhionannais atá le teacht i réimsí amhail cearta daoine LADTAI+, cearta imirceach agus cearta daoine den Lucht Siúil.

Táimid ag tnúth leis an Straitéis Náisiúnta Míchumais nua, a bheidh bunaithe ar an tuarascáil seo agus lena gcuirfear cearta an duine atá ag gach duine faoi mhíchumas in Éirinn chun cinn.

# Aguisín A – Eagraíochtaí a chuir aighneachtaí scríofa nó físeáin isteach

* Gortú Inchinne Faighte Éireann
* AHEAD
* AsIAm
* Seirbhísí Bhráithre na Carthanachta, Éire
* Comhaontas Cúramóirí Éireann
* Chime
* Misean Críostaí do na Daill, Éire
* An Bord um Fhaisnéis do Shaoránaigh
* Comhghuaillíocht 2030
* Conradh na Gaeilge
* Comhlachas Tráchtála Chorcaí
* Comhairle Ateangairí Theanga Chomharthaíochta na hÉireann
* Fiobróis Chisteach Éireann
* DARA
* Debra Éireann
* An Roinn Comhshaoil, Aeráide agus Cumarsáide (An tAonad um na Spriocanna Forbartha Inbhuanaithe)
* Cónaidhm na hÉireann um Míchumas
* Cumann Disléicse na hÉireann
* Diospraicse/DCD Éireann
* Cumas Éireann
* Líonra Míchumais Óige Iorrais (Clár SICAP Mhaigh Eo Thoir Thuaidh)
* Extern Ireland
* Teaghlaigh ar son Seirbhísí Meabhairshláinte do Leanaí agus d’Ógánaigh a Athchóiriú
* Foireann Líonra Míchumais Leanaí Fhionnghlaise
* Fionnathan Productions
* Gaeloideachas
* An tÚdarás um Fhaisnéis agus Cáilíocht Sláinte (HIQA)
* An Bord Taighde Sláinte (HRB)
* Seirbhísí Theach na Creige, FSS
* Cuimsiú Éireann
* An Chomhghuaillíocht um Oideachas Cuimsitheach
* Foras Croí na hÉireann
* Cumann Altraí agus Ban Cabhrach na hÉireann
* Iontaobhas na hÉireann um Athchóiriú an Chórais Choiriúil
* Cumann Uathachais na hÉireann
* Cumann Cathaoireacha Rothaí na hÉireann
* Tionscadal Sláinte agus Forbartha Lucht Siúil Chiarraí
* Longford Community Resources CLG
* Ollscoil Teicneolaíochta na Mumhan (Cathaoirleach UNESCO)
* An tSeirbhís Abhcóideachta Náisiúnta
* An tÚdarás Náisiúnta Míchumais
* Comhghuaillíocht Néareolaíochta na hÉireann
* Oifig an Chigire Príosún
* An tOmbudsman do Leanaí
* An Tionscnamh Doirse Oscailte
* Outhouse LGBTQ+ Centre
* Marthanóirí Póilió Éireann
* Reach Deaf Services
* Rehab Group
* Shine
* Fóram Grúpaí Míchumais Thiobraid Árann Theas (Tionscadal Réalta Óir FSS)
* Sunbeam House Services
* Ollscoil Teicneolaíochta Bhaile Átha Cliath (Scoil Gnó)
* Comhairle Ealaíon na hÉireann
* Cumann Teiripeoirí Saothair na hÉireann
* Cumann Scléaróise Iolraí na hÉireann
* An Chónaidhm Náisiúnta Soláthraithe Deonacha Seirbhíse a Thacaíonn le Daoine a bhfuil Míchumas Intleachta orthu
* Ionad na Tríonóide do Dhaoine a bhfuil Míchumas Intleachta orthu
* Fís-Spóirt Éireann
* Voice of Vision Impairment



**Is é an tÚdarás Náisiúnta Míchumais (ÚNM) an comhlacht reachtúil neamhspleách a sholáthraíonn comhairle fhianaisebhunaithe agus taighde fianaisebhunaithe don Rialtas maidir leis an mbeartas míchumais agus le cleachtais mhíchumais agus a chuireann Dearadh Uilíoch chun cinn.**

**The National Disability Authority (NDA) is the independent statutory body, providing evidence-based advice and research to Government on disability policy and practice and promoting Universal Design.**

1. I dteannta an chomhairliúcháin náisiúnta seo, tabhair faoi deara go raibh comhairliúcháin dhíreacha leanúnacha ann idir RLCMLÓ agus EDManna nach bhfuil luaite sa tuarascáil seo. [↑](#footnote-ref-2)
2. Tagann roinnt daoine aonair a bhfuil míchumas orthu ó roinnt cúlraí difriúla ciníocha, eitneacha, inscne nó socheacnamaíocha. Is féidir leis na féiniúlachtaí trasnacha sin tionchar a imirt ar a n-eispéiris agus ar na cineálacha dúshlán agus bacainní a thagann rompu. [↑](#footnote-ref-3)
3. Is ionann an prionsabal ‘Faic Fúinn inár nÉagmais’ agus mana a úsáideann EDManna agus gluaiseachtaí do dhaoine faoi mhíchumas chun an prionsabal um rannpháirtíocht ghníomhach daoine a bhfuil míchumas orthu i bpleanáil straitéisí agus beartas lena ndéantar difear dá saol a léiriú. [↑](#footnote-ref-4)
4. Aithnímid gur fearr le roinnt EDManna an téarma ‘Eagraíocht atá Ionadaíoch do Dhaoine faoi Mhíchumas’. [↑](#footnote-ref-5)
5. Luaitear an méid seo a leanas in Airteagal 4(3) UNCRPD: ‘I bhforbairt agus i gcur chun feidhme na reachtaíochta agus na mbeartas chun an Coinbhinsiún reatha a chur chun feidhme, agus i bpróisis eile chinnteoireachta maidir le saincheisteanna a bhaineann le daoine a bhfuil míchumas orthu, rachaidh na Stáit is Páirtithe i ndlúthchomhairle le daoine a bhfuil míchumas orthu, lena n-áirítear leanaí a bhfuil míchumas orthu, agus tabharfaidh siad páirt ghníomhach dóibh, trína n-eagraíochtaí ionadaíocha.’ [↑](#footnote-ref-6)
6. Coiste na Náisiún Aontaithe um Chearta Daoine faoi Mhíchumas (2018) Barúil Ghinearálta Uimh. 7 maidir le rannpháirtíocht daoine a bhfuil míchumas orthu, lena n-áirítear leanaí a bhfuil míchumas orthu, trína n-eagraíochtaí ionadaíocha, le linn an Coinbhinsiún a chur chun feidhme agus le linn faireachán a dhéanamh air, atá ar fáil ag an nasc seo a leanas: <https://www.ohchr.org/en/treaty-bodies/crpd/general-comments> [↑](#footnote-ref-7)
7. ÚNM (2024) Supplementary Resources to Inform the Development of a New National Disability Strategy. [www.nda.ie](http://www.nda.ie) [↑](#footnote-ref-8)
8. Féach an tuarascáil iomlán ó ACE dar teideal ‘Report on a Consultation with Seldom Heard Disabled People on the new National Disability Strategy’, atá ar fáil ag www.gov.ie [↑](#footnote-ref-9)
9. Féach an tuarascáil iomlán ó ACE dar teideal ‘Report on a Consultation with Children and Young People on the new National Disability Strategy’, atá ar fáil ag www.gov.ie [↑](#footnote-ref-10)
10. I gcásanna áirithe, ní ionann na céatadáin agus 100%. Is amhlaidh sin toisc nár fhreagair daoine an cheist, agus iad ag rá i roinnt cásanna gurbh fhearr leo gan an cheist a fhreagairt. [↑](#footnote-ref-11)
11. Ba iad na ceisteanna i nDaonáireamh 2022 maidir le fadhbanna nó deacrachtaí marthanacha na ceisteanna a úsáideadh sa suirbhé, de réir na treorach ón mBord Náisiúnta Staidrimh. Rinneadh roinnt leasuithe orthu, áfach, bunaithe ar threoir a fuarthas ó EDManna. Mar sin féin, chuir roinnt rannpháirtithe sa chomhairliúchán frustrachas in iúl nach raibh aon rogha ann chun tic a chur le néara-éagsúlacht ná le huathachas agus nach raibh ‘daille’ ar cheann de na roghanna, gan ach ‘lagú amhairc’ a bheith ar fáil dóibh. [↑](#footnote-ref-12)
12. Is ionann na céatadáin seo agus an líon iomlán daoine a thug freagra ar gach mír. Bhí céatadán na luachanna easnaimh do na míreanna sin sa raon idir 0% (tithíocht) agus 6% (spóirt nó gníomhaíochtaí). [↑](#footnote-ref-13)
13. Ba é a bhí sa Ghrúpa Geallsealbhóirí Míchumais ná grúpa deonach a bhí comhdhéanta d’ionadaithe ó Eagraíochtaí do Dhaoine faoi Mhíchumas, ó eagraíochtaí neamhrialtasacha míchumais agus ó eagraíochtaí soláthraithe seirbhíse, mar aon le daoine aonair a bhfuil taithí fíorshaoil acu ar an míchumas. Ba é an fheidhm a bhí aige faireachán a dhéanamh ar chur chun feidhme na Straitéise Náisiúnta um Chuimsiú Míchumais 2017-2022. [↑](#footnote-ref-14)
14. Chun tuilleadh faisnéise a fháil, féach suíomh Gréasáin an Líonra Idirnáisiúnta um an bPróiseas Cruthú Míchumais (iNDCP) ag <https://ripph.qc.ca/en/hdm-dcp-model/the-model>. [↑](#footnote-ref-15)
15. Is é is cumasachas ann ná sraith creidiúintí nó cleachtas lena dtugtar buntáiste do dhaoine inniúla in institiúidí sóisialta. Leis an gcumasachas, déantar beag is fiú de dhaoine faoi mhíchumas agus déantar idirdhealú ina n-aghaidh. [↑](#footnote-ref-16)
16. Is é is CREATE ann ná ciste teicneolaíochta digití agus cúnta ó FSS. [↑](#footnote-ref-17)
17. Níl sé mar bheartas náisiúnta go n-íocadh an lucht freastail as seirbhísí lae, cé go bhféadfadh siad íoc as a ngníomhaíochtaí roghnaithe sa phobal. [↑](#footnote-ref-18)
18. Is é is obráid astóime ar an bputóg ann ná obráid ina gceanglaítear an stéig mhór nó an stéig bheag leis an gcraiceann ar an taobh amuigh den abdóman. Ina dhiaidh sin, fágann ábhar an chórais díleá an corp trí phúitse astóime. [↑](#footnote-ref-19)
19. [Access to Work: get support if you have a disability or health condition: What Access to Work is - GOV.UK (www.gov.uk)](https://www.gov.uk/access-to-work) [↑](#footnote-ref-20)
20. Tarraingíodh an Páipéar Uaine siar i mí Aibreáin 2024 [↑](#footnote-ref-21)
21. An t-ioncam indiúscartha íosta a theastaíonn chun bochtaineacht a sheachaint sa bhliain 2023 arna ríomh ag Ceartas Sóisialta Éireann trí úsáid a bhaint as sonraí ón Suirbhé ar Ioncam agus Dálaí Maireachtála agus sonraí tuillimh ón bPríomh-Oifig Staidrimh [↑](#footnote-ref-22)
22. [Just a minute of patience | Cárta JAM | An tUathachas | Míchumas folaithe | Tuaisceart Éireann](https://www.jamcard.org/) [↑](#footnote-ref-23)
23. Is é is Motability ann ná scéim sa Ríocht Aontaithe lena dtacaítear le daoine a bhfuil míchumas orthu tuilleadh neamhspleáchais a bhaint amach trí rochtain a thabhairt dóibh ar shoghluaisteacht atá ar phraghas réasúnta agus saor ó imní amhail feithiclí atá oiriúnach do chathaoireacha rothaí, carranna oiriúnaithe, scútair, agus cathaoireacha rothaí cumhachtaithe. Tá daoine a fhaigheann liúntas soghluaisteachta incháilithe agus íoctar a liúntas soghluaisteachta go díreach le Motability. [Scéim Motability | Léasaigh carr, feithicil atá oiriúnach do chathaoireacha rothaí, scútar nó cathaoir rothaí](https://www.motability.co.uk/) [↑](#footnote-ref-24)
24. Is é is IDS-TILDA ann ná staidéar fadaimseartha ina ndéantar taighde ar an aosú in Éirinn i measc daoine a bhfuil míchumas intleachta orthu atá 40 bliain d’aois agus níos sine. [↑](#footnote-ref-25)
25. Sa bhliain 2018, thug Coiste Cúnaimh Forbartha na hEagraíochta um Chomhar agus Forbairt Eacnamaíochta (OECD-DAC) isteach an ‘marcóir beartais míchumais’, atá ina uirlis chun faireachán a dhéanamh ar a mhéid atá sé mar aidhm le Cúnamh Oifigiúil um Fhorbairt (ODA) daoine a bhfuil míchumas orthu a chuimsiú. Leis an marcóir, is féidir le comhaltaí de DAC a gcuid tionscadal féin i gcomhar idirnáisiúnta agus i ngníomhaíocht dhaonnúil a rianú, agus a fheiceáil ar scála ó 0 go 2 cé chomh mór agus a dhírítear iontu ar dhaoine a bhfuil míchumas orthu. [↑](#footnote-ref-26)
26. Is é is sonraí arna nginiúint ag saoránaigh ann ná na sonraí a tháirgeann daoine aonair nó a n-eagraíochtaí faoi seach chun faireachán díreach a dhéanamh ar athruithe i saincheisteanna a mbíonn tionchar mór acu orthu nó chun na hathruithe sin a éileamh nó a bhrú chun cinn go díreach. Gintear an cineál sin sonraí ar bhealaí éagsúla, amhail suirbhéanna, téacsanna, glaonna fóin, ríomhphoist, tuarascálacha, scéalaíocht, agus na meáin shóisialta. Is féidir leis a bheith i bhfoirm faisnéise cainníochtúla nó cáilíochtúla, struchtúrtha nó neamhstruchtúrtha, agus is féidir leis a bheith oscailte nó dúnta. [Citizen-Generated Data and Persons with Disabilities (cbm-global.org)](https://cbm-global.org/wp-content/uploads/2024/02/Report-Case-studies-of-data-generated-by-OPDs-FINAL.pdf) [↑](#footnote-ref-27)
27. Luaitear an méid seo a leanas in Airteagal 4(3) UNCRPD: ‘I bhforbairt agus i gcur chun feidhme na reachtaíochta agus na mbeartas chun an Coinbhinsiún reatha a chur chun feidhme, agus i bpróisis eile chinnteoireachta maidir le saincheisteanna a bhaineann le daoine a bhfuil míchumas orthu, rachaidh na Stáit is Páirtithe i ndlúthchomhairle le daoine a bhfuil míchumas orthu, lena n-áirítear leanaí a bhfuil míchumas orthu, agus tabharfaidh siad páirt ghníomhach dóibh, trína n-eagraíochtaí ionadaíocha.’ [↑](#footnote-ref-28)